
1. PEATÜKK 
Boromiri lahkumine 


Aragorn ruttas ülesmäge. Aegajalt kummardus ta maapinna kohale. Kääbikute samm on kerge 
ning nende jalajälgi pole isegi rajaleidjal kerge lugeda, aga üsna tipu lähedal jooksis üle tee allikas 
ning märjal mullal silmas mees, mida oli otsinud. 

"Märgid on selged," pomises ta endamisi. "Frodo jooksis mäetipule. Huvitav, mida ta seal nägi? 
Igatahes tuli ta sama teed tagasi ja läks jälle künkast alla." 

Aragorn kõhkles. Tal oli tahtmine ka ise kõrgele istmele ronida, lootuses näha midagi, mis teda 
selles kimbatuses aitaks, kuid aeg sundis takka. Äkki sööstis ta edasi ja jooksis mäeharjale, üle suurte 
kiviplaatide ning astmeid pidi üles. Siis vaatas ta kõrgel toolil istudes ringi. Ent päike oli tumenenud 
ning maailm ähmane ja kauge. Ta pööras pilgu Põhjast ära ja jälle Põhja tagasi, nägemata midagi 
peale kaugete küngaste ja ühe võimsa kotkasarnase linnu kõrgel õhus, kes aegamisi laiade kaartega 
alla maa poole keerles. 

Samal ajal kui ta vaatas, püüdsid tema terased kõrvad kinni alt metsast kostvad hääled Jõe 
läänekaldal. Ta kangestus. Karjete seas tabas ta oma õuduseks orkide rämeda mörina. Korraga kostis 
alt suure sarve sügav hüüd, mis põrkus vastu künkaid ja kajas nõgudes, tõustes oma võimsal häälel 
koguni üle kosemürina. 

"Boromiri sarv!" hüüdis mees. "Ta on hädas!" Aragorn jooksis trepist alla ja tormas mööda rada 
edasi. "Oh õnnetust! Kuri saatus on täna minu peal, ja kõik, mida ma teen, läheb viltu. Kus Juss on?" 

Kui ta jooksis, muutusid karjed valjemaks, kuid sarv puhus nüüd nõrgemini ja lootusetumalt. Orkide 
kisa oli metsik ja räige ning korraga sarvehüüud lakkasid. Aragorn tuiskas viimasest nõlvast alla, aga 
enne, kui ta künka jalamile jõudis, hääled kustusid, ning kui ta vasakule pööras ja nende poole jooksis, 
taganesid need, kuni ta neid viimaks enam ei kuulnud. Ta tõmbas välja oma ereda mõõga ja karjudes 
Elendil! Elendil! rüsis läbi puude. 


Verst maad Parth Galenist eemal, väikesel välul järveranna lähedal, leidis ta Boromiri. Mees istus 
selg vastu jämedat puud, otsekui puhates. Aga Aragorn nägi, et tema kehasse on tunginud palju 
mustasuliseid nooli; mõõk oli mehel ikka veel käes, kuid see oli pideme lähedalt murtud, ning pooleks 
lõhestatud sarv lebas peremehe kõrval. Kõikjal tema ümber ja ta jalgade ees lamas kuhjade kaupa 
tapetud orke. 

Aragorn põlvitas mehe kõrvale. Boromir avas silmad ja püüdis kõnelda. Viimaks tulid ka sõnad. 
"Tahtsin Sõrmust Frodolt ära võtta," kähistas ta. "Anna andeks. Ma maksin selle eest." Boromiri pilk 
eksles langenud vaenlaste kohal; neid oli seal vähemalt kakskümmend. "Nad on läinud - väikemehed - 
orkid võtsid nad kaasa. Nad ei ole vist surnud. Orkid sidusid nad kinni." Ta vaikis ning ta silmad 
sulgusid väsinult. Hetke pärast rääkis ta jälle. 

"Hüvasti, Aragorn! Mine Minas Tirithisse ja päästa mu rahvas! Mina olen kaotanud." 

"Ei!" hüüdis Aragorn tema kätt võttes ja mehe laupa suudeldes. "Sa oled võitnud. Vähesed on 
säärase võidu saanud. Ole rahuga! Minas Tirith ei lange!" 

Boromir naeratas. 

"Kuhupoole nad läksid? Kas Frodo oli nendega?" küsis Aragorn. 

Aga Boromir ei kõnelnud enam. 

"Oh õnnetust!" lausus Aragorn. "Nii läheb Denethori, Vardjate kantsi Isanda pärija! See on kibe 
lõpp. Vennaskond on hävinud. See olin mina, kes kaotas. Gandalfi usaldus minu vastu oli asjatu. Mida 
ma nüüd pean tegema? Boromir käskis mul Minas Tirithisse minna ja mu süda ihkab seda, aga kus on 
Sõrmus ja Kandja? Kuidas ma nad leian ja Otsingu hukatusest päästan?" 

Ta põlvitas veidi aega, nuttes kummargil ja ikka veel Boromiri käest kinni hoides. Nõnda Legolas ja 
Gimli ta leidsidki. Nad tulid mäe lääne nõlvadelt, vaikselt, hiilides läbi puude nagu jahil. Gimlil oli kirves 
käes ja Legolasel ta pikk nuga: kõik ta nooled olid otsas. Välule jõudes peatusid nad jahmunult; siis 
seisid hetke leinas langetatud päi, sest neile sai selgeks, mis oli juhtunud. 

"Oh häda!" hüüdis Legolas Aragorni kõrvale tulles. "Oleme palju orke metsas kätte saanud ja 
tapnud, kuid siin olnuks meist rohkem kasu. Tulime, kui kuulsime sarvehüüdu - aga ilmselt liiga hilja. 


Kardan, et sa oled surmavalt haavatud.” 

"Boromir on surnud," sõnas Aragorn. "Mina olen terve, sest mind ei olnud siin tema kõrval. Ta 
langes kääbikuid kaitstes, kui mina kaugel mäe otsas viibisin." 

"Kääbikuid!" hüüatas Gimli. "Kus nad siis on? Kus on Frodo?" 

"Ma ei tea," vastas Aragorn väsinult. "Enne surma ütles Boromir mulle, et orkid olid nad kinni 
sidunud; ta ei arvanud, et nad on surnud. Saatsin Boromiri llo ja Punapõse järele, kuid ma ei küsinud 
temalt, kas Frodo või Juss ka temaga olid: mitte enne, kui oli liiga hilja. Kõik mu tänased ettevõtmised 
on viltu läinud. Mida me nüüd peame tegema?" 

"Kõigepealt tuleb meil langenu eest hoolt kanda," ütles Legolas. "Me ei saa teda raipe kombel siia 
rüvedate orkide sekka jätta." 

"Siis peame kähku tegema," lausus Gimli. "Talle poleks meie viivitamine meeldinud. Peame 
orkidele järgnema, kui on lootust, et keegi meie Vennaskonnast on nende elav vang." 

"Aga me ei tea, kas Sõrmusekandja on nendega või mitte," ütles Aragorn. "Kas me jätame tema 
maha? Kas ei peaks me kõigepealt teda üles otsima? Meie ees seisab halb valik!" 

"Teeme siis kõigepealt seda, mida peame tegema," lausus Legolas. "Meil pole aega ega 
vahendeid, et oma kaaslast sobilikult matta või tema peale kääbast kuhjata. Kivikalme võiksime küll 
ehitada." 

"See töö oleks pikk ja raske: sobilikke kive ei leidu lähemal kui vee ääres," sõnas Gimli. 

"Siis paneme ta paati koos tema oma ja ta võidetud vaenlaste relvadega," ütles Aragorn. 
"Saadame ta Raurose kosele ja anname Anduinile. Gondori jõgi hoolitseb vähemalt selle eest, et ükski 
kuri elajas ta luid ei rüveta." 


Nad otsisid kiiresti orkide laibad läbi, korjates nende mõõgad ning lõhkilöödud kiivrid ja kilbid virna. 

"Näete!" hüüdis Aragorn. "Siin on tunnismärgid!" Ta tõmbas karmide relvade kuhilast välja kaks 
lehekujulise teraga nuga, mida ehtis kuldne ja punane muster; ning sügavamal tuhnides leidis ta ka 
mustad, tillukeste punaste kividega kaunistatud tuped. "Need pole küll orkide riistad!" sõnas ta. "Neid 
kandsid kääbikud. Kahtlemata röövisid orkid nad paljaks, kuid kartsid nuge endale jätta, teades, mis 
need on: Läänesaare töö, mille ümber on mähitud Mordori hukku sõnuvad loitsud. Noh, kui meie 
sõbrad veel elavad, siis on nad relvitud. Võtan asjad kaasa, et need tagasi anda, kuigi selleks on vähe 
lootust." 

"Ja mina," ütles Legolas, "võtan kõik nooled, mida leian, sest minu tupp on tühi." Ta otsis läbi kuhja 
ja maapinna selle ümber ning leidis palju nooli, mis olid rikkumata ja pikemad kui need, mida orkid 
tavaliselt kasutasid. Ta uuris neid lähemalt. 

Aragorn vaatas tapetuid ning lausus: "Siin lebab palju neid, kes ei ole Mordori soost. Mõned on 
Põhjast Udumägedest, kui ma orkidest ja nende sugudest üldse midagi taipan.Ja siin on teised, kes 
on mulle võõrad. Nende varustus pole üldse orkide moe järele!" 

Seal oli neli suuremat kasvu paharetisõdalast, tõmmut, kaldsilmset, toekate jalgade ja suurte 
kämmaldega. Nad olid relvastatud lühikeste laiateraliste mõõkadega, mitte orkide tavaliste kaarjate 
skimitaridega; ning neil olid jugapuust vibud, mille pikkus ja kuju sarnanes inimeste vibudele. Oma 
kilpidel kandsid nad kummalist tähist: väikest valget kätt keset musta välja; nende raudkiivrite otsmikul 
seisis mingist valgest metallist sepistatud ruun S. 

"Ma ei ole neid märke enne näinud," ütles Aragorn. "Mida need tähendavad?" 

"S tähendab Sauronit," sõnas Gimli. "Sellest on lihtne aru saada." 

"Ei!" väitis Legolas. "Sauron ei kasuta haldjaruune." 

"Samuti ei kasuta ta oma õiget nime ega luba seda kirja panna ega lausuda," ütles Aragorn. "Ja 
tema ei kasuta valget. Barad-düri teenistuses olevad orkid kannavad Punase Silma märki." Ta seisis 
hetke mõttes. "Ma arvan, et S tähendab Sarumani," sõnas ta viimaks. "Kuri on Raudlinnas jalule aetud 
ja Lääs ei ole enam ohutu paik. Läks nii, nagu Gandalf kartis: mingil kombel on reetur Saruman meie 
retkest teada saanud. Samuti kuulis ta tõenäoliselt Gandalfi langemisest. Jälitajad Moriast võisid 
Lõrieni valvsuse eest kõrvale põigata või seda maad vältida ja tulla Raudlinna teisi radu pidi. Orkid 
rändavad kiiresti. Aga Sarumanil on palju viise uudiste kogumiseks. Kas te mäletate linde?" 

"Kuule, meil pole aega mõistatuste kallal pusida," ütles Gimli. "Kanname Boromiri minema!" 

"Aga lõpuks peame mõistatused ära arvama, kui tahame õiget teed valida," vastas Aragorn. 

"Võibolla polegi siin õiget valikut," lausus Gimli. 


Päkapikk võttis kirve ja raius mitu oksa maha. Nad sidusid need vibunööridega kokku ja laotasid 
oma mantlid toestikule. Selle rohmaka surnuraami peal kandsid nad oma kaaslase keha rannale, koos 
sõjasaagiga tema viimasest lahingust, mida nad talle kaasapanuks valisid. Tee oli lühike, kuid osutus 
kandjaile raskeks, sest Boromir oli pikk ja tugev mees. 

Vee ääres jäi Aragorn surnuraami valvama, kuna Legolas ja Gimli jalgsi Parth Galenile tagasi 
kiirustasid. Sinna oli rohkem kui poolteist versta ning läks veidi aega, enne kui nad tagasi tulid, sõudes 
kaht paati kärmesti piki kallast. 

"Imelik lugu!" hõikas Legolas. "Rannal oli ainult kaks paati. Kolmandast polnud jälgegi." 

"Kas orkid on seal käinud?" küsis Aragorn. 

"Neist ei näinud me mingit märki," vastas Gimli. "Ja orkid oleksid ära võtnud või hävitanud kõik 


paadid ning koorma nõndasama." 

"Vaatan maapinna üle, kui me sinna jõuame," lausus Aragorn. 

Nüüd asetasid nad Boromiri selle paadi keskele, mis pidi ta minema kandma. Kapuutsi ja 
haldjakuue lappasid nad kokku ning panid mehe pea alla. Nad kammisid ta pikad juuksed. Lörieni 
kuldne vöö säras ta piha ümber. Kiivri panid nad mehe kõrvale ning tema sülle asetasid nad lõhutud 
sarve ja mõõga pideme ning tükid; jalgade alla panid nad tema vaenlaste mõõgad. Siis kinnitasid nad 
paadi nina teise pära külge ning tõmbasid selle vette. Nad sõudsid nukralt piki kallast ning kiiremasse 
voolusängi pöördudes möödusid Parth Galeni rohelisest murust. Tol Brandiri järsud küljed hõõgusid: 
oli pärastlõuna. Lõuna poole kandudes nägid nad Raurose auru kuldse vinena tõusmas ja helklemas. 
Kose kohin ja mürin pani tuuletu õhu värisema. 

Nad lasid kurvalt matusepaadil minna: seal lebas Boromir, vaikne, rahulik, liuglemas voolava vee 
rüpes. Vool viis ta kaasa, sellal kui nemad oma paati aerudega tagasi hoidsid. Ta ujus neist mööda 
ning ta paat kaugenes aegamisi, kahanedes tumedaks täpiks vastu kuldset valgust; ja korraga oli see 
kadunud. Rauros mürises muutumatult edasi.Jõgi oli võtnud Boromiri Denethori poja ning Minas 
Tirithis ei nähtud teda enam kunagi seismas hommikuti oma tavalisel kohal Valge Kantsi tipus. Aga 
järgnevail päevil kõneldi Gondoris veel kaua haldjapaadist, mis sõitis üle kose ja vahutava järve ning 
kandus allavoolu läbi Osgiliathi ning läbi Anduini paljude suuete Suurde Merre öiste tähtede all. 


Veidi aega vaatasid vennaskondlased vaikides talle järele. Siis lausus Aragorn: "Nad ootavad teda 
Valges Kantsis, aga ta ei tule tagasi ei merelt ega mägedest." Siis hakkas ta aeglaselt laulma: 


Kus laiub Rohan, nurm ja soo, kus sirgub rohi pikk, 
Sealt tõttab meile Läänetuul käib müüridel ta itk. 
"Mis uudiseid oo rändav tuul on Läänest tuua sul? 
Kas nägid Pikka Boromiri tähistaeva all?" 

"Ma nägin teda seitsmel jõel ja laial hallil veel; 

Ma nägin teda tühermaal, kuid siis mu pilgu eest 
Ta Põhja uttu kaotsi läks. Ei rohkem näinud ma. 
Ehk kuulis Põhjatuul ta sarve hüüdmas üle maa?" 
"Oo Boromir! Ma kõrgelt müürilt läände vaatasin, 
Kuid kõnnumaadelt tulemas ei paistnud ikka sind.” 


Siis laulis Legolas: 


Tuul Lõunast tuleb lahesuult ja huilgab liivakuil; 
See kajakate hala toob ja oigab väravail 

"Mis uudiseid oo ohkav tuul tood Lõunast õhtu eel? 
Kus kõnnib Õilis Boromir? On's kaua ta veel teel?” 
"Muit ära küsi, kus ta on - niipalju lebab luid 

All tormitaeva mustava kesk randu määratuid; 

Nii paljusid toob Anduin vee rüppe unele. 

Sa Põhjatuulelt küsi neid, ta saadab minule!” 

"Oo Boromir! Me väravad ju ootamas on truult, 
kuid kajakate hala ei too sind veel meresuult.” 


Siis laulis taas Aragorn: 


Suur Põhjatuul on puhumas nüüd Kuningväravalt 

ja ümber kantsi huikamas ta sarv on kaledalt. 

"Mis uudiseid, 00 võimas tuul toodtäna Põhjalast? 
Mis uudiseid tood Boromirist, meie Vapramast?” 

"Ta võitis palju vaenlasi seal Amon Heni all 

Ta kilbi, murtud mõõgagi siis päris vetevald. 

Ta helge palge, uhke pea nad saatsid rahule; 

Ja Rauros, kuldne Rauros-kosk, ta võttis rinnale.” 
"Oo Boromir! Me Vardjakants jääb Põhja vaatama, 
Kus Rauros, kuldne Rauros-kosk on ikka mühamas.” 


Nii nad lõpetasid. Siis pöörasid nad oma paadi ringi ja sõudsid nii kiiresti kui suutsid vastuvoolu 
tagasi Parth Galenile. 

"Sa jätsid Idatuule mulle," ütles Gimli, "aga mina ei ütle selle kohta midagi." 

"Nii peab see ka olema," lausus Aragorn. "Nad sallivad Minas Tirithis Idatuult, kuid ei küsi sellelt 
sõnumeid. Aga nüüd on Boromir teele läinud ja meie peame oma rada kiirustama." 

Ta uuris rohelise muru läbi, kiiresti, kuid põhjalikult, kummardudes tihti maapinna kohale. "Ükski ork 
pole siin käinud," ütles ta. "Muu kohta ei saa midagi kindlat öelda. Kõik meie jalajäljed on siin, ristirästi 


üksteise otsas. Ma ei oska öelda, kas ükski kääbikuist on tagasi tulnud sestsaadik, kui Frodo otsimine 
algas." Ta pöördus kaldale tagasi, selle nire lähedale, mis allikast Jõkke vulas. "Siin on mõned selged 
jäljed," märkis ta. "Üks kääbik on vette kahlanud ja tagasi tulnud, aga ma ei oska öelda, kui kaua aega 
tagasi." 

"Kuidas sa siis seda mõistatust lahendad?" küsis Gimli. 

Aragorn ei vastanud kohe, vaid läks tagasi laagripaika ja vaatas teemoona üle. "Kaks kotti on 
kadunud," sõnas ta, "ja üks on kindlasti Jussi oma: see oli üsna suur ja raske. Siin ongi vastus: Frodo 
on paadiga minema läinud, ja ta teener koos temaga. Frodo tuli ilmselt tagasi, kui me kõik ära olime. 
Kohtasin Jussi, kui ta mäest üles rühkis, ja käskisin tal endale järgneda, aga seda ta ilmselt ei teinud. 
Ta aimas oma peremehe mõtteid ja tuli siia tagasi enne, kui Frodo jõudis lahkuda. Jussi mahajätmine 
pole just kerge töö!" 

"Aga miks peaks ta meid maha jätma, ja ilma sõna lausumata?" küsis Gimli. "See oli imelik temp!" 

"Ja julge temp," kostis Aragorn. "Arvatavasti oli Jussil õigus. Frodo ei tahtnud ühtki sõpra koos 
endaga Mordorisse surema vedada. Aga ta teadis, et peab ise minema. Temaga pidi pärast meie 
juurest lahkumist midagi juhtuma, mis aitas tal hirmust ja kahtlustest jagu saada." 

"Võib-olla sattusid orkid talle peale ja ta põgenes," pakkus Legolas. 

"Ta põgenes küll," vastas Aragorn, "aga ilmselt mitte orkide eest." Mida tema pidas Frodo äikilise 
otsustuse ja pagemise põhjuseks, seda Aragorn ei öelnud. Boromiri viimseid sõnu pidas ta kaua aega 
saladuses. 

"Noh, niipalju on igatahes selge," lausus Legolas, "et Frodot Jõe sellel kaldal enam ei ole: ainult 
tema võis paadi võtta. Ja Juss on koos temaga, sest ainult tema võis kaasa haarata oma koti." 

"Meil on siis valida," ütles Gimli, "kas allesjäänud paadiga Frodole järgneda, või minna jalgsi orkide 
järel. Kummalgi pool on meil vähe lootust. Oleme juba nii mõnegi väärtusliku tunni kaotanud." 

"Las ma mõtlen!" sõnas Aragorn. "Suudaksin ma nüüd ometi õige otsuse teha ja selle õnnetu 
päeva kurja saatust muuta!" Ta seisis hetke vaikides. "Ma lähen orkidele järele,” lausus ta viimaks. 
"Oleksin Frodo Mordorisse juhatanud ja temaga lõpuni kaasa läinud, aga kui ma teda nüüd 
kõnnumaalt otsima hakkan, siis pean ma vangidel piinelda ja surra laskma. Nüüd kõneleb mu süda 
viimaks selgelt: Kandja saatus ei ole enam minu kätes. Vennaskond on oma osa täitnud. Aga meie, 
kes me alles oleme, ei tohi oma kaaslasi seni hüljata, kuni meil veel vähegi jõudu alles on. Tulge! Me 
läheme. Jätke maha kõik, mis pole hädavajalik! Me liigume edasi nii ööl kui päeval!" 


Nad tõmbasid viimase paadi veest välja ja tassisid selle puude juurde. Paadi alla peitsid nad selle 
osa oma varustusest, mida nad ei vajanud ega saanud kaasas kanda. Siis lahkusid nad Parth 
Galenilt. Pärastlõunane valgus hakkas tuhmuma, kui nad jõudsid tagasi lagendikule, kus Boromir oli 
langenud. Seal võtsid nad üles orkide jälje. Selle leidmine ei nõudnud erilist oskust. 

"Ükski teine rahvas ei trambi nii hullusti," tähendas Legolas. "Neile pakub vist lõbu iga elav asi jalge 
all sodiks tallata, isegi kui see nende teele ette ei jää." 

"Aga tänu sellele liiguvad nad edasi suure kiirusega,” lausus Aragom, "ega väsi. Ja hiljem tuleb 
meil võib-olla kõval paljal maal teed otsida." 

"No põrutame neile siis järele!" ütles Gimli. "Päkapikud võivad ka kiiresti käia ega väsi varem kui 
orkid. Aga sellest tuleb pikk tagaajamine: neil on suur edumaa." 

"Jah," nõustus Aragorn, "päkapikkude visadust läheb meil kõigil vaja. Aga tulge nuüd! Olgu meil 
lootust või mitte, aga me järgneme oma vaenlastele. Ja hoidku nad, kui meie kiiremaks osutume! 
Teeme sellest säärase tagaajamise, mida peetakse imeks Kolme Soo hulgas: haldjate, päkapike ja 
inimeste seas. Edasi, Kolm Kütti!" 

Ta sööstis minema nagu hirv. Ta tõttas puude vahelt läbi. Ta juhtis neid aina edasi ja edasi, 
väsimatult ja kiiresti - nüüd, kus ta oli viimaks otsusele jõudnud. Järveümbruse metsad jäid selja taha. 
Nad ronisid üles pikkadest nõlvadest, mille teravad harjad mustasid punava taeva taustal. Videvik 
laskus maale. Nad lahkusid kui hallid varjud kesk kivist maad. 


2. PEATÜKK 
Rohani Ratsanikud 


Hämarus süvenes. Udu tõusis nende taga alt puude vahelt ning lasus Anduini heledal rannajoonel, 
aga taevas oli selge. Tähed süttisid. Läänes sõudis kasvav kuu ning kaljude varjud olid mustad. Nad 
jõudsid kiviste küngaste jalamile ning nende samm aeglustus, sest jälge polnud enam kerge järgida. 
Siin jooksid Emyn Muili kõrgustikud Põhjast Lõunasse kahes pikas rüsises ahelikus. Mõlema valli 
läänekülg oli järsk ja raske, aga idaküljed olid laugemad, läbi küntud paljudest uuretest ja kitsastest 
lõhedest. Kolm kaaslast rähklesid kogu öö sel luisel maal, ronides esimese ja kõrgema aheliku harjale 
ning sealt jälle alla sügava käänulise oru pimedusse mäe teisel küljel. 

Seal puhkasid nad veidi aega vaiksel külmal tunnil enne koitu. Kuu oli ammu nende ees loojunud, 
tähed vilkusid pea kohal; päeva esimene kiir ei olnud veel tagantpoolt üle tumedate küngaste tõusnud. 
Hetkeks sattus Aragorn segadusse: orkirada oli alla orgu laskunud, kuid seal see kadus. 

"Mis sa arvad, kuhu nad võisid pöörata?" küsis Legolas. "Kas põhja poole, otse Raudlinna või 
Fangorni, kui see on nende siht, nagu sa arvad? Või lõunasse, et üle Endiuhtme minna?" 

"Jõe poole nad ei lähe, kuhu nad ka ei sihiks," vastas Aragorn. "Ja kui Rohanis just midagi väga 
viltu ei ole ja Sarumani jõud pole palju kas vanud, siis valivad nad kõige lühema tee üle rohirrimi 
väljade. Otsime põhja poolt!" 


Org jooksis nagu kaljune renn künkaharjade vahel ning selle põhjas voolas keset kivirüsi väike 
veenire. Nende paremal käel kõrgus kaljusein; vasakul tõusid hallid nõlvad, hilisöös tuhmid ja 
varjulised. Nad sammusid versta või paar põhja poole. Aragorn otsis maha kummardudes rada 
kurdude ja nõvade vahelt, mis üles lääneahelikule kerkisid. Legolas käis veidi maad eespool. Korraga 
hõikas haldjas neid ja teised jooksid tema juurde. 

"Oleme mõned neist juba kinni püüdnud, keda me jahime," lausus ta. "Vaadake!" Tema osutamise 
peale nägid nad, et esialgu kivirüsiks peetud kogud nõlva all olid hoopis kerratõmbunud kehad. Seal 
lamas viis surnud orki. Neile oli äsatud palju julmi hoope ja kahel oli pea maha raiutud. Muld oli nende 
tumedast verest märg. 

"Veel üks mõistatus!" hüüdis Gimli. "Aga selle lahendamine nõuab päevavalgust ja seda me ei saa 
oodata." 

"Aga kuidas sa seda ka ei lahendaks, ei paista see lootusetu," sõnas Legolas. "Orkide vaenlased 
on tõenäoliselt meie sõbrad. Kas neis mägedes elab kedagi?" 

"Ei," kostis Aragorn. "Rohirrimid tulevad siia harva ja Minas Tirith on kaugel. Võib-olla käis siin 
teadmata põhjusel ringi mõni inimeste salk, aga ma ei usu seda." 

"Mida sa siis arvad?" 

"Ma arvan, et vaenlane tõi oma vaenlase endaga kaasa," vastas Aragorn. 

"Need on kaugelt tulnud Põhja orkid. Tapetute hulgas pole ühtki suurt orki nonde kummaliste 
märkidega. Küllap tekkis siin tüli: tolle ilge rahva hulgas pole see haruldane asi. Võib-olla läksid nad 
tee pärast vaidlema." 

"Või vangide pärast," pakkus Gimli. "Loodame, et nemad siin samuti oma lõppu ei leidnud." 


Aragorn otsis maa läbi laias kaares, kuid mingeid muid jälgi võitlusest polnud näha. Nad läksid 
edasi. Idataevas tõmbus juba kahvatuks; tähed kustusid ja hall valgus kerkis tasapisi kõrgemale. 
Natuke kaugemal põhja pool jõudsid nad kurruni, milles tilluke oja oli kukkudes ja veereldes orgu 
kivise sängi uuristanud. Selle sees kasvasid mõned põõsad ning nire kõrval oli paar rohelist laiku. 

"Viimaks ometi!" hõikas Aragorn. "Siin on jäljed, mida me otsime! Selle veesängi ääres: see on tee, 
mida mööda orkid pärast vaidlust edasi läksid.” 

Jälitajad pöördusid kärmesti ringi ja asusid uuele rajale. Nad hüppasid reipalt kivilt kivile, nagu 
oleksid nad üürikesest öisest puhkusest värskust saanud. Lõpuks jõudsid nad halli künka tippu ning 
ootamatu iil puhus nende juuksed ja mantlid lendu: kõle koidutuul. 

Tagasi vaadates nägid nad üle Jõe kaugeid künkaid punakalt helkimas. Päev kerkis taevasse. 
päikese punane sõõr tõusis üle pimeda maa nõlvade. Nende ees Läänes laius maailm vaikse, vormitu 
ja hallina; aga juba vaatamise ajal hakkasid öövarjud sulama ja ärkava maa värvid tulid tagasi: 
roheline voogas üle Rohani avarate niitude, valge udu helkis jõeorgudes ning vasakut kätt, 
kahekümne või rohkema penikoorma kaugusel, seisid siniste ja purpursetena Valged Mäed, tõustes 
süsimustadeks tippudeks, mida kattev lumi hommikuvalguses roosakalt sädeles. 

"Gondor! Gondor!" hüüdis Aragorn. "Võiksin ma sind ometi järgmine kord õnnelikumal tunnil 
vaadata! Veel ei vii mu tee lõunasse sinu selgete jõgede juurde. 


Gondor! Gondor, kus lendas vaba Läänetuul! 

Kaljul kõrgel kord valgust helgas Hõbepuu, 

Aedu kastis ta õiehelbeist vihmahoog. 

Oo valged tornid! Oo tiibne kroon ja kuldne troon! 
Oo Gondor, Gondor! Kas näha saab veel Hõbepuud 
Kaljul kõrgel, kus lendab vaba Läänetuul? 


Aga nuüd lähme!" hüüdis ta, kiskudes oma silmad Lõunast ära ning vaadates läände ja põhja 
sellele teele, mida mööda tuli neil minna. 


Künkahari, millel kaaslased seisid, laskus nende jalge ees järsult allapoole. Umbes kakskümmend 
sülda madalamal seisis lai ja konarlik eend, mis lõppes järsku püstloodse kalju serval: see oli Rohani 
Idavall. Nii lõppes Emyn Muil ning rohirrimi haljad tasandikud laiusid silmapiirini nende ees. 

"Vaadake!" hüüdis Legolas, osutades üles kahvatusse taevasse. "Seal on jälle too kotkas! Ta on 
väga kõrgel. Ta paistab siit ära lendavat, Põhja tagasi. Ta liigub väga kiiresti. Vaadake!" 

"Ei, isegi minu silmad ei näe teda, kulla Legolas," ütles Aragorn. "Ta peab tõesti väga kõrgel olema. 
Huvitav, mis ülesandega ta siin on - kui ta on toosama lind, keda ma ennegi näinud olen. Aga vaadake 
sinna! Ma näen midagi hoopis lähemal ja hoopis tähtsamat: mingi asi liigub üle tasandiku!" 

"Mitu asja,” kostis Legolas. "See on suur jalgsi liikuv salk, aga ma ei oska rohkem öelda, sest ei 
näe, mis sorti rahvas see on. Nad on mitme penikoorma kaugusel: kaheksa, arvatavasti; aga lamedat 
tasandikku on raske mõõta." 

"Mina arvan sellegipoolest, et meil pole suuna määramiseks enam jälgi tarvis,” lausus Gimli. 
"Otsime siit kõige kiirema tee alla niidule!" 

"Vaevalt, et sa leiad kiirema tee kui see, mille orkid valisid," märkis Aragorn. 

Nüüd järgnesid nad oma vaenlastele selges päevavalguses. Näis, et orkid on nii kähku edasi 
rutanud, kui võimalik. Aegajalt leidsid tagaajajad asju, mis olid maha kukkunud või minema visatud: 
toidukotte, kõva halli leiva koorikuid, puruksrebitud musta mantli, raske raudnaeltega saapa, mis oli 
kivi vastu katki löödud. Jälg juhtis neid põhja mööda järsaku harja ning viimaks jõudsid nad sügava 
lõhe äärde, mille oli kaljusse uuristanud lärmakalt alla tuiskav oja. Läbi kitsa kuristiku laskus konarlik 
rada järsu trepina alla tasandikule. 

Selle põhjas sattusid nad äkilise ootamatusega Rohani heinale. See õöõtsus nagu roheline meri 
Emyn Muili jalamil. Langev oja kadus sügavale kressi ja veetaimede puhmastesse ning nad kuulsid 
vett rohelises tunnelis minema vulisemas, mööda pikki laugeid nõlvu alla Endiuhtme oru soodesse. 
Näis, nagu jäänuks talv nende taha küngastele pidama. Siin oli õhk pehmem ja soojem ning lõhnas 
nõrgalt, nagu oleks kevad juba ärkamas ja mahl voolaks taas rohus ja lehtedes. Legolas hingas 
sügavalt sisse, otsekui jooks ta suure sõõmu pärast kauast janu tühermaal. 

"Ah! Roheluse lõhn!" ohkas ta. "See on parem kui pikk uni. Jookseme!" 

"Kerged jalad võivad siin kiiresti joosta,” ütles Aragorn. "Võib-olla palju kiiremini, kui raudjalgsed 
orkid. Nüüd on meil võimalus nende edumaad vähendada!" 


Nad läksid hanereas, lipates nagu koerad tugeval jäljel, ning innukas tuli põles nende silmis. 
Peaaegu otse läände oli rändavate orkide lai kaar oma inetu raja trampinud ning Rohanl õrn rohi oli 
muserdatud ja mustunud nende jalgade all. Siis hõikas Aragorn teisi ja keeras kõrvale. 

"Pidage kinni!" hüüdis ta. "Ärge tulge mulle veel järele!" Ta jooksis kiiresti paremale, peateelt 
minema, sest oli märganud jalajälgi, mis teistest eraldudes sinna suundusid - väikeste paljaste jalgade 
jälgi. Need ei jõudnud küll eriti kaugele, enne kui nende ees ja taga pearajast eemalduvad orki jäljed 
neist üle käisid, ning siis pöördusid need järsku tagasi ja läksid segi trambitud mullal kaotsi. Kõige 
kaugemas kohas kummardus Aragorn maha ja korjas midagi rohust üles; siis jooksis ta tagasi. 

"Jah," ütles ta, "need on üsna selged: kääbiku jalajäljed. Arvatavasti Punapõse omad. Ta on 
väiksem kui teine. Ja vaadake seda!" Ta tõstis üles eseme, mis sillerdas päikesevalgel. See nägi välja 
nagu äsjatärganud pöögileht, kaunis ja võõrastav sel puudeta lagendikul. 

"Haldjamantli sõlg!" hüüatasid Legolas ja Gimli ühest suust. 

"Lõrieni lehed ei lange just laisalt,” lausus Aragorn. "Seegi ei kukkunud maha juhuslikult, vaid visati 
ära kui teetähis sellele, kes võiks nende järel tulla. Ma arvan, et Punapõsk jooksis just niisuguse 
mõttega rajalt ära." 

"Siis oli vähemalt tema elus," ütles Gimli. "Ja sai kasutada nii oma taipu kui oma jalgu. See annab 
julgust. Me ei aja neid asjata taga." 

"Loodame, et ta ei pidanud oma vapruse eest liiga kallist hinda maksma," sõnas Legolas. "Tulge! 
Lähme edasi! Mõte sellest, kuidas neid kahte rõõmsat noort kääbikut nagu karja edasi aetakse, 
põletab mu südant." 


Päike kerkis lõunasse ja veeres siis aegamisi taevalaelt alla. Kerged pilved tõusid mere kohalt 
kaugel Lõunas ja tuul puhus nad minema. Päev loojus. Varjud kasvasid selja taga ja sirutasid Idast 
pikki kämblaid nende poole. Siiski tõttasid kütid edasi. Boromiri langemisest oli nüüd päev mööda 
läinud ning orkid olid ikka veel kaugel ees. Tasasel maal polnud neist mingit märki näha. 

Kui öövarjud nende ümber tihenesid, Aragorn peatus. Nad olid ainult kaks korda päevatee jooksul 
hinge tõmmanud ning kaheksa penikoormat laius nüüd nende ja idavalli vahel, kus nad koidikul seisid. 

"Meie ees on raske valik," ütles ta. "Kas me jääme ööseks puhkama või läheme edasi senikaua, 
kui meie jõud ja tahe kannavad?" 

"Kui meie vaenlased ka puhkama ei heida, siis jätavad nad meid kaugele selja taha, kui me 
magama jääme," väitis Legolas. 


"Aga isegi orkid peavad ju rännakul peatusi tegema?" nõudis Gimli. 

"Orkid rändavad harva lageda päikese all, aga need on seda ometi teinud," kostis Legolas. "Nad ei 
jää kindlasti ööseks puhkama." 

"Aga kui me öösel edasi kõnnime, siis ei saa me nende rada jälgida," vaidles Gimli. 

"Rada läheb otse ega pööra ei vasakule ega paremale, niipalju kui mu silmad näevad," ütles 
Legolas. 

"Ma võiksin teid pimeduses juhtida ja suunda hoida," sekkus Aragorn, "aga kui me eksime või 
nemad kõrvale pööravad, siis tuleks meil valgenedes hulk aega uuesti raja leidmise peale raisata." 

"Ja teine asi ka veel," ütles Gimli. "Me näeme ainult päevavalgel, kui mõni jälg teistest lahku läheb. 
Kui vang peaks põgenema või üks neist kantaks näiteks itta Suure Jõe äärde, Mordori poole, siis 
võime me märkidest nii mööda minna, et me ei neid tähelegi ei pane." 

"See on tõsi,” möönis Aragorn. "Aga kui ma ennist märkidest õigesti aru sain, siis on Valge Käe 
orkid võimust võtnud ja kogu salk suundub nüüd Raudlinna poole. Nende praegune kurss kinnitab mu 
väidet." 

"Ei tasu siiski nende otsustes liiga kindel olla, " lausus Gimli. "Ja põgenemine? Pimedas oleksime 
neist teetähistest mööda läinud, mis sind sõle juurde juhatasid." 

"Orkid on sealtpeale kaks korda valvsamad ja vangid järjest väsinumad," väitis Legolas. "Nad ei 
põgene uuesti, kui meie neid ei aita. Kuidas me seda teha saame, ma ei tea, aga kõigepealt peame 
neile järele jõudma." 

"Aga isegi mina, palju teid läbi rännanud päkapikk, ja mitte just kõige väetim oma rahva hulgast, ei 
jõua ilma ühegi peatuseta Raudlinna välja joosta!" hüüdis Gimli. "Minu süda põleb samuti, ja ma 
oleksin varem teele asunud, aga nüüd pean ma veidi puhkama, et pärast seda paremini joosta. Ja kui 
me puhkame, siis on pilkane öö selleks kõige parem aeg." 

"Ma ütlesin, et see on raske valik," sõnas Aragorn. "Kuidas me selle vaidluse nüüd lõpetame?" 

"Sina oled juht," ütles Gimli, "ja jälitamise meister. Sina pead valima." 

"Minu süda sunnib mind edasi minema," lausus Legolas. "Aga me peame kokku hoidma. Ma talitan 
sinu otsuse järgi." 

"Te usaldate otsustamise halvale valijale,” ohkas Aragorn. "Argonathi läbimisest saadik on mu 
otsused viltu läinud." Ta jäi vait ning vaatas tükk aega tihenevas pimeduses põhja ja lääne poole. 

"Me ei lähe pimedas edasi," ütles ta viimaks. "Oht kaotada jälg või teised tulekud ja minekud kahe 
silma vahele jätta paistab mulle suurem. Kui kuu annaks rohkem valgust, võiksime seda kasutada, 
aga paraku läheb ta vara looja ning on alles noor ja kahvatu." 

"Ja täna öösel on ta nagunii pilve taga,” pomises Gimli. "Oleks Emand meile ometi samasuguse 
tule andnud, nagu ta Frodole andis!" 

"Seda läheb seal rohkem tarvis, kus see praegu asub," kostis Aragorn. "Tema käib tõelise Otsingu 
teed. Meie retk on nüüdseaja suurte tegude hulgas üsna väikese tähtsusega. Võibolla on see algusest 
saadik tühja tuule tallamine, mida ükski minu valik ei saa rikkuda ega parandada. Noh, ma olen oma 
valiku teinud. Nii et kasutame oma aega nii hästi, kui saame!" 


Ta viskus rohule pikali ja jäi silmapilk magama, sest ta polnud sõba silmale saanud sellest ööst 
saadik, mille nad Tol Brandiri varju all veetsid. Enne koitu ta ärkas ja tõusis üles. Gimli norises ikka 
veel sügavas unes, aga Legolas seisis ja vaatas põhja suunas pimedusse, mõtlik ja vaikne nagu noor 
puu tuuletus öös. 

"Nad on kaugel," sõnas ta kurvalt Aragorni poole pöördudes. "Ma tean oma südames, et nemad ei 
ole täna öösel puhanud. Ainult kotkas võiks neile nüüd järele jõuda." 

"Me järgneme neile ikkagi,” vastas Aragorn. Ta kummardus ja äratas päkapiku. "Tule! Me peame 
minema," ütles ta. "Jälg jahtub." 

"Aga praegu on veel pime," torises Gimli. "Isegi künka otsas kükitav Legolas ei näeks neid enne 
päevatõusu!" 

"Kardan, et nad on minu pilgu eest kadunud, olgu künkal või lagedal, kuu või päikese valgel," kostis 
Legolas. 

"Kus pilk enam ei aita, seal võib muld meile sõnumeid tuua," ütles Aragorn. "Maa kindlasti oigab 
nende vihatud jalgade all." Ta heitis pikali maha ja surus kõrva vastu rohukamarat. Mees lebas seal 
liikumata nii kaua aega, et Gimli hakkas juba aru pidama, ons' ta minestanud või uuesti magama 
jäänud. Taevarannale tõusis koidukuma ning nende ümber hakkas maad võtma hallikas valgus. 
Viimaks mees tõusis ja nüüd nägid sõbrad ta nägu: see oli kaame ja pikaks veninud ning ta pilk oli 
murelik. 

"Maa sõnumid on hämarad ja segased," ütles ta. "Meie ümber ei kõnni mitme versta ulatuses ühtki 
hingelist. Meie vaenlaste sammud on nõrgad ja kauged. Aga hobuste kabjamadin on vali. Mulle tuleb 
meelde, et ma kuulsin neid magades ja nad segasid mu und: kappavad hobused, kes kihutavad 
Läände. Aga nüüd nad eemalduvad meist ja suunduvad põhja poole. Huvitav, mis siin maal küll 
sünnib?" 

"Lähme! " ütles Legolas. 


Nii algas nende tagaajamise kolmas päev. Selle pikkade pilviste tundide jooksul, mil päike end vaid 


mõnel korral näitas, liikusid nad peatumata edasi, kord rühkides, kord joostes, nagu ei suudaks ükski 
väsimus lämmatada seda tuld, mis neid põletas. Nad kõnelesid harva. Nende tee viis üle laia 
üksildase maa ja nende haldjamantlid sulasid kokku hallikasroheliste väljade taustaga; isegi 
keskpäeva külmas päikesevalguses oleks vähesed silmad peale haldjate neid märganud, enne kui 
nad just päris lähedale ei tulnud. Nad tänasid tihti oma südames Lörieni Emandat lembase eest, mida 
ta neile kaasa oli andnud, sest nad võisid seda jooksupealt süüa ja sellest uut jõudu leida. 

Kogu päeva kulges nende vaenlaste rada otsejoones edasi, minnes loodesse ilma kordagi 
katkemata või pööramata. Kui päev taas õhtusse veeres, jõudsid nad pikkadele puudeta nõlvadele, 
kus maa tõusis lainjalt üles madalate küürus seljandike riviks. Orkijälg muutus nõrgemaks, kui see 
põhja nende poole pöördus, sest maa oli siin kõvem ja rohi lühem. Kaugel vasakul käärdus Endiuhtme 
jõgi, nagu hõbedane lõng rohelisel põrandal. Polnud näha mingit liikumist. Aragorn pani tihti imeks, et 
nad ei näinud mingit märki ei loomadest ega inimestest. Rohirrimite elupaigad jäid enamjaolt paljude 
penikoormate kaugusele Lõunasse, Valgete Mägede metsaste nõlvade alla, mis peitusid nüüd udu ja 
pilvede varju; ometi pidasid Hobuseisandad endistel aegadel rohkesti karju ja kasvandusi siin 
Idatasandikul, oma kuningriigi idaosas, ning siin olid nende karjased palju ringi rännanud, elades isegi 
talvisel ajal telklaagrites. Aga nüüd oli kogu maa tühi ning ümberringi valitses vaikus, mis ei tundunud 
eriti rahumeelne. 


Videvikus tegid nad jälle peatuse. Nad olid nüüd viisteist penikoormat üle Rohani väljade tulnud 
ning Emyn Muili vall oli Idas varjudesse kadunud. Noorkuu kumas vinuses taevas, kuid andis vähe 
valgust, ning tähedki olid looritatud. 

"Nüüd ei raatsi ma meie retkel enam ühtki peatust ega puhkepausi teha," ütles Legolas. "Orkid on 
meist kaugel ees, nagu kihutaksid Sauroni enese piitsad neid tagant. Kardan, et nad on juba jõudnud 
metsa ja tumedatele küngastele ning lähevad just nüüd puude varju alla." 

Gimli kiristas hambaid. "See on kibe lõpp meie lootusele ja kogu rügamisele!" 

"Lootusele võib-olla küll, aga mitte rügamisele," lausus Aragorn. "Me ei pööra mingil juhul tagasi. 
Ja ometi olen ma väsinud." Ta vaatas tagasi üle tuldud tee Itta, kus ööpimedus kogunema hakkas. 
"Siin maal toimub midagi imelikku. Mulle ei meeldi see vaikus. Mulle ei meeldi isegi too kaame kuu. 
Tähed on nõrgad; ja mina olen nii väsinud, nagu ei kunagi varem, nii väsinud, nagu ükski rajaleidja ei 
tohiks olla, kui tal on selge jälg silme ees. Siin on mingi tahe, mis kiirustab meie vaenlasi ja seab meie 
ette nähtamatu tõkke: väsimuse, mis on isegi rohkem südames kui liikmetes." 

"Tõesti!" ütles Legolas. "Seda olen ma tundnud sellest saadik, kui me Emyn Muillilt alla laskusime. 
Sest see tahe ei ole mitte meie taga, vaid meie ees." Ta osutas üle Rohani maa mustavasse Läände 
kuusirbi all. 

"Saruman!" pomises Aragorn. "Aga tema ei pööra meid tagasi! Me peame veel kord peatuma, sest 
isegi kuu läheb pilve taha peitu, nagu näete. Kuid meie tee viib põhja poole läbi kinkude ja mülgaste 
niipea, kui päev koidab." 


Nagu ennegi, oli Legolas esimesena jalul, kui ta muidugi üldse magas. "Ärgake! Ärgake!" hüüdis ta. 
"Koidupuna on väljas. Kummalised asjad ootavad meid metsaservas. Head või kurjad, ma ei tea, aga 
meid kutsutakse. Ärgake!" 

Teised hüppasid püsti ning asusid peaaegu silmapilk teele. Kingud tulid aeglaselt lähemale. Tund 
enne keskpäeva jõudsid nad kohale: nende ees tõusid rohelised nõlvad paljasteks seljandikeks, mis 
jooksid rivis otse Põhja poole. Muld nende jalge all oli kuiv ja muru lühike, aga nende ning sügaval 
roo- ja kõrkjatihnikutes eksleva jõe vahel laius pikk riba madalat maad, umbes viisteist versta lai. 
Kõige lõunapoolsema nõlva lääneküljel oli suur ring paljast maad, kus paljude jalgade trampimine oli 
muru katki sõtkunud ja lahti rebinud. Sellest jooksis orkirada jälle välja, pöördudes põhja suunas piki 
kuivi künkaveeri. Aragorn peatus ja uuris jälgi lähemalt. 

"Nad peatusid siin mõnda aega," ütles ta, "aga isegi väljuv rada on juba vana. Kardan, et sinu süda 
rääkis õigust, Legolas: sellest on arvatavasti kolm korda kaksteist tundi möödas, kui orkid seisid siin, 
kus meie praegu. Kui nad sama kiiresti edasi läksid, siis jõudsid nad eile loojangu ajal Fangorni piirile." 

"Ma ei näe põhja ega lääne pool midagi peale uttu kaduva rohu," tähendas Gimli. "Kas me 
näeksime metsa, kui künka tippu roniksime?" 

"See on ikka veel väga kaugel," ütles Aragorn. "Kui ma õigesti mäletan, siis lähevad need voored 
oma viis penikoormat põhja poole, ning sealt loodesse Endiuhtme suudmeni jääb tükk lagedat maad, 
teist kümme penikoormat." 

"Noh, hakkame siis minema," ütles Gimli. "Mu jalad peavad verstad unustama. Nad oleksid palju 
agaramad, kui mu süda poleks nii raske.” 


Päike loojus, kui nad viimaks kinkude rivi lõpuni jõudsid. Nad olid palju tunde puhkamata kõndinud. 
Nüüd oli nende minek aeglane ja Gimli selg vajus kumarasse. päkapikud on rännates kangemad kui 
kivi, aga see lõputu jälitamine hakkas talle üle jõu käima, kui kogu lootus ta südamest kadus. Aragorn 
sammus tema taga, sünge ja vaikiv, kummardudes aegajalt madalamale, et mõnd mullale jäänud jälge 
või märki uurida. Ainult Legolas kõndis sama kergelt kui alati ning tema jalad näisid vaevalt rohtu 
puudutavat, jätmata ta möödumisest ainsatki jälge; kuid tema leidis haldjate teeleivast kogu toidu, 


mida vajas, ning suutis magada, kuigi inimesed seda magamiseks ei nimetaks, puhates oma meelt 
haldjaunede kummalistel radadel ning käies samal ajal avasilmi selle maailma valguses. 

"Lähme selle rohelise künka tippu!" ütles ta. Nad järgnesid talle väsinult, ronides üles mööda pikka 
nõlva, kuni jõudsid mäeharjale. See oli ümar kink, sile ja paljas, ning seisis täitsa omaette teistest 
seljandikest põhja pool. Päev loojus ning õhtuvarjud laskusid eesriidena maale. Nad olid üksi hallis 
vormitus maailmas ilma ühegi märgi või teetähiseta. Ainult kaugel loodes kumas kustuva valguse 
vastas laik sügavamat pimedust: Udumäed ja mets nende jalamil. 

"Me ei näe siin midagi, mis meid juhatada võiks," ütles Gimli. "Nii, nüüd peame jälle peatuma ja siin 
öö mööda saatma. Külmaks läheb!" 

"Tuul on põhjast, lumede poolt," sõnas Aragorn. 

"Ja hommikuks pöördub see Itta,” ennustas Legolas. "Puhake, kui te peate. Aga ärge jätke kogu 
lootust. Pole teada, mida homne toob. Päeva tõustes on kergem nõu leida." 

"Meie retke jooksul on tõusnud juba kolm päeva, ilma et oleksid meile nõu andnud," lausus Gimli. 


Öö läks aina külmemaks. Aragorn ja Gimli magasid rahutult ning kui nad ärkasid, nägid nad 
Legolast ikka nende kõrval seismas või edasitagasi kõndimas, lauldes vaikselt enese ette oma 
emakeeles, ja sellal kui ta laulis, avanesid valged tähed raskes mustas võlvis ta pea kohal. Nii möödus 
öö. Nad vaatasid koos, kuidas aopuna aegamisi kerkib taevasse, mis oli nüüd lage ja pilvitu, kuni 
viimaks tõusis päike. See oli kalbe ja selge. Tuul puhus Idast ning udu oli hajunud; lage maa laius 
nende ümber kibedas valguses. 

Ees ja ida pool nägid nad Rohani Nõmme tuulist kõrgustikku, mida olid juba palju päevi tagasi 
Suurelt Jõelt silmanud. Loodes kõrgus Fangorni must laas; selle varjulised servad olid ikka veel kuue 
penikoorma kaugusel ning metsa tagumised nõlvad kadusid kauguste sinasse. Kõige taga kumas 
justkui hallil pilvel ujudes kõrge Methedrase valge pea, mis oli Udumägede viimane tipp. Endiuhtme 
jõgi voolas metsast välja neid tervitama; selle vool oli nüüd kiire ja kitsas ning jõe kaldad sügavale 
lõikunud. Orkijälg pöördus kinkudelt sinnapoole. 

Uurides oma teravate silmadega jõe äärde laskuvat rada ning seejärel pilguga jõge mööda metsani 
rännates nägi Aragorn kaugel rohuväljal varju, tumedat kiiresti liikuvat laiku. Ta heitis pikali maha ning 
kuulas jälle hoolikalt. Aga tema kõrval seisev Legolas, kes varjas oma erksaid haldjasilmi pika saleda 
käega, ei näinud mitte varju ega laiku, vaid paljude ratsameeste väikesi kogusid, ning 
hommikuvalguse sära nende odaotstel oli kui tillukeste tähtede vilkumine teisel pool sureliku pilgu piiri. 
Kaugel nende taga tõusid tumeda suitsu hõredad keerlevad joomed. 

Tühjadel väljadel valitses vaikus ja Gimli kuulis õhu liikumist rohus. 

"Ratsanikud!" hüüdis Aragorn jalule hüpates. "Palju ratsanikke kiiretel hobustel tuleb meie poole!" 

"Jah," nõustus Legolas, "neid on ükssada ja viis. Kuldne on nende juus ja säravad nende odad. 
Nende juht on väga pikk." 

Aragorn naeratas. "Teravad on haldjate silmad," märkis ta. 

"Ei! Ratsanikud pole kaugemal kui kolm penikoormat," ütles Legolas. 

"Kolm penikoormat või üks," porises Gimli, "sellel lagedal maal ei saa me nende eest peitu pugeda. 
Kas me ootame neid siin või läheme oma teed edasi?" 

"Me ootame," otsustas Aragorn. "Ma olen väsinud ja meie jaht läks nurja. Või jõudsid teised meist 
ette, sest nood ratsamehed sõidavad tagasi mööda orkijälge. Me võime neilt uudiseid saada." 

"Või tera," ühmas Gimli. 

"Seal on kolm tühja sadulat, aga kääbikuid ma ei näe," teatas Legolas. 

"Ma ei öelnud, et me kuuleme häid uudiseid," sõnas Aragorn. "Kuid olgu need head või halvad, me 
ootame neid siin." 

Kolm kaaslast lahkusid nüüd künkatipult, kus nad olnuks taeva taustal kerge sihtmärk, ning 
laskusid aeglaselt põhjanõlva mööda alla. Nad peatusid kingu jalamist veidi kõrgemal, mässisid 
mantlid endale tihedasti ümber ja istusid ligistikku kuivanud rohule. Aeg möödus aeglaselt ja raskelt. 
Tuul oli nõrk ja läbitungiv. Gimli oli rahutu. 

"Mida sa neist ratsameestest tead, Aragorn?" küsis ta. "Kas me istume ja ootame siin kiiret 
surma?" 

"Ma olen nende seas viibinud," vastas Aragorn. "Nad on uhked ja tujukad, kuid nende süda on aus 
ja nad on helded nii mõttes kui teos; vaprad, aga mitte julmad; targad, aga mitte õpetatud, sest nad ei 
kirjuta raamatuid, vaid laulavad laule nende Inimeste laste kombel, kes elasid enne Pimeduseaastaid. 
Aga ma ei tea, mis on siin viimasel ajal juhtunud, ega sedagi, mis meelt on rohirrimid nüüd reetur 
Sarumani ja ähvardava Sauroni vahel. Nad on kaua olnud Gondori rahva sõbrad, kuigi nad pole 
omavahel sugulased. See juhtus muistsetel unustatud aastatel, kui Eorl Noor nad Põhjast ära tõi, ning 
nad on ennemini ühest hõimust Oru bardlastega ja Laane beornlastega, kelle hulgas leidub tänini 
palju kõrget kasvu ja heledat verd mehi, nagu on ka Rohani Ratsanikud. Vähemalt ei armasta nad 
orke." 

"Aga Gandalf rääkis kuuldusest, et nad maksavad Mordorile andamit," ütles Gimli. 

"Ma ei usu seda rohkem kui Boromir," kostis Aragorn. 

"Te saate üsna pea tõde teada," sõnas Legolas. "Nad tulevad üha lähemale." 


Viimaks kuulis isegi Gimli kauguses kappavate kapjade müdinat. Rada järgivad ratsamehed olid 
jõelt ära pööranud ning lähenesid kinkudele. Nad kihutasid nagu tuul. 

Selgete tugevate häälte kõla kaikus üle väljade. Äkki tormasid nad kõuemürinal üles ning esimene 
ratsamees keeras kõrvale, möödudes künkajalamist ning juhtides väge lõuna poole piki seljakute 
läänekülge. Tema kannul tulid teised: pikk rivi soomusrüüs mehi, kiireid, säravaid, ühtaegu kauneid ja 
kohutavaid. 

Nende hobused olid suurt kasvu, tugevad ja ilusa kehaga; nende hall karv läikis, pikad sabad 
voogasid tuules, nende lakad olid palmitsetud uhkelt kaarduvate kaelte kohal. Nende seljas ratsutavad 
inimesed sobisid loomadega hästi: pikad ja sihvakad, linakarva juus kergete kiivrite all lehvimas ja 
pikkade patsidena selja taga tuiskamas; nende näod olid karmid ja terased. Nende kätes olid pikad 
saarepuust odad, maalitud kilbid olid seljale heidetud, pikad mõõgad rippusid vööl ning meeste häilitud 
soomusrüüd ulatusid põlvini. 

Nad kappasid paarikaupa mööda ning kuigi aegajalt tõusis mõni neist jalustes püsti ja vaatas ringi, 
ei pannud nad tähele kolme võõrast, kes vaikselt maas istusid ja neid vaatasid. Vägi oli peaaegu 
mööda läinud, kui Aragorn korraga üles tõusis ja valjul häälel hüüdis: "Mis uudiseid toote Põhjast, 
Rohani Ratsanikud?" 


Hämmastava kiiruse ja osavusega pidasid nad hobused kinni, pöördusid ümber ja tulid tagasi. 
Peagi leidsid kolm kaaslast end ratsameeste sõõri keskel, kes nende ümber ringi kappasid, tagapool 
nõlvast üles ja teisal jälle alla tagasi, tõmmates oma silmust aina koomale. Aragorn seisis vaikides 
ning teised istusid liikumatult paigal, oodates ära, mis suuna asjakäik võtab. 

Ilma ainsagi sõna või hõiketa jäid Ratsanikud äkki seisma. Odade tihnik suunati võõraste poole 
ning mõned ratsameestest hoidsid käes vibu, millel nool oli juba nöörile seatud. Siis astus üks neist 
esile: pikk mees, pikem kui teised, ning tema kiivriharjal lehvis valge hobusesaba. Ta lähenes, kuni 
tema odateravik oli Aragorni rinnast vaevalt ühe jala kaugusel. Aragom ei liigutanud. 

"Kes sa oled ja mida sa siin maal teed?" küsis Ratsanik, kasutades Lääne tavakeelt samal moel kui 
Boromir, Gondori Inimene. 

"Mind hüütakse Rühkijaks," vastas Aragorn. "Ma tulen Põhjast. Kütin orke." 

Ratsanik hüppas sadulast maha. Andes oda teisele, kes tema kõrval maha astus, tõmbas ta 
mõõga tupest ja seisis Aragorniga silm silma vastu, uurides teda teraselt ning mitte ilma imekspanuta. 
Viimaks hakkas ta jälle kõnelema. 

"Alguses mõtlesin ma, et te olete ise orkid," sõnas ta, "aga nüüd ma näen, et see pole nii. Te peate 
orkidest üsna vähe teadma, kui te neid sel kombel küttima hakkate. Nad olid kiired ja hästi relvastatud 
ning neid oli palju. Te oleksite muutunud küttidest saagiks, kui oleksite neile üldse järele jõudnud. Aga 
sinu juures on midagi imelikku, Rühkija." Tema selged erksad silmad piidlesid jälle rajaleidjat. "See 
pole inimese nimi, mida sa meile ütlesid. Ja sinu rõivad on ka veidrad. Kas sa oled rohust välja 
kasvanud? Kuidas sa meie pilgu eest varjule jäid? Kas sa oled haldjarahva hulgast?" 

"Ei," kostis Aragorn. "Ainult üks meist on haldjas, Legolas kaugelt Sünklaane Metsakuningriigist. 
Aga me tulime läbi Lothlörieni ning Emanda kingid ja soosing on meiega." 

Ratsanik vaatas neid kasvava hämmastusega, kuid ta silmad kalgistusid. "Siis elabki Emand 
Kuldses Metsas, nagu vanad lood kõnelevad!" ütles ta. "Öeldakse, et vähestel läheb korda tema 
võrkudest pageda. Imelikke asju juhtub tänapäeval! Aga kui teil on tema soosing, siis olete ehk ise ka 
võrgu punujad ja nõiad." Ta heitis korraga külma pilgu Legolasele ja Gimlile. "Miks teie ei räägi, 
vaikijad?" nõudis ta. 

Gimli tõusis ja jäi kindlalt harkisjalu seisma: ta käsi pigistas kirvevart ja ta tumedad silmad välkusid. 
"Ütle mulle oma nimi, hobuseisand, ja mina ütlen sulle oma - ja palju muudki selle kõrval," lausus ta. 

"Mis sellesse puutub," ütles Ratsanik päkapikku põrnitsedes, "siis võõras peaks ennast esimesena 
tutvustama. Aga olgu - mina olen Eomer Eomundi poeg ning mind hüütakse Ratsurimargi Kolmandaks 
Väejuhiks." 

"Siis, Eomer Eomundi poeg, Ratsurimargi Kolmas Väejuht, lase päkapikk Gimlil Glöini pojal ennast 
hoiatada oma rumalate sõnade eest. Sa räägid kurja sellest, mis on kaunim, kui sa kujutleda suudad, 
ning ainult su vähene aru võib sind vabandada." 

Eomeri silmad lõid lõkendama ning Rohani mehed ümisesid vihaselt ja tõmbusid odasid välja 
sirutades koomale. "Ma lõikaksin otsast sinu pea koos habeme ja kõige muuga, isand päkapikk, kui 
see maast veidikene kõrgemal seisaks," lausus Eomer. 

"Ta ei seisa üksi,” sõnas Legolas, pingutades oma vibu ja seades noole nöörile kätega, mis liikusid 
kiiremini kui pilk. "Sa sureksid enne, kui su löök langeks." 

Eomer tõstis oma mõõga ja asi oleks võinud kurjaks minna, kui Aragorn poleks nende vahele 
hüpanud ja kätt üles tõstnud. "Vabanda meid, Eomer!" hüüdis ta. "Kui sa rohkemat teaksid, siis 
saaksid aru, millega oled mu kaaslasi vihastanud. Me ei kavatse halba ei Rohanile ega kellelegi siinse 
rahva hulgast, ei inimesele ega hobusele. Kas sa ei taha enne löömist meie lugu ära kuulata?" 

"Tahan," kostis Eomer mõõka langetades. "Aga Ratsurimargis rändajatel oleks targem neil 
kahtlastel aegadel mitte nii ninakas olla. Kõigepealt ütle mulle oma õige nimi!" 

"Kõigepealt ütle, keda sa teenid," vastas Aragorn. "Oled sa Sauroni, Mordori Musta Isanda sõber 
või vaenlane?" 


"Mina teenin ainult Margi Isandat, Thšoden Kuningat Thengeli poega," vastas Eomer. "Me ei teeni 
kauge Musta Maa Võimu, kuid ei ole temaga ka avalikult sõjajalal; ja kui teie tema eest põgenete, siis 
on teil parem sellelt maalt lahkuda. Meie piiridel on rahutusi ja meid on ähvardatud, aga me tahame 
ainult vabad olla ja elada edasi nõnda, nagu oleme elanud, hoides oma ja mitte teenides võõraid 
isandaid, olgu need head või kurjad. Paremail päevil võtsime võõraid lahkelt vastu, aga nüüdsel ajal 
leiavad soovimatud külalised meid olevat kiired ja karmid. Ütle, kes sa oled? Keda sina teenid? Kelle 
käsul pead sa orkidele jahti meie maal?" 

"Ma ei teeni kedagi," vastas Aragorn, "aga Sauroni teenreid jälitan ma kõikjal, kelle maale nad ka ei 
läheks. Surelike hulgas leidub vähe neid, kes teavad orkidest rohkem kui mina, ning ma ei küti neid 
sellisel kombel oma vabal tahtel. Orkid, keda me jälitame, võtsid vangi kaks meie sõpra. Säärases 
hädas läheb hobuseta inimene teele jalgsi ega küsi jäljel püsimiseks luba. Samuti ei loenda ta 
vaenlaste päid muidu, kui ainult mõõga abil. Ma ei ole relvitu." 

Aragorn heitis oma mantli tagasi. Haldjatupp sädeles, kui ta selle järele haaras, ning Andürili hele 
tera välkus kui leek, kui ta mõõga välja tõmbas. "Elendil!" hüüdis ta. "Mina olen Aragorn Arathorni 
poeg, ja mind hüütakse Elessariks, Haldjakiviks, Dünadaniks, Isilduri Elendili poja pärijaks Gondorist. 
Siin on Mõõk, mis sai Murtud ning on nüüd uuesti sepistatud! Kas sa aitad mind või takistad mind? 
Vali kähku!" 

Gimli ja Legolas vaatasid oma kaaslast hämmastunult, sest säärases tujus polnud nad teda varem 
näinud. Ta paistis olevat pikemaks sirgunud, kuna Eomer kahanes, ning tema elavas näos tabasid 
nad välgatuse kivikuningate võimust ja suursugususest. Hetkeks näis Legolasele, et Aragorni laubal 
helkis valge tuli nagu särav kroon. 

Eomer astus tagasi ning ta näol peegeldus aukartus. Ta lõi oma uhked silmad maha. "Tänapäeval 
juhtub tõesti imelikke asju," pomises ta. "Unistused ja muinaslood kerkivad rohust ja hakkavad elama! 

Ütle mulle, isand," küsis ta, "mis toob sind siia? Ja mis oli tumedate sõnade mõte? Kaua on 
Boromir Denethori poeg vastust otsinud, ning hobune, kelle me talle laenasime, tuli ratsanikuta tagasi. 
Mis kohus on meile Põhjas pandud?" 

"Valimise kohus," kostis Aragorn. "Seda võid sa öelda Thšodenile Thengeli pojale: avalik sõda 
seisab tema ees, olgu Sauroni poolt või vastu. Keegi ei saa enam elada nõnda, nagu ta on elanud, ja 
vähesed saavad hoida seda, mida omaks peavad. Aga neist suurtest asjadest räägime hiljem. Kui 
võimalik, siis tulen ma ise kuninga juurde. Praegu olen suures hädas ja palun abi, või vähemalt 
teateid. Sa kuulsid, et me jälitame orkijõuku, kes meie sõbrad minema viis. Mida sa meile öelda võid?" 

"Etteil pole tarvis neid rohkem jälitada," vastas Eomer. "Orkid on hävitatud." 

"Ja meie sõbrad?" 

"Me ei leidnud kedagi peale orkide." 

"See on kummaline," lausus Aragorn. "Kas te otsisite laibad läbi? Kas nende hulgas polnud kedagi 
peale orkide? Meie sõbrad on väikesed, teie silme jaoks ainult laste kasvu, paljajalu ja hallis rõivas." 

"Seal polnud ei päkapikke ega lapsi," ütles Eomer. "Me lugesime kõik tapetud üle ja rüüstasime 
nad paljaks, ning siis ehitasime tuleriida ja põletasime nad ära, nagu meil kombeks. Tuhk suitseb 
siiamaani." 

"Me ei räägi päkapikkudest või lastest," parandas Gimli. "Meie sõbrad olid kääbikud." 

"Kääbikud?" üllatus Eomer. "Ja kes need võiksid olla? See on kummaline nimi." 

"Kummaline nimi kummalise rahva jaoks," ütles Gimli. "Aga nemad olid meile väga kallid. Paistab, 
et olete kuulnud neist sõnadest, mis Minas Tirithi ärevile ajasid. Need rääkisid väikemeestest. 
Kääbikud ongi väikemehed." 

"Väikemehed!" naeris Ratsanik, kes seisis Eomeri kõrval. "Väikemehed! Aga need on ju ainult 
pisike rahvas vanades juttudes ja lastelugudes Põhjamaalt. Kas me jalutame legendides või päise 
päeva ajal rohelisel maapinnal?" 

"Me võime teha mõlemat," ütles Aragorn. "Sest mitte meie, vaid need, kes meie järel tulevad, 
loovad tänasest päevast legende. Rohelisel maapinnal, ütled sa? See on juba ise suur legendide aine, 
kuigi sina seda päise päeva ajal tallad!" 

"Aeg surub takka," lausus Ratsanik, Aragorni tähele panemata. "Me peame lõunasse kiirustama. 
Jätame need metslased oma unenägude juurde. Või seome nad kinni ja viime kuninga ette." 

"Rahu, Eothain!" ütles Eomer omas keeles. "Jäta mind veidiks üksi. Ütle Goredile, et nad rajale 
koguneksid ja valmistuksid sõitma Endisulbile." 


Eothain taganes pomisedes ja rääkis teistega. Peagi tõmbusid nad kaugemale ja jätsid Eomeri 
kolme kaaslasega üksi. 

"Kõik, mida sa ütled, on kummaline, Aragorn," sõnas mees. "Aga on selge, et sa räägid tõtt: Margi 
inimesed ei valeta ja seepärast pole neid lihtne alt vedada. Aga sa ei rääkinud kõike. Kas sa ei 
jutustaks nüüd rohkem oma eesmärgist, et ma saaksin otsustada, mida teha?" 

"Ma lahkusin Imladrisest, nagu seda värsis nimetatakse, mitmeid nädalaid tagasi," vastas Aragorn. 
"Koos minuga tuli Boromir Minas Tirithist. Minu eesmärk oli minna sellesse linna koos Denethori 
pojaga, et aidata tema rahvast sõjas Sauroni vastu. Aga Vennaskonnal, kellega koos ma rändasin, oli 
teine siht. Sellest ei või ma praegu rääkida. Gandalf Hall oli meie juht." 

"Gandalf!" hüüatas Eomer. "Gandalf Hallrang on Margis tuntud, aga ma hoiatan sind, et tema nimi 


ei ole enam märgusõna kuninga soosingusse pääsemiseks. Ta on seda maad inimeste mäletamist 
mööda palju kordi külastanud, tulles omatahtsi kas mõne kuu või paljude aastate järel. Ta on alati 
imelike sündmuste kuulutaja: kurja tooja, nagu mõned nüüd ütlevad. 

Ja tõesti on kõik asjad tema viimasest suvisest tulekust saadik viltu läinud. Sel ajal algasid meie 
hädad Sarumaniga. Senini pidasime Sarumani oma sõbraks, aga Gandalf tuli ja hoiatas meid, et 
Raudlinnas valmistutakse äkkrünnakuks. Ta ütles, et on ise Orthancis vangis olnud ja vaevu 
põgenema pääsenud, ning palus abi. Aga Thšoden ei kuulanud teda ja ta läks minema. Ära lausu 
Gandalfi nime valjusti Theodeni kuuldes! Ta on raevus. Sest Gandalf võttis hobuse, keda kutsutakse 
Varivalgeks, kõige kallima kuninga ratsude seast, mearaste pealiku, kelle turjal ainult Margi Isand võib 
sõita. Selle tõu esiisa oli Eorli suur hobu, kes tundis inimkeelt. Seitse ööd tagasi tuli Varivalge koju, 
aga kuninga raev pole väiksem, sest nüüd on hobune metsik ega lase ühelgi mehel end puutuda." 

"Siis on Varivalge üksinda Põhjast kodutee leidnud," ütles Aragorn, "sest seal läksid tema ja 
Gandalf lahku. Aga paraku ei ratsuta Gandalf enam kunagi. Ta langes pimedusse Moria kaevandustes 
ega tule enam tagasi." 

"See on kurb sõnum," lausus Eomer. "Vähemalt mulle, ja ka paljudele teistele. kuigi mitte kõigile, 
nagu sa kuninga ette jõudes isegi näed." 

"See on kurvem sõnum, kui keegi sellel maal mõistab, ehkki see võib neid valusalt puudutada veel 
enne, kui aasta palju vanemaks saab," sõnas Aragorn. "Aga kui suur langeb, peab väiksem teed 
jätkama. Minu osaks on olnud Vennaskonna juhtimine Moriast edasi. Tulime läbi Lörieni - millest sa 
peaksid enne tõde teadma, kui sa selle nime uuesti suhu võtad - ja sealt Suurt Jõge mööda alla 
Raurose koseni. Seal tapsid Boromiri need samad orkid, kelle teie hävitasite.” 

"Sinu teated toovad ainult muret!" hüüdis Eomer kohkudes. "Tema surm teeb suurt valu Minas 
Tirithile ja meile kõigile! See oli väärt mees! Kõik kõnelesid tema kiituseks. Ta tuli harva Marki, sest oli 
alati Idapiiril sõjas; aga ma olen teda näinud. Ta paistis mulle rohkem Eorli kärmete poegade moodi 
kui tõsiste Gondori inimeste nägu, ning temast tõotas tulla suur pealik oma rahvale, kui aeg kätte 
jõuab. Aga me ei ole Gondorist selle leina kohta sõnagi kuulnud. Millal ta langes?" 

"Täna saab tema tapmisest neli päeva," vastas Aragom, "ja selle päeva õhtust saadik oleme olnud 
teel Tol Brandiri varju alt siia." 

"Jalgsi?" hüüatas Eomer. 

"Jah -nii tõesti, nagu sa meid näed." 

Suur imestus valgus Eomeri silmi. "Rühkija on sulle liiga vilets nimi, Arathorni poeg," ütles ta. 
"Nimetan su Välejalaks. Sellest kolme sõbra teost peab lauldama paljudes kodades. Üheksa 
kolmatkümmend penikoormat oled sa teed mõõtnud enne, kui neljas päev õhtusse saab! Kange on 
Elendili sugu! 

Aga nüüd ütle mulle, isand, mida ma tegema pean? Mul tuleb kiiresti Thdodeni juurde tagasi 
minna. Kõnelesin oma meeste ees ettevaatlikult. On tõsi, et me pole veel Musta Maaga avalikult 
sõjajalal, ning nii mõnigi puhub kuninga kõrva mõtteid allaandmisest; aga sõda on tulemas. Me ei 
hülga oma vana liitu Gondoriga ning kuni nemad võitlevad, oleme neile abiks: nii ütlen mina ja kõik 
minu poolehoidjad. Idamark on minu vallata, see on Kolmanda Väejuhi maajagu, ning ma viisin kogu 
meie karja ja karjased siit ära Endiuhtme taha, jätmata siia kedagi peale vahimeeste ja kiirete piilurite." 

"Te siis ei maksa Sauronile andamit?" küsis Gimli. 

"Ei maksa ega ole kunagi maksnud," kostis Eomer silmade välkudes, "kuigi see vale on ka minu 
kõrvu ulatunud. Mõned aastad tagasi tahtis Musta Maa Isand meilt kõrge hinnaga hobuseid osta, kuid 
me keeldusime, sest ta paneb oma loomad kurja teenistusse. Siis saatis ta orkid röövkäigule ning 
nood viisid kaasa nii palju, kui said, valides alati musti ratsusid: neid on nüüd üsna vähe järele jäänud. 
Seepärast oleme orkidega kibedal vaenujalal. 

Aga praegu teeb meile kõige rohkem muret Saruman. Ta tahab end kogu selle maa üle isandaks 
tunnistada ning meie vahel on mitu kuud sõda käinud. Ta on võtnud oma teenistusse orke, 
hundiratsanikke ja kurje inimesi ning sulgenud meie eest Lõhe, nii et meid piiratakse nii idast kui 
läänest. 

Sellise vaenlasega on raske toime tulla: ta on kaval võlur ja tunneb hästi manatarkust, ning tal on 
mitu nägu. Öeldakse, et teda olla nähtud liikumas halli vanamehe kujul, pikk mantel seljas ja kapuuts 
peas, ning paljudele meenutab ta nüüd kangesti Gandalfi. Tema luurajad lipsavad läbi igast võrgust ja 
tema kurjakuulutavad linnud tiirlevad taeva all. Ma ei tea, kuidas see kõik lõpeb, aga mu süda aimab 
halba, sest paistab, et mitte kõik ta sõbrad ei ela Raudlinnas. Aga kui te kuningakotta jõuate, siis 
näete seda isegi. Kas te ei tule? Kas ma loodan asjata, et olete mulle kahtluse ja häda tunnil appi 
saadetud?" 

"Ma tulen, kui saan," vastas Aragorn. 

"Tule kohe!" hüüatas Eomer. "Elendili pärija oleks sel kurjal ajal Eorli poegadele suureks abiks. 
Läänetasandikul käib praegugi lahing ja ma kardan, et see võib meile halvasti lõppeda. 

Ma sõitsin siia põhja ilma kuninga loata, sest minu äraolekul jääb tema kotta liiga väike valve. Aga 
piilurid hoiatasid mind, et kolm ööd tagasi tuli Idavallilt alla orkisalk, ning teatasid, et mõned neist 
kannavad Sarumani valgeid tunnusmärke. Kahtlustades niisiis seda, mida olin ammu peljanud - liitu 
Orthanci ja Musta Kantsi vahel -, asusin oma kodakondsetest Eorediga teele ning me tabasime orkid 
ööhakul kaks päeva tagasi Endilaane piiri lähedal. Seal piirasime nad ümber ja astusime eile koidu 


ajal lahingusse. Viisteist meie meest sai hukka ning paraku ka kaksteist hobust. Orke oli rohkem, kui 
esialgu arvasime. Teised lõid nendega kampa, tulles Idast üle Suure Jõe: nende jälg on siit natuke 
põhja pool selgesti näha. Ja metsast tuli neid ka juurde. Suured orkid, kes samuti kandsid Raudlinna 
Valget Kätt: see tõug on tugevam ja julmem kui kõik teised. 

Sellegipoolest tegime neile lõpu. Aga me oleme liiga kaua ära olnud. Lõunas ja läänes vajatakse 
meid. Kas te ei tule? Nagu näete, on meil vabu hobuseid. Mõõgale on seal tubli töö teha. Jah, ja Gimli 
kirves ja Legolase vibu leiaks samuti kasutust, kui nad andestavad mulle mu mõtlematud sõnad Metsa 
Emanda kohta. Ma räägin nõnda, nagu kõik mehed minu maal, kuid õpiksin heal meelel teda paremini 
tundma." 

"Tänan sind sinu lahkete sõnade eest," vastas Aragorn, "ja mu süda ihkab teiega kaasa tulla; aga 
ma ei saa oma sõpru hätta jätta, kuni on veel lootust." 

"Lootust ei ole," sõnas Eomer. "Sa ei leia oma sõpru Põhjapiirilt." 

"Aga mu sõbrad ei ole maha jäänud. Leidsime Idavalli lähedal märgi, mis näitab, et vähemalt üks 
neist oli siis veel elus. Kuid valli ja kinkude vahel pole me neist muud jälge leidnud ega näinud ühtki 
rada kõrvale keeravat, kui mu oskused just päris rooste pole läinud.” 

"Mis sa siis arvad, mis neist saanud on?" 

"Ma ei tea. Võibolla tapeti ja põletati nad koos orkidega; aga sina ütled, et nõnda see ei olnud, ja 
seda ma ei kardagi. Saan ainult seda arvata, et nad viidi enne lahingut metsa, ehk isegi varem, kui 
teie oma vaenlased ümber piirasite. Kas võid vanduda, et ükski neist sel kombel teie võrgust ei 
põgenenud?" 

"Ma võin vanduda, et ükski ork ei põgenenud pärast seda, kui me neid nägime," kostis Eomer. 
"Jõudsime metsaserva enne neid, ning kui pärast seda ükski elusolend meie ringist välja murdis, siis 
ei olnud see ork ja pidi omama mingit haldjajõudu." 

"Meie sõbrad olid riides samamoodi kui meie," tähendas Aragom, "ja te läksite meist päise päeva 
ajal mööda." 

"Olin selle unustanud," tunnistas Eomer. "Nii paljude imede keskel on raske milleski kindel olla. 
Maailm on tõesti veidraks muutunud. Haldjas ja päkapikk kõnnivad käsikäes meie väljadel ringi; 
rahvas räägib Metsa Emandaga juttu ja jääb ometi elama; Mõõk, mis sai murtud ammu aega enne 
seda, kui meie isade isad Marki tulid, tuleb sõtta tagasi! Kuidas saab inimene säärastel aegadel 
otsustada, mida teha?" 

"Nii, nagu ta alati on otsustanud," kostis Aragorn. "Hea ja kuri pole mullust saadik muutunud; 
samuti pole need üks asi haldjate ja päkapike jaoks ning teine asi inimeste jaoks. Mehe enda osaks 
on nende vahel vahet teha, niihästi Kuldses Metsas kui omaenese kojas." 

"See on tõsi," sõnas Eomer. "Ma ei kahtlegi sinus ega selles teos, millele mu süda mind kutsub. 
Kuid ma ei ole vaba oma nõu järgi talitama. Meie seadus ei luba võõrastel omatahtsi meie maal ringi 
uidata, kuni kuningas ise neile selleks luba ei anna, ning neil ohtlikel aegadel peetakse sellest 
korraldusest veel rangemalt kinni. Palusin teil vabal tahtel minuga kaasa tulla, aga te ei tule. Mulle on 
vastumeelt saja mehega kolme vastu võitlema hakata." 

"Ma ei usu, et teie seadus sellist juhust ette nägi," ütles Aragorn. "Samuti pole ma võõras, sest olen 
ennegi sellel maal viibinud, rohkem kui üks kord, ning koos rohirrimi väega ratsutanud, ehkki teise 
nime ja teise näo all. Sind pole ma varem näinud, sest sina oled noor, aga ma olen kõnelnud su isa 
Eomundiga ning Theodeni Thengeli pojaga. Endistel aegadel poleks ükski selle maa kõrgeist isandaist 
sundinud inimest loobuma säärasest sihist, nagu minu oma. Vähemalt minu kohus on selge - edasi 
minna. Kuule, Eomundi poeg, me peame viimaks otsusele jõudma! Aita meid, või lase meil minna. Või 
vii oma seadus täide. Kui sa nõnda teed, siis on sul vähem mehi oma sõtta või oma kuninga juurde 
tagasi viia." 

Eomer vaikis hetke ning lausus siis: "Me mõlemad peame kiirustama. Minu salk kibeleb minema 
ning iga tund vähendab teie lootust. See on minu valik. Te võite minna; veel enam, ma laenan teile 
hobused. Ainult seda ma palun: kui teie siht on saavutatud või nurja läinud, siis tulge koos hobustega 
üle Endisulbi Meduseldi, Edorase kõrgesse kotta, kus Theoden nüüd istub. Nii tõestate talle, et ma 
pole valesti otsustanud. Sellega annan ma iseenese, ja võibolla koguni oma elu, teie ausa meele 
hoida. Ärge mind alt vedage." 

"Ei vea," vastas Aragorn. 


Tema meeste hulgas tekitas Eomeri otsus vabad hobused võõrastele anda suurt imestust ning 
palju tumedaid ja kahtlevaid pilke, ent ainult Eothain söandas avalikult häält tõsta. 

"Gondori soost inimese jaoks, nagu ta end nimetab, on see hea küll," ütles ta, "aga kes on enne 
kuulnud, et Margi hobune päkapikule antakse?" 

"Mitte keegi," turtsatas Gimli. "Ja ära muretse: mitte keegi ei saa sellest kunagi kuulda. Ma käin 
parema meelega jala, kui ühegi nii suure looma turjale istun, olgu vabal tahtel või sunniviisil." 

"Aga nüud pead sa ratsutama, sest muidu hoiad sa meid kinni," ütles Aragorn. 

"Tule ja istu minu selja taha, sõber Gimli," kutsus Legolas. "Siis saab kõik korda ning sul pole tarvis 
ei hobust laenata ega selle pärast ebamugavusi kannatada." 

Aragornile toodi suur tumehall ratsu ning mees hüppas loomale selga. "Tema nimi on Hasufel," 
tutvustas Eomer. "Kandku ta sind hästi ja suurema õnnega kui Garulfi, oma endist isandat!" 


Legolase hobu oli väiksem ja kergem, kuid peru ja tuline. Tema nimi oli Arod. Kuid Legolas palus 
sadula ja ratsmed ära võtta. "Mul ei ole neid tarvis," ütles ta ning kargas kergelt üles, ja nende 
imestuseks oli Arod tema all taltsas ja teenistusvalmis, liikudes sinna ja tänna vaid lausutud sõna 
peale: sel kombel kohtlesid haldjad kõiki häid loomi. Gimli tõsteti üles oma sõbra taha ning päkapikk 
krahmas temast kõvasti kinni, tundmata ennast palju vabamalt kui Mängla Juss paadis. 

"Jääge hüvasti, ja leidke see, mida otsite!" hüüdis Eomer. "Tulge nii ruttu tagasi, kui saate, et meie 
mõõgad võiksid sealtpeale koos särada!" 

"Ma tulen," vastas Aragorn. 

"Ja mina tulen ka," sõnas Gimli. "Emand Galadrieli asi seisab ikka veel meie vahel. Ma pean sulle 
ükskord viisakat kõnelemist õpetama." 

"Eks me näe," ütles Eomer. "Nii palju veidraid asju on juhtunud, et õppetund kauni naise 
ülistamisest päkapiku kirve hellade löökide all ei paistagi enam väga suur ime. Hüvasti!" 


Sellega läksid nad lahku. Rohani hobused olid väga kiired. Kui Gimli natukese aja pärast tagasi 
vaatas, oli Eomeri salk juba väike ja kaugusse kadumas. Aragorn ei vaadanud tagasi: ta jälgis rada, 
kui nad edasi kihutasid, kummardudes madalale Hasufeli kaela kohale. Õige pea jõudsid nad 
Endiuhtme kaldale ning kohtasid seal teist Eomeri mainitud jälge, mis tuli Idast Nõmme poolt. 

Aragorn astus sadulast maha ja uuris maapinna läbi, kargas siis uuesti hobuse selga ning ratsutas 
veidi maad ida poole, hoides raja ühele küljele ja püüdes mitte jälgedest üle sõita. Siis tuli ta jälle 
maha ja uuris edasi-tagasi kõndides mulda. 

"Siin on vähe leida," teatas ta tagasi tulles. "Peajälje on tagasitulevad ratsamehed täitsa segi 
sõtkunud; sinna minnes hoidsid nad ilmselt rohkem jõe poole. Aga see idapoolne rada on värske ja 
selge. Pole mingit märki sellest, et keegi oleks teises suunas läinud, tagasi Anduini juurde. Nüüd 
peame aeglasemalt sõitma ja hoolega jälgima, kas mõni rada või jalajälg kummalegi poole kõrvale ei 
hargne. Orkid pidid siin juba teadma, et neid taga aetakse; nad võisid proovida oma vange enne ära 
saata, kui neile järele jõuti." 


Edasise ratsasõidu ajal läks taevas pilve. Madalad hallid rüngad tulid üle Nõmme. Udu varjas 
päikese. Fangorni puudega kaetud nõlvad terendasid aina lähemal, muutudes sedamööda 
tumedamaks, kuidas päev läände veeres. Nad ei näinud mingit märki paremale või vasemale 
pöörduvast jäljest, ent aegajalt möödusid nad üksikutest orkidest, kes olid jooksupealt maha 
kukkunud, halli sulega nooled seljast või kõrist välja turritamas. 

Õhtu lähenedes jõudsid nad viimaks metsaserva ning avaral välul esimeste puude vahel leidsid 
nad suure tuleriida aseme : tuhk oli senini kuum ja suitses. Selle kõrval seisis vägev kuhi kiivreid ja 
soomussärke, lõhkisi kilpe ja murtud mõõku, vibusid ja viskodasid ning muid sõjariistu. Vaia otsa oli 
löödud suur pahareti pea; selle purustatud kiivril võis ikka veel näha valget märki. Kaugemal jõe ääres, 
kus vesi metsaservast välja voolas, seisis kääbas. See oli äsja ehitatud- niisket mullakuhilat katsid 
värskelt lõigatud mättad - ning selle ümber oli torgatud viisteist oda. 

Aragorn ja tema kaaslased otsisid lahinguvälja laias kaares läbi, kuid valgus kustus ning maale 
laskus peagi hämar ja udune õhtu. Öö tulekuks polnud nad Ilost ja Punapõsest mingit märki leidnud. 

"Rohkemat ei saa me teha," ohkas Gimli kurvalt. "Meile on Tol Brandirile jõudmisest saadik 
esitatud palju mõistatusi, kuid see on kõige raskem lahendada. Ma arvan, et kääbikute põlenud luud 
on nüüd orkikontidega segi. Frodole on see raske sõnum, kui ta selle kuulmiseni elab; ja raske on see 
ka vana kääbiku jaoks, kes ootab Kaljulõhel. Elrond oli nende tuleku vastu." 

"Aga Gandalf ei olnud," ütles Legolas. 

"Aga Gandalf tuli ise ka ja langes esimesena," kostis Gimli. "Tema ette nägelikkus vedas teda alt." 

"Gandalfi otsus ei põhinenud ettenägemisel või ohutusel, ei tema ega teiste jaoks," lausus Aragorn. 
"On asju, millega on parem pihta hakata, kui neist keelduda, kuigi lõpp võib olla must. Mina siit veel 
ära ei lähe. Igal juhul peame siin hommiku tulekut ootama." 


Nad jäid laagrisse veidi maad lahinguväljast kaugemal suure puu all: see nägi välja nagu kastan, 
aga kandis ometi hulganisti mulluseid laiu pruune lehti, mis nägid välja nagu pikkade harali sõrmedega 
kuivetud käed; need kahisesid nukralt öises tuulevinus. 

Gimli värises. Nad olid igaühele kaasa võtnud ainult ühe teki. "Teeme tule üles," ütles ta. "Ma ei 
hooli enam ohust. Kogunegu orkid pealegi siia nii tihedas parves nagu kihulased küünla ümber!" 

"Kui meie õnnetud kääbikud on metsas ära eksinud, siis võib tuli neid siia juhtida," tähendas 
Legolas. 

"Ja see võib juhtida siia ka teisi asju peale orkide ja kääbikute," sõnas Aragorn. "Me oleme reetur 
Sarumani mägivalduste lähedal. Samuti oleme Fangorni enese veerel ning öeldakse, et selle metsa 
puid on ohtlik puutuda." 

"Aga rohirrimid tegid siia eile suure tuleriida,” vaidles Gimli, "ja nad langetasid lõkke jaoks puid, 
nagu näha. Ometi saatsid nad öö siin rahulikult mööda, kui nende töö lõpule jõudis." 

"Neid oli palju," ütles Aragorn, "ja nemad ei pane Fangorni viha millekski, sest nad käivad siin 
harva ega lähe puude alla. Aga meie tee viib küll tõenäoliselt metsa sisse. Nii et vaadake ette! Ärge 
raiuge elavat puud!" 


"Seda pole tarviski,” sõnas Gimli. "Ratsanikud on siia küllalt laaste ja oksi maha jätnud ning kuiva 
puud leidub ümberringi küllaga." Ta läks eemale hagu korjama ning askeldas lõkke kallal, et seda 
põlema saada; kuid Aragorn istus vaikides sügavas mõttes, selg vastu jämedat puutüve, ning Legolas 
seisis üksi lagendikul, vaadates metsa sügavasse varju ja kummardudes ettepoole, nagu keegi, kes 
kaugusest kostvaid hääli kuulatab. 

Kui päkapikk oli väikese leegi loitma saanud, kogunesid kolm vennaskondlast selle ümber ning 
istusid ligistikku, varjates valgust oma laiade mantlitega. Legolas vaatas üles puuokste poole, mis üle 
nende sirutusid. 

"Vaadake!" ütles ta. "Puu on tule üle rõõmus!" 

Võib-olla ajasid tantsivad varjud nende silmad segi, aga igaüks neist arvas täitsa kindlasti nägevat, 
kuidas oksad sinnatänna paindusid, et tule kohale pääseda, kuna ülemised harud madalamale 
kummardusid; pruunid lehed seisid nüüd sirgelt ning hõõrdusid üksteise vastu nagu paljud 
külmavõetud käed, mis soojusest mõnu tunnevad. 

Kõik jäi vaikseks, sest pime ja võõras mets siinsamas käeulatuses andis end korraga eriti selgelt 
tunda, otsekui hiigelsuur lasuv lähedus täis salajasi kavatsusi. Mõne aja pärast hakkas Legolas taas 
kõnelema. 

"Celeborn hoiatas meid kaugele Fangorni minemast," ütles ta. "Kas sa tead, mispärast, Aragorn? 
Mis muinaslood need olid, mida Boromir sellest metsast kuulis?" 

"Ma olen sellest palju lugusid kuulnud, nii Gondoris kui mujalgi,” vastas Aragorn, "aga kui Celeborni 
sõnu poleks olnud, peaksin ma neid ainult muinasjuttudeks, mida inimesed tõeliste teadmiste kadudes 
välja mõtlevad. Tahtsin just sinu käest küsida, milles siis tegelikult asi on. Ja kui isegi Laanehaldjas ei 
tea, kuidas saab siis inimene vastata?" 

"Sa oled rohkem reisinud kui mina," kostis Legolas. "Omal maal pole ma midagi muud kuulnud 
peale laulude, mis kõnelevad sellest, kuidas onodrimid, keda inimesed entideks hüüavad, elasid siin 
kaua aega tagasi; sest Fangorn on vana, vana isegi haldjate ajaarvamise järgi." 

"Jah, see on vana," nõustus Aragorn, "sama vana kui mets Kääpaseljakute juures ning palju 
suurem. Elrond ütleb, et need kaks on sugulased, viimased kindlused Vanade Aegade võimsatest 
laantest, milles Esmasündinud rändasid juba siis, kui inimesed veel magasid. Ometi on Fangornil oma 
saladus. Mis see on, seda ma ei tea." 

"Ja mina ei tahagi teada," ütles Gimli. "Jäägu minust segamata kõik, mis Fangornis elab!" 

Nüüd tõmbasid nad liisku vahikordade peale ning esimese vahi liisk langes Gimlile. Teised heitsid 
maha. Uni sai peaaegu kohe nende üle võimust. "Gimli!" ütles Aragorn väsinult. "Pea meeles, et 
Fangornis on ohtlik elava puu küljest oksa või raagu murda. Aga ära kuiva puu otsimisel kaugele 
mine. Lase tulel parem kustuda! Hüüa mind, kui tarvis!" 

Seejärel jäi ta magama. Legolas lamas juba liikumatult, kaunid käed rinnal kokku pandud, silmad 
avali, põimides ühte elava öö ja sügava une, nagu haldjatel kombeks. Gimli kössitas tule ääres, 
tõmmates pöidlaga mõtlikult üle kirvetera. Puu kahises. Muid hääli polnud kuulda. 

Äkki vaatas Gimli üles ning nägi just tulevalguse servas seismas vana kumaras meest, kes toetus 
kepile ja kandis avarat mantlit; tema laiaservaline kübar oli silmile tõmmatud. Gimli hüppas püsti, olles 
hetkeks liiga hämmastunud, et hüüda, kuigi silmapilk käis tema peast läbi mõte, et Saruman on nad 
kätte saanud. Nii Aragorn kui Legolas ärkasid tema äkilise liigutuse peale üles, tõusid istuli ning jäid 
võõrast vahtima. Vanamees ei rääkinud ega teinud mingit märki. 

"Tere, isa! Mida me saame sinu heaks teha?" lausus Aragorn jalule hüpates. "Tule ja soojenda 
end, kui sul külm on!" Ta astus edasi, kuid vanamees oli läinud. Läheduses polnud temast jälgegi 
näha ning kaugele ei julgenud nad otsima minna. Kuu oli loojunud ja öö väga pime. 

Äkki karjatas Legolas: "Hobused! Hobused!" 

Hobused olid läinud. Nad olid oma vaiad lahti kiskunud ja kadunud. Veidi aega seisid kolm kaaslast 
vaikselt paigal, uuest õnnetusest rusutud. Nad olid Fangorni servas ning lõputud penikoormad laiusid 
nende ja Rohani inimeste vahel, kes olid nende ainsad sõbrad sel suurel ja ohtlikul maal. Kui nad seal 
seisid, näis neile, et nad kuulsid kaugel öös hobuste hirnumist ja pruuskamist. Siis jäi kõik jälle 
vaikseks, ainult külm tuul sahises lehtedes. 


"Noh, nad on läinud," lausus Aragorn viimaks. "Me ei saa neid üles otsida ega kinni püüda; nii et 
kui nad omal tahtel tagasi ei tule, peame ilma nendeta läbi ajama. Me asusime teele omil jalul ja need 
on meil veel alles." 

"Jalad!" torises Gimli. "Aga me ei saa neid sama hästi süüa kui nendel kõndida!" Ta viskas hagu 
lõkkesse ja mütsatas selle kõrvale istuma. 

"Ainult paar tundi tagasi ei tahtnud sa kuidagi Rohani hobuse selga istuda," naeris Legolas. "Sinust 
saab veel ratsanik!" 

"Ei paista just tõenäoline, et mul selleks võimalus tuleb," turtsatas Gimli ja jäi vait. 

"Kui teada tahad, mida mina arvan," võttis ta mõne aja pärast uuesti jutu üles, "siis minu meelest oli 
see Saruman. Kes muu? Tuleta meelde Eomeri sõnu: teda olla nähtud liikumas halli vanamehe kujul 
pikk mantel seljas ja kapuuts peas. Täpselt nii ta ütles. Ta läks meie hobustega minema või ehmatas 
nad laiali, ja siin me nüüd oleme. Meile tuleb veel häda kaela, pane mu sõnu tähele!" 

"Panen jah," kostis Aragorm. "Aga seda panin ma ka tähele, et sellel vanamehel oli kübar, mitte 


kapuuts. Siiski ei kahtle ma, et sa õigesti arvad ning et meid siin oht varitseb, olgu öösel või päeval. 
Kuid vahepeal ei saame küll muud teha kui puhata, kuni meil see võimalik on. Mina jään nüüd vahti, 
Gimli. Mul on suurem vajadus mõelda kui magada." 

Öö möödus aeglaselt. Legolas valvas Aragorni järel ja Gimli Legolase järel, ning vahitunnid kulusid. 
Ent midagi ei juhtunud. Vanamees ei ilmunud enam ja hobused ei tulnud tagasi. 


3. PEATÜKK 
Uruk-haid 


Punapõsk magas pimedat ja ärevat und: talle näis, et kuuleb omaenese nõrka häält mustades 
käikudes kajamas, hõikudes: Frodo, Frodo! Aga Frodo asemel irvitasid talle varjudest vastu sajad 
jälgid orkilõustad, sajad jälgid kämblad krabasid tema järele igast küljest. Kus oli llo? 

Ta ärkas. Külm tuul puhus ta näole. Ta lebas selili. Õhtu lähenes ja taevas üleval muutus 
tumedamaks. Ta pööras ringi ja leidis, et uni polnud ärkvelolekust palju hullem. Tema randmed, jalad 
ja pahkluud olid nööriga kinni seotud. Tema kõrval lamas näost valge Ilo, räpane kaits üle lauba 
mässitud. Kõikjal nende ümber istus või seisis suur salkkond orke. 

Aegamisi koondusid mälukillud Punapõse valutavas peas kokku ja eristusid uneviirastustest. 
Muidugi: tema ja Ilo olid metsa jooksnud. Mis neile küll sisse oli läinud? Miks nad sedasi leekima 
pistsid, vana Rühkijat hoopis tähele panemata? Nad olid tükk maad karjudes jooksnud - ta ei 
mäletanud enam, kui kaua või kui kaugele - ning siis äkki keset orkide summa tormanud: nood seisid 
kuulatades ega märganud lIlot ja Punapõske enne, kui kääbikud neile otse sUlle punusid. Siis pistsid 
nad röökima ja tosinate kaupa teisi paharette kargas puude vahelt välja. Ilo ja tema olid mõõgad 
tupest tõmmanud, kuid orkid ei tahtnud võidelda, vaid püüdsid neid ainult kinni võtta, isegi pärast 
seda, kui Ilo mitmel käed otsast maha raius. Vana hea Ilo! 

Siis oli Boromir läbi metsa nende juurde kihutanud. Tema pani orkid võitlema. Ta tappis neist 
paljud ja ülejäänud põgenesid. Aga nad ei jõudnud tagasiteel kuigi kaugele, kui vähemalt sada orki 
neid uuesti ründasid, kellest mõned olid tohutu suured, ning pilvede kaupa nooli lendu lasid: ikka 
Boromiri pihta. Boromir oli puhunud oma suurt sarve, kuni mets kaikus, ning algul peletas see orke 
eemale; aga kui talle peale kaja mingit vastust ei tulnud, ründasid nad metsikumalt kui varem. Rohkem 
Punapõsk ei mäletanud. Tema viimane mälestus oli Boromirist, kes puu najale toetudes endast noolt 
välja kiskus; siis vajus kõik pimedusse. 

"Küllap sain paugu vastu pead," ütles ta endale. "Ei tea, kas Ilo sai palju viga? Mis Boromiriga 
juhtus? Miks orkid meid ei tapnud? Kus me oleme ja kuhu me läheme?” 

Ta ei osanud neile küsimustele vastata. Ta tundis külma ja pööritust. "Ma soovin, et Gandalf poleks 
kunagi Elrondit keelitanud meid kaasa lubama," mõtles ta. "Mis kasu minust on olnud? Lihtsalt üks 
nuhtlus: reisija, koorem teiste kaelas. Ja nüüd olen ma röövitud ja orkide jaoks kah ainult koorem. Ma 
loodan, et Rühkija või keegi muu tuleb meid tagasi nõudma! Aga kas ma võin selle peale loota? Kas 
see ei ajaks kõiki plaane segi? Kui ma ainult vabaks saaksin!" 


Ta vähkres natuke, aga üsna kasutult. Üks lähedal istuvaist orkidest naeris ja ütles midagi oma 
kaaslasele nende ilges keeles. "Lesi, kuni saad, töbikribu!" uratas ta Punapõsele tavakeeles, mille ta 
väänas peaaegu sama võikaks kui oma enda kõne. "Lesi, kuni saad! Küll me su jalgadele varsti tööd 
anname. Sa soovid, et sul neid all ei olekski, enne kui me koju välja jõuame." 

"Kui see minu teha oleks, siis sooviks sa praegu juba surnd olla," lisas teine. "Mina paneksin su 
viiksuma, va rotinirusk!" Ta kummardus Punapõse kohale, oma kollaseid kihvu tema näo lähedal 
lõksutades. Tal oli käes pika hambulise teraga must nuga. "Püsi vagusi, või muidu ma kutitan sind 
sellega!" sisistas ta. "Ära sa endale tähelepanu tõmba, või muidu võin ma oma korraldused ära 
unustada! Tont võtaks neid raudlinlasi! Uglük u bagronk sha pushdug Saruman-glob bübhosh skai!" 
Ta läks üle pikale vihasele kirumisele oma keeles, mis tasanes aegamisi pominaks ja lõrinaks. 

Ehmunud Punapõsk lamas liikumatult, kuigi valu tema randmetes ja pahkluudes aina tugevnes 
ning kivid tema all torkisid ta selga. Et mõtteid iseendalt kõrvale viia, kuulas ta hoolega kõike, mida 
kuulda oli. Ümberringi kostis palju hääli ning kuigi orkikeel kõlas alati raevukalt ja ärritunult, oli selge, 
et nüüd on midagi tülitaolist lahti ja läheb aina kuumemaks. 

Punapõsk leidis oma üllatuseks, et suurem osa jutust oli mõistetav; paljud orkid kasutasid 
tavakeelt. Ilmselt oli kohal kahe või kolme üsna erineva hõimu liikmeid ning nad ei saanud üksteise 
orkikeelest aru. Käis vihane vaidlus selle üle, mida edasi teha: mis suunas minna ja mida vangidega 
ette võtta. 

"Neid pole aega korralikult tappa," ütles üks. "Reisu peal pole aega mängida." 

"Sinna ei saa midagist parata," nõustus teine. "Aga miks me ei võiks neid kähku ära tappa, kohe 
praegast? Nad on üks sindrima nuhtlus meil kaelas, ja meil on kiire. Õhtu tuleb, me peame liikuma 
hakkama." 

"Korraldused," teatas kolmas hääl sügaval õrinal. "Tapa kõik, aga MITTE väikemehi; need tuleb 
ELUSALT tagasi tuua, nii ruttu kui võimalik. Sellised on minu korraldused." 

"Misjaoks neid tarvis on?" küsis mitu häält. "Miks elusalt? Kas nendega saab palju nalja?" 

"Ei! Mina olen kuuld, et ühel olla mingist siukest värki, mida Sõja jaoks tarvis läheb, mingist haldjate 
jama või ma'i tea mida. Nigunii kuulatakse mõlemad üle." 

"Ja see on kõik, mis sa tead? Me võiks nad ju ise läbi otsida ja järele vaadata. Äkki leiame midagi, 
mis omalegi ära kulub." 

"See on väga huvitav tähelepanek," irvitas teine hääl, pehmem kui ülejäänud, aga veel õelam. "Ma 
võiksin sellest teatada, kuhu tarvis. Vange ei tohi läbi otsida ega paljaks röövida: need on minu 
korraldused." 


"Ja minu omad ka," jõrises sügav hääl. "Elusalt ja vangivõetuna; ei mingit sorimist. Siuksed on 
minu korraldused." 

"Aga mitte meie!" vaidles üks varasemaist häältest. "Me oleme tulnd kõik selle pika tee 
Kaivandusest siia, et saaks tappa ja meie rahva eest kätte maksta. Mina tahan tappa ja siis koju põhja 
tagasi minna!" 

"Sa võid tahta, mis sa tahad," kostis õriseja. "Mina olen Uglük. Mina käsutan. Mina lähen kõige 
lühemat teed pidi Raudlinna tagasi." 

"Kas Saruman on Suure Silma käskija?" küsis õel hääl. "Me peaksime otsekohe Lugbürzi tagasi 
minema." 

"Kui me Suurest Jõest üle saaks, siis läheks küll," ütles teine hääl. "Aga meid pole küllalt palju, et 
alla sildade juurde minna." 

"Mina tulin üle," lausus õel hääl. "Tiivuline Nazgül ootab meid põhja pool idakaldal." 

"Ega tea jah! Siis lendate teie kõige vangidega minema, saate Lugbürzis kõik palga ja au omale ja 
jätate meid jala läbi Hobesemaa kõmpima. Ei, me peame kokku hoidma! See on ohtlik kant: igasugu 
röövlikampasid kondab ringi." 

"Jaajaa, meie peame kokku hoidma," urises Uglük. "Mina teid seapoegi ei usalda. Oma aedikust 
väljas pole teist õhkagi asja. Kui meid poleks old, siis oleks te kõik plagama pand. Meie oleme 
võitlevad uruk-haid! Meie tapsime suure sõjamehe. Meie võtsime vangid. Meie käskija on Saruman 
Tark, Valge Käsi: Käsi, mis annab meile inemiseliha süüa. Meie tulime Raudlinnast ja tõime teid siia ja 
meie viime teid tagasi sedakaudu, kustkaudu meie tahame. Mina olen Uglük. Mina olen rääkind." 

"Sina oled rääkinud rohkem kui küll, Uglük," irvitas õel hääl. "Ei tea, kuidas see neile Lugbürzis 
meeldib. Nad võivad arvata, et Uglüki õlad tuleks vabastada ühe ennasttäis pea raskusest. Nad 
võivad küsida, kust need imelikud mõtted temal tulevad. Võibolla Sarumanilt? Ja kelleks tema ennast 
õige peab, igavene isehakand nina oma räpaste valgete märkidega? Nad võivad nõustuda minuga, 
oma ustava saadiku Grishnäkhiga; ja mina, Grishnäkh ütlen seda: Saruman on loll, üks igavene 
äraandlik loll! Aga Suur Silm on tema peal. 

Ah et seapojad? Noh, poisid, kuidas see teile meeldib, kui tolle tatise nõia hakatise sitavinnajad 
teid seapoegadeks nimetavad? Küll näete - see on orki liha, mida nad seal söövad!" 

Talle kõlas vastuseks palju valje orkikeelseid möirgeid ning väljatõmmatavate relvade tärinat. 
Punapõsk keeras end ettevaatlikult ringi, lootes näha, mis juhtuma hakkab. Tema valvurid olid läinud 
löömingust osa võtma. Videvikus nägi ta suurt musta orki, tõenäoliselt Uglüki, seismas silm silma 
vastas Grishnäkhi, lüheldase kõverjalgse jässaka elukaga, kelle pikad käsivarred peaaegu maani 
rippusid. Nende ümber seisis palju väiksemaid paharette. Punapõsk oletas, et nemad on Põhjast 
tulnud tegelased. Nad olid oma noad ja mõõgad välja tõmmanud, kuid ei söandanud veel Uglükile 
kallale tormata. 

Uglük röögatas ja tema juurde jooksis hulk teisi orke, kes olid peaaegu sama suured kui ta ise. Siis 
sööstis Uglük äkki ilma hoiatamata ettepoole ning lõi kahe kiire hoobiga kahel vastasel pead otsast. 
Grishnäkh astus kõrvale ja kadus varjudesse. Teised andsid järele; üks neist komistas taganedes Ilo 
lamava keha otsa ja lendas kurja vandudes selili. Ometi päästis see tõenäoliselt ta elu, sest Uglüki 
sulased hüppasid temast üle ja tegid oma laiateraliste mõõkadega teise peajagu lühemaks. See oli 
kollasekihvaline valvur. Tema keha prantsatas otse Punapõse peale, pigistades ikka veel pihus oma 
pikka sakilise teraga nuga. 

"Pange relvad maha!" möirgas Uglük. "Ja lõpetarne selle jama ükskord ära! Me paneme siit otse 
läände, ja trepist alla. Sealt otse küngastele ja piki jõekallast metsa. Ja käime ööd ja päevad läbi. On 
selge?" 

"Nüüd," mõtles Punapõsk, "kui sel jõledal elukal oma kamba kokku saamisega veel veidike aega 
läheb, siis mul ehk veab." Temas oli tärganud lootuskiir. Musta noa serv oli ta käsivart kriimustanud ja 
siis ta randme lähedale libisenud. Ta tundis verd oma käel nirisevat, ent samas ka terase külma 
puudutust oma naha vastas. 

Orkid hakkasid taas rännakuks valmis saama, kuid kuna mõned põhjalastest ei tahtnud ikka veel 
nendega kaasa minna, pidid raudlinlased neist veel kaks tükki maha nottima, enne kui ülejäänud 
araks lõid. Valitsevast segadusest kostis tigedat vandumist. Hetkeks jäi Punapõsk valveta. Tema jalad 
olid kindlalt kinni köidetud, aga käsivarred ainult randmete ümbert seotud ning käed olid tema ees. Ta 
sai neid mõlemaid korraga liigutada, kuigi keermed soonisid neetult sügavale. Ta lükkas surnud orki 
külili ning hõõrus vaevu hingata söandades randmenööride sõlme noatera vastas üles alla. Väits oli 
terav ja surnu käsi hoidis seda kõvasti kinni. Nöör läks katki! Punapõsk võttis selle kärmesti sõrmede 
vahele, sõlmis selle taas kahe keeruga lõdvaks kammitsaks ning libistas oma käte ümber. Siis jäi ta 
liikumatult lamama. 


"Korjake vangid üles!" karjus Uglük. "Ja ei mingit tembutamist! Kui neil siis enam eluvaimu sees ei 
ole, kui me tagasi jõuame, siis kärvab keegi teine veel takkapihta!" 

Üks ork tõstis Punapõse nagu koti maast üles, torkas oma pea ta seotud käte vahele, krabas ta 
käsivartest kinni ja tiris neid allapoole, kuni Punapõse nägu oli vastu ta kaela litsutud; siis põrus ta 
kandja sammude taktis minema. Teine talitas Iloga samal kombel. Orki pikkade küünistega käpp 
pitsitas Punapõse käsivarsi nagu raud ning küüned lõikusid ta ihusse. Ta sulges silmad ja vajus tagasi 


halba unenäkku. 

Äkki heideti ta taas kivisele pinnale. Oli varane öö, aga kuusirp kaldus juba lääne poole. Nad seisid 
kalju serval, mis paistis vaatavat üle kalbe udumere. Kusagilt lähedalt kostis voolava vee häält. 

"Maakuulajad on lõpuks tagasi tuld,” ütles lähedal seisev ork. 

"Noh, mis te leidsite?" õrises Uglüki hääl. 

"Ainult ühe hobesemehe, ja tema sõitis ära lääne poole. Nüüd on õhk puhas.” 

"Nüüd jah, aga kaua veel? Te tainapead! Te oleks pidand ta maha laskma. Ta tõstab kisa. Need 
kuramuse hobeseparisnikud saavad meist veel enne hommikut kuulda. Nüüd peab veel rutem varvast 
andma!" 

Tume kogu kummardus Punapõse kohale. See oli Uglük. "Tõuse üles!" käratas ork. "Kaua mu 
mehed sind seljas tassima peavad? Meil tuleb nüüd ronida ja sina võiks kah oma jalgu tarvitada. Ole 
nüüd viks poiss! Ära lõuga, ära katsu putku panna. Meil on siukseid rohtusid su tempude vastu, mis 
sulle mitte ei meeldi, aga Isanda jaoks sind ära ka ei riku." 

Ta lõikas läbi köidikud Punapõse säärte ja pahkluude ümber, haaras tal juustest kinni ja tõstis ta 
jalule. Punapõsk kukkus maha, aga Uglük sikutas ta jälle juukseidpidi püsti. Mitu orki naersid. Uglük 
torkas plasku tema hammaste vahele ning kallas mingit põletavat vedelikku talle kurku: kääbik tundis 
kuuma metsikut voogu oma kehast läbi uhkamas. Valu säärtes ja pahkluudes kadus. Ta sai seista. 

"Nüüd see teine!" ütles Uglük. Punapõsk nägi teda Ilo juurde minemas, kes sealsamas kõrval 
lamas, ja vangi löömas. |lo oigas. Uglük krahmas temast kinni ja rebis ta istukile ning kiskus sideme ta 
pea ümbert ära. Siis määris ta haava väikesest puukarbist pärineva tumeda ollusega. Ilo karjatas ja 
hakkas meeletult rabelema. 

Orkid tagusid kämblaid kokku ja huilgasid. "Ei taha rohtu võtta!" ilkusid nad. "Ei tea, mis talle hea 
on. Ah sa mait! pärast saame veel nalja näha!" 

Aga sel hetkel polnud Uglükil naljatuju. Tal oli kiire ning ta pidi vastu tahtmist järgnejaid kaasa 
meelitama. Ta ravis Ilot orkide kombel ning tema rohi mõjus kiiresti. Kui ta oli sundinud kääbikut 
plaskust suhu kallatud rüüpi alla neelama, tema jalakammitsad läbi lõiganud ja ta jalule tirinud, seisis 
Ilo püsti, nähes välja kahvatu, kuid sünge ja trotslik ja üsnagi elus. Sügav haav tema otsmikul ei teinud 
talle enam vaeva, ent pruuni armi kandis ta oma elupäevade lõpuni. 

"Tere, Punapõsk!" ütles ta. "Nii et sina oled siis ka sellel väikesel jalutuskäigul? Kus me kosti ja koti 
peale saame?" 

"Mokk maha!" käratas Uglük. "Ei saa te kumbagit! Pidage lõuad koos. Ja ei mingit plärinat 
omavahel! Kõik jamad saab teises otsas ette kantud, eks Tema juba teab, kuidas teile selle eest 
maksta. Küll te oma kosti ja koti kätte saate: rohkem, kui kanda jõuate!" 

Orkikamp laskus alla kitsast lõhest, mis viis välja udusele tasandikule. Ilo ja Punapõsk, keda 
lahutas vähemalt tosin orki, ronisid koos nendega alla. Kuristiku põhjas astusid nad rohupinnale ning 
kääbikute tuju tõusis. 

"Nüüd otse edasi!" möirgas Uglük. "Läände ja natuke põhja poole. Hoidke Lugdushi järele." 

"Aga mis me siis teeme, kui päike tõuseb?" küsisid mõned põhjalastest. 

"Jooksete edasi," kostis Uglük. "Mis te's mõtlesite? Et istute rohu peale maha ja ootate, kunas 
Valgenahad ka grüünesse tulevad?" 

"Aga meie ei saa päevavalgel joosta." 

"Jooksete küll, ja mina teie sabas," irvitas Uglük. "Jooske! Või te ei näe enam kunagi oma 
armastatud urgusid. Valge Käe nimel! Mis kasu sest on, kui niuksed koolitamata voorevaglad tee 
peale saadetakse. Jooske, et katk teid võtaks! Jooske, kuni öö kestab!" 

Siis pistis kogu salk pikkade orkihüpetega jooksu. Nad ei pidanud korda, vaid tõuklesid, rüselesid ja 
vandusid, ent nende kiirus oli siiski väga suur. Mõlemal kääbikul oli kolm valvurit. Punapõsk oli kaugel 
jooksjate sabas. Ta pidas aru, kui kaua ta suudab veel sellise sammuga edasi minna: ta polnud 
hommikust saadik midagi söönud. Ühel tema valvureist oli piits. Aga praegu andis orkimärjuke talle 
ikka veel sooja. Tema meeled olid samuti täiesti ärkvel. 

Aeg-ajalt tuli talle tahtmatult pähe pilt Rühkijast, kes tähelepanelikul ilmel tumeda jäljerea kohale 
kummardub ning aina jookseb ja jookseb nende taga. Aga mida muud võis rajaleidjagi näha, kui ainult 
orkijalgade segi sõtkutud rada? Tema oma ja Ilo väikesed jäljed kadusid kohe rautatud saabaste 
trampimisse nende ees ja taga ja ümber. 

Nad olid vaid versta jagu maad kaljust eemale tulnud, kui maapind vajus laia madalasse lohku, kus 
muld oli pehme ja märg. Lohus hõljus udu, kumades kahvatult kuusirbi viimastes kiirtes. Orkide 
tumedad kujud muutusid eespool ähmaseks ning neeldusid siis uttu. 

"Hei! Paigal seis!" üürgas Uglük kõige tagant. 

Äkki kargas üks mõte Punapõse pähe ning ta asus kohe tegutsema. Ta põikas rajalt paremale 
poole kõrvale ja sukeldus püüdvate valvurite kämmalde vahelt läbi, pea ees otse uttu, kus ta rohule 
siruli lendas. 

"Seis!" röögatas Uglük. 

Järgnes hetk lärmi ja segadust. Punapõsk kargas püsti ja jooksis. Aga orkid tulid talle järele. 
Mõned ilmusid järsku välja otse tema ees. 

"Põgenema ei pääse!" mõtles Punapõsk. "Aga võib-olla õnnestus mul niiskele pinnale mõni jälg 
jätta." Ta haaras kahe köidikuis käega kõri alt kinni ja päästis valla oma mantlit koos hoidva sõle. Just 


siis, kui pikad käsivarred ja teravad küünised tema järele haarasid, lasi ta sel maha kukkuda. "Siia 
jääb see vist aegade otsani lamama," mõtles ta. "Ma ei tea, miks ma seda tegin. Kui teised pakku 
pääsesid, siis läksid nad tõenäoliselt kõik Frodoga kaasa." 

Piitsapiug keerdus ümber tema säärte ja ta surus maha karjatuse. 

"Aitab!" möõirgas Uglük kohale joostes. "Tal on veel pikk maa joosta. Kupatage nad mõlemad 
liduma! Kui tarvis, kasutage meeldetuletuseks piitsa!" 

"Aga see pole veel kõik," lõrises ta Punapõse poole pöördudes. "Ma ei unusta seda. Tasumine on 
ainult edasi lükatud. Lase käia!" 


Ei Punapõsk ega Ilo mäletanud palju reisi edasisest osast. Halvad uned ja halvad virgumised 
põimusid pikaks viletusetunneliks, milles lootus aina tuhmimalt selja taha kumama jäi. Nad jooksid ja 
jooksid, püüdes kõigest väest orkidega sammu pidada, kuna julm piits osavas käes neid iga natukese 
aja tagant nilpsas. Kui nad seisma jäid või komistasid, haarati neist kinni ja tariti veidi maad edasi. 

Orkijoogi soojus oli läinud. Punapõsk tundis jälle külma ja pööritust. Äkki kukkus ta näoli 
murukamarale. Rebivate küüntega kõvad käed krabasid ta oma haardesse ja tõstsid üles. Teda kanti 
veel kord nagu kotti seljas ning pimedus tihenes ta ümber: oli see järjekordse öö või tema oma 
silmade pimedus, ei osanud ta öelda. 

Tema teadvusse jõudis ähmane lärm: näis, et hulk orke nõuab puhkust. Uglük kärkis. Ta tundis, 
kuidas ta maha visatakse, ning ta jäi sinnapaika lamama, kuni must uni ta üle võimust võttis. Aga 
kauaks ta valu eest pakku ei pääsenud; peagi pitsitasid teda jälle nood armutud käed. Teda pilluti ja 
raputati tükk aega; siis hakkas pimedus aegamisi järele andma ja ta tuli taas ärkvele ja leidis, et on 
hommik. Keegi jagas lõuates käske ning ta virutati hoolimatult rohule. 

Seal lamas ta veidi aega meeleheitega võideldes. Tema pea käis ringi, aga keha valdava soojuse 
järgi otsustades arvas ta, et talle on veel üks sõõm juua antud. Üks ork kummardus tema kohale ning 
viskas talle natuke leiba ja riba toorest kuivatatud liha. Ta sõi kopitanud halli leivatüki isukalt ära, aga 
liha jättis puutumata. Ta oli näljane, aga veel mitte nii näljane, et orki visatud liha süüa - liha, mille 
päritolu ta ei tihanud aimatagi. 

Ta tõusis istukile ja vaatas ringi. Ilo polnud kaugel. Nad asusid kiire kitsa jõe kaldal. Eespool 
kumasid mäed: kõrge tipp püüdis esimesi päikesekiiri. Nende ees küngastel laius metsa tume laik. 

Orkide hulgast kostis kõva kisa ja vaidlemist; põhjalaste ja raudlinlaste vahel paistis jälle tüli 
puhkevat. Mõned osutasid tagasi lõunasse ja mõned ida poole. 

"Väga hea," ütles Uglük. "Jätke nad siis mulle! Ei mingit tapmist, nagu ma enne ütlesin; aga kui te 
tahate seda ära visata, mida me kõik see tee siia saama tulime, siis visake pealegi! Küllap mina selle 
eest hoolt kannan. Las võitlevad uruk-haid teevad musta töö ära, nagu ikka. Kui te Valgenahku 
kardate, siis jooske! Jooske! Mets on seal," röögatas ta ettepoole osutades. "Kerige sinna! See on teie 
ainuke lootus. Käige minema! Ja kähku, enne kui ma veel mõne pea otsast maha löön, et teistele 
natuke aru sisse panna!" 

Järgnes pisut kirumist ja rüselemist ning siis lõi enamus põhjalastest lahku ja pühkis sajapealise 
karjana piki jõge mägede suunas minema. Kääbikud jäid raudlinlaste hulka: see oli sünge kamp, 
vähemalt kaheksakümmend suurt, musta, pilusilmset orki pikkade vibude ja lühikeste laiateraliste 
mõõkadega. Mõned kopsakamad ja julgemad põhjalased jäid nendega. 

"Nüüd võtame Grishnäkhi ette," ütles Uglük; ent isegi mõned tema sulastest kiikasid rahutult lõuna 
poole. 

"Ma tean," urises Uglük. "Kuramuse hobesepoisid on meist haisu ninna saand. See on kõik sinu 
süü, Snaga. Sinul ja teistel maakuulajatel peaks kõrvad peast lõikama. Aga meie oleme võitlejad. Me 
saame veel hobeseliha pidusöögiks, või midagist etematki." 

Sel hetkel nägi Punapõsk, miks osa kambast ida poole osutas. Sellest suunast kostis nüüd 
rämedaid kriiskeid ning Grishnäkh ilmus jälle välja, kaasas veel mõnikümmend temataolist pikakäelist 
kõverjalgset orki. Nende kilpidele oli maalitud punane silm. Uglük astus neile vastu. 

"Nii et tulite tagasi?" ütles ta. "Mõtlesite, et sedamoodi on parem?" 

"Ma tulin tagasi vaatama, et Korraldused oleks täidetud ja vangid terved," vastas Grishnäkh. 

"Ah soo?" irvitas Uglük. "Ära raiska aega! Küll ma vaatan, et korraldused minu käsu järgi täidetud 
saaks. Kas sul oli veel miskit asja? Sa läksid nii suure kiiruga minema. Ehk jätsid midagist maha?" 

"Jah - ühe lolli,” larises Grishnäkh. "Aga tal oli kaasas paar kanget kutti, keda oleks kahju kaotada. 
Ma teadsin, et sa vead nad pigisse. Ma tulin neile appi." 

"Väga hea!" naeris Uglük. "Aga kui sul just pole kanget isu võidelda, siis oled sa küll valesse kohta 
sattund. Sa tahtsid Lugbürzi minna. Valgenahad tulevad. Mis su kõrgeaulise Nazgüliga juhtund on? 
Kas tal lasti teine istealune ka jalge vahelt ära? Kui sa ta kaasa oleks võtt, siis oleks sest ehk mingit 
kasu old - kui need Nazgülid on ikka seda väärt, mis neist kokku luuletatakse.” 

"Nazgül, Nazgül" pomises Grishnäkh värisedes ja huuli lakkudes, nagu oleks sel sõnal halb maitse, 
mida ta ehmunult mekkis. "Sa räägid asjast, milleni ei küüni isegi sinu kõige sitasemad unenäod, 
Uglük," ütles ta. 

"Nazgül! Ah! Mida neist kokku luuletatakse! Tuleb päev, mil sa soovid, et sa poleks seda öelnud. 
Ahv!" lõrises ta maruliselt. "Sa peaksid teadma, et nemad on Suure Silma silmatera. Aga tiivuline 
Nazgül: veel mitte, veel mitte. Ta ei lase neil veel ennast Suure Jõe teisel kaldal näidata, mitte nii 


ruttu. Nad on Sõja jaoks - ja teiste eesmärkide täitmiseks." 

"Sa näikse õige palju teadvat," ütles Uglük. "Igatahes rohkem, kui sulle hea on. Neid seal Lugbürzis 
võib huvitada, miks ja kuidas. Aga vahepeal võivad Raudlinna urukhaid oma musta töö ära teha, nagu 
ikka. Ärge ilatsege siin! Võtke oma punt kokku! Teised seapojad liduvad juba metsa poole. Teil oleks 
targem neile järgi minna. Elusast peast te Suure Jõe äärde tagasi ei jõua. Laske käia! Kas saab juba? 
Küll ma teid takka utsitan." 


Raudlinlased haarasid jälle Ilo ja Punapõse ning heitsid nad õlale. Siis läks vägi teele. Tund tunni 
järel jooksid nad edasi, tehes aegajalt peatusi ainult selleks, et kääbikuid värsketele kandjatele edasi 
anda. Ei tea, kas seepärast, et nad olid kiiremad ja visamad, või mõne Grishnäkhi plaani tõttu läbisid 
raudlinlased varsti Mordori orkide jõugu ning Grishnäkhi rahvas lõi nende taga kokku. Varsti jõudsid 
nad isegi ees tõttavatele põhjalastele järele. Mets lähenes. 

Punapõsk oli muljutud ja rebitud, tema valutavat pead kriipisid teda kandva orki räpane lõug ja 
karvakasvanud kõrv Kohe tema ees käisid kaks kumaras selga ning tugevad jämedad jalad tammusid 
üles-alla, üles-alla, väsimatult, nagu oleksid nad tehtud soontest ja sarvedest, lüües lõputust ajast 
välja painajalikke sekundeid. 

Pärastlõunal jõudis Uglüki kamp põhjalastele järele. Nood roidusid ereda talvise päikese kiirtes, 
mis säras kaledas külmas taevas; nende pead olid longus ja keeled tilpnesid suust välja. 

"Vaglad!" irvitasid raudlinlased. "Olete küpsed, mis? Valgenahad tulevad ja söövad teid ära. Näe, 
juba tulevadki!" 

Grishnäkhi hüüe tõestas, et see polnud paljas nali. Nad olid silmanud kiiresti kappavaid ratsamehi: 
ikka veel kaugel selja taga, kuid peagi orkidele järele jõudmas, otsekui üle rannamadala uhtuv 
tõusuvesi, mis vesi liivale eksinud kinni püüab. 

Raudlinlased pistsid Punapõse hämmastuseks kaks korda kiirema sammuga jooksu, nagu 
sööstaksid täie ajuga võidujooksu viimasele lõpule. Siis nägi ta, et päike loojub Udumägede taha; vari 
laotus üle maa. Mordori sõdalased ajasid pea püsti ja lisasid samuti sammu. Tume metsamüür oli 
lähedal. Nad olid juba möödunud mõnedest eraldiseisvatest puudest. Maa hakkas aina järsemini 
kõrgemale kerkima, kuid orke see ei pidurdanud. Nii Uglük kui Grishnäkh lõugasid, kihutades oma 
kaaslasiviimast välja panema. 


"Nad saavad sellega hakkama. Nad põgenevad," mõtles Punapõsk. Siis sai ta oma kaela nii palju 
käänata, et tal õnnestus ühe silmaga üle õla tagasi piiluda. Ta nägi, et idast lähenevad ratsanikud olid 
üle lageda välja kapates viimastele orkidele juba järele jõudnud. Loojanguvalgus kuldas nende odasid 
ja kiivreid ning läikles nende heledail voogavail juustel. Nad piirasid orkid sisse, hoides neid laiali 
hargnemast ja ajades neid piki jõekallast edasi. 

Punapõsk tahtis väga teada, mis sorti rahvas see oli. Nüüd soovis ta, et oleks Kaljulõhel rohkem 
õppinud ning sagedamini kaarte ja muid asju vaadanud; kuid sel ajal näisid reisiplaanid olevat hoopis 
asjatundlikumates kätes ning ta polnud kunagi arvestanud sellega, et võib Gandalfist või Rühkijast või 
isegi Frodost lahku minna. Kõik, mida ta Rohani kohta meenutada suutis, oli see, et Gandalfi hobune 
Varivalge pärines sellelt maalt. See turgutas esiotsa tema lootust. 

"Aga kuidas nad teada saavad, et meie ei ole orkid?" mõtles ta. "Ega nad pole siin vist kunagi 
kääbikutest kuulnud. Ma peaksin küll selle üle rõõmustama, et orkid tõenäoliselt maha lüüakse, aga 
ise tahaks nagu ellu jääda." Paraku tapetakse tema ja Ilo ilmselt koos oma vangistajatega enne, kui 
Rohani inimesed nende olemasolust üldse aimu saavad. 

Selgus, et mõned ratsanikest on vibukütid, kes olid osavad jooksva hobuse seljast ambuma. 
Kiiresti laskeulatusse kapates kihutasid nad nooled kerre taga sörkivatele orkidele ning mitmed neist 
langesid; siis pöördusid ratsanikud vastase vibude laskeulatusest kõrvale, kes metsikult nooli lendu 
lasid, julgemata peatuda. Seda juhtus mitu korda ning ühel korral langesid nooled ka raudlinlaste 
hulka. Üks neist, otse Punapõse ees, komistas ega tõusnud enam. 


Öö saabus, kuid Ratsanikud ei tulnud sõdimiseks lähemale. Palju orke oli langenud, kuid oma 
kakssada oli veel alles. Varases pimeduses jõudsid orkid väikesele kingule. Metsaserv oli väga 
lähedal, mitte kaugemal kui kolmsada sülda, kuid nad ei saanud edasi minna. Ratsamehed olid nad 
ümber piiranud. Üks väike punt ei allunud Uglüki käsule ning jooksis metsa poole: ainult kolm neist 
tulid tagasi. 

"Siin me nüüd siis oleme," irvitas Grishnäkh. "Kena juhtimine küll! Ma loodan, et suur Uglük oskab 
meid siit välja ka juhtida." 

"Pange väikemehed maha!" käsutas Uglük, Grishnäkhi tähele panemata. "Sina, Lugdush, võta veel 
kaks meest ja valva neid! Neid ei tohi tappa, kui need rokased Valgenahad just läbi ei murra. Selge? 
Niikaua, kuni mina elan, on mul neid tarvis. Aga nad ei tohi kisa tõsta ega jalga lasta. Seo nende 
kõrvad kinni!" 

Käsu viimast osa täideti halastamatult. Aga Punapõsk leidis, et esimest korda on ta Ilo läheduses. 
Orkid tegid suurt kära, karjudes ja relvi täristades, ning kääbikud said pisut omavahel sosistada. 

"Sellest ei tule just head nahka," ütles Ilo. "Ma tunnen, et kõik on läbi. Ega ma ei suudaks vist 
kaugele roomata, kui ma ka vaba oleks." 


"Lembas!" sosistas Punapõsk. "Lembas: mul on seda veel järel. Kas sinul on? Nad ei võtnud meilt 
ju midagi peale mõõkade." 

"Jah, mul on üks pakk taskus," vastas Ilo, "aga see on vist küll pudiks tambitud. Ja pealegi ei saa 
ma oma suud tasku panna!" 

"Sul pole tarviski. Ma..." Aga just siis hoiatas toores hoop Punapõske, et kära oli vaibunud ning 
vahid valvasid. 


Öö oli külm ja vaikne. Kõikjal ümber kühmu, millele orkid olid kogunenud, süttisid väikesed 
vahituled, mille täisring lõõmas pimeduses kuldpunasena. Lõkked olid pika vibulasu kaugusel, kuid 
ratsanikud ei näidanud end vastu valgust ning orkid raiskasid palju nooli umbropsu tulede poole 
lastes, kuni Uglük nad peatas. Ratsanikud ei teinud ühtki häält. Kui kuu hilisööl udust kõrgemale 
tõusis, võis neid juhtumisi märgata - varjukujusid, mis vilksatasid aegajalt heledas tulepaistes, kui nad 
väsimatus vahtkonnas ringi käisid. 

"Nad ootavad päikese ära, tont võtaks!" urises üks valvureist. "Miks me kampa kokku ei võta ja läbi 
ei murra? Mida see vana Uglük endast õige mõtleb, ma tahaks teada?" 

"Küllap sa tahaks," mörises Uglük tagantpoolt ligemale astudes. "Et ma nagu ei mõtleks üldse 
midagi, eks ole? Susi sind söögu! Sa oled sama hull kui teised tõprad: need vaglad ja Lugbürzi ahvid. 
Sihukestega pole mõtet rünnakule minna. Hakkavad vinguma ja pistvad putku, ja neid kurjamu 
hobesepoisse on siin rohkem kui tarvis, et meid seal lagedal mättasse lüüa. 

On ainult üks asi, mida need vaglad teha oskavad: nende silmad lõikavad nagu puuriga pimedast 
läbi. Aga Valgenahkadel olla öösel parem silmanägemine kui teistel inimestel, ja ärge te mitte 
hobeseid unustage! Öeldakse, et Rohani setukad näevad isegi öötuult. Aga ühte asja need kenad 
poisid ei tea: Mauhür ja tema kamp on metsas ja peaks iga kell välja tulema." 

Uglüki sõnadest jätkus ilmselt küllalt raudlinlaste rahustamiseks, kuid teiste orkide meeleolu oli 
ühtaegu rusutud ja mässuline. Nad panid välja paar vahimeest, aga enamus neist lesis maas ja 
puhkas mõnusas pimeduses. Oli tõesti väga pimedaks läinud, sest kuu kadus lääne pool tihedasse 
pilve ning Punapõse silmad ei seletanud enam paari jala kaugusel mitte midagi. Lõkked ei andnud 
künkatipule mingit valgust. Ent ratsanikud ei rahuldunud ainult koiduni ootamisega ja vaenlasel puhata 
laskmisega. Järsk karje kühmu idaküljel näitas, et midagi on viltu. Paistis, et mõned inimesed on ligi 
ratsutanud, hobuselt maha tulnud, laagri servani hiilinud ja mõned orkid maha löönud ning siis taas 
kadunud. Uglük tormas kohale, et nende kiinijooksu lõpetada. 

Punapõsk ja Ilo tõusid istukile. Nende valvurid, raudlinlased olid Uglükiga kaasa läinud. Aga kui 
kääbikuil oligi mingi lootus põgeneda, siis purunes see üsna pea. Pikk karvane käsi napsas mõlemal 
kaelast kinni ja vedas nad ligistikku. Nad nägid viduselt Grishnäkhi suurt pead ja jälki nägu endi vahel; 
tema haisev hingeõhk puudutas nende põski. Ta hakkas neid käppima ja kompama. Punapõsel 
jooksis värin läbi keha, kui kõvad külmad sõrmed tema selga kobasid. 

"Noh, pisikesed!" lausus Grishnäkh vaiksel sosinal. "Naudite oma väikest puhkust? Või ei? Koht 
pole vast kõige mugavam: mõõgad ja piitsad ühel pool ja vastikud odad teisel pool! Väikesed rahvad 
ei peaks end segama asjadesse, mis on neile liiga suured." Tema sõrmed jätkasid kobamist. Ta 
silmadest kiirgas valgust, ostekui kahvatut, aga kuuma tulekuma. 

Äkki kargas Punapõsele pähe mõte, mis näis olevat otse vaenlase ärevil peast kinni püütud: 
"Grishnäkh teab Sõrmusest! Ta otsib seda, kuni Uglük mujal kinni on: tõenäoliselt tahab ta seda 
endale." Külm hirm sigines Punapõse südamesse, ent samal ajal mõtles ta, mis kasu võiks tema 
Grishnäkhi ihast lõigata. 

"Ega sa seda sel kombel leia," sosistas ta. "Seda pole kerge leida." 

"Leida?" jahmus Grishnäkh: tema sõrmed jätsid urgitsemise järele ja pitsitasid Punapõse õlga. 
"Leida mida? Millest sa räägid, pisike?" 

Hetke oli Punapõsk vait. Siis äkki tõi ta kõri pimeduses kuuldavale heli: guglunk, guglunk. "Ei 
midagi, mu kõrgeausus," lisas ta. 

Kääbikud tundsid Grishnäkhi sõrmi võpatavat. "Ahaa!" kähises paharett vaikselt. "Ah et seda ta 
mõtleb? Ahaa! Väga, vääga ohtlik, mu pisikesed!" 

"Võibolla," sõnas Ilo ärksalt, kui oli Punapõse kavatsuse ära tabanud. "Võib-olla; ja mitte ainult 
meile. Aga sina tead ju oma asju kõige paremini. Kas sa tahad seda või mitte? Ja mida sa selle eest 
annaksid?" 

"Kas ma tahan seda? Kas ma tahan seda?" kordas Grishnäkh otsekui hämmelduses; aga ta käed 
värisesid. "Mida ma selle eest annaksin? Mida paganat te sellega öelda tahate?" 

"Me tahame öelda," ütles Punapõsk hoolikalt sõnu valides, "et pole hea pimeduses kobada. Me 
võiksime sinu aega ja vaeva säästa. Aga sa pead kõigepealt meie jalad lahti päästma, või muidu ei 
tee me midagi ega ütle midagi." 

"Mu armsad kallid lollikesed," kähises Grishnäkh, "kõik, mis teil on, ja kõik, mida te teate, saadakse 
teilt lõpuks kätte: kõik! Te soovite, et teil oleks Küsijale rohkem öelda, kui aeg tuleb: õige pea! Aga me 
ei kiirusta uurimist. Oi ei, seda mitte! Mis te arvate, miks teid ellu jäeti? Mu kallid väiksed sõbrad, palun 
uskuge mind, kui ma ütlen, et see ei tulnud lahkest südamest: see polnud isegi üks Uglüki vigu." 

"Seda on üsna lihtne uskuda," kostis Ilo. "Aga te pole oma röövsaagiga veel kodus väljas. Ja mis 
ka ei juhtuks, sulle ei paista see kasuks tulema. Kui me Raudlinna jõuame, siis pole see mitte suur 


Grishnäkh, kes kasu lõikab: Saruman võtab endale kõik, mida ta leiab. Kui sa midagi endale tahad, 
siis on praegu just õige aeg kaupa teha." 

Grishnäkh hakkas kannatust kaotama. Sarumani nimi ajas teda eriti raevu. Aeg läks ja mürgel 
hakkas maha rahunema. Uglük või raudlinlased võisid iga hetk tagasi tulla. "Kas see on teie käes - 
kummalgi teist?" urises ta. 

"Guglunk, guglunk!" tegi Punapõsk. 

"Seo meie jalad lahti!" ütles ll. 

Nad tundsid, kuidas orki käed meeletult vappuvad. "Katk võtku teid pisikseid satikaid!" kähises ta. 
"Ah et seo teie jalad lahti? Ma seon lahti iga soone teie kehas. Kas te arvate, et ma ei saa teid luudeni 
läbi otsida? Otsida! Ma lõikan teid mõlemaid võdisevaiks räbalaiks. Mul ei ole tarvis teie jalgade abi, et 
teid siit minema saada - ja tervenisti endale!" 

Korraga krabas ta nad sülle. Tema pikkade käsivarte ja õlgade jõud oli kohutav. Ta pistis kääbikud 
teine teise kaenla alla ning litsus neid ägedalt oma külgede vastu; lai lämmatav käpp sulges kummagi 
suu. Siis sööstis ta kummargile laskudes edasi. Ta läks kiiresti ja vaikselt, kuni jõudis kühmu veerele. 
Seal leidis ta valvurite vahelt läbipääsu ning kadus öösse kui õel vari, nõlvast alla ja läände jõe 
suunas, mis metsast välja voolas. Seal küljes oli lai lage ala, kus põles ainult üks lõke. 

Umbes viie sülla järel ork peatus, kuulatades ja piiludes enda ümber. Midagi polnud näha ega 
kuulda. Ta hiilis aeglaselt edasi, peaaegu kahekorra kokku vajudes. Siis ta kükitas ning kuulatas jälle. 
Seejärel tõusis ta püsti, kavatsedes äkki edasi söösta. Samal hetkel ilmus pimedusest otse tema ette 
ratsaniku kogu. Hobune korskas ja tõusis tagajalgadele. Ratsa mees hüüdis teisi. 

Grishnäkh viskus pikali maha, vedades kääbikud enda alla; siis tõmbas ta mõõga tupest. Tal oli 
kahtlemata mõttes pigem oma vangid tappa, kui lasta neil põgeneda või päästetud saada; aga just 
sellega tegi ta vea. Tema mõõk tinises nõrgalt ja läigatas korraks vasakul põleva lõkke paistel. 
Pimedusest vihises nool: see oli oskuslikult sihitud või saatusest juhitud, ning purustas orki parema 
käe. Ta pillas mõõga maha ja karjatas. Kostis kiire kabjamadin ning samal hetkel, kui Grishnäkh püsti 
kargas ja jooksu pistis, sõideti ta pikali ning oda läbis tema keha. Ork kriiskas läbilõikavalt ja jäi siis 
vagusi. 

Kääbikud lamasid seal, kuhu Grishnäkh oli nad jätnud. Teine ratsamees tuli kähku oma kaaslasele 
appi. Kas eriti terava silmanägemise või mõne teise meele tõttu hüppas hobune neist kergelt üle; aga 
ratsanik ei näinud neid, kui nad kägaras oma haldjamantlite all lebasid, olles hetkel liialt rabatud ja 
hirmul, et liigutada. 


Viimaks nihkus Ilo paigast ja sosistas tasa: "Senimaani on hästi läinud: aga kuidas meie oda otsa 
pistmisest pääseme?" 

Vastus tuli peaaegu silmapilkselt. Grishnäkhi karjed olid orkide tähelepanu äratanud. Kühmult 
kostva lõugamise ja kriiskamise järgi arvasid kääbikud, et nende kadumine on avastatud: Uglük oli 
ilmselt ametis veel mõne pea eemaldamisega. Siis kõlasid järsku orkihäälsed vastuhõiked paremalt, 
vahitulede ringist väljaspoolt, metsa ja mägede suunast. Mauhür oli nähtavasti kohale jõudnud ja 
ründas nüüd piirajaid. Kostis hobuste kappamist. Ratsanikud tõmbasid oma ringi kingu ümber 
koomale, riskides orki noolte ette sattuda, et ära hoida piiratavate väljamurdmist, kuna osa väesalgast 
sõitis uustulnukatega arveid õiendama. Korraga mõistsid Ilo ja Punapõsk, et nad on ilma paigast 
liikumata ringist välja pääsenud: nüüd polnud nende ja pääsemise vahel enam mingit tõket. 

"Noh," ütles Ilo, "kui meil nüüd käed-jalad vabad oleksid, võiksime putku pista. Aga ma ei ulatu 
sõlmedeni ja ma ei saa neid läbi närida." 

"Seda pole tarviski,” sõnas Punapõsk. "Ma tahtsin sulle ennist öelda, et mul õnnestus oma käed 
lahti päästa. See ohelik on ainult näitamise jaoks. Aga hauka enne natuke lembast." 

Ta libistas nööri oma randmete ümbert maha ja õngitses paki välja. Koogid olid katki läinud, kuid 
värsked ja endiselt oma lehekattes. Mõlemad kääbikud sõid kaks-kolm tükki ära. Koogi maitse tõi neile 
meelde mälestused kenadest nägudest, naerust ja korralikust toidust rahulikel päevadel, mis olid nüüd 
kusagile kaugele jäänud. Mõnda aega sõid nad mõtlikult, istudes pimeduses ja panemata tähele 
lähedusest kostvaid hüüdeid ja lahingukära. Punapõsk tuli esimesena oleviku juurde tagasi. 

"Me peame jalga laskma," ütles ta. "Üks hetk!" Grishnäkhi mõõk lebas siinsamas käeulatuses, aga 
see oli kääbiku jaoks liiga raske ja kohmakas; niisiis roomas ta edasi ning pahareti keha leides tõmbas 
ta rihma küljes rippuvast tupest pika terava noa. Sellega lõikas ta kärmesti nende köidikud läbi. 

"Läki!" sosistas ta. "Kui me natuke sooja saame, siis ehk suudame ka püsti tõusta ja kõndida. Aga 
senikaua on meil targem roomamisega pihta hakata." 

Nad roomasid. Mättad olid sügavad ja andsid käe all järele ning see aitas neid, aga muidu edenes 
ronimine õige pikkamisi. Nad läksid vahitulest laias kaares mööda ning vingerdasid samm sammu 
haaval edasi, kuni jõudsid jõe äärde, mis oma järskude kallaste all varjulises sügavikus mööda voolas. 
Siis vaatasid nad tagasi. 

Hääled olid vaibunud. Ilmselt aeti Mauhür ja tema "poisid" minema või tapeti. Ratsanikud olid 
taandunud oma vaiksesse halvaendelisse öövalvesse. See ei saanud kuigi kaua kesta. Öö oli juba 
niigi vana. Selgeks jäänud idataevas hakkas helendama. 

"Me peame peitu pugema," ütles Punapõsk, "muidu meid nähakse. Sellest pole palju kasu, kui 
ratsanikud alles pärast meie surma avastavad, et meie ei ole orkid." Ta tõusis püsti ja trampis jalgu. 


"Nöörid lõikasid mulle ihusse nagu traat, aga mu jalad hakkavad juba sooja saama. Võiksin nüüd 
edasi komberdada. Kuidas sinuga lood on, Ilo?" 

Ilo tõusis üles. "Jah," ütles ta, "ma saan hakkama. Lembas ajab sulle tõesti eluvaimu sisse! Ja 
natuke tervema tunde ka, kui selle orkimärja tulisus. Ei tea, millest see tehtud oli? Ongi vist parem, kui 
me seda ei tea. Las sõõm vett uhub viimasegi mõtte sellest minema!" 

"Mitte siin, kaldad on liiga järsud," keelas Punapõsk. "Lähme edasi!" 

Nad keerasid ringi ja kõndisid aeglaselt külg külje kõrval piki jõesängi. Nende selja taga muutus 
idataevas aina valgemaks. Minnes vahetasid nad muljeid, kõneldes tasakesi kääbikute kombel asjust, 
mis olid nende vangistamisest saadik juhtunud. Ükski pealtkuulja poleks võinud nende jutu järgi 
arvata, et nad on julmalt kannatanud ning ülimas ohus viibinud, minnes ainsagi lootuseta vastu 
piinadele ja surmale; või et isegi nüüd, nagu nad hästi teadsid, oli neil vähe võimalusi taas sõpru või 
kindlustunnet leida. 

"Paistab, et sa said päris kenasti hakkama, isand Tukk," ütles Ilo. "Sa saad Bilbo raamatus endale 
kohe omaette peatüki, kui mul õnnestub sellest talle kunagi jutustada. Hästi tehtud: eriti tolle karvase 
kaabaka väikese knihvi äraarvamine ja kaasamängimine. Aga ma kahtlen väga, kas keegi kunagi su 
jäljed üles võtab ja tolle sõle leiab. Mina ei tahaks enda oma küll kaotada, aga sinu oma on võib-olla 
siiski asja ette läinud. 

Ma pean oma varbad siledaks kammima, kui tahan sulle järele jõuda. Aga tegelikult läheb nõbu 
Kangepukk nüüd ette. Siin astub tema mängu. Ega sul vist erilist arusaamist ei ole, kus me asume; 
aga mina veetsin oma aega Kaljulõhel hoopis paremini. Me läheme lääne poole mööda Endiuhtme 
jõge. Meie ees on Udumägede päramine ots ja Fangorni mets." 

Sellal kui ta rääkis, kerkis laane tume viirg otse nende ette. Näis, nagu oleks öö puhkeva Koidu 
eest ära hiilides selle võimsate puude alla varju pugenud. 

"Juhi aga edasi, isand Kangepukk!" ütles Punapõsk. "Või juhi tagasi! Meid on Fangorni eest 
hoiatatud. Aga säherdune kõiketeadja ei saa ju seda kahe silma vahele jätta." 

"Ega olegi jätnud," vastas Ilo, "kuid mets paistab mulle ikkagi parem väljapääs kui lahingu keskele 
tagasi pöördumine." 


Ta juhatas teed otse hiiglaslike puuokste alla. Puud näisid vanemad, kui keegi aimatagi oskas. 
Nende küljest rippusid alla tohutud lohisevad samblahabemed, paisudes ja õõtsudes tuule käes. 
Kääbikud piilusid varjust välja, heites pilgu tagasi allamäge: väikesed vargsed kogud, mis näisid 
hämaras ammuaegsete haldjalastena, kes Metsikust Laanest areldi välja kiikavad ja oma esimest 
Koitu imetlevad. 

Kaugel teisel pool Suurt Jõge ja Pruune Maid, paljudepaljude penikoormate taga tõusis Koit 
tulipunasena. Valjult kõlasid teda tervitavad jahisarved. Rohani Ratsanikud ärkasid korraga ellu. Sarv 
vastas sarvele. 

Ilo ja Punapõsk kuulsid selgesti külmas õhus sõjaratsude hirnumist ning paljude inimeste 
ootamatut laulu. päikese serv tõusis lõõmava kaarena üle maailma ääre. Siis asusid Ratsanikud valju 
hüüdega Idast rünnakule; punane valgus helkis soomustel ja odadel. Orkid lõugasid ning lasid lendu 
allesjäänud nooled. Kääbikud nägid mitut ratsameest langemas, aga nende rivi pidas künka ümber 
vastu, pöördus ringi ja ründas uuesti. Enamus ellujäänud sissetungijaist andis alla ja jooksis 
sinnatänna laiali, kus nad üksteise järel tapeti. Aga üks jõuk hoidis musta kiiluna kokku ning murdis 
otsustavalt metsa suunas välja. Nad tormasid ülesmäge, otsejoones pealtvaatajate poole. Nüüd olid 
nad juba päris ligidal ning paistis üsna kindel, et nad pääsevad põgenema: nad olid juba maha 
nottinud kolm Ratsanikku, kes nende teel ees seisid. 

"Jäime liiga kauaks vahtima," ütles llo. "Seal on Uglük! Ma ei taha teda enam teist korda kohata." 
Kääbikud keerasid otsa ringi ja pagesid sügavale metsaalustesse varjudesse. 

Nii ei näinud nad, kuidas Uglükile järele jõuti ja ta Fangorni veerel nurka suruti. Seal langes ta 
viimaks Eomeri, Margi Kolmanda Väejuhi käe läbi, kes tuli sadulast maha ja astus temaga 
mõõgavõitlusse. Ja laiadel väljadel võtsid teravsilmsed Ratsanikud õnneks need vähesed orkid, kes 
olid pakku pääsenud ja kel ikka veel jooksmiseks võhma jagus. 

Kui nad olid oma langenud kaaslased kalmukünkasse matnud ja nende kiituseks laulnud, tegid 
Ratsanikud suure tule ning puistasid oma vaenlaste tuha laiali. Nii lõppes nende sissetung, millest ei 
Mordoris ega Raudlinnas iial sõnumeid ei kuuldud; aga tuleriida suits tõusis kõrgele taeva alla ja seda 
märkasid mõnedki valvsad silmad. 


4. PEATÜKK 
Puupard 


Vahepeal ruttasid kääbikud nii kähku, kui pime ja võsane mets lubas, piki kiirevoolulise jõe kallast 
lääne poole, mäenõlvadest üles, aina sügavamale ja sügavamale Fangorni. Aegamisi lahtus nende 
pelg orkide ees ja nende samm loidus. Neid valdas kummaline lämbumistunne, nagu oleks õhk 
hingamiseks liiga hõre või oleks seda liiga vähe. 

Viimaks jäi Ilo seisma. "Me ei saa sedamoodi edasi minna," ähkis ta. "Ma tahan õhku!" 

"Sõõm juua kuluks ka ära," lõõtsutas Punapõsk. "Ma kuivan lõhki!" Ta klammerdus jämeda 
puujuure külge, mis alla jõkke väänles, ning ammutas kummardudes pihkudega vett. See oli selge ja 
külm ning ta võttis üsna mitu sõõmu. Ilo järgnes talle. Vesi värskendas neid ja rõõmustas nende 
südameid; nad istusid natuke aega koos ojapervel, pladistades oma valutavate jalgadega jõevoos 
ning silmitsedes puid, mis vaikselt nende ümber seisid, ring ring järel, kuni vajusid igas küljes kokku 
halliks hämuks. 

"Loodetavasti pole sa meid veel ära eksitanud?" sõnas Punapõsk jämeda puutüve vastu nõjatudes. 
"Me võime vähemalt seda jõge mööda edasi minna, Endiuhtme või mis ta oligi, ja sama teed pidi 
tagasi tulla." 

"Seda me võiks, kui meie jalad vastu peaksid," ütles Ilo, "ja kui me korralikult hingata saaks." 

"Jah, siin on kõik nii hämar ja umbne," nõustus Punapõsk. "See meenutab mulle mingil kombel 
vana tuba Tukkide Suures Kojas Kurruvere Koobitsates: see oli ilmatu suur ruum, kus mööblit polnud 
mitme põlve jooksul ringi tõstetud ega vahetatud. Räägitakse, et Vana Tukk olla seal aastaid elanud ja 
koos toaga muudkui vanemaks ja viletsamaks jäänud - ja üle saja aasta, tema surmast saadik pole 
seal midagi muudetud. Ja Vana Gerontius oli mu vanavanavanaisa: see ütleb ise ka ühtteist. Aga 
siinse metsa vanadushõngu kõrval pole see midagi. Vaata kõiki neid sorgus ja lontis 
samblahabemeid! Ja enamikku puid katavad kuivad leheräbalad, mis pole kunagi maha langenud. 
Kasimata. Ma ei kujuta ette, milline võiks kevad siin välja näha, kui seda üldse tuleb; või vähemalt 
kevadine suurpuhastus." 

"Aga päike peab siia igatahes mõnikord sisse piiluma," ütles Ilo. "See pole üldse sedamoodi, nagu 
Bilbo kirjeldus Sünklaanest. See oli üleni pime ja must ning pimedate mustade asjade kodu. Siin on 
lihtsalt hämar ja hirmus puine. Ei kujuta ette, et loomad võiks siin üldse elada või pikemat aega paigal 
olla." 

"Ei, ja kääbikud ka mitte," soostus Punapõsk. "Ja ma ei taha mõeldagi sellest, et peame sealt läbi 
minema. Siin ei leidu vist sadade verstade kaupa midagi söödavat. Kuidas meie varudega lood on?" 

"Sandid," kostis Ilo. "Me jooksime minema, ainult paar pakki lembast põues, ja jätsime muu kraami 
maha." Nad vaatasid üle, mis haldjakookidest järele oli jäänud: viie kasina päeva jagu murtud 
koogitükke, ja kõik. "Ei mingit katet ega tekki," ohkas Ilo. "Meil hakkab täna öösel külm, kuhu me ka ei 
läheks." 

"Noh, nüüd peame igal juhul tee üle otsustama," ütles Punapõsk. "Hommik muudkui kulub." 

Just siis märkasid nad kollast valgust, mis oli ilmunud veidi eemal puude vahele: päiksekiirte vihud 
lõikusid äkki läbi metsa katuse. 

"Tere-tere!" rõõmustas Ilo. "Päike oli vist pilve taga, kui me nende puude all istusime, ja on nüüd 
jälle välja tulnud; või on ta hoopis küllalt kõrgele tõusnud, et mõnest mulgust sisse vaadata. See pole 
kaugel - lähme uurime järele!" 


See oli kaugemal, kui nad arvasid. Maapind tõusis pidevalt ülesmäge ning muutus aina kivisemaks. 
Mida kaugemale nad jõudsid, seda heledamaks läks valgus, ning varsti nägid nad endi ees kaljuseina: 
see võis olla künkaperv või mõne kaugelt mägedest siia ulatuva kivisoone järsk lõpp. Nõlval ei 
kasvanud puid ning päike langes lagedalt selle kaljusele pinnale. Puude oksad voore jalamil sirutusid 
kangelt ja liikumatult välja, nagu püüdleksid nad soojuse poole. Seal, kus kõik näis varem nii kulunud 
ja hall, kumas mets nüüd sügavpruunides ja sileda puukoore mustjashallides toonides, otsekui 
läikimalöödud nahk. Puutüvedel oli õrnrohekas varjund nagu noorel rohul: nende ümber hõljus 
varajane kevad või põgus nägemus sellest. 

Kiviseina palgel asus midagi trepitaolist: see võis olla looduslik ning tekkida kivi murenemisest ja 
pragunemisest, sest astmed olid rohmakad ja ebatasased. Kõrgel üleval, peaaegu puulatvade kohal 
asus kalju all eend. Sellel ei kasvanud midagi peale vähese rohu ja väätide kaljuserval ning ühe vana 
puutüüka, millel oli alles vaid kaks väändunud haru: see nägi välja peaaegu nagu jässakas vanamees, 
kes hommikuvalguses seistes silmi pilgutab. 

"Lähme üles!" hõikas Ilo rõõmsalt. "Seal saab sõõmu õhku ja maad näha!" 

Nad ronisid rüsinal kaljuseina mööda üles. Kui too trepp oligi kunstlik, siis valmistati see suuremate 
jalgade ja pikemate säärte jaoks kui nende omad. Neil oli liialt palju tegemist, et tunda imestust selle 
üle, kuidas nende vangistuses saadud haavad ja valud paranesid ning nende elujõud tagasi tuli. 
Viimaks jõudsid nad eendi servale peaaegu vana kännu jalge ees; siis hüppasid nad püsti ja keerasid 
selja künka poole, hingates sügavalt sisse ning heites pilgu itta. Nüüd nägid nad, et olid vaid viie-kuue 
versta jagu maad metsa sisse tulnud: puude ladvad laskusid kallakut mööda alla tasandiku poole. 
Seal, päris metsaserval, keerlesid taeva poole pikad mustad suitsujoad, lõid siis hubisema ning ajusid 


kääbikute suunas. 

"Tuul pöördub," märkis llo. "See on jälle itta keeranud. Siin üleval on päris jahe." 

"Jah," ütles Punapõsk, "ma kardan, et päike läheb varsti jälle pilve taha ja siis on kõik sama hall kui 
ennegi. Kahju! See vana hatune mets nägi päevavalges hoopis teistmoodi välja. Mulle hakkas see 
koht peaaegu meeldima." 


"Sulle hakkas Mets peaaegu meeldima! See on hea! See on sinust harukordselt lahke," lausus 
võõras hääl. "Keerake ringi, et ma saaksin teile otsa vaadata. Minule te küll eriti ei meeldi, aga ärgem 
olgem liig tormakad. Keerake ringi!" Suur jämedanukiline käsi pandi mõlema õlale ning nad pöörati 
ümber, õrnalt, kuid vastupandamatult; ja siis tõstsid kaks tohutut käsivart nad üles. 

Kääbikud nägid enda ees kõige ebaharilikumat nägu. See kuulus suurele inimese moodi, peaaegu 
trollisarnasele olevusele, kes oli vähemalt neliteist jalga kõrge, väga turske, pika pea ja olematu 
kaelaga. Oli raske öelda, kas tema rõivastus meenutas rohelist ja halli puukoort või nägi ta nahk 
lihtsalt niisugune välja. Igal juhul polnud tema käsivarred tüvest kaugemal köbrulised, vaid kaetud 
sileda pruuni nahaga. Ta laiadel jalalabadel oli kummalgi seitse varvast. Näo alumine osa oli kaetud 
pika halli habemega, mis oli juurte lähedal peaaegu põõsasarnaselt okslik ning lõpus hõre ja 
samblane. Aga sel hetkel ei pannud kääbikud peale silmade suurt midagi tähele. Nood sügavad 
silmad uurisid neid aeglaselt ja tõsiselt, aga väga läbitungivalt. Need olid pruunid ning läikisid rohekalt. 
Punapõsk püüdis hiljem tihti kirjeldada esimest muljet, mida nood silmad talle jätsid. 

"Tundus, nagu oleks nende taga tohutu kaev, mida täitis iidsete aegade mälu ning pikk, aeglane, 
kaalukas mõtlemine. aga nende pinnal sätendas olevik: nagu päikese sillerdus hiiglasliku puu lehtedel 
või virvendus väga sügava järve pinnal. Ma ei tea, aga see näis nii, otsekui oleks mingi asi, mis 
uneldes või lihtsalt ennast tajudes maapinnal kasvas, mingi asi juuretipu ja lehetipu vahel, sügava 
maa ja taeva vahel järsku üles ärganud ja uuriks sind nüüd samasuguse pikaldase hoolikusega, mida 
ta oli lõputute aastate jooksul omaenese sisemistele asjadele pühendanud." 

"Hõmm, humm," pomises hääl, sama sügav hääl nagu mõnel pikal puupillil. "Tõesti üpris imelik! 
Ära torma - see on minu põhimõte. Aga kui ma oleksin teid näinud enne, kui teie hääli kuulsin - need 
meeldisid mulle: kenad väikesed hääled; need meenutasid mulle midagi, mida ma ei mäleta - kui 
oleksin teid näinud enne, kui kuulsin, oleksin teid maha tallanud, nagu väikesi orke, ja alles hiljem oma 
veast aru saanud. Te olete tõesti üpris imelikud. Juurika päralt, üpris imelikud!" 

Punapõsk, ehkki ikka veel hämmastunud, ei peljanud enam. Nende silmade ees tundis ta 
kummalist teadmatust, aga mitte hirmu. "Palun ütle," poetas ta, "kes sa oled? Ja mis sa oled?" 

Vanadesse silmadesse ilmus veider pilk, pisut valvas; sügavate kaevude ette tõmbus vari. "Hõmm- 
mnjah," kostis hääl, "noh, mina olen ent, või nii mind hüütakse. Jah, ent on õige sõna. Endiks võite teie 
mind hüüda. Mõne jaoks on minu nimi Fangorn, teised ütlevad Puupard. Puupard käib küll." 

"Ent?" imestas Ilo. "Mis see on? Aga mismoodi sa ennast ise kutsud? Mis su tõeline nimi on?" 

"Huu-humm!" kostis Puupard. "Huu! See oleks alles lausumine! Mitte nii tormakalt. Ja mina esitan 
küsimusi. Teie olete minu maal. Huvitav, mis teie olete? Mina ei oska teid paika panna. Selles vanas 
nimekirjas ei paista teid olevat, mida mina noorpõlves õppisin. Aga see oli kaua, kaua aega tagasi, ja 
võib-olla on nad uued nimekirjad teinud. Oot-oot! Kuidas see nüüd käiski? 


Õpi nüüd Elava Olendi teadust! 
Esiteks neli, need vabad rahvad: 
Vanimad kõigist on haldjalapsed; 
Kaevur Päkapikk, pime ta koda; 
Maastsündind Ent on vana kui mäed; 
Surelik Inime, hobuste isand: 


Hm, hm, hm. 
Piiber ehitab, pukk see kargab, 
Päts on meeküitt, pull see puskleb; 
Hunt on näljas, jänes kartlik... 

hm, hm. 


Kotkas pesal, härg on koplis, 
Hirv sarvkrooniga, kull on kärmeim, 
luik on valgeim, madu külmim... 


Humm, hm; humm, hm, kuidas see käiski? Rumm tam, rumm tam, rumdi tumm tam. See oli pikk 
nimekiri. Aga sellegipoolest ei paista teie sinna kuidagi sobivat!" 

"Meie kipume igal pool vanadest nimekirjadest ja vanadest lugudest välja jääma," tähendas llo. 
"Aga me oleme juba üsna tükk aega olemas olnud. Meie oleme kääbikud." 

"Miks mitte teha uut rida?" pakkus Punapõsk. 


"Väikesed kääbikud, ururahvas. 


Pane meid nelja hulka, inimese (Suure Rahva) järele ja ongi kombes." 

"Hm! Pole paha, pole paha," ütles Puupard. "See sobiks küll. Nii et teie elate urgudes, jah? See on 
õige ja viisipärane elamine. Aga kes teid ikkagi kääbikuteks kutsub? See ei kõla just haldjate moodi. 
Haldjad lõid kõik vanad sõnad: nemad tegid sellega algust." 

"Keegi teine ei hüüa meid kääbikuteks; me ise nimetame ennast niimoodi," sõnas Punapõsk. 

"Humm, hmm! Ootoot! Mitte nii tormakalt! Teie hüüate ennast kääbikuteks? Aga te ei peaks seda 
kohe igaühele kuulutamna. Niimoodi lobisete oma õiged nimed välja, kui te neid hoolega salajas ei 
pea." 

"Meie ei pea neid salajas," selgitas Ilo. "Näiteks mina olen Kangepukk, Ilomac Kangepukk, kuigi 
suurem jagu rahvast kutsub mind lloks." 

"Ja mina olen Tukk, Peregrin Tukk, aga enamasti hüütakse mind Punapõseks, või isegi 
Pumpsuks." 

"Hm, küll teie olete aga torm rahvas!" torises Puupard. "Teie usaldus teeb mulle au, aga te ei peaks 
kohe alguses nii avameelsed olema. Teate, endil ja endil on vahe; või endil ja säärastel asjadel, mis 
näevad välja nagu endid, aga tegelikult ei ole. Ma hüüan teid lloks ja Punapõseks, kui teile sobib - 
kenad nimed. Sest oma nime ma teile ei ütle, vähemalt mitte praegu." Kummaline, pooleldi teadev, 
pooleldi lõbus pilk välgatas rohekalt ta silmis. "Ja see võtaks hirmus palju aega: minu nimi kasvab 
kogu aeg ja ma olen juba kaua, kaua aega elanud; nii et minu nimi on omaette lugu. Minu keeles ehk 
vanas endikeeles jutustavad tõelised nimed loo sellest asjast, millele nad kuuluvad. See on ilus keel, 
aga võtab väga kaua aega, et selles midagi öelda, sest me ei ütle selles mitte midagi, mis pole väärt 
kaua aega ütlemist ja kuulamist. 

Aga öelge nüüd," tema silmad muutusid väga erksaks ja "kohalolevaks", justkui väiksemaks ja pilk 
peaaegu teravaks, "mis lahti on? Mida te siin teete? Ma näen ja kuulen (ja haistan ja tunnen) üsna 
palju siit, siit, siit a-/alla-lalla-rumba-kamanda-lind-or-burümält. Andke andeks: see on osa minu 
nimest; ma ei tea, mis sõna võõrastes keeltes selle kohta käib: teate küll, see asi, mille peal me 
oleme, kus ma seisan ja vaatan ilma ilusatel hommikutel ning kaen päikest ja rohtu metsa all ja 
hobuseid ja pilvi ja maailma lahtirullumist. Mis lahti on? Mida Gandalf kavatseb teha? Ja need - 
burärum," ta tõi kuuldavale sügava rümina nagu suure oreli ebakõla, "need orkid ja noor Saruman 
Raudlinnas? Mulle meeldivad uudised. Aga mitte liiga kiiresti." 

"Seal on üsna palju lahti,” ütles llo, "ja isegi kui me prooviksime kiirustada, võtaks kõigest 
jutustamine üsna palju aega. Aga sa ütlesid, et me ei oleks tormakad. Kas me peaksime sulle kohe 
kõigest rääkima? Kas sa peaksid seda väga solvavaks, kui me küsiksime, mida sina meiega teha 
kavatsed ja kelle poolel sa oled? Ja kas sa tundsid Gandalfi?" 

"Jah, ma tunnen teda: ainsat võlurit, kes puudest tõesti hoolib,” kostis Puupard. "Kas teie tunnete 
teda?" 

"Jah," nentis Punapõsk kurvalt, "me tundsime. Ta oli suur sõber ja meie teejuht." 

"Siis võin ma vastata teie teistele küsimustele," lausus Puupard. "Ma ei kavatse teiega midagi teha: 
kui te mõtlete "teile midagi teha" ilma teie loata. Me võiksime mõnda asja üheskoos teha. Pooltest ei 
tea ma midagi. Mina käin oma teed; aga teie tee võib veidi aega minu omaga kõrvu joosta. Kuid te 
räägite isand Gandalfist, nagu oleks ta mõnes loos, mis on lõpule jõudnud." 

"Jah, nõnda me räägime," tunnistas Punapõsk nukralt. "Lugu läheb nähtavasti edasi, aga ma 
kardan, et Gandalf on sellest välja langenud." 

"Huuhumm!" ütles Puupard. "Humm, hm, hmm-mnjah." Ta peatus, vaadates tükk aega kääbikutele 
otsa. "Humm-mnjah, ma ei tea, mida öelda. Laske kuulda! " 

"Kui sa tahad rohkem kuulda," ütles 1lo, "siis me räägime sulle. Aga see võtab aega. Kas sa ei 
tahaks meid maha panna? Kas me ei võiks siin koos päikese käes istuda, kuni seda jätkub? Sa oled 
vist meie ülevalhoidmisest üsna väsinud." 

"Hm, väsinud? Ei, ma ei ole väsinud. Ma ei väsi just kergesti. Ja ma ei istu maha. Ma ei ole eriti, 
hm, paindlik. Aga päike läheb tõesti pilve taha. Lähme siit - kas te ütlesite, kuidas te seda nimetate?" 

"Küngas?" pakkus Punapõsk. "Eend? Aste?" pakkus Ilo. 

Puupard kordas sõnu mõtlikult. "Küngas. Jah, see ta oli. Aga see on torm sõna asja jaoks, mis on 
siin seisnud tollest ajast saadik, kui see maailma osa loodud sai. Aga las olla. Lähme siit ära." 

"Kuhu me läheme?" küsis Ilo. 

"Minu koju, või ühte minu kodudest," vastas Puupard. 

"On see kaugel?" 

"Ma eitea. Teie jaoks võibolla ongi kaugel. Aga mis vahet seal on?" 

"Noh, saad aru, me kaotasime kogu oma reisikraami," ütles Ilo. "Meil on ainult õige natuke süüa." 

"Aa! Hm! Ärge selle pärast muretsege," sõnas Puupard. "Ma annan teile jooki, mis teil kaua aega 
kasvada ja haljendada laseb. Ja kui me otsustame lahku minna, siis võin ma teid oma maalt välja viia, 
kus te iganes soovite. Lähme!" 


Hoides kääbikuid õrnalt, kuid kindlalt kummagi kaenla all, tõstis Puupard alul ühe jala üles, siis 


teise, ning kandis nad eendi servale. Juuretaolised varbad haakusid kivipragudesse. Siis astus ta 
hoolikalt ja tõsiselt treppi mööda alla ning jõudis Metsa põrandale. 

Ta suundus pikkade kaalutletud sammudega puude vahele, aina sügavamale ja sügavamale 
metsa, minemata ojast iial liiga kaugele ning tõustes kindlalt nõlvu mööda üles mägede poole. Paljud 
puud näisid magavat või märkavat teda sama vähe, kui kõiki teisi mööduvaid olendeid; aga mõned 
vabisesid ning teised tõstsid oma oksad pea kohale, kui ta lähenes. Kogu kõndimise aja kõneles ta 
iseendaga, lastes kõlada pikal meloodiliste helide joal. 

Kääbikud olid mõnda aega vait. Nad tundsid end oma üllatuseks ohutult ja mugavalt ning nüüd oli 
neil väga palju mõtlemis ja imestamisainet. Viimaks söandas Punapõsk uuesti suu lahti teha. 

"Palun, Puupard," ütles ta, "kas ma võiksin sinult midagi küsida? Miks Celeborn meid sinu metsa 
eest hoiatas? Ta ütles, et me ei läheks sinna pahandusi otsima." 

"Hmm, või nõnda ta ütles?" mõmises Puupard. "Ja mina oleksin võinud sedasama öelda, kui te 
oleksite teisele poole läinud. Ärge minge pahandusi otsima Laurelindõrenani metsa! Haldjad kutsusid 
seda vanasti nõnda, aga nüüd on nad nime lühemaks teinud: nad hüüavad seda Lothlõrieniks. Ehk on 
neil õigus: võibolla see enam ei kasva, vaid närbub. See oli kunagi Laulva Kulla Oru Maa. Nüüd on 
see Uneõis. Oh, jah! Aga see on imelik paik, kuhu päris igaühel pole paras minna. Mind üllatab, et 
sealt üldse välja pääsesite, aga veel üllatavam on see, et te sinna sisse pääsesite: seda pole 
võõrastega hulgemat aega juhtunud. See on imelik maa. 

Ja see on ka imelik. Sealne rahvas on kurvaks jäänud. Oo jaa, nad on kurvaks jäänud. 
Laurelindõrenan lindelorendor malinorndlion ornemalin," ümises ta enda ette. "Ma mõtlen, et nad 
jäävad seal maailmast maha," ütles ta. 

"Ei see maa ega miski väljaspool Kuldset Metsa pole enam see, mis ta Celeborni noorusajal oli. Ja 
sellegipoolest: 


Taurelilõm€a-tumbalemorna Tumbaletaurea Lõmeanor 


nagu neil kombeks oli öelda. Asjad on muutunud, aga see peab ikka veel mõnes kohas paika." 

"Mis sa sellega mõtled?" küsis Punapõsk. "Mis peab paika?" 

"Puud ja endid," kostis Puupard. "Ma ei saa ise ka kõigest toimuvast aru, nii et ma ei oska seda 
teile seletada. Mõned meist on ikka veel ehtsad endid ning meie kombel küllalt elavad, aga paljud 
jäävad uniseks, võiks öelda, et muutuvad puulikuks. Enamus puid on muidugi puud; aga paljud on 
pooleldi ärkvel. Mõned on üsna tublisti ärkvel ja vähesed, mm-mnjah, muutuvad endilikuks. 
Niisuguseid asju on kogu aeg käimas. 

Kui see puuga juhtub, siis tuleb välja, et mõnel on mäda süda. Nende puiduga pole sel mingit 
pistmist: ma ei mõtle seda. Oi, ma teadsin paari vana head paju Endiuhtme ääres, kes on paraku juba 
ammu läinud. Nemad olid täitsa öõnsad ja kõik koost lagunemas, aga niisama vaiksed ja lahke jutuga, 
nagu noor leht. Ja samal ajal leidub mägede all orgudes puid, kes on tugevad nagu purikad ning 
läbinisti mädad. Selline asi kipub levima. Siin maal oli vanasti üpris ohtlikke paiku. Mõned väga 
mustad laigud on veel praegugi alles." 

"Kas sa mõtled selliseid, nagu Vana Mets kaugel põhjas?" küsis llo. 

"Jaa-jaa, midagi sellesarnast, aga palju hullemat. Kahtlemata on seal põhjas veel alles mõni vari 
Suurest Pimedusest; ja halbu mälestusi antakse edasi. Aga siin maal leidub sügavaid orge, kust 
Pimedus pole kunagi kadunud ning puud on vanemad kui mina. Sellegipoolest teeme, mida suudame. 
Hoiame eemal võõraid ja hulljulgeid; õpetame ja kasvatame, harime ja rohime. 

Meie, vanad endid, oleme puude karjased. Meid on vähe järele jäänud. Öeldakse, et lambad 
muutuvad karjaste sarnaseks, ja karjased lammaste sarnaseks; aga aeglaselt, ja kummalgi pole 
maailmas pikka põlve. Puud ja endid seovad end kiiremini ja tihedamini ning nemad käivad koos läbi 
paljude ajastute. Sest endid on rohkem haldjate moodi: mitte nii iseeneses kinni kui inimesed ja 
varmamad teiste asjade sisse sulama. Ja ometi on endid rohkem inimeste sarnased, muutlikumad kui 
haldjad ning kiiremad ümbruse värvi omaks võtma. Või paremad kui kumbki neist: sest endid on 
püsivamad ja hoiavad oma mõtteid kauem ühe asja küljes. 

Mõned mu soost näevad nüüd täitsa puude moodi välja ning on vaja midagi vägevat, et neid 
äratada; ja nad kõnelevad ainult sosinal. Aga mõned mu puudest on nõtkeoksalised ja paljud võivad 
minuga rääkida. Muidugi tegid haldjad puude äratamisega algust ning õpetasid neid kõnelema ja 
õppisid nende puukeelt. Vanad haldjad tahtsid alati kõigi asjadega kõnelda. Aga siis tuli Suur Pimedus 
ning nad läksid ära üle Mere, või põgenesid kaugetesse orgudesse ja varjasid end ning tegid laule 
päevadest, mis enam iial ei kordu. Mitte iial. Jaa-jaa, muistsel ajal laius üksainus laas siit 
Luunimägedeni, ja see oli kõigest Idapiir. 

Need olid uhked ajad! Oli aeg, mil ma võisin käia ja laulda kogu päeva, kuulmata midagi peale 
omaenese hääle kaikumas kajavail küngastel. Metsad olid samasugused kui Lothlõrien, ainult 
tihedamad, tugevamad, nooremad. Ja õhulõhn! Mõnikord veetsin ma terve nädala ainult hingates." 

Puupard jäi vait, sammudes edasi, tegemata oma suurte jalgadega ometi peaaegu mingit häält. 
Siis hakkas ta jälle ümisema ning seejärel pominal laulma. Ajapikku said kääbikud aru, et ta laulab 
neile: 


Tasariani pajuaasadel kõndisin kevadel. 

Ah! see kevade vaade ja lõhn Nan-tasarionil! 

Ja ma ütlesin: see on hea. 

Ossiriandi jalakalaantes hulkusin suvel. 

Ah! see suve valgus ja muusika Ossiri Seitsmel Jõel! 

Ja ma mõtlesin: see on parim. 

Neldorethi pöökide alla jõudsin sügisel. 

Ah! see sügise kuld ja puna ja lehtede ohked Taur-nan-eldoris! 
See oli enam, kui ma soovisin. 

Mändide juurde Dorthonioni kõrgmaal ronisin talvel. 

Ah! see talve tuul ja valgus ja mustavad oksad OrodnaThõnil! 
Mu hääl tõusis üles ja laulis taevas. 

Ja nüüd on kõik need maad lainete all, 

Ja mina kõnnin Ambarönas, Tauremornas, Aldalõmes, 

Omal maal, Fangorni rajal, 

Kus juured on pikad 

Ja aastad lasuvad tihkemini kui lehed 

Tauremornalõmes. 


Ta lõpetas ja kõndis vaikides edasi, ning kogu metsas, nii kaugele kui kõrv kuulis, ei kostnud ühtki 
heli. 


Päev kustus ja videvik põimus puutüvede ümber. Viimaks nägid kääbikud hämaras nende ees 
tõusmas järsku tumedat maad: nad olid jõudnud mägede jalamile ning kõrge Methedrase roheliste 
juurteni. Künkaküljel vulas noor Endiuhtme oja oma kõrgetest allikatest alla, aste astme järel tulijaile 
vastu. Künkast paremal oli pikk rohuga kaetud nõlvak, nüüd hämarikus hallikaks tõmbunud. Seal ei 
kasvanud puid ning välule oli katteks vaid lage taevas, kus juba särasid tähed järvedes pilverandade 
vahel. 

Puupard astus vaevu sammu lühendades ülesmäge. Äkki nägid kääbikud enda ees laia 
lagendikku. Seal seisid kaks suurt puud, üks kummaski küljes, nagu elavad väravapostid; aga mingit 
väravat ei olnud, peale nende ristuvate ja ühtepõimunud okste. Vana endi lähenedes tõstsid puud 
oma oksad üles ning kõik nende lehed võbelesid ja sahisesid. Need olid igihaljad puud ning nende 
tumedad ja läikivad lehed kiirgasid ehakumas. Nende taga oli lai rõhtne väli, nagu oleks künkanõlva 
sisse raiutud suure koja põrand. Kummalgi käel tõusid vallid ülespoole, kuni jõudsid enam kui 
viiekümne jala kõrgusele, ning kummagi valli ääres seisis puudelööv, mille kõrgus samuti sissepoole 
kulgedes suurenes. 

Kaugemas küljes seisis järsk kaljusein, mille alla oli uuristatud öõnes võlvlaega orv: ainus katus 
selle koja kohal, kui välja arvata puuoksad, mis varjasid tagapool kogu maapinna, jättes lagedale 
ainult laia raja keset välu. Ülalt allikast voolas välja väike oja ning peasängist kõrvale kaldudes nirises 
see alla mööda järsku kaljuseina, langedes hõbedaste piiskadena võlviku ette, otsekui ilus kardin. 
Vesi kogunes taas puude vahel põrandasse uuristatud kivilohku ning voolas sealt üle anuma ääre 
väikesse sängi raja kõrval, et ühineda Endiuhtmega selle teekonnal läbi metsa. 


"Hm! Oleme kohal!" ütles Puupard pärast pikka vaikimist. "Olen kandnud teid umbes 
seitsekümmend tuhat endisammu, aga kui palju see teie maa mõõdu järgi teeb, ma ei tea. Igal juhul 
oleme Viimase Mäe juurte lähedal. Osa selle koha nimest võiks olla Lättekoda, kui see teie keelde 
ümber panna. See meeldib mulle. Jääme täna öösel siia." Ta pani nad maha rohule puulöövide vahel 
ning nad järgnesid talle suure võlvi suunas. Nüüd märkasid kääbikud, et käies jäid endi põlved 
peaaegu paindumatuks, aga ta jalad sirutusid välja ülipikaks sammuks. Esimesena surus ta astumise 
juures maha oma suured varbad (need olid tõesti suured ja väga laiad) ning alles siis ülejäänud jala. 

Hetkeks seisatas Puupard langeva allika vihmas ning hingas sügavalt sisse; siis ta naeris ning 
astus edasi. Keset ruumi seisis lai kivist laud ilma ühegi toolita. Orva sisemuses oli juba üsna pime. 
Puupard võttis kaks suurt anumat ja tõstis need lauale. Neis näis olevat vesi, aga kui ta oma käed 
nõude kohale pani, hakkasid need silmapilk helendama, üks kuldse ja teine sügavrohelise säraga; 
ning nende kahe koosmõjul täitus ruum valgusega, mis sarnanes läbi noorte lehtede kumavale 
suvepäikesele. Tagasi vaadates nägid kääbikud, et puud õuel hakkasid samuti helendama, algul 
nõrgalt, aga siis üha tugevamini, kuni iga lehe serv valgust kiirgas: mõned rohelist, mõned kuldset, 
mõned vaskpunast; ning puutüved näisid valevast kivist voolitud sammastena. 

"No nii, nüüd saame jälle juttu puhuda," lausus Puupard. "Küllap olete janused. Võib-olla olete ka 
väsinud. Jooge seda!" Ta läks võlviku tagaossa ning kääbikud nägid, et seal seisis mitu raskete 
kaantega kõrget kivikannu. Ta võttis ühel kaane ära, pistis suure kulbi nõusse ning täitis kolm karikat, 
ühe väga suure ja kaks väiksemat. 

"See on endi maja,” ütles ta, "ja siin ei ole kahjuks toole. Aga te võite lauale istuda." Kääbikud üles 
tõstnud, pani ta nad suurele kiviplaadile, mis seisis kuus jalga maapinnast kõrgemal, ning sinna jäid 
nad istuma, kõlgutades jalgu ja rüübates jooki. 


Jook oli nagu vesi ning sarnanes maitselt väga neile sõõmudele, mida nad metsaveere lähedal 
Endiuhtmest jõid, aga ometi oli sellel juures mingi lõhn või mekk, mida nad ei suutnud kirjeldada: see 
oli nõrk, kuid meenutas kauge metsa hõngu, mida öötuul eemalt nendeni kannab. Joogi mõju hakkas 
pihta varvastest ning tõusis aegamisi läbi kõigi liikmete, tuues värskendust ja elujõudu ka viimasele 
juukseotsale. Kääbikuile tundus tõepoolest, et nende juuksed tõusid püsti, õõtsudes ja kähardudes ja 
kasvades. Puupard loputas kõigepealt oma jalgu võlvialuses veevaagnas ning jõi siis oma karika ühe 
sõõmuga tühjaks, ühe pika aeglase sõõmuga. Kääbikud mõtlesid, et see ei lõpegi kunagi otsa. 

Viimaks pani ta karika maha. "Aaaah," ohkas ta. "Hm, humm, nüüd jookseb jutt kergemini. Teie 
võite põrandal istuda ja mina heidan pikali; see ei lase joogil mulle pähe tõusta ja mind uniseks teha." 


Orva paremas küljes oli suur voodi madalatel jalgadel, mitte rohkem kui paar jalga kõrge, kaetud 
suure kuhja kuivanud rohu ja sõnajalgadega. Puupard laskus aegamisi sängi kohale (kusjuures ainult 
tema vöökoht õige pisut paindus), kuni lamas täies pikkuses asemel, käed kukla taga, ning vaatas 
üles lakke, kus valguslaigud veiklesid nagu mängivad lehed päikesepaistes. Ilo ja Punapõsk istusid 
tema kõrvale rohupatjade otsa. 

"Nüüd rääkige mulle oma lugu, ja ärge tormake!" ütles Puupard. 

Kääbikud hakkasid oma seiklustega pihta sealtmaalt, kus nad Kääbiklast lahkusid. Nende jutt ei 
käinud just väga kindla korra järgi, sest nad lõikasid pidevalt teisele vahele, ning tihti katkestas 
Puupard kõneleja ja läks mõne varasema punkti juurde tagasi või hüppas ette, esitades küsimusi 
tulevaste sündmuste kohta. Nad ei maininud sõnagagi Sõrmust ega seda, mispärast nad tollele 
rännakule läksid või kuhu jõuda tahtsid; ning tema ei küsinud mingeid põhjusi. 

Ta oli kõigest väga huvitatud: Mustadest Ratsanikest, Elrondist ja Kaljulõhest, Vanast Metsast ja 
Tom Bombadilist, Moria kaevandustest ning Lothlõrienist ja Galadrielist. Ta palus neil ikka ja jälle 
kirjeldada Maakonda ja selle maad. Sealjuures tahtis ta teada üht kummalist asja. "Kas te seal ei ole, 
hm, kunagi ente näinud?" päris ta. "Õigupoolest mitte ente, vaid endinaisi." 

"Endinaisi?" imestas Punapõsk. "Kas nad on teie moodi?" 

"Jah, hm, noh, ei: tegelikult ma ei tea," kostis Puupard mõtlikult. "Aga neile teie maal meeldiks, või 
nii ma arvasin." 

Aga suuremat huvi pakkusid Puuparrale ikkagi Gandalfi puutuvad asjad; ning kõige suuremat huvi 
tundis ta Sarumani tegemiste vastu. Kääbikud kahetsesid väga, et nad temast nii vähe teadsid: vaid 
üsna ähmast seletust Jussi suust selle kohta, mida Gandalf Nõukogul rääkinud oli. Aga see oli 
vähemalt kindel, et Uglük ja tema jõuk tuli Raudlinnast ning rääkis Sarumanist kui oma käskijast. 

"Hm, humm!" ütles Puupard, kui nende lugu oli viimaks sinna-tänna ekseldes orkide ja Rohani 
Ratsanike lahinguni välja jõudnud. "Hmm-mnjaa! See on kindla peale paras ports uudiseid. Te pole 
mulle kõike rääkinud, ei, kaugeltki mitte. Aga ma ei kahtle, et te talitate just nõnda, nagu Gandalf oleks 
soovinud. Ma näen, et midagi väga suurt on teoksil, ja võibolla saan ma ühel heal päeval, või ühel 
halval päeval teada, mis see on. Juurika nimel, on see alles imelik lugu: kusagilt võrsub väike rahvas, 
keda vanades nimekirjades ei ole, ja ennäe! Üheksa unustatud Ratsanikku ilmuvad jälle välja neid 
taga ajama, Gandalf viib nad suurele rännakule, Galadriel pakub neile varjupaika Caras Galadhonis 
ning orkid ajavad neid taga läbi kogu Ürgmaa: paistab, et nad on tõesti suurde keeristormi haaratud. 
Loodan, et nad peavad vastu!" 

"Ja sina ise?" küsis 1lo. 

"Humm, hm, ma pole Suurte Sõdade pärast muret tundnud," ütles Puupard, "need puudutavad 
rohkem haldjaid ja inimesi. See on Võlurite amet: Võlurid tunnevad alati tuleviku pärast muret. Minule 
ei meeldi tuleviku pärast muretseda. Ma ei ole täielikult kellegi poolel, sest keegi ei ole täielikult minu 
poolel, kui te mind mõistate: keegi ei hooli metsadest nii palju nagu mina, tänapäeval isegi mitte 
haldjad. Ometi suhtun ma haldjatesse lahkemalt kui teistesse: need olid haldjad, kes meid kunagi 
ammu tummusest tervendasid, ja see oli suur and, mida ei saa unustada, kuigi meie teed on sellest 
ajast lahku läinud. Ja on muidugi sääraseid asju, kelle poolel ma ei ole; ma olen täielikult nende vastu: 
need - burärum,” (ta tõi taas kuuldavale sügava vastikusrümina) "need orkid ja nende isandad. 

Ma olin ärevil, kui vari Sünklaane kohale langes, aga kui see Mordorisse läks, siis ei muretsenud 
ma enam mõnda aega: Mordor on kaugel. Aga paistab, et tuul pöördub Itta ning kõigi laante 
kuivamine võib ligi tulla. Pole midagi, mida vana ent saaks teha, et seda tormi tagasi hoida: ta peab 
vastu pidama või murduma. 

Aga Saruman! Saruman on naaber: ma ei saa temast mööda vaadata. Ma pean vist midagi 
tegema. Ma olen viimasel ajal tihtilugu mõelnud, mida ma peaksin Sarumaniga tegema." 

"Kes on Saruman?" küsis Punapõsk. "Kas sa tead midagi tema loost?" 

"Saruman on Võlur," vastas Puupard. "Sellest rohkem ei oska ma öelda. Ma ei tea Võlurite lugu. 
Nad ilmusid esimest korda siis, kui Suured Laevad üle Mere tulid; aga kas nad tulid koos Laevadega, 
ei oska ma öelda. Sarumani peeti nende hulgas võimsaks. Ta jättis rändamise ning inimeste ja 
haldjate asjadesse sekkumise mõnda aega tagasi - teie jaoks muidugi väga kaua aega tagasi; ning jäi 
elama Angrenosti või Raudlinna, nagu Rohani inimesed seda nimetavad. Ta alustas üsna tasasel 
moel, aga tema kuulsus hakkas kasvama. Kuuldavasti valiti ta Valge Nõukogu peaks, ent see ei 
lõppenud just kuigi hästi. Ma mõtlen, kas ei võinud Saruman juba siis kurjale teele pöörata? Igal juhul 
ei teinud ta oma naabritele tüli. Ma ajasin temaga juttu. Oli aeg, mil ta sageli mu metsades ringi vitas. 


Neil päevil oli ta viisakas, küsis alati minult luba (vähemalt siis, kui ta mind kohtas) ning kuulas mind 
suure innuga. Rääkisin talle palju asju, mida ta iial poleks omapäi teada saanud, aga ta ei tasunud 
mulle kunagi vääriliselt. Ma ei mäleta, et tema oleks mulle kunagi midagi rääkinud. Ja sedamoodi läks 
ta üha rohkem tema nägu, nagu ma seda mäletan - ma pole seda palju päevi näinud -, muutus otsekui 
aknaks kiviseinas: aknaks, millel on seespool luugid ees. 

Nüüd ma saan vist aru, kuhu ta sihib. Ta tahab Võimuks saada. Tema armastab rauda ja rattaid; ta 
ei hooli elavatest asjadest, kui tal neid just hetkel vaja pole. Ja nüüd on selge, et ta on must reetur. Ta 
sõbrustab jõleda rahva, orkidega. Brrrm, humm! Veelgi halvem: ta on nendega midagi teinud, midagi 
ohtlikku. Sest nood raudlinlased on rohkem nagu õelad inimesed. Suure Pimeduse ajal tekkinud 
kurjade asjade tunnus on see, et nad ei kannata päikest; aga Sarumani orkid taluvad seda, ehkki 
vihates. Ei tea, mida ta nendega teinud on? On's need inimesed, keda ta ära rikkus, või on ta seganud 
orkide ja inimeste sugu? See oleks alles kuri tükk!" 

Puupard jõmises hetke, nagu tooks ta kuuldavale mingi sügava, maa-aluse endikeelse sajatuse. 
"Mõnda aega tagasi hakkasin ma imeks panema, kuidas orkid julgevad nii vabalt minu laanest läbi 
minna," jätkas ta. "Alles hiljuti taipasin, et see on Sarumani töö ning ta on juba ammuilma kõik teed 
välja uurinud ja mu saladused avastanud. Tema ja ta jõle rahvas rüüstavad nüüd metsa. Nad 
langetavad laaneserval puid - häid puid. Mõned puud raiuvad nad lihtsalt maha ja jätavad mädanema 
- see on orkide pahandus; aga suurem osa võetakse jalalt ja veetakse Orthanci tulesid toitma. 
Viimasel ajal tõuseb Raudlinnast pidevalt suitsu. 

Olgu ta neetud, juurika päralt! Paljud neist puudest olid minu sõbrad, olendid, keda ma tundsin 
pähklist ja seemnest saadik; mõnel oli omaenese hääl, mis nüüd on igaveseks kadunud. Ja seal, kus 
kunagi laiusid laulvad salud, on nüüd sõnajalapuhmaisse kasvanud kännustik. Ma olen laisk olnud. Ma 
olen lasknud asjadel käest ära minna. See peab lõppema!" 

Puupard kerkis nõksatades sängist üles, tõusis püsti ja virutas rusikaga lauale. Valguseanumad 
vappusid ja üles sähvatas kaks leegijuga. Tema silmis välgatas roheline tuli ning tema habe tõmbus 
sirgu nagu suur luud. 

"Ma peatan selle! " kõmistas ta. "Ja teie tulete koos minuga. Te võite mind aidata. Te aitate samas 
ka oma sõpru, sest kui Sarumani ei peatata, siis on Rohanil ja Gondoril vaenlane nii ees kui taga. 
Meie teed lähevad kõrvuti - Raudlinna!" 

"Me tuleme sinuga," ütles Ilo. "Teeme, mida suudame." 

"Jah!" nõustus Punapõsk. "Mulle meeldiks näha Valget Kätt troonilt tõugatuna. Ma tahaksin seal 
olla, isegi kui minust palju kasu poleks: ma ei unusta kunagi Uglüki ja Rohani ületamist." 

"Hüva! Hüva!" lausus Puupard. "Aga ma räägin tormakalt. Me ei tohi nii kähku tegutseda. Ma olen 
liialt kuumaks läinud. Pean end maha jahutama ja mõtlema, sest on lihtsam hüüda pea! kui tõesti 
pidama saada." 

Ta sammus võlvi alla ja seisis veidi aega langeva allikavee all. Siis ta naeris ja raputas ennast, ning 
kuhu sillerdavad veepiisad tema küljest langesid, seal lõid nad maas punaste ja roheliste sädemetena 
helkima. Ta tuli tagasi, heitis taas voodisse ning jäi vait. 


Mõne aja pärast kuulsid kääbikud teda jälle pomisemas. Paistis, nagu loendaks ta midagi oma 
sõrmedel. "Fangorn, Finglas, Fladrif jaa-jaa,"” ohkas ta. "Häda on selles, et meid on nii vähe järel," 
ütles ta kääbikute poole pöördudes. "Ainult kolm on alles esimestest entidest, kes kõndisid laanes 
enne Pimeduse tulekut: mina, Fangomn, ja Finglas ja Fladrif - nii kõlavad nende haldjanimed; teie võite 
hüüda neid Lehekiharaks ja Nahktohuks, kui see teile rohkem meeldib. Ja meie kolme hulgas pole 
Lehekiharast ja Nahktohust selle töö peale enam asja. Lehekihar on jäänud uniseks, võiks öelda, et 
peaaegu puulikuks: talle meeldib seista üksinda poolunes kogu suve, kõrge niidurohi põlvede ümber. 
Ta on kaetud lehelike juustega. Varem tõusis ta talviti üles, aga viimasel ajal on ta liiga uimane, et 
isegi siis paigast liikuda. Nahktoht elas mäenõlvadel Raudlinnast lääne pool. Seal on metsale kõige 
rohkem kahju tehtud. Orkid haavasid teda ning paljud tema pere ja karja seast on tapetud ja hävitatud. 
Ta on läinud üles kõrgetesse paikadesse, kaskede keskele, keda ta kõige enam armastab, ning ta ei 
tule sealt alla. Aga noorematest saaksin ma ikkagi kena salga kokku - kui ma suudaksin panna neid 
hädast aru saama: kui ma suudaksin neid äratada, sest me ei ole torm rahvas. Kahju, et meid nii vähe 
on!" 

"Aga miks teid siis vähe on, kui te siin maal nii kaua olete elanud?" küsis Punapõsk. "Kas teist on 
väga paljud surnud?" 

"Oh, ei!" tõrjus Puupard. "Seestpoolt pole keegi sumud, nagu öeldakse. Mõned on muidugi aastate 
jooksul õnnetu juhuse tõttu langenud; ja veel rohkem on puulikeks muutunud. Aga meid polnud kunagi 
rohkesti ja me pole paljunenud. Endivõsusid - ehk lapsi, nagu teie ütlete - pole enam hulk aastaid 
olnud. Saate aru, me kaotasime endinaised.” 

"Kui kurb!" hüüatas Punapõsk. "Kuidas juhtus, et nad kõik surid?" 

"Nad ei surnud!" ütles Puupard. "Ma pole öelnud, et nad surid. Ma ütlesin, et me kaotasime nad. 
Kaotasime ega leia enam." Ta ohkas. "Arvasin, et kõik teavad seda. Laule sellest, kuidas endid 
endinaisi taga otsisid, lauldi haldjate ja inimeste seas Sünklaanest Gondorini välja. Need ei saa päris 
ununenud olla." 

"Tjah, ma kardan, et nood laulud pole üle mägede läände Maakonda jõudnud," vabandas Ilo. "Kas 


sa ei jutustaks meile rohkem või ei laulaks mõnda neist lauludest?" 

"Jah, seda ma teen," sõnas Puupard, olles palumisest meelitatud. "Aga ma ei saa kogu lugu 
korralikult jutustada, vaid ainult lühidalt; ja siis peame oma kõneluse lõpetama: homme on tarvis 
nõukogu kokku kutsuda ja tööd teha ja võiboolla ka reisile minna." 


"See on üsna imelik ja kurb lugu," jätkas ta pärast pausi. "Kui maailm oli veel noor ning laaned 
laiad ja metsikud, siis endid ja endinaised - ja sellal olid ju olemas ka endineiud: ah, kui armas oli 
Fimbrethil, kergejalgne Võluväät meie nooruse päevil! - käisid koos ning elasid koos. Aga meie 
südamed ei kasvanud samas sihis: entide armastus kuulus asjadele, mida nad ilma peal kohtasid, 
kuid endinaiste mõtted kuulusid muule, sest endid armastasid suuri puid ja ürgseid metsi ja kõrgete 
mägede nõlvu; nad jõid mägiojadest ning sõid vaid seda toitu, mida puud nende rajale pillasid; ja nad 
õppisid haldjate käest puudega kõnelema. Aga endinaised pühendasid oma huvi väiksematele 
puudele ning päikeselistele aasadele metsaveerel; ning nad nägid laukapuutihnikuid ja metsõuna ja 
kirssi kevadel õitsemas ning rohelisi taimi suvises lodus ning seemet külvavat heina sügisel. Nad ei 
tahtnud nende asjadega rääkida, vaid soovisid, et need sõna kuulaksid ja käsku täidaksid. Endinaised 
panid nad kasvama oma soovi järgi ning kandma lehti ja vilju nõnda, nagu neile meeldis, sest 
endinaised armastasid korda ja küllust ja rahu (mille all nad mõtlesid seda, et asjad jäävad sinna, kuhu 
nemad nad panid). Nii rajasid endinaised endale elupaikadeks aiad. Aga meie, endid, rändasime 
edasi ning käisime ainult mõnikord nende aedades. Kui siis Põhjast Pimedus maale tuli, läksid 
endinaised üle Suure Jõe ning istutasid uued aiad ja harisid üles uued põllud ning meie nägime neid 
üha harvem. Pärast Pimeduse võitmist puhkes endinaiste maa õide ning nende põllud olid viljast 
lookas. Paljud inimesed õppisid endinaiste kunsti tundma ja austasid neid väga, aga meie olime 
nende jaoks ainult muinaslugu, saladus metsa südames. Ja ometi oleme meie veel siin, kuna kõik 
endinaiste aiad on söötis: inimesed nimetavad neid nüüd Pruunideks Maadeks. 

Mäletan, et kaua aega tagasi - Sauroni ja Mere inimeste vahelise sõja ajal - tuli mul soov veel kord 
Fimbrethili näha. Ta püsis minu silmis ikka veel nii kaunina, nagu olin teda viimati näinud, kuigi ta 
polnud enam endiste aegade endineidude sarnane. Töö tegi endinaised tõmmuks ja kõveraks; päike 
pleegitas nende juuksed küpse vilja karva ning värvis nende põsed õunpunaseks. Kuid nende silmad 
olid ikka veel meie rahva silmad. Läksime üle Anduini ja jõudsime nende maale, kuid leidsime eest 
kõrbe: kõik oli põlenud ja üles juuritud, sest sõda oli sealt üle käinud. Kuid endinaisi polnud enam seal. 
Kaua hüüdsime, kaua otsisime; küsisime kõigilt, keda kohtasime, kuhupoole olid endinaised läinud. 
Mõned ütlesid, et nad pole neid iial näinud; mõned ütlesid, et nägid neid lääne poole minemas, teised 
juhatasid meid itta ja kolmandad lõunasse. Aga kuhu me ka ei läinud, ei näinud me neist mingit märki. 
Meie kurbus oli väga suur. Kuid ürgmets kutsus ja me pöördusime sinna tagasi. Paljude aastate 
jooksul käisime aegajalt endinaisi otsimas, uitasime kaugeil mail ning hüüdsime neid nende kaunite 
nimedega. Aja möödudes jäid meie retked üha harvemaks ja lühemaks. Ja nüüd on endinaised meie 
jaoks vaid mälestus, ning meie habemed on pikad ja hallid. Haldjad tegid palju laule Entide Otsingust 
ning mõned lauludest pandi ümber inimeste keelde. Aga meie ei teinud neist laule, vaid leelutasime 
nende ilusaid nimesid, kui endinaiste peale mõtlesime. Me usume, et kohtame neid veel kunagi 
tulevail päevil, ning ehk leiame kusagilt maa, kus võime koos elada ja mõlemad rahul olla. Kuid on ette 
kuulutatud, et see saab sündima alles siis, kui me mõlemad kaotame kõik, mis meil praegu on. Ja võib 
tõesti olla, et see aeg on nüüd lähedal. Sest kui Sauron hävitas kunagi kõik aiad, siis täna kavatseb 
Vaenlane ilmselt kõik metsad laastata. 

Oli üks haldjalaul, mis sellest kõneles, või vähemalt nõnda ma sain sellest aru. Seda lauldi ülal ja 
allpool Suure Jõe ääres. See polnud entide laul, pange tähele: endikeeles oleks see olnud väga pikk 
laul! Aga me teame seda peast ja ümiseme seda vahetevahel. Nõndamoodi kõlab see teie keeles: 


ENT. Kui kevad lehed valla lööb ja okstes voolab mahl; 
Kui valgus mängib metsajõel ja tuules lehvib kahl; 
Kui samm on pikk ja karge õhk on mägiradadel, 
Tule tagasi ja ütle sa, et minu maa on hell! 
ENDINAINE. Kui kevad tuleb põllule ja oras võrsub pikk; 
Kui lumivalges õievahus puhkab puiestik; 
Kui vihm ja päev ja lõhnav õhk on maistel radadel, 
Ma siia jään, ei tule veel sest minu maa on hell. 
ENT. Kui suvi laiub ilma peal ja keskpäev kuldab maad, 
Siis laanes lahti rullumas on puude unelmad; 
Kui metsakoda haljendab ja Läänest puhub tuul, 
Tule tagasi ja ütle sa, et minu maa on suur! 
ENDINAINE. Kui suvi marjad värvib kõik nii punavaks kui roos; 
Kui kõrs on kuldne, valge tähk, ja lõikus täies hoos: 
Kui tilgub kärg ja õõtsub õun, las olla Läänest tuul, 
Ma siia jään, kus pahtab päev, sest minu maa on suur! 
ENT. Kui tuleb talv ja külmaga ta tapab jõe ja mäe; 
Kui kaovad puud ja öösse neeldub päikeseta päev; 


Kui koolvast Idast puhub tuul siis vihmas kibedas 

Ma otsin sind ja hüüan sind su juurde tulen taas! 
ENDINAINE. Kui tuleb talv ja lõpeb laul; kui ilma katab kae; 

Kui külmas murdub raagus oks ja möödub töö ja vaev: 

Ma otsin sind ja ootan sind et kokku saaks me taas: 

Koos kõnnime me mööda teed siis vihmas kibedas! 
MÕLEMAD. Koos kõnnime me mööda teed mis Läände juhatab, 

Ja kaugel leida võime maa, kus süda rahu saab." 


Puupard lõpetas oma laulu. "Nõnda see käib,” sõnas ta. "See on muidugi haldjapärane: 
kergesüdameline, kiiresõnaline ja peagi otsas. Kena on ta sellegipoolest. Kuigi endid võiksid omalt 
poolt palju rohkem öelda, kui neil aega oleks! Aga nüüd ma tõusen püsti ja teen väikese uinaku. Kus 
teie seista tahate?" 

"Meie heidame harilikult magamiseks pikali," ütles Ilo. "Arvan, et siinsamas on meil päris hea olla." 

"Heidate magamiseks pikali!" ümises Puupard. "Aga muidugi! Hm, humm, ma unustasin: see laul 
viis mind mõttes vanadesse aegadesse tagasi; arvasin peaaegu, et räägin noorte endivõsudega. Noh, 
te võite siis voodis lamada. Mina seisan vihma all. Head ööd!" 

Ilo ja Punapõsk ronisid voodisse ning tõmbasid end pehmel rohul ja sõnajalgadel kerra. Ase oli 
värske, healõhnaline ja soe. Tuled kustusid ning puude valgus kahvatus; aga väljas kaare all nägid 
nad Puuparda liikumatult seismas, käed pea kohale tõstetud. Eredad tähed piilusid taevast ning panid 
sädelema langeva vee, kui see tema sõrmedele ja pealaele valgus ning aina tilkus ja tilkus sadade 
hõbedaste pisaratena ta jalgadele. Piiskade tilksatusi kuulates jäid kääbikud magama. 


Ärgates leidsid nad, et külm päike paistab suurele õuele ning orva põrandale. Ülal ujusid kõrged 
pilveribad vinge idatuule tõukel üle taeva. Puuparda polnud näha, aga sellal, kui Ilo ja Punapõsk kaare 
all veevaagnas kümblesid, kuulsid nad tema üminat ja laulu, kui ta rada mööda puude vahelt lähemale 
tuli. 

"Hoo-hoi! Tere hommikust, Ilo ja Punapõsk!" kõmistas ta kääbikuid märgates. "Teil on pikk uni. Ma 
olen täna juba mitusada sammu maha käinud. Nüüd joome natuke ja läheme Endikogule." 

Ta kallas neile teisest kivikannust kaks karikatäit keelekastet. Selle maitse polnud enam säärane, 
nagu eileõhtusel rüüpel: see oli maisem ja küllastunum, toekam ja toitvam. Kuni kääbikud jõid, istudes 
voodiveerel ja näksides tükikesi haldjakoogist (pigem seepärast, et nad pidasid söömist hommikueine 
vajalikuks koostisosaks, mitte niivõrd näljatunde tõttu), seisis Puupard väljas, ümises haldja või endi 
või mõnes muus kummalises keeles laulda ning vaatas üles taevasse. 

"Kus asub Endikogu?" söandas Punapõsk viimaks küsida. 

"Huu-huh? Endikogu?" kordas Puupard ringi keerates. "See ei ole koht, see on entide kogunemine 
- mida ei tule tänapäeval just sageli ette. Aga ma sain kenakeselt hulgalt kätte lubaduse kohale 
ilmuda. Me saame kokku paigas, kus oleme alati kokku saanud: inimesed kutsuvad seda 
Manataarnaks. See jääb siit lõuna poole. Peame enne keskpäeva sinna jõudma." 

Nad asusid peagi teele. Puupard kandis kääbikuid oma käevangus, nagu eelmiselgi päeval. 
Õuevärava juures pöördus ta paremale, astus üle oja ning kõndis lõuna suunas kõrgete kiviste 
nõlvade jalamil, kus kasvas vähe puid. Nende latvade kohal nägid kääbikuid kase ja pihlakatihnikuid 
ning nende taga tumedaid männimetsi mäkke tõusmas. Varsti keeras Puupard küngastest natuke 
eemale ning sukeldus sügavaisse saludesse, kus kasvasid nii lopsakad, kõrged ja jämedad puud, 
milletaolisi kääbikud varem ei olnud näinud. Korraks haaras neid taas sarnane lämbumistunne, mida 
nad olid kogenud. Fangorni sisenemisel, kuid see läks ruttu mööda. Puupard ei rääkinud nendega. Ta 
ümises enda ette sügavalt ja mõtlikult, kuid Ilo ja Punapõsk ei tabanud mingeid korralikke sõnu: see 
kõlas nagu bumm, bumm, rumbumm, buurar, bumm, bumm, daarar bumm bulmm, daarar bumm, ja 
nõnda edasi, nooti ja rütmi pidevalt vaheldades. Vahel arvasid nad vastust kuulvat, üminat või 
värelevat heli, mis näis tõusvat otse mullast või okstest peakohal või ehk hoopis puutüvedest; aga 
Puupard ei peatunud ega pööranud pead kummalegi poole. 


Nad olid tükk aega astunud - Punapõsk üritas "endisamme" loendada, aga läks umbes kolme 
tuhande juures sassi -, kui Puupard hakkas kõndi aeglustama. Äkki jäi ta seisma, pani kääbikud maha 
ja tõstis oma kõverdatud käed suu juurde, nii et need moodustasid õõnsa toru, ning puhus või hüüdis 
läbi nende. Vägev huum, humm kaikus nagu sügav sarvehääl läbi metsa ning kajas puudelt tagasi. 
Kaugusest kõlas mitmelt poolt sarnane huum, humm, huum, kuid see polnud kaja, vaid vastus. 

Nüüd pani Puupard Ilo ja Punapõse oma õlgadele istuma ning rühkis jälle edasi, saates aegajalt 
välja veel mõne sarvehüüu, ning iga kord kostsid vastused lähemalt ja valjemini. Sel kombel jõudsid 
nad lõpuks läbitungimatu seina ette, mis koosnes tumedatest igihaljastest puudest - sellistest puudest, 
milletaolisi kääbikud polnud iial varem näinud: need hargnesid laiali kohe juurte lähedalt ning olid 
tihedalt kaetud tumedate läikivate lehtedega nagu okasteta astelpõõsad ja sirutasid üles palju õieoksi 
suurte säravate oliivikarva pungadega. 

Tolle hiiglasliku heki serva mööda vasakule minnes jõudis Puupard paari sammu järel kitsa 
sissepääsuni. Läbi selle kulges paljutallatud rada, mis sukeldus ootamatult alla pikast järsust kallakust. 


Kääbikud nägid, et nad laskuvad suurde kausjasse taarna, mis oli väga lai ja sügav ning mille serva 
kroonis kõrge tume igihaljas hekk. Seestpoolt oli nõgu sile ja rohuga kaetud ning seal ei kasvanud 
puid, peale kolme väga pika ja ilusa hõbekase süviku põhjas. Lääne ja ida poolt laskusid taarna veel 
kaks rada. 

Mitu enti oli juba kohal. Teisi radu pidi tuli neid järjest juurde ning mõned järgnesid nüüd 
Puuparrale. Kui nad lähemale jõudsid, said kääbikud neid paremini vaadata. Nad olid arvanud, et 
kohtavad hulka olevusi, kes sarnanevad Puuparraga sama palju kui üks kääbik teisega (vähemalt 
võõra silma jaoks); aga nüüd leidsid nad oma üllatuseks, et see pole hoopiski nii. Endid erinesid 
üksteisest samavõrra kui puud puudest: mõnd lahutas suguvennast sama suur erinevus kui üht puud 
oma liigikaaslasest, kel on teistsugune kasv ja elulugu; teised jälle erinesid sama palju kui üks puuliik 
teisest, otsekui kask pöögist ja tamm kuusest. Nende seas leidus vanu ente, kes olid habemesse 
kasvanud ja pahklikud, nagu kõbusad iidsed puuätid (kuigi ükski ei näinud nii iidne välja kui Puupard), 
ning pikki tugevaid ente, kes olid sihvakate liikmete ja sileda nahaga, otsekui metsapuud oma 
õitseeas; aga nende hulgas polnud noori ente, polnud võsusid. Kokku seisis neid umbes kaks tosinat 
taarna laial rohusel põhjal ning aina rohkem neid juurde tuli. 

Algul hämmastas llot ja Punapõske peamiselt too vaheldusrikkus, mida nad nägid: nii palju kujusid 
ja värve, erinevaid ümbermõõte ja kõrgusi ja kätejalgade pikkusi ning sõrmede ja varvaste arve (kõike 
kolme ja üheksa vahel). Mõned olid vist lähemalt või kaugemalt Puuparra sugulased ning sarnanesid 
pöögipuu või tammega. Aga ülejäänud olid teist tõugu. Mõned meenutasid kastanit: tõmmunahalised 
endid suurte haralisõrmiste käte ja lühikeste jämedate jalgadega. Mõned meenutasid saart: pikad 
sirged hallid endid paljusõrmiste käte ja pikkade jalgadega; mõned kuuske (kõige pikemad endid) ja 
teised kaske, pihlakat ja pärna. Aga kui kõik endid Puuparra ümber kogunesid, kergelt päid 
noogutades, oma aeglasel musikaalsel häälel ümisedes ning võõraid pikalt ja hoolikalt uurides, siis 
nägid kääbikud, et nad on siiski kõik ühest hõimust ja neil kõigil on sarnased silmad: mitte küll nõnda 
vanad ja sügavad kui Puuparral, kuid ikkagi sama pikaldase, kindla, mõtliku ilmega ning sama rohelise 
sädelusega. 

Niipea, kui kogu seltskond oli kokku tulnud ja laias ringis Puuparra ümber seisma jäänud, algas 
veider ja arusaamatu vestlus. Endid hakkasid aegamisi pomisema: algul liitus üks, siis teine, kuni kõik 
leelutasid koos pikas lainetavas rütmis, kord ühes ringi servas valjenedes, siis vaibudes ning teises 
servas uuesti suureks jüminaks puhkedes. Kuigi ta ei tabanud ega mõistnud ühtki sõna - arvatavasti 
laulsid nad endikeeles -, leidis Punapõsk algul, et neid oli väga meeldiv kuulata; aga pikkamööda tema 
tähelepanu hajus. Tüki aja pärast (ja leelutus ei näidanud veel mingeid vaibumise märke) tabas ta end 
mõttelt, et kuna too endikeel on nii "ebatorm", kas nad ongi praeguseks omadega kaugemal kui tere 
hommikust; ja kui Puupard kavatseb kohalolijaid üles lugeda, siis kui palju päevi võtaks nende nimede 
äralaulmine. "Huvitav, kuidas võiks olla endikeeles jah või ei?" mõtles ta ja haigutas. 

Puupard märkas seda kohe. "Hm, haa, hei, mu Punapõsk!" ütles ta ning teised endid jätsid oma 
leelutuse. "Ma unustasin, et teie olete torm rahvas, ja nagunii on väsitav kuulata kõnelust, millest sa 
aru ei saa. Te võite nüüd maha minna. Ma teatasin teie nimed Endikogule, nad nägid teid ja 
nõustusid, et teie ei ole orkid ja et vanadesse nimekirjadesse tuleb uus rida panna. Sellest kaugemale 
me ei jõudnud, aga Endikogu kohta on see kiire töö. Sina ja llo võite taarnas ringi lonkida, kui tahate. 
Seal põhjakalda all oli hea veega allikas, kui te värskendust vajate. Meil on tarvis veel paar sõna 
öelda, enne kui Kogu tegelikult alata võib. Ma tulen pärastpoole teie juurde ja räägin, kuidas asjad 
edenevad." 

Ta pani kääbikud maha. Enne äraminekut kummardasid nad sügavalt. See vägitükk paistis ente 
väga lõbustavat, otsustades nende ümina tooni ja silmade välkumise järgi; aga peagi pöördusid nad 
oma tegemiste juurde tagasi. Ilo ja Punapõsk ronisid läänest tulevat rada mööda üles ning vaatasid 
välja läbi suures hekis oleva avause. Pikad puudega kaetud nõlvad tõusid kuristiku servalt üles ning 
nende taga, viimasel ahelikul kasvavate kuusepuude kohal, kerkis terava ja valgena kõrge mäe tipp. 
Vasakut kätt lõunas nägid nad metsa vajumas halli kaugusse. Kõige taga kumas midagi helerohelist, 
mida llo pidas Rohani väljadeks. 


"Huvitav, kuhupoole Raudlinn jääb?" küsis Punapõsk. 

"Ma ei tea täpselt, kus me oleme," kostis Ilo, "aga see tipp on tõenäoliselt Methedras ning minu 
mäletamist mööda asub Raudlinna ring mägede lõpus kahe kaljuharu vahel või sügavas lõhes. See 
jääb tõenäoliselt tolle suure seljandiku taha. Kas sulle ei tundu, et seal tipust vasakul hõljuks nagu 
suits või vine?" 

"Missugune see Raudlinn on?" päris Punapõsk. "Ma ei kujuta ette, mida endid sellega teha 
saavad." 

"Mina ka mitte," nõustus Ilo. "Raudlinn on vist säärane kaljudest või küngastest rõngas, mille sees 
on tasane maa ja selle keskel kaljusammas või saar, mida mimetatakse Orthanciks. Sarumanil on 
selle peal oma kants. Välimise valli sees on värav või koguni mitu ning sellest voolab vist mingi oja 
läbi; see tuleb mägedest ning jookseb üle Rohani Lõhe. See ei paista mulle just säärane koht, millega 
endid võiksid rinda pista. Aga nende entidega on kummaline lugu: mul on niisugune tunne, et nad ei 
ole just päris nõnda ohutud ja, noh, naljakad, nagu pealtnäha paistavad. Nad paistavad aeglased, 
veidrad ja kannatlikud, peaaegu kurvad; ja ometi ma usun, et neid on võimalik äratada. Kui see juhtub, 


siis ei tahaks ma küll vastaspoolel olla.” 

"Jaa!" ütles Punapõsk. "Ma tean, mida sa silmas pead. Mõtlikult maas mäletseva vana lehma ning 
ründava pulli vahel on tohutu vahe, aga see võib kole äkki muutuda. Ei tea, kas Puupard suudab nad 
äratada? Ma olen kindel, et ta vähemalt proovib. Aga neile ei meeldi ärgata. Puupard tõusis ise ka 
eelmisel õhtul ärkvele, aga siis rahunes jälle maha." 

Kääbikud pöördusid tagasi. Entide hääled tõusid ja vajusid ikka veel nende nõupidamisel. Päike oli 
nüüd küllalt kõrgele kerkinud, et üle kõrge heki piiluda: see säras kaselatvadel ning kallas taarna 
põhjapoolse osa üle külma kollase valgusega. Seal nägid nad väikest sillerdavat purskkaevu. 
Kääbikud jalutasid mööda kuristiku serva igihaljaste puude okste all - oli meeldiv tunda taas oma 
varvaste ümber jahedat rohtu ja mitte kuhugi rutata - ning laskusid seejärel alla voolava vee juurde. 
Nad jõid veidike, ühe puhta, külma, karge sõõmu, ning istusid maha sammaldunud kivile, vaadates 
päikeselaike rohul ja mööda ujuvate pilvede varje üle nõo põhja libisemas. Entide pomin käis edasi. 
See paistis olema väga imelik ja kauge paik, nende maailmast väljas ning eemal kõigest, mis oli 
nendega eales juhtunud. Kääbikuid valdas suur igatsus vennaskondlaste häälte ja nägude järele, eriti 
Frodo ja Jussi, ja Rühkija järele ka. 

Viimaks jäid endihääled vait ning üles vaadates nägid nad Puuparda lähenemas, teine ent kaasas. 

"Hm, humm, siin ma jälle olen,” sõnas Puupard. "Kas te hakkate väsima või muutute 
kannatamatuks, hmm? Noh, ma kardan, et kannatamatuks ei tohi te veel muutuda. Me oleme nüüd 
esimese järgu lõpetanud, aga ma pean mõned asjad veel üle seletama neile, kes elavad Raudlinnast 
kaugel, ja neile, keda ma enne Kogu kätte ei saanud, ning pärast seda peame otsustama, mida teha. 
Aga otsustamine ei võta entidel nii palju aega, kui kõikide sündmuste ja tõsiasjade ülekäimine, mille 
suhtes nad peavad oma seisukoha võtma. Siiski ei saa salata, et meil läheb siin veel kaua: 
tõenäoliselt paar päeva. Seepärast tõin ma teile seltsilise. Tal on siin lähedal endimaja. Tema 
haldjanimi on Bregalad. Ta ütleb, et on juba oma otsuse teinud ega jää kauemaks Kogule. Hm, hm, ta 
on meie hulgas kõige lähem vaste tormakale endile. Te peaksite omavahel hästi läbi saama. Head 
päeva!" Puupard keeras ringi ja lahkus. 

Bregalad seisis veidi aega kääbikuid tõsiselt uurides; ja nemad vaatasid teda, mõistatades, millal ta 
ilmutab mingeid märke "tormakusest". Ta oli pikk ning paistis olevat üks nooremaist entidest; tema 
käsi ja jalgu kattis sile läikiv nahk; tema huuled olid punased ja ta juus hallikasroheline. Tema suutis 
painduda ja õõtsuda nagu noor puu tuule käes. Viimaks hakkas ta rääkima ning tema hääl, kuigi 
kõmav, oli kõrgem ja puhtam kui Puuparral. 

"Haa, hmm, mu sõbrad, lähme õige jalutama!" pani ta ette. "Mina olen Bregalad ehk teie keeli 
Käbepuu. Aga see on muidugi ainult hüüdnimi. Nad kutsuvad mind nõnda sellest saadik, kui ma 
vastasin vanemale endile jah veel enne, kui ta oma küsimuse lõpetada jõudis. Joon ma samuti kiiresti, 
ja olen sellal juba teel, kui teised alles oma habemeid leotavad. Tulge minuga!" 

Ta sirutas alla kaks kena käsivart ning ulatas kummalegi kääbikule ühe pikasõrmelise käe. Kogu 
päeva jalutasid nad koos temaga metsas ringi, lauldes ja naerdes, sest Käbepuu naeris sageli. Ta 
naeris siis, kui päike tuli pilve tagant välja, siis, kui nad sattusid mõne oja või allika äärde: seal ta 
kummardus ning kastis oma jalad ja pea vette; vahel naeris ta mõne heli või sosina peale puuvõrades. 
Kus iganes ta nägi mõnd pihlapuud, jäi ta seisma, sirutas käed välja ning laulis, ja öõtsus lauldes. 

Öö hakul viis ta nad oma endimajja: see polnud midagi rohkemat kui mätastel seisev 
sammaldunud kivi rohelise kalda all. Selle ümber kasvasid ringis pihlapuud ning seal leidus ka vett 
(nagu kõigis endikodades), sest üks allikas vulas kalju seest välja. Nad ajasid veel veidi juttu, kuni 
pimedus metsa enda alla mattis. Läheduses võis ikka veel kuulda Endikogu hääli, aga nüüd näisid 
need sügavamad ja mitte nii aeglased ning aegajalt tõusis üks võimas hääl kõrgeks ja kiirenevaks 
lauluks, kuna kõik teised vaibusid. Aga kääbikute kõrval rääkis Bregalad vaikselt, peaaegu sosinal 
nende omas keeles; nad said teada, et ta kuulus Nahktohu rahva hulka ning maa, kus nad elasid, oli 
rüüstatud. See andis kääbikutele küllaldase seletuse tema "tormakuse" kohta, vähemalt selles osas, 
mis orkidesse puutus. 

"Minu kodus kasvasid pihlapuud," ütles Bregalad tasa ja kurvalt, "pihlapuud, mis juurdusid siis, kui 
mina olin alles endivõsu, paljupalju aastaid tagasi maailma vaikuses. Vanimaid neist istutasid endid, et 
endinaistele rõõmu teha; aga naised vaatasid neid ja naeratasid ja ütlesid, et nemad teavad, kus 
kasvavad valgemad õied ja rikkamad viljad. Ometi pole selle puudehõimu, Roosi rahva hulgas ühtki 
teist, mis mulle nii kaunis näiks. Ja need puud aina kasvasid ja kasvasid, kuni igaühe vari oli kui 
roheline koda, ning nende punased marjad olid sügisel raske kandam, suur ilu ja ime. Linnud 
kogunesid seal parvedesse. Mulle meeldivad linnud, isegi siis, kui nad sädistavad; ning pihlakal on 
neile küllalt toitu jagada. Aga linnud muutusid ebasõbralikuks ja ahneks ning rebisid puid ja viskasid 
marjad maha ega söönud neid. Siis tulid orkid kirvestega ja raiusid mu puud maha. Ma tulin ja 
kutsusin neid nende pikkade nimedega, aga nad ei liigutanud, nad ei kuulnud ega vastanud: nad 
lamasid surnult maas. 


Oo Orofarne, Lassemista, Carnimirie! 

Oo pihel hea, Su kähar pea on valgeid õisi täis! 

Oo pihel hell, noil suvedel kui päike kõrgelt käis, 
Su hele koor, su lehekroon, su sosin köitis mind, 


Ja punaküütlev marjarüü nii uhkelt kattis sind! 

Oo pihel harm, sind võtnud surm, su juus on kuiv ja hall; 
Su kaunis hääl on vaiki jäänd, rüü tallat' jalge all. 

Oo Orofarne, Lassemista, Carnimirie!" 


Kääbikud jäid magama Bregaladi õrna laulu kuuldes, mis kurtis õige mitmes keeles nende puude 
langemist, mida ta oli armastanud. 


Järgmise päeva veetsid nad samuti tema seltskonnas, kuid ei läinud tema "majast" kaugele. 
Enamuse ajast istusid nad vaikides kalda varju all, sest tuul oli külmem ning pilved madalamad ja 
tumedamad; päikest paistis vähe ning entide kauged hääled Kogul tõusid ja langesid endistviisi, 
mõnikord valjult ja tugevalt, teinekord nõrgalt ja kurvalt, mõnikord kiiresti, teinekord aeglaselt ja 
pühalikult nagu leinalaul. Teine öö saabus ning endid pidasid ikka veel nõu tõttavate pilvede ja 
tujukate tähtede all. 

Kolmas päev koitis kõleda ja tuulisena. Päevatõusu ajal tõusid entide hääled suureks käraks ning 
vaibusid siis taas. Hommiku edenedes vaikis tuul ning õhk muutus ootusest raskeks. Kääbikud nägid, 
et Bregalad kuulab tähelepanelikult, kuigi nende kõrvade jaoks kostis Kogu häälekõmin endimaja 
lohku üsna nõrgalt. 

Pärastlõunal saatis läände mägedesse kalduv päike pilvepragudest alla pikki kollaseid kiiri. Äkki 
märkasid nad, et kõik on väga vaikseks jäänud; kogu mets seisis kuulatades tasa. Muidugi, entide 
hääled olid katkenud. Mida see tähendas? Bregalad seisis sirgelt ja pingsalt püsti, vaadates põhja 
Manataarna suunas. 

Siis mürises üle maa kõmav hüüd: ra-humm-raa! Puud vabisesid ja paindusid, nagu oleks tuuleiil 
neid tabanud. Järgnes teine vaikusehetk ning siis algas marsimuusika, nagu pidulik trummipõrin, ning 
rulluvate löökide ja kõminate kohal voogas kõrgete ja tugevate häälte laul. 


Meil matsub samm ja mürtsub trumm: ta-runda runda runda rumm! 
Endid tulid; aina lähemalt ja valjemini kõlas nende laul: 

Meil kaigub sarv ja mürtsub trumm: ta-ruuna ruuna ruuna rumm! 
Bregalad tõstis kääbikud üles ja lahkus oma majast. 


Peagi nägid nad sammuvat rivi lähenemas: endid õõtsusid mööda kallakut suurte sammudega 
nende poole. Puupard oli eesotsas ning talle järgnesid umbes viiskümmend enti, paarikaupa kõrvuti, 
käies ühte jalga ning lüües kätega külgede vastu takti. Kui nad lähemale jõudsid, võis näha nende 
silmade välkumist ja sätendamist. 

"Humm, humm! Siit me tuleme, põmm, siit me lõpuks tuleme!" hüüdis Puupard, kui märkas 
Bregaladi ja kääbikuid. "Tulge Kogu hulka! Me läheme teele. Me läheme Raudlinna!" 

"Raudlinna!" hüüdsid endid mitmel häälel. 

"Raudlinna!" 


Hei Raudne Linn! Kas raudne on su uks või sein, ei pea see meid! 
Kas raudne on su müür või torn, kas külm või morn kui mustim lein, 
Ei pea see meid, sest meis teid ei sule ükski kiviuks! 
Nüüd põleb oks ja lõõmab ääs - me valmis vaenuks lõputuks; 
Meil sõjatee on jalge ees! Meil mürtsub trumm ja kõmab samm, 
Meil kõmab samm, ja tuleb turm! 
Jah, Raualinna tuleb turm! 


Nii laulsid nad lõuna poole marssides. 


Särasilmne Bregalad astus rivvi Puuparra kõrvale. Vana ent võttis nüüd kääbikud tagasi ning pani 
nad jälle oma õlgadele. istuma, ja nõnda ratsutasid nad uhkelt laulva salga eesotsas, südamed 
põksumas ja pead püsti. Kuigi nad olid oodanud, et lõpuks ikka midagi juhtub, hämmastas entidega 
toimunud muutus neid ikkagi. See oli nagu paisu tagant purskuv jõgi, mida oli kaua kinni hoitud. 

"Endid jõudsid lõpuks üsna kiiresti otsusele, eks ole?" söandas Punapõsk mõne aja pärast küsida, 
kui laul hetkeks vaikis ning oli kuulda vaid käte ja jalgade matsumist. 

"Kiiresti?" kordas Puupard. "Humm! Jah, tõepoolest. Kiiremini, kui ma arvasin. Tegelikult pole ma 
neid mitu aega nii ärkvel näinud. Meile, entidele ei meeldi ärkvele tõusta; ja me ei ärka kunagi enne, 
kui on selge, et meie puud ja meie elud on suures ohus. Seda pole siin Metsas Sauroni ja Mere 
inimeste sõdadest saadik juhtunud. See on orkide töö, nende hoolimatu raiumine - rärum - koguni ilma 
tolle rumala tulede toitmise vabanduseta, mis meid nii vihastas; ja meie naabri reetlikkus, kes oleks 
pidanud meid aitama. Võlurid peaksid ju paremini teadma: nad teavad paremini. Haldjate, entide või 


inimeste keeles pole küllalt kanget vandesõna niisuguse reetmise jaoks. Maha Saruman!" 

"Kas te tõesti murrate Raudlinna uksed maha?" küsis lo. 

"Huu, hmm-mnjah, me võiksime, kas tead! Te võib-olla ei tea, kui tugevad me oleme. Ehk olete 
kuulnud trollidest? Nemad on üsna tugevad. Aga trollid on ainult võltsingud, keda Vaenlane lõi Suure 
Pimeduse ajal entide mõnitamiseks, nagu orkid loodi haldjate mõnitamiseks. Me oleme tugevamad kui 
trollid. Me oleme tehtud maa luudest. Me võime murda kivi nagu puujuured, ainult kiiremini, palju 
kiiremini, kui meie vaim on ärganud! Kui meid maha ei raiuta või tule või nõiavõimuga ei hävitata, 
võime Raudlinna kildudeks murda ja selle müürid kivipuruks teha." 

"Aga Saruman püüab ju teid peatada?" 

"Hm, ah, jah, nõnda see on. Ma pole seda unustanud. Tegelikult olen ma kaua sellele mõelnud. 
Aga vaadake, paljud endid on nooremad kui mina, paljude puude eluea võrra. Nad kõik on nüüd 
ärganud ning nende mõttes on vaid üks asi: murda Raudlinn. Aga nad hakkavad õige pea jälle 
mõtlema; nad jahtuvad veidi maha, kui me oma õhtujooki joome. Milline janu meil on! Aga las nad 
nüüd marsivad ja laulavad! Meil on pikk maa minna ning veel küllalt aega mõelda. Selle asjaga peab 
pihta hakkama." 

Puupard sammus edasi, lauldes veidi koos teistega. Aga mõne aja pärast vaibus ta hääl pominaks 
ning jäi jälle vait. Punapõsk nägi, et tema vana laup oli kortsus ja kühmus. Viimaks vaatas ta üles ning 
Punapõsk nägi ta silmis kurba vaadet - kurba, aga mitte õnnetut. Neist kumas valgus, nagu oleks 
roheline leek sügavamale ta mõttekaevudesse laskunud. 

"Muidugi on võimalik, mu sõbrad," lausus ta aegamisi, "võimalik, et me läheme vastu omaenda 
turmale: entide viimsele marsile. Aga kui me jääksime koju ja midagi ei teeks, leiaks turm meid nagunii 
varem või hiljem üles. See mõte on kaua meie südametes kasvanud ning sellepärast me nüüd 
marsime. See polnud tormakas otsus. Nüüd on entide viimane marss vähemalt laulu väärt. Oi jaa," 
ohkas ta, "me võime teisi rahvaid aidata, enne kui ise läheme. Ja ikkagi oleks mulle meeldinud, kui 
laulud endinaistest tõeks läheksid. Tahaksin väga Fimbrethili veel kord näha. Aga laulud, mu sõbrad, 
kannavad nagu puudki vilja ainult omal ajal ja omal kombel: ja mõnikord kuivavad nad igaveseks." 


Endid rühkisid jõudsa sammuga edasi. Nad olid laskunud pikka kurdu, mis langes lõuna poole; 
nüüd hakkasid nad aina kõrgemale ja kõrgemale ronima, üles kõrgele lääneharjale. Mets lõppes ning 
nad jõudsid üksikute kasesalude vahele, ja siis lagedatele nõlvadele, kus kasvasid ainult mõned 
kuivetud männipuud. Päike loojus ees tumeda künkaküüru taha. Hall videvik tihenes. 

Punapõsk vaatas tagasi. Entide hulk oli kasvanud - või mis siin õieti toimus? Seal, kus nad olid 
tulnud üle paljaste tumedate nõlvade, seisid tema mäletamist mööda puudesalud. Aga need liikusid! 
Kas võis olla, et Fangorni puud olid ärkvel ning mets tõusis üles, et üle mägede sõtta marssida? Ta 
hõõrus silmi, arvates, et uni ja vari on teda eksitanud; aga suured hallid kogud liikusid kindlalt edasi. 
Paljudes okstes kõlas tuulevihina sarnane hääl. Endid jõudsid nüüd seljandiku harjale ning laul oli 
kustunud. Öö laskus maale ja valitses vaikus: polnud kuulda midagi peale maa nõrga vabina entide 
jalge all ning sahinat, otsekui ajaksid lehed omavahel sosinal juttu. Viimaks seisid nad tipus ning 
vaatasid alla musta nõkku, suurde lõhesse mägede lõpul: Nan Curuniri, Sarumani orgu. 

"Raudlinna kohal on öö," lausus Puupard. 


5. PEATÜKK 
Valge Ratsanik 


"Ma olen üdini külmunud," ütles Gimli käsi kokku tagudes ja jalgu trampides. Päev oli viimaks 
tõusnud. Koidu ajal võtsid vennaskondlased natuke pruukosti ning valgenedes valmistusid uuesti 
maapinda läbi otsima, et kääbikutest mingit märki leida. 

"Ja ärge unustage seda vanameest!" hoiatas Gimli. "Ma oleksin õnnelikum, kui näeksin selget 
saapajälge." 

"Miks see sind õnnelikuks teeks?” küsis Legolas. 

"Sest vana mees, kelle jalad korralikke jälgi jätavad, ei pea olema midagi muud, kui pealtnäha 
paistis," vastas päkapikk. 

"Võib-olla," möönis haldjas, "aga raske saabas ei tarvitse siia jälge jätta: rohi on sügav ja vetruv." 

"Rajaleidjat see ei kõiguta," oli Gimli veendunud. "Murdunud rohulible räägib Aragornile terve loo 
ära. Aga ma ei usu, et ta midagi leiab. See oli Sarumani kuri viirastus, mida me eile õhtul nägime. 
Olen selles isegi hommikuvalgel täitsa kindel. Võib-olla piiluvad tema silmad praegugi Fangornist meie 
poole." 

"Võib-olla," sõnas Aragorn, "aga võib-olla ka mitte. Ma mõtlen hobuste peale. Gimli, sa ütlesid eile 
öösel, et nad ehmatati minema. Aga mina nii ei arvanud. Kas sa kuulsid neid, Legolas? Kas nad 
paistsid sinu meelest sedamoodi, nagu hirmunud loomad?" 

"Ei," kostis Legolas. "Ma kuulsin neid selgelt. Aga kui poleks olnud pimedust ja meie oma hirmu, 
oleksin ma pidanud neid ootamatust rõõmust pöörasteks loomadeks. Nad kõnelesid justkui hobused, 
kes kohtavad taas kaua ära olnud sõpra." 

"Nii arvasin minagi," ütles Aragorn, "aga ma ei oska seda mõistatust lahendada, kui nad just tagasi 
ei pöördu. Tulge! Läheb järjest valgemaks. Otsime enne ja arvame pärast! Peaksime alustama 
siitsamast meie laagripaiga lähedalt, kõik hoolega läbi kammima ning kallakust üles metsa poole 
vaatama. Meie ülesanne on leida kääbikud, ükskõik, mida me oma öisest külalisest ka ei mõtleks. Kui 
neil õnnestus põgeneda, siis pidid nad puude vahele peitu jääma, sest muidu oleks neid nähtud. Kui 
me siit kuni metsaservani midagi ei leia, siis otsime veel viimast korda lahinguväljalt ja tuleasemelt. 
Aga seal on meil vähe lootust: Rohani ratsamehed tegid oma töö liiga hästi." 


Mõnda aega roomasid ja kobasid kaaslased maad mööda ringi. Puu seisis nukralt nende kohal, 
kuivad lehed lõdvalt lontis ja jahedas idatuules kahisemas. Aragorn liikus tasapisi eemale. Ta jõudis 
vahilõkke asemeni jõekalda lähedal ning keeras ringi, et otsides lahinguväljaks olnud kühmu poole 
tagasi minna. Äkitselt kummardus ta nii sügavale, et nägu peaaegu rohtu puudutas. Siis hüüdis ta 
teisi. Nood tulid joostes. 

"Siin on lõpuks uudiseid!" hõikas Aragorn. Ta tõstis nende silme ette katkise puulehe, suure 
kahvatu kullatoonilise lehe, mis nüüd närbus ja pruuniks tõmbus. "See on Lõrieni mallornileht, selle 
peal väikesed raasukesed ja maas veel raasukesi. Ja vaadake, siinsamas kõrval on katkilõigatud 
nöörijupid!" 

"Ja siin on nuga, mis nad läbi lõikas!" ütles Gimli. Ta kummardus ja tõmbas rohupuhmast, mille 
sisse kellegi rasked jalad selle olid tampinud, lühikese hambulise tera. Käepide, mille küljest tera oli 
ära murdunud, lebas sealsamas kõrval. "See oli orkirelv," sõnas ta, hoides riista kahe sõrme vahel ja 
vaadates vastikusega selle nikerdatud pidet: see kujutas jõledat kõõrdis silmade ja kõvera suuga 
lõusta. 

"Noh, see on küll kõige kummalisem mõistatus, mille otsa oleme seni sattunud!" hüüatas Legolas. 
"Kinniseotud vang põgeneb nii orkide kui neid piiravate ratsameeste käest. Siis jääb ta seisma, ise 
ikka veel lagedal, ja lõikab oma köidikud orkinoaga läbi. Aga kuidas ja miks? Sest kui ta jalad olid 
väsinud, kuidas ta siis kõndis? Ja kui ta käed olid seotud, kuidas sai ta nuga kasutada? Ja kui need ei 
olnud seotud, miks ta siis nöörid läbi lõikas? Ja siis jääb ta oma osavusega rahule, istub maha ja sööb 
vaikselt natuke teeleiba! Sellest piisab täielikult, et temas kääbikut ära tunda, ilma igasuguste 
mallornilehtedeta. Pärast seda muutis ta ilmselt oma käed tiibadeks ja lendas lauluga puu otsa. Teda 
on kerge leida: meil oleks ainult omal ka tiibu tarvis!" 

"Siin oli kindla peale nõidus mängus," mühatas Gimli. "Mida see vanamees siin tegi? Aragorn, mida 
sinul Legolase lahenduse peale kosta on? Kas sa võid seda parandada?" 

"Ehk võingi,” muigas Aragorn. "Siin lähedal on veel paar märki, mida te pole arvestanud. Olen 
nõus, et vang oli kääbik ning tal pidid käed või jalad vabad olema, enne kui ta siia jõudis. Küllap need 
olid käed, sest siis muutub mõistatus kergemaks, ning samuti näitavad märgid, et üks ork kandis ta 
siia. Seal, paari sammu kaugusel, on verd valatud, orkiverd. Kogu paiga ümbrus kubiseb sügavatest 
kabjajälgedest ning siin on näha, et üht rasket asja on minema lohistatud. Ratsamehed tapsid orki ja 
vedasid keha hiljem tuleriidale. Aga kääbikut nad ei märganud: ta ei olnud "lagedal", sest oli öö ja ta 
kandis ikka veel oma haldjamantlit. Ta oli kurnatud ja näljane ning seepärast ei maksa imeks panna, 
et pärast seda, kui ta oli oma köidikud langenud vaenlase noaga läbi lõiganud, puhkas ta natuke ja 
kinnitas enne minemahiilimist keha. Aga on lohutav teada, et tal oli natuke /embast taskus, kuigi ta 
jooksis minema ilma varustuse ja toidumoonata; see on ehk samuti kääbiku moodi. Ütlen tema, kuigi 
loodan, et nii Ilo kui Punapõsk olid mõlemad siin. Aga kindlalt ei näita seda paraku miski." 


"Ja mismoodi pidi üks või teine meie sõpradest sinu arvates oma käed vabaks saama?" küsis 
Gimli. 

"Ma ei tea, kuidas see juhtus," vastas Aragorn. "Samuti ei tea ma seda, miks ork neid minema 
kandis. Kindlasti mitte selleks, et neid põgenema aidata. Ei, pigem hakkan nüüd aru saama asjast, mis 
on mulle algusest saadik segane olnud: miks jäid orkid Boromiri langemise järel rahule llo ja 
Punapõse röövimisega? Nad ei otsinud ülejäänud vennaskonda ega rünnanud meie laagrit, vaid 
kihutasid selle asemel täie kiirusega Raudlinna poole. Kas nad arvasid, et võtsid kinni Sõrmusekandja 
ja tema ustava kaaslase? Ei usu. Nende isandad ei annaks nii selgeid käske orkidele, isegi kui nood 
ise nõnda palju teaksid; nad ei räägiks orkidele avalikult Sõrmusest: nood ei ole ustavad teenrid. Aga 
ma arvan, et orkidele anti käsk võtta kinni kääbikud, ja iga hinna eest elusalt. Enne lahingut prooviti 
hinnaliste vangidega minema lipsata. Tõenäoliselt oli see reetmine, mis on selle rahva hulgas tavaline; 
mõni suur ja julge ork võis tahta ise aardega jalga lasta ja seda oma huvides ära kasutada. See on 
minu arvamus. Võib ka muid seletusi välja mõelda. Aga sellega saame igal juhul arvestada, et 
vähemalt üks meie sõpradest on põgenenud. Meie kohus on ta üles leida ja teda aidata, enne kui 
Rohanisse tagasi pöördume. Me ei tohi Fangorni ees tagasi kohkuda, kuna vajadus sundis tema 
sellesse tumedasse paika minema." 

"Ma ei tea, mis mind rohkem kohutab: kas Fangorn või mõte sellest, et peame terve pika tee jalgsi 
läbi Rohani kõmpima," torises Gimli. 

"Siis läheme metsa," ütles Aragom. 


Õige pea leidis Aragorn uusi tähiseid. Ühes paigas Endiuhtme kaldal sattus ta jalajälgedele: need 
olid kääbikujäljed, aga liiga kerged, et neist palju välja lugeda. Siis leidsid nad veel jälgi ühe hiiglasliku 
puu all päris metsaservas. Maa oli paljas ja kuiv ega kõnelnud eriti midagi. 

"Vähemalt üks kääbik seisis siin mõnda aega ja vaatas tagasi; ning keeras siis metsa sisse, " ütles 
Aragorn. 

"Siis peame meie ka sisse minema," nentis Gimli. "Aga mulle see Fangorn ei meeldi, ja pealegi 
hoiatati meid selle eest. Soovin, et too tagaajamine oleks meid kusagile mujale juhatanud!" 

"Mulle see mets küll kuri ei tundu, öelgu vanad lood, mida tahavad," väitis Legolas vastu. Ta seisis 
esimeste puude okste all, kummardus nagu kuulates ettepoole, ja piidles päranisilmi metsaaluseid 
varje. "Ei, see ei ole kuri; või kui siin ongi midagi kurja, siis on see väga kaugel. Mu kõrv tabab ainult 
kõige nõrgemat kumu tumedaist paikadest, kus puude südamed on mustad. Meie läheduses pole 
õelust, kuid on valvsus ja viha." 

"Minu peale pole sel küll mõtet vihane olla," tähendas Gimli. "Mina pole sellele midagi kurja teinud." 

"See on ükstakama," kostis Legolas. "Keegi on talle sellegipoolest kurja teinud. Seal sees toimub 
midagi, või hakkab toimuma. Kas sa ei tunne pinget? See võtab mind täitsa hingetuks." 

"Ma tunnen, et õhk on lämbe," ütles päkapikk. "See mets on valgem kui Sünklaas, aga läppunud ja 
räämas." 

"Ta on vana, väga vana," vastas haldjas. "Nii vana, et mina tunnen ennast tema kõrval jälle nõnda 
noorena, nagu ma pole ennast teiesuguste lapsukestega koos rännates veel tundnud. Ta on vana ja 
mälestusi täis. Oleksin võinud siin õnnelik olla, kui oleksin rahuajal siia sattunud." 

"Küllap vist!" turtsatas Gimli. "Sina oled nagunii metshaldjas, kuigi haldjad on kõik imelikku sorti 
rahvas. Aga sa annad mulle ikkagi kindlust. Kuhu sina lähed, lähen ka mina. Kuid hoia oma vibu 
käepärast ja mina hoian oma kirve lõdvalt vöö küljes. Mitte puude jaoks,” lisas ta kähku, kiigates üles 
puu poole, mille all nad seisid. "Ma lihtsalt ei taha toda vanameest ootamatult kohata, ilma et mul 
oleks ühtki vastuväidet käeulatuses. Läki!" 


Sellega sukeldusid kolm kütti Fangorni metsa. Legolas ja Gimli jätsid jälgede otsimise Aragorni 
hooleks. Mehel polnud sealt just palju leida. Metsaalune oli kuiv ja leheprügiga kaetud, aga arvates, et 
põgenikud hoiavad vee lähedusse, pöördus temagi tihti jõekaldale tagasi. Nõnda sattuski ta samasse 
paika, kus Ilo ja Punapõsk olid joonud ja jalgu kastnud. Nüüd nägid kõik selgesti kahe kääbiku 
jalajälgi, ühed veidi väiksemad kui teised. 

"See on hea uudis," ütles Aragorn. "Kuigi jäljed on kaks päeva vanad. Ja näib, et siin keerasid 
kääbikud jõe äärest eemale." 

"Mida me nüüd siis teeme?" küsis Gimli. "Me ei saa neid läbi kogu Fangorni kindluse taga ajada. 
Meie moon on otsakorral. Kui me neid kähku ei leia, siis pole neil meist palju kasu, peale selle, et 
saame nende kõrvale maha istuda ja üheskoos nälgida." 

"Kui see on tõepoolest kõik, mida teha saame, siis peame seda tegema," kostis Aragorn. "Lähme 
edasi!" 


Viimaks jõudsid nad Puuparra künka järsu otsani ning vaatasid üles mööda kaljuseina ning selle 
rohmakaid astmeid, mis viisid kõrgele eendile. Päikesekiired murdsid läbi kiirustavate pilvede ning 
mets ei paistnud enam nii hall ja luitunud. 

"Lähme üles ja vaatame ringi!" pani Legolas ette. "Mul matab ikka veel hinge. Tahaksin 
vahelduseks natuke värskemat õhku hingata." 

Vennaskondlased ronisid üles. Aragorn tuli aeglaselt liikudes viimasena: ta uuris hoolega astmeid 


ja kaljunukke. 

"Ma olen peaaegu kindel, et kääbikud käisid siin üleval,” märkis ta. "Aga on ka teisi märke, väga 
kummalisi märke, millest ma aru ei saa. Huvitav, kas me näeme sellelt eendilt midagi, mis aitab meil 
arvata, millises suunas nad edasi läksid?" 

Ta tõusis püsti ja vaatas ringi, nägemata midagi kasulikku. Rinnak avanes itta ja lõunasse, aga 
ainult idas oli vaateväli lahti. Seal nägi ta puulatvu laskumas rinnete kaupa tasandiku suunas, kust nad 
olid tulnud. 

"Me tegime pika ringi," ütles Legolas. "Oleksime võinud kõik ohutult siia jõuda, kui oleksime Suurelt 
Jõelt teisel-kolmandal päeval lahkunud ja otse lääne poole tulnud. Vähesed näevad ette, kuhu tee nad 
viib, enne kui nad lõppu välja jõuavad." 

"Aga meie ei tahtnud ju Fangorni tulla," väitis Gimli vastu. 

"Ja ometi oleme siin - ning kenasti võrku püütud," kostis Legolas. "Vaata! " 

"Vaata mida?" küsis Gimli. 

"Seal puude vahel." 

"Kus? Mul ei ole haldjasilmi." 

"Tss! Räägi tasem! Vaata!" lausus Legolas alla osutades. "Seal metsas, sama tee peal, kust me 
just tulime. See on tema. Kas sa ei näe teda, ühe puu juurest teise juurde minemas?" 

"Näen, näen küll!" sosistas Gimli. "Vaata, Aragorn! Kas ma ei hoiatanud sind? Seal see vanamees 
nüüd on. Üleni räpastes hallides kaltsudes: seepärast ma teda algul ei märganudki." 

Aragorn vaatas alla ning nägi kühmus kogu aeglaselt edasi liikumas. Too polnud kaugel. Ta nägi 
välja nagu vana kerjus, kõndides väsinult ja toetudes jämedale kepile. Ta pea oli kumaras ja ta ei 
vaadanud nende poole. Mujal oleksid nad teda lahkete sõnadega tervitanud, aga nüüd seisid nad 
vaikides, tundes iseäralikku ootust: lähenes miski, mis kandis endas salajast jõudu - või ohtu. 

Gimli vaatas veidi aega päranisilmi, kuidas kogu sammsammult läheneb. Siis äkki ei suutnud ta 
end enam tagasi hoida ning purskas: "Vibu, Legolas! Tõmba vinna! Ole valmis! See on Saruman. Ära 
lase tal rääkida või meid ära loitsida! Lase esimesena!" 

Legolas võttis vibu ja tõmbas selle aegamisi vinna, nagu käiks mõni teine tahe talle vastu. Ta 
hoidis noolt lõdvalt käes, kuid ei pannud seda nöörile. Aragorn seisis vaikides, ilme valvas ja pinev. 

"Mida sa ootad? Mis sul viga on?" küsis Gimli sosinal. 

"Legolasel on õigus," kostis Aragorn tasa. "Me ei või nõnda vana mehe pihta lasta, ilma tema 
teadmata ja väljakutseta, olgu meil kuitahes suur hirm või kahtlus kallal. Vaata ja oota!" 


Sel hetkel lisas vanamees sammu ning tuli üllatava kiiruga kaljuseina alla. Siis vaatas ta äkki üles, 
kuna nemad liikumatult alla vaatasid. Keegi ei teinud häält. 

Nad ei näinud ta nägu: tal oli kapuuts peas ning kapuutsi peal kandis ta laiaservalist kübarat, nii et 
kogu ta nägu jäi varju, peale ninaotsa ja halli habeme. Ometi näis Aragomnile, et ta tabas kübara 
varjust teraste ja erksate silmade läike. 

Lõpuks katkestas vanamees vaikuse. "Olge terved, mu sõbrad!" ütles ta vaiksel häälel. "Ma tahan 
teiega rääkida. Kas te tulete alla või tulen mina üles?" Vastust ootamata hakkas ta üles ronima. 

"Nüüd!" hüüatas Gimli. "Lase, Legolas!" 

"Kas ma ei öelnud, et tahan teiega rääkida?" ütles vanamees. "Pane oma vibu ära, isand haldjas!" 

Vibu ja nool kukkusid Legolasel peost ning ta käed vajusid lõdvalt külgedele rippu. 

"Ja sina, isand päkapikk, palun võta oma käsi kirvevarrelt ära, kuni ma üles jõuan! Sul ei lähe 
sääraseid vastuväiteid tarvis." 

Gimli võpatas ja jäi kivikujuna seisma, vahtides, kuidas vanamees metskitse kergusega rohmakaist 
astmeist üles hüppab. Kogu väsimus paistis olevat temast kadunud. Kui ta eendile astus, säratas 
tema juures väga põgusalt midagi valget, otsekui paljastunuks hetkeks mõni rüü, mida hallid räbalad 
varjasid. Gimli hingetõmme kõlas vaikuses valju sisinana. 


"Olge siis veel kord terved!" sõnas vanamees nende poole tulles. Mõne sammu kaugusel ta 
peatus, kummardus oma saua kohale, pea ette sirutatud, ning piilus neid kapuutsi serva alt. "Ja mida 
teie ka neis paigus teete? Haldjas, inimene ja päkapikk, kõik haldja kombel riides. Kahtlemata on 
kõige selle taga mõni kuulamist vääriv lugu. Säärast asja ei näe siinkandis just sageli." 

"Sa kõneled nõnda, nagu tunneksid Fangorni hästi," ütles Aragorn. "Kas see on nii?" 

"Mitte hästi,” vastas vanamees. "Selle tundmaõppimine võtaks mitu elu aega. Aga ma käin siin 
vahetevahel." 

"Kas me võime su nime teada ja kuulda saada, mida sul meile öelda on?" küsis Aragorn. "Hommik 
kulub ning meil on ülesanne täita, mis ei oota." 

"Seda, mida ma öelda tahtsin, olen juba öelnud: mida te siin teete ja mis lugu teil enda kohta 
rääkida on? Aga mu nimi!" Ta vakatas ning naeris pikalt ja vaikselt. Aragorn tundis, kuidas see hääl ta 
keha värisema paneb, tundis veidrat külma judinat; ent ometi polnud see hirm ega õudus: pigem 
sarnanes see karge õhu äkilisele näpistusele või külmale vihmasagarale, mis tukastaja äratab. 

"Mu nimi!" ütles vanamees taas. "Kas te pole seda juba ära aimanud? Küllap olete seda ennegi 
kuulnud. Jah, te olete seda enne kuulnud. Aga kuidas teie omadega lood on?" 

Kolm kaaslast seisid vaikselt ega vastanud. 


"Mõni hakkaks nüüd kahtlema, kas teie ülesandest kõlbabki kõnelda," märkis vanamees. "Õnneks 
tean mina sellest ühtteist. Te ajate vist kahe noore kääbiku jälgi. Jah, kääbikute. Ärge jõllitage mind 
niimoodi, nagu te poleks seda imelikku nime enne kuulnud! Olete küll, ja mina olen ka. Noh, nad 
ronisid ka üleeile siia üles ja kohtasid siin kedagi, keda nad ei osanud oodata. Kas see lohutab teid? 
Ja nüüd tahaksite teada, kuhu nad viidi? Nojaa, võib-olla saan teile selle kohta ühtteist öelda. Aga 
miks me seisame? Näete ju isegi, et teie ülesanne pole enam nii hädaline, nagu enne arvasite. Istume 
maha ja lobiseme natuke." 

Vanamees keeras ringi ja läks tahapoole kalju alla varisenud kivirüsi juurde. Silmapilk, nagu oleks 
nõidus neilt ära võetud, lasksid teised end lõdvaks ja liigutasid. Gimli käsi läks kohe jälle kirvevarre 
juurde. Aragorn tõmbas mõõga tupest. Legolas korjas vibu üles. 

Vanamees ei teinud seda märkamagi, vaid kummardus ja istus madalale lapikule kivile. Siis vajus 
ta mantel eest lahti ning nad nägid nüüd täitsa selgesti, et selle all oli mehel seljas üleni valge rüü. 

"Saruman!" hüüdis Gimli ja sööstis tema poole, kirves käes. "Räägi! Ütle, kuhu sa meie sõbrad 
peitsid! Mida sa nendega teinud oled? Räägi, või ma teen sinu kübarasse säärase augu, millega isegi 
võluril on raske hakkama saada!" 


Vanamees oli tema jaoks liiga kiire. Ta kargas jalule ning hüppas suure kivi peale. Seal kõrgus ta 
nende kohal, korraga hämmastavalt pikk. Kapuuts ja hallid räbalad olid minema heidetud. Valge rõivas 
sädeles. Ta tõstis oma saua ning Gimli kirves libises peremehe haardest välja ja kukkus kõlinal maha. 
Aragorni liikumatus käes välja sirutatud mõõk lõi äkitselt lõõmama. Legolas karjatas ning lasi noole 
kõrgele õhku: see kadus tulesähvakuga. 

"Mithrandir!" hüüdis haldjas. "Mithrandir!" 

"Ole terve, ütlen ma sulle veel kord, Legolas!" kostis vanamees. Nad kõik vahtisid teda. Ta juus 
valendas päevapaistes kui lumi ning ta rüü oli säravvalge; silmad ta paksude kulmude all olid kirkad, 
helkides kui päikesekiired, ning ta kätes oli jõud. Nad seisid, pendeldades imestuse, rõõmu ja hirmu 
vahel, ega leidnud lausumiseks sõnu. 

Viimaks Aragorn liigahtas. "Gandalf!" hüüdis ta. "Häda tunnil tuled sa meie juurde tagasi, kui me 
seda enam lootagi ei osanud! Mis tegi küll mu silmad sõgedaks? Gandalf!" Gimli ei öelnud midagi, 
vaid vajus põlvili ning kattis silmad kätega. 

"Gandalf" kordas vanamees, nagu tuletaks meelde mõnd ammuunustatud sõna. "Jah, see too nimi 
oligi. Ma olin Gandalf." 

Ta astus kivi pealt alla, korjas oma halli mantli maast üles ning mähkis endale ümber: näis, nagu 
oleks päike vahepeal paistnud ja nüüd jälle pilve taha läinud. "Jah, te võite mind endistviisi Gandalfiks 
kutsuda," lausus ta, ning tema hääl oli nüüd jälle nende vana sõbra ja teejuhi hääl. "Tõuse üles, mu 
hea Gimli! Sinul pole süüd ja minul pole häda. Tõesti, sõbrad, kellelgi teist pole relva, mis võiks mind 
haavata. Rõõmustage! Me kohtusime jälle. Tuule pöördumise ajal. Suur torm on tulemas, aga tuul on 
pöördunud." 

Ta pani käe Gimli pea peale, päkapikk vaatas üles ja pahvatas äkki naerma. "Gandalf!" ütles ta. 
"Aga sa oled üleni valges!" 

"Jah, ma olen nüüd valges," kostis Gandalf "Tegelikult võiks öelda, et ma olen Saruman, selline, 
nagu Saruman oleks pidanud olema. Aga rääkige mulle ometi endist! Ma olen käinud läbi tule ja vee 
sestsaadik, kui me lahku läksime. Olen unustanud palju, mida arvasin teadvat, ning õppinud palju, 
mida olin unustanud. Ma näen mõndagi, mis sünnib kaugel, aga mõnigi lähedal sündiv asi jääb mul 
märkamata. Jutustage mulle endist!" 


"Mida sa teada tahad?" küsis Aragorn. "Kõik, mis on juhtunud sellest saadik, kui me sillal lahku 
läksime, oleks väga pikk jutt. Kas sa ei räägiks meile kõigepealt uudiseid kääbikute kohta? Kas sa 
leidsid nad, ja kas nendega on kõik korras?" 

"Ei, ma ei leidnud neid," vastas Gandalf "Emyn Muili orgude kohal valitses pimedus ning ma ei 
teadnud nende vangistusest, kuni kotkas mulle sellest kõneles.” 

"Kotkas!" hüüatas Legolas. "Ma nägin kotkast kõrgel ja kaugel: viimane kord kolm päeva tagasi 
Emyn Muili kohal." 

"Jah," sõnas Gandalf "see oli Gwaihir Tuulteisand, kes päästis mind Orthancist. Saatsin ta ees 
Jõge valvama ja teateid tooma. Ta pilk on terav, kuid ta ei näe kõike, mis toimub puude ja küngaste 
all. Mõnda asja nägi tema ja teisi nägin ma ise. Sõrmust ei saa enam aidata ei mina ega ükski 
Vennaskonna liige, kes Kaljulõhelt teele asusid. See oleks Vaenlasele peaaegu nähtavaks saanud, 
kuid pääses siiski. Minul oli selles oma osa: istusin kõrges paigas ja võitlesin Musta Kantsiga; ning 
Vari möödus. Siis olin ma väsinud, väga väsinud; ja ma kõndisin kaua mustades mõtetes." 

"Siis tead sa midagi Frodo kohta!" hüüatas Gimli. "Kuidas temaga on?" 

"Ma ei oska öelda. Ta pääses suurest ohust, kuid palju ohte seisab tal veel ees. Ta otsustas üksi 
Mordorisse minna ning asus teele: see on kõik, mida ma öelda tean." 

"Mitte üksi," märkis Legolas. "Me arvame, et Juss läks temaga kaasa." 

"Ah läks!" lausus Gandalf silmade välkudes, nägu naerul. "Ah tõesti? See on mulle uudis, aga ei 
üllata mind. Hea! Väga hea! Te teete mu südame kergeks. Peate mulle rohkem rääkima. Istuge nüüd 
minu kõrvale ja jutustage oma rännaku lugu." 


Vennaskondlased istusid tema jalge ette maha ning Aragorn võttis jutujärje üles. Gandalf ei öelnud 
ega küsinud pikka aega midagi. Ta käed puhkasid põlvil ning silmad olid suletud. Kui Aragorn jõudis 
lõpuks Boromiri surma ja tema viimse teekonnani mööda Suurt Jõge, vanamees ohkas. 

"Sa pole rääkinud kõike, mida sa tead või arvad, mu sõber Aragorn," lausus ta vaikselt. "Vaene 
Boromir! Ma ei näinud, mis temaga juhtus. See oli kibe lõpp säärase mehe jaoks: eks olnud ta 
sõdalane ja inimeste isand. Galadriel rääkis mulle, et ta on ohus. Aga ta põgenes lõpuks. Ma olen 
rõõmus. Noorte kääbikute kaasatulek polnud mitte asjata, kui ka ainult Boromiri pärast. Aga see pole 
ainus osa, mida nad peavad mängima. Nad toodi Fangorni ning nende tulek oli nagu väikeste kivide 
kukkumine, mis päästavad valla suure varingu. Isegi nüüd, mil me siin räägime, kuulen ma esimesi 
mürinaid. Sarumanil pole hea kodust kaugel tulva kätte jääda, kui tamm puruneb!" 

"Ühes suhtes pole sa muutunud, kulla sõber," sõnas Aragorn. "Sa räägid ikka veel mõistu." 

"Mis? Mõistu?" üllatus Gandalf "Ei! Sest ma kõnelesin valjult iseendaga. See on vana harjumus: 
võtta vestluskaaslaseks kõige targem kohalolija, sest noortele vajalikud pikad seletused on väsitavad." 
Ta naeris, ent nüüd kõlas see soojalt ja lahkelt nagu päikesepaiste. 

"Ma pole enam noor isegi Muistsete Kodade inimeste arvestuse järgi," kostis Aragorn. "Kas sa ei 
võiks mulle oma mõtet natuke lähemalt seletada?" 

"Mida ma pean siis ütlema?" küsis Gandalf ning jäi hetkeks mõttesse. "Lühidalt näen ma asjade 
seisu nõnda, kui sa tahad kuulda mu mõtet nii lihtsalt kui võimalik. Vaenlane teab muidugi juba ammu, 
et Sõrmus on liikvel ning seda kannab kääbik. Nüüd teab ta Kaljulõhelt teele asunud Vennaskonna 
liikmete arvu ja igaühe tõugu. Aga meie kavatsustest pole tal veel selget ettekujutust. Ta arvab, et me 
läheme kõik Minas Tirithisse, sest seda oleks ta ise meie asemel teinud. Ja tema teadmiste järgi 
olnuks see tõsine löök ta võimule. Ta on tõepoolest suures hirmus, teadmata, milline võimas olend 
võib äkitselt välja ilmuda, Sõrmuse üle võimust võtta ja tema vastu sõtta astuda, soovides teda 
kukutada ja ta koht endale haarata. Et me soovime teda kukutada jamitte kedagi ta kohale panna, see 
talle pähe ei tule. Et me püUame hävitada Sõrmust, seda pole ta isegi oma kõige mustemas unenäos 
näinud. Selles on muidugi meie hea õnn ja lootus. Sõda kartes on ta sõja valla päästnud, uskudes, et 
tal pole aega raisata; sest see, kes lööb esimesena, ei pea enam teist korda lööma, kui ta löök oli 
küllalt tugev. Nõnda lasebki ta kavatsetust varem liikvele väed, mida on kaua ette valmistanud. Tark 
loll. Sest kui ta oleks kasutanud kogu oma jõudu Mordori valvamiseks, et keegi sinna sisse ei 
pääseks, ning pannud kogu oma kavaluse tööle Sõrmuse jahtimisel, siis oleks meie lootus tõesti 
kustunud: ei Sõrmus ega kandja oleks suutnud tema eest kauaks varjule jääda. Aga nüüd vaatab ta 
silm rohkem kaugeile maadele kui oma ukse ette, ning kõige enam jälgib ta Minas Tirithit. Õige pea 
langeb ta jõud tolle linna peale nagu suur torm. 

Sest ta teab juba, et käskjalad, keda ta saatis Vennaskonda varitsema, on jälle äpardunud. Nad ei 
leidnud Sõrmust. Samuti pole nad ühtki kääbikut pantvangina kaasa toonud. Kui nad oleksid vähemalt 
sellega hakkama saanud, olnuks see meile väga raske löök ning võibolla koguni saatuslik. Aga ärgem 
kurvastagem oma südant, kujutledes nende õilsa ustavuse proovilepanekut Mustas Kantsis. Sest 
Vaenlase käigud on ebaõnnestunud - senini. Tänu Sarumanile.” 

"Kas Saruman pole siis reetur?" küsis Gimli. 

"On küll,” kostis Gandalf "Kahekordne. Kas pole see kummaline? Ükski meie hiljutine kannatus 
pole olnud nii suur kui Raudlinna reetmine. Ka isanda ja pealikuna on Saruman väga tugev. Ta 
ähvardab Rohani inimesi ning tõmbab nende abi Minas Tirithi alt ära, kuna Idast läheneb samal ajal 
pealöök. Aga reetlik relv on alati käele ohtlik. Sarumanil oli samuti mõttes Sõrmus enesele röövida või 
vähemalt püüda kinni mõned kääbikud oma kurjade plaanide täitmiseks. Nii et nende vahel õnnestus 
meie vaenlastel ainult Ilo ja Punapõsk hämmastava kiirusega, ja täpselt õigel ajal, Fangorni tuua, kuhu 
nad muidu iialgi sattunud ei oleks! 

Samuti täidavad neid uued kahtlused, mis nende kavatsusi segavad. Mordorisse ei tule lahingust 
mingeid teateid, tänu Rohani ratsameestele; kuid Must Isand teab, et Emyn Muilis võeti kinni kaks 
kääbikut ning viidi tema teenrite tahte vastaselt Raudlinna poole. Nüüd kardab ta Raudlinna sama 
palju kui Minas Tirithit. Kui Minas Tirith langeb, läheb Sarumanil halvasti." 

"Kahju, et meie sõbrad kahe tule vahele jäävad," ütles Gimli. "Kui Raudlinna ja Mordorit ei lahutaks 
ükski maa, siis võiksid nemad võidelda ja meie vaataksime pealt." 

"Võitja oleks mõlemast tugevam ning vaba kõigist kahtlustest," kostis Gandalf "Aga Raudlinn ei saa 
Mordori vastu, kui Saruman just esimesena Sõrmuseni ei jõua. Seda ei suuda ta nüüd enam kunagi. 
Ta ei tea veel, mis oht teda ähvardab. On paljugi, mida ta ei tea. Tal oli nii kange tahtmine oma saaki 
tabada, et ta ei suutnud kodus oodata, vaid tuli välja oma käskjalgadega kohtuma ja nende järele 
nuhkima. Aga esiteks tuli ta liiga hilja ning lahing oli läbi veel enne, kui tema siiakanti jõudis. Saruman 
ei jäänud siia kauaks. Ma vaatan ta mõtteisse ning näen kahtlemist. Ta ei tunne metsa. Ta usub, et 
ratsamehed tapsid ja põletasid kõik lahinguväljal viibinud, kuid ta ei tea, kas orkid tõid kaasa vange või 
mitte. Ja ta ei tea tollest tülist oma teenrite ja Mordori orkide vahel; ning samuti ei tea ta ka Tiivulisest 
Saadikust." 

"Tiivulisest Saadikust!" hüüatas Legolas. "Ma lasksin tema pihta Galadrieli vibust Sarn Gebiri 
kärestikul ning tõin ta taevast alla. Ta täitis meid kõiki hirmuga. Mis uus õudus see on?" 

"Selline, mida sina oma nooltega tappa ei saa," vastas Gandalf "Sina tapsid ainult ta ratsu. See oli 


hea töö, kuid Ratsanik sai varsti uue hobuse. Sest tema oli Nazgül, üks Üheksast, kes nüüd tiivulistel 
ratsudel sõidavad. Varsti katab nende õud kinni meie sõprade viimased väed ning varjab nende eest 
päikese. Aga neil pole veel lubatud üle Jõe tulla ning Saruman ei tea tollest uuest kujust, millesse 
Sõrmusevaimud on rüütatud. Tema mõte on aina Sõrmuse juures. Oli see lahingus? Kas see leiti? Mis 
siis, kui Th€oden, Margi isand selle oma valdusse võtab ja tema võimust aimu saab? See on oht, mida 
ta näeb, ning ta on pagenud tagasi Raudlinna, et kahe ja kolme kordistada oma jõudu Rohani vastu. 
Ja samal ajal on alati olemas teine oht, siinsamas kõrval, mida ta ei näe, kuna on kinni oma meeletuis 
mõtetes. Ta on unustanud Puuparra.” 

"Nüüd räägid sa jälle endale," lausus Aragorn naeratades. "Ma ei tunne Puuparda. Ja ma osalt 
aimasin Sarumani kahe otsaga mängu; aga ometi ei saa ma aru, mis kasu on kahe kääbiku Fangorni 
tulekust, peale selle, et meile pikka ja viljatut tagaajamist kindlustada." 

"Oot-oot!" hüüatas Gimli. "On veel üks asi, mida ma tahaksin enne teada. Olid see sina, Gandalf 
või Saruman, keda me eile õhtul nägime?" 

"Mind ei näinud te kindla peale," vastas Gandalf "seepärast pean ma arvama, et nägite Sarumani. 
Me näeme ilmselt nii sarnased välja, et sinu soov teha minu kübarasse parandamatu auk on täiesti 
andestatav." 

"Hüva, hüva!" mühatas Gimli. "Mul on hea meel, et see ei olnud sina.” 

Gandalf naeris jälle. "Jah, mu hea päkapikk," sõnas ta, "on lohutav teada, et sa mitte kõiges ei eksi. 
Kas maise seda liigagi hästi ei tea! Aga ma pole sinu tervitust sulle muidugi pahaks pannud. Kuidas 
ma võiksingi seda teha, kui soovitan alati sõpradel isegi omaenese käsi umbusaldada, kui Vaenlasega 
asju aetakse. Ole kiidetud, Gimli Glöini poeg! Võibolla näed sa meid ühel päeval koos ja saad meie 
üle otsustada!" 

"Aga kääbikud!" sekkus Legolas. "Oleme tulnud nii kaugele neid otsima ning sina paistad teadvat, 
kus nad on. Kus nad siis praegu on?" 

"Koos Puuparra ja entidega," kostis Gandalf. 

"Entidega!" hüüatas Aragorn. "Siis kõnelevad õigust need lood sügavas metsas elavaist 
hiiglaslikest puukarjastest? Kas ente on veel maailmas alles? Ma arvasin, et nad on ainult muistsete 
aegade mälestus, kui mitte vaid Rohani legend." 

"Rohani legend!" solvus Legolas. "Ei, iga Ürgmaa haldjas on laulnud laule vanadest onodrimidest 
ning nende pikast leinast. Kuid isegi meie jaoks on nad ainult mälestus. Kui ma kohtaksin mõnd, kes 
veel ilma peal jalutaks, tunneksin ennast alles tõeliselt noorena! Aga Puupard on ju ainult Fangorni 
tavakeelne nimi; ja ometi paistad sa rääkivat isikust. Kes on Puupard?" 

"Ah! Nüüd sa küsid küll liiga palju," ütles Gandalf "See vähene, mida ma tema pikast aeglasest 
loost tean, annaks kokku säärase jutu, mille jaoks meil praegu mitte aega ei ole. Puupard on Fangomn, 
metsa valvur; ta on vanim entidest, vanim elusolend, kes tänini Keskmaal päikese all kõnnib. Ma 
loodan tõesti, Legolas, et sa saad temaga kokku. Ilol ja Punapõsel oli õnne: nad kohtasid teda 
siinsamas, kus meie praegu istume. Ta tuli kaks päeva tagasi siia ja kandis nad ära oma elupaika 
kaugel mägede juurte all. Ta tuleb siia sageli, eriti siis, kui ta meel on rahutu ning välisilma kõmu talle 
muret teeb. Nägin teda neli päeva tagasi puude keskel rühkimas ning küllap nägi tema mind ka, sest 
ta pidas kinni; aga ma ei öelnud midagi, sest olin sügavas mõttes ning väsinud pärast võitlust Mordori 
Silmaga; ja tema ei lausunud samuti midagi ega hüüdnud mu nime." 

"Võib-olla mõtles tema ka, et sa oled Saruman," pakkus Gimli. "Aga sa räägid temast, nagu oleks 
ta sõber. Ma arvasin, et Fangomn on ohtlik." 

"Ohtlik!" pahvatas Gandalf. "Seda olen minagi, väga ohtlik: ohtlikum kui miski, mida sa eales 
kohata võid, kui sind just elusast peast Musta Isanda trooni ette ei viida. Ja Aragorn on ohtlik, ja 
Legolas on ohtlik. Ohud piiravad sind igast küljest, Gimli Glöini poeg, sest ka sina ise oled omal 
kombel ohtlik. Loomulikult on ohtlik ka Fangorni laas - eriti neile, kes liiga varmalt oma kirve järele 
haaravad; ning Fangorn ise on samuti ohtlik, kuigi ta on sellegipoolest tark ja lahke. Aga nüüd ajab ta 
pikameelne raev üle ääre ning terve mets on seda täis. Kääbikute tulek ja sõnumid, mida nad tõid, 
panid selle loksuma: varsti tormab see välja kui tulvavesi, kuid selle voog on pööratud Sarumani ja 
Raudlinna kirveste vastu. On sündimas asi, mida pole sündinud Vanadest Aegadest saadik: endid 
ärkavad üles ja leiavad, et nad on tugevad." 

"Mida nad tegema hakkavad?" küsis hämmastunud Legolas. 

"Ma eitea,” kostis Gandalf. "Ega nad tea seda isegi. Vist." Ta jäi vait, pea mõtlikult langetatud. 


Teised silmitsesid teda. Möödaujuvate pilvede vahelt langes päikesekiir tema kätele, mis lebasid 
nüüd ülespööratuina mehe rüpes: pihke näis täitvat valgus, otsekui vesi peekrit. Viimaks tõstis ta pilgu 
ning vaatas otse päikesesse. 

"Hommik kulub," lausus ta. "Varsti peame minema." 

"Kas me läheme oma sõpru otsima ja Puuparda vaatama?" küsis Aragorn. 

"Ei," kostis Gandalf. "See pole tee, mida mööda peate minema. Rääkisin teile lootusest. Aga ainult 
lootusest. Lootus ei ole veel võit. Sõda käib meie ja me sõprade vastu - sõda, milles annaks meile 
kindla võidu ainult Sõrmuse kasutamine. See teeb mulle suurt muret ja suurt hirmu: sest paljugi saab 
hävitatud ja kõike võib veel kaotada. Mina olen Gandalf, Gandalf Valge, aga Must on senini veel 
võimsam." 


Ta tõusis ja vaatas ida poole, varjates käega silmi, nagu näeks ta kauguses asju, mida keegi teine 
ei näe. Siis raputas ta pead. "Ei," sõnas ta tasa, "see on meie käeulatusest väljas. Vähemalt selle üle 
peame rõõmsad olema. Sõrmus ei saa meid enam kiusatusse seada. Me peame minema ja 
meeleheitlikule ohule näkku vaatama, kuigi surmaoht on möödas." 

Ta pöördus. "Hei, Aragorn Arathorni poeg!" lausus ta. "Ära kahetse oma valikut Emyn Muili orus 
ega nimeta seda asjatuks jälitamiseks. Sa valisid kahtluste keskel raja, mis näis sulle sobiv. Valik oli 
õige ning see sai tasutud. Nõnda kohtusimegi õigel ajal, kuna muidu oleksime liiga hilja kokku saanud. 
Aga Sinu kaaslaste otsing on läbi. Su järgmise sihi seab sinu antud sõna. Pead minema Edorasse 
ning otsima üles Thšodeni tema kojas. Seal on sinu abi tarvis. Andürili valgus saab nüüd välkuma 
lahingus, mida ta on nii kaua oodanud. Rohanis käib sõda ning toimub hullematki kurja: Thodenil 
läheb halvasti." 

"Siis ei näe me enam noid toredaid noori kääbikuid?" küsis Legolas. 

"Seda ma ei öelnud," tõrjus Gandalf "Kes teab? Olge kannatlikud. Minge sinna, kuhu peate 
minema, ja lootke! Edorasse! Mina tulen kaasa." 

"Sinna on pikk maa minna, olgu vana või noore jaoks," sõnas Aragorn. 

"Kardan, et lahing on enne läbi, kui mina pärale jõuan." 

"Saame näha, saame näha," pomises Gandalf "Kas te tulete nüüd koos minuga?" 

"Jah, me asume koos teele,” nõustus Aragorn. "Aga ma ei kahtle selles, et sa võid enne mind 
kohale jõuda, kui tahad." Ta tõusis ja silmitses tükk aega Gandalfi. Teised vaatasid vaikides, kuidas 
nad teineteise vastas seisavad. Hallis rõivas inimene, Aragorn Arathorni poeg, oli pikk ning karm kui 
kivi, käsi mõõgapidemel; ta nägi välja nagu kuningas, kes on astunud mereududest välja vähemate 
inimeste rannale. Tema ees seisis kumaras vana kogu, valge ja särav, otsekui sütitaks teda mõni 
sisemine tuli, aastate alla küüru vajunud, kuid valdamas võimu, mis käib üle kuningate jõust. 

"Kas ma ei ütle õigesti, Gandalf." sõnas Aragorn viimaks, "et sa võiksid minna kuhu tahes kiiremini 
kui mina? Ja seda ütlen ma ka: sina oled meie pealik ja meie lipp. Mustal Isandal on Üheksa. Aga meil 
on Üks, võimsam kui nemad: Valge Ratsanik. Tema on käinud läbi tule ja kuristiku ning nad saavad 
tema ees värisema. Me läheme sinna, kuhu tema juhib." 


"Jah, me tuleme kõik sinu järel," ütles Legolas. "Aga kõigepealt, Gandalf, tahaksin ma oma südame 
kergenduseks teada, mis juhtus sinuga Morias. Kas sa ei räägiks meile? Kas sa ei või niigi kauaks siia 
jääda, et rääkida oma sõpradele, kuidas sa pääsesid?" 

"Olen juba isegi kauaks jäänud," vastas Gandalf. "Aega napib. Aga kui meil ka terve aasta käes 
oleks, ei räägiks ma teile ikkagi kõike." 

"Siis räägi seda, mida saad ja mida aeg lubab!" ütles Gimli. "Gandalf räägi meile ometi, kuidas sul 
Balrogiga läks!" 

"Ära nimeta seda nime!" keelas Gandalf ning hetkeks näis pilv üle ta näo libisevat, kui ta seal 
vaikides istus ja nägi välja sama vana kui surm. "Langesin kaua aega," lausus ta viimaks pikkamisi, 
nagu oleks tal raske möödunut meenutada. "Langesin kaua, ja tema langes koos minuga. Tema tuli oli 
minu ümber. Ma põlesin. Siis sukeldusime sügavasse vette ning kõik oli pime. Vesi oli külm kui 
surmahoovus: see peaaegu jäätas mu südame." 

"Sügav on kuristik, mida ületab Durini Sild, ning keegi pole seda mõõtnud," ütles Gimli. 

"Ja ometi on sel põhi, väljaspool valgust ja teadmist," kostis Gandalf. "Sinna ma viimaks jõudsin, 
kalju sügavaima alusmüürini. Ta oli ikka veel minuga. Tema tuli oli kustunud, kuid nüüd oli ta limane 
olend, tugevam kui kägistav madu. 

Me võitlesime kaugel elava maa all, kus enam miski aega ei mõõda. Aina haaras ta minu järele ja 
aina lõin ma teda, kuni ta viimaks pimedaisse käikudesse pages. Neid ei valmistanud Durini rahvas, 
Gimli Glöini poeg. Kaugel, kaugel allpool päkapike sügavaimaid kaevandusi purevad maailma nimetud 
olevused. Isegi Sauron ei tunne neid. Nad on vanemad kui tema. Nüüd olen mina seal käinud, kuid 
ma ei too sealt sõnumeid, mis võiksid päevavalgust tumestada. Selles hädas oli vaenlane mu ainus 
lootus ning ma jälitasin teda, püsides ta kannul. Nii tõi ta mind lõpuks tagasi Khazad-dümi salateedele: 
liialt hästi tundis ta neid kõiki. Läksime aina ülespoole, kuni jõudsime Lõputu Trepini." 

"See on kaua kadunud olnud," sõnas Gimli. "Paljud ütlevad, et seda ei ehitatud iial mujal kui 
muinasloos, aga teised väidavad, et see hävitati." 

"See ehitati ja seda ei hävitatud mitte,” vastas Gandalf. "Kõige madalamast koopast tõusis see 
kõige kõrgema tipuni, kerkides katkematu spiraalina mitu tuhat astet, kuni jõudis Durini Kantsi, mis on 
raiutud Zirakzigili elavasse kaljusse, Hõbepiigi tippu. 

Seal ülal Celebdilil oli lumes üksik aken ning selle ees laius väike lohk, peadpööritavalt kõrge pesa 
maailma udude kohal. päike kiirgas seal metsikult, kuid allpool oli kõik pilvepeidus. Ta sööstis välja 
ning lahvatas mu silme ees uue leegiga põlema. Seal polnud kedagi pealt nägemas, aga võib-olla 
lauldakse veel kunagi hilisemail aegadel laule Tipu Lahingust." Äkki pahvatas Gandalf naerma. "Aga 
mida on neil ses laulus öelda? Need, kes kaugelt üles vaatasid, arvasid, et mäetipus möllab torm. Nad 
kuulsid kõue ja nägid välku Celebdilil sähvimas ning tagasi tulekeelteks põrkumas. Kas sellest pole 
küllalt? Meie ümber kerkis suur suits ja aur. Rahet sadas nagu vihma. Võitsin oma vaenlase ning ta 
kukkus tipult alla ja purustas mäekülje selles paigas, kuhu ta oma hävingus langes. Pimedus valdas 
mind, ma eksisin välja mõtteist ja ajast ning rändasin kaua teil, millest ma ei kõnele. 


Alasti saadeti mind tagasi - veidikeseks ajaks, kuni mu töö saab tehtud. Ja alasti lamasin ma 
mäetipul. Kants mu selja taga oli põrmuks varisenud, aken kadunud; purunenud treppi ummistasid 
tulest lõhkenud kivid. Olin üksi, unustatud, ilma pääseteeta sellelt maailma jäigalt sarvelt. Seal lamasin 
ma üles vahtides, kuna tähed üle minu rändasid ning iga päev oli sama pikk kui maa eluiga. Nõrgalt 
kostis mu kõrvu kõikide maade ühine kumu: sünd ja surm, laul ja itk ning ülekoormatud kivipikk 
igikestev oie. Ja nõnda leidis mind viimaks jälle Gwaihir Tuulteisand, korjas mu üles ja viis minema. 

"Olen saatusest sulle kandamiks määratud, sa hädapõlve sõber," ütlesin ma. 

"Kandam oled sa olnud," kostis ta, "aga mitte praegu. Sa oled mu küünistes kerge kui luigesulg. 
päike paistab sinust läbi. Arvatavasti ei vajagi sa mind enam: kui ma sul kukkuda laseksin, jääksid sa 
tuule peale lauglema." 

"Ära lase mul kukkuda!" karjatasin, sest tundsin endas jälle elu. "Kanna mind Lothlörieni!" 

"See on ka Emand Galadrieli käsk, kes mind sinu järele saatis," vastas kotkas. 

Nõnda juhtuski, et jõudsin Caras Galadhoni ja leidsin, et olete just äsja sealt lahkunud. Viibisin 
lõputult kaua sel maal, kus päevad toovad tervist ja mitte tõbe. Tervist ma leidsin ning mind rõivastati 
valgesse. Andsin nõu ja sain nõu. Sealt tulen ma mööda salajasi teid ning toon mõnele teist 
sõnumeid. Aragornile pidin ma ütlema nii: 


Elessar, Elessar, kuhu kadund su hõim? 
Kuhu eksinud on duunedainide võim? 
Pea Kadunu ärkab, pea ligi on tund, 

Mil Põhjalast tulemas Hall Vennaskond. 
Aga sünge on tee, mida tallab su jalg: 
Mere sihti on valvamas Surnute palg. 


Legolasele saatis ta säärased sõnad: 


Sul, Legolas Roheleht, rõõmustand meel 
Kaua metsade all. Hoia end Mere eest! 
Kui rannikul kajakaid kuulama jääd, 

Ei rahu sa eal enam puude all näe,” 


Gandalf jäi vait ja sulges silmad. 

"Mulle ei saatnud ta mingit sõnumit?" küsis Gimli ja langetas pea. 

"Tumedad on ta sõnad," kostis Legolas, "ja vähe ütlevad nad neile, kes neid kuulda saavad." 

"See on väike lohutus," ohkas Gimli. 

"Mida sa siis veel tahad?" küsis Legolas. "Kas sa Soovid, et ta räägiks sulle avasõnu sinu 
surmast?" 

"Jah, kui tal pole midagi muud öelda." 

"Mis on?" küsis Gandalf silmi avades. "Jah, ma arvan, et tean, mida tema sõnad tähendavad. Anna 
andeks, Gimli! Mõtlesin veel kord läkituste üle järele. Aga ta saatis sulle tõepoolest sõna, ning üldse 
mitte tumedat või kurba: 

"Gimlile Glõini pojale," ütles ta, "anna edasi tema Emanda tervitus. Kiharakandja, kuhu sa ka ei 
läheks, käib minu mõte koos sinuga. Aga vaata, et raiud oma kirvega õiget puud!"" 

"Õnnelikul tunnil oled sa meie juurde tagasi tulnud, Gandalf!" hüüdis päkapikk ja kalpsas ringi, 
lauldes valjul häälel kummalises päkapikukeeles. "Hei, hei!" karjus ta kirvest viibutades. "Kuna 
Gandalfi pea on nüüd püha, siis otsime mõne teise, mida on paras lõhki lüüa!" 

"Seda ei pea kaugelt otsima," tähendas Gandalf oma istmelt tõustes. "Tulge! Oleme kulutanud 
kogu aja, mis on määratud lahusolnud sõprade kohtumisele. Nüüd peame kiirustama!" 


Ta mässis end taas vanasse mantliräbalasse ja juhatas teed. Talle järgnedes laskusid nad kiiresti 
kõrgelt eendilt alla ning läksid mööda Endiuhtme kallast läbi metsa tuldud teed tagasi. Nad ei rääkinud 
sõnagi enne, kui seisid taas rohul Fangorni veere taga. Nende hobustest polnud märkigi. 

"Nad pole tagasi tulnud," nentis Legolas. "Sellest tuleb väsitav jalutuskäik!" 

"Ma ei kavatse jalutada. Aeg surub takka," ütles Gandalf. Siis lõi ta pea püsti ja tõi kuuldavale pika 
vile. Heli oli nii selge ja terav, et teised jäid hämmastunult vahtima, kuuldes niisugust häält kostmas 
noilt vanadelt habetunud huultelt. Ta vilistas kolm korda; ning siis kuulsid nad väga kaugelt ja nõrgalt 
idatuulega väljadelt nendeni kandumas hobuse hirnumist. Nad ootasid imestades. Peagi hakkas 
kostma kabjaplagin: algul vaevu tuntava maapinna võbinana, mis oli tajutav vaid rohul lamavale 
Aragornile, ning siis aina valjemini ja selgemini, kuni muutus kiireks kapakuks. 

"Sealt tuleb rohkem kui üks hobune," tähendas Aragorn. 

"Muidugi," nõustus Gandalf. "Ühe jaoks oleme liiga suur koorem." 

"Neid on kolm," ütles Legolas üle lageda kiigates. "Seal on Hasufel, ja mu sõber Arod tema kõrval! 
Aga nendega on veel üks, kes kõige ees kappab: väga suur hobune. Ma pole varem seesugust 
näinud." 

"Ega näegi enam," lausus Gandalf. "See on Varivalge. Ta on mearaste, hobuste valitsejate pealik, 


ning isegi mitte Theoden, Rohani Kuningas, pole kunagi paremale ratsule pilku heitnud. Kas ei sära ta 
kui hõbe ega jookse tasaselt kui kiire jõgi? Ta tuli minu jaoks: ta on Valge Ratsaniku hobune. Me 
läheme koos lahingusse." 

Võluri sõnade ajal tuiskas võimas ratsu kallakust üles nende poole; ta nahk sillerdas ning tema lakk 
voogas jooksutuules. Teised kaks järgnesid talle kaugel tagapool. Niipea kui Varivalge Gandalfi 
märkas, tasandas ta sammu ning hirnatas valjult; siis nõtkelt edasi sörkides kummardas ta oma uhke 
pea madalamale ning surus oma suured sõõrmed vanamehe kaela vastu. 

Gandalf hellitas teda. "Kaljulõhelt on pikk maa tulla, mu sõber," ütles ta, "aga sina oled tark ja kiire 
ning tuled, kui vaja. Sõidame nüüd üheskoos kaugele ja ei lahku selles ilmas enam kunagi!" 

Varsti jõudsid kohale ka teised hobused ning jäid, justkui käske oodates, vagusi seisma. "Läheme 
kohe Meduseldi, teie valitseja Thäodeni kotta,” pöördus Gandalf tõsiselt nende poole. Suksud 
noogutasid pead. "Aega on vähe, nii et teie lahke loaga, mu sõbrad, me ratsutame. Me palume teil 
sõita nii kiiresti, kui suudate. Hasufel kannab Aragorni ja Arod Legolast. Mina panen Gimli enda ette 
ning tema loal kannab Varivalge meid mõlemaid. Joome nüüd veel veidi enne teeleminekut." 

"Nüüd saan ma eileöisest mõistatusest aru," ütles Legolas kergelt Arodi turjale hüpates. "Ükskõik, 
kas ajas algul hirm nad jooksu või mitte, aga meie hobused kohtusid oma pealiku Varivalgega ning 
tervitasid teda rõõmsalt. Kas sa teadsid, et ta on läheduses, Gandalf?" 

"Teadsin küll," kostis võlur. "Koondasin oma mõtted temale, paludes tal kiirustada, sest eile oli ta 
sellest maast kaugel lõuna pool. Kandku ta mind jälle kiiresti tagasi!" 


Nüüd kõneles Gandalf Varivalgega ning hobu asus pika sammuga teele, kuid mitte kiiremini, kui 
teiste jõud kandis. Mõne aja pärast tegi ta järsu pöörde, valis koha, kus kaldad olid laugemad, sumas 
üle jõe ning juhtis neid siis kaugele lõunasse üle lameda maa, mis oli puudetu ja ääretu. Tuul tuhises 
hallide lainetena üle lõputute rohuverstade. Polnud märki ühestki teest ega rajast, kuid Varivalge ei 
peatunud ega kõhelnud kordagi. 

"Ta hoiab nüüd otse Thodeni koja poole Valgete Mägede nõlvade all,” selgitas Gandalf. "Nii on 
kõige kiirem. Maapind on kõvem teisel pool jõge Idatasandikul, kust jookseb peamine põhja viiv rada, 
kuid Varivalge leiab tee kõigi mülgaste ja aukude vahelt." 

Nad ratsutasid mitu tundi üle niitude ja jõeluhtade. Sageli oli hein nii kõrge, et ulatus üle ratsanike 
põlvede ning nende hobused näisid ujuvat hallikasrohelises meres. Nad sattusid paljudele varjatud 
lammidele ning laiadele tarnaväljadele, mis õõtsusid märja ja reetliku lodu kohal; kuid Varivalge leidis 
tee ning teised hobused kõndisid tema jälgedes. Tasapisi veeres päike taevalaelt Läände. Üle suure 
lageda vaadates nägid ratsanikud seda taamal hetkeks punase leegina rohtu vajumas. Madalal 
silmapiiri kohal kumasid mõlemal käel punastena mägede küürud. Suits paistis tõusvat ja päikeseketta 
verekarva tumestavat, nagu oleks see maa serva alla veeredes rohu süüdanud. 

"Seal asub Rohani Lõhe," ütles Gandalf "Nüüd on see meist otse läänes. Sinnapoole jääb 
Raudlinn." 

"Ma näen suurt suitsu," ütles Legolas. "Mis see võib olla?" 

"Lahing ja sõda!" kostis Gandalf "Sõidame edasi!" 


6. PEATÜKK 
Kuldse Koja kuningas 


Nad kappasid läbi ehavalguse, tasapisi tiheneva hämariku ja maale laskuva öö. Kui nad viimaks 
peatusid ja sadulast maha tulid, oli isegi Aragorn kange ja väsinud. Gandalf lubas neile ainult 
mõnetunnise puhkuse. Legolas ja Gimli magasid ning Aragorn lebas selili, kuid Gandalfseisis sauale 
toetudes püsti ja vahtis läbi pimeduse itta ja läände. Kõik oli vaikne ning ühtki elavat olevust polnud 
näha ega kuulda. Kui nad jälle tõusid, ujusid öötaevas jäise tuule tõukel pikad pilved. Külma kuu 
valguses ratsutasid nad jälle edasi, sama kiiresti kui päevapaistel. 

Tunnid möödusid, ja nad kappasid ikka veel. Gimli pea vajus rinnale ning ta oleks oma kohalt maha 
kukkunud, kui Gandalf poleks päkapikust kinni krabanud ja teda raputanud. Hasufel ja Arod järgnesid 
roidunult, kuid uhkelt oma väsimatule juhile, kes liikus nende ees vaevunähtava halli varjuna. Verstad 
tuiskasid mööda. Kasvav kuu vajus pilvisesse Läände. 


Õhk muutus kibekülmaks. Idas kahvatus pimedus aegamisi kalgiks halliks. Punased valguskiired 
tõusid Emyn Muili musta müüri kohale nende vasakul käel. Koit tuli selge ja ere; tuul pühkis üle nende 
raja, joostes kahinal läbi koolduva heina. Äkitselt Varivalge peatus ning hirnatas. Gandalf osutas 
ettepoole. 

"Vaadake!" hüüdis ta, ning nad kergitasid oma väsinud silmi. Nende ees seisid Lõuna mäed: 
valgesakilised ja mustatriibulised. Rohumaad ulatusid nende jalamil kobarduvate küngasteni ning 
hargnesid paljudeks orgudeks, mis olid koiduvalgusest puutumatuna ikka veel pimedust täis ning 
otsisid teed suurte mägede südamesse. Kohe rändurite ees avanes suurim lõhe, otsekui pikk laht 
küngaste vahel. Kaugel seespool tabas nende pilk ühe kõrge tipuga krobelist mägismüüri; orusuu ees 
seisis vahimehena üksik kõrgendik. Selle jalge ees voolas lõhest välja jõgi, otsekui hõbedane lõng; 
kauge voore harjal silmasid nad tõusva päeva kuldset kuma. 

"Räägi, Legolas!" käskis Gandalf "Ütle meile, mida sa seal näed!" 

Legolas vaatas ettepoole, varjates käega silmi äsja tõusnud päikese rõhtsate kiirte eest. "Näen 
valget jõge, mis voolab alla lumistelt nõlvadelt," ütles ta. "Seal, kus see oru varjust välja tuleb, seisab 
ida pool roheline küngas. Seda ümbritsevad vall ja võimas müür ja okkaline hekk. Heki taga paistavad 
majakatused; ning kõige keskel, roheiisel astangul kõrgub suur inimeste koda. Ja minu silmale 
paistab, et selle katus on kaetud kullaga. Selle läik särab kaugele üle maa. Koja uksesambad on 
samuti kuldsed. Selle kõrval seisavad eredas turvistikus mehed, kuid kõik teised tolles linnas veel 
magavad." 

"Edoras on tolle linna nimi," lausus Gandalf "ja Meduseld too kuldne koda. Seal elab Theoden 
Thengeli poeg, Rohani Margi kuningas. Jõudsime kohale koos päevatõusuga. Nüüd on meie edasine 
tee selgesti näha. Aga me peame ratsutama ettevaatlikumalt, sest sõda on käimas ning rohirrimid, 
hobuseisandad, ei maga, kuigi see võib eemalt nõnda paista. Soovitan teil kõigil mitte tõsta relva ja 
mitte lausuda ainsatki kõrki sõna, kuni me pole Thäodeni trooni ette jõudnud." 


Hommik nende ümber oli kirgas ja selge ning linnulaulu täis, kui rändurid jõeni jõudsid. See jooksis 
kiiresti alla tasandikule ning keeras laia kaarega künkajalamil nende teele ette, viies oma veed toiduks 
Endiuhtmele tema kõrkjaist ummistunud sängis. Maa oli haljas: niisketel aasadel ning rohtunud 
jõekallastel kasvas palju pajupuid. Sel lõunapoolsel maal olid nende oksatipud kevade lähenemist 
tajudes juba õhetama löönud. Üle jõe viis koolmekoht madalate kallaste vahel, mille hobused olid 
mudaseks tallanud. Ratsanikud läksid üle vee ning jõudsid laiale roobasteele, mis viis kõrgmaa 
suunas. 

Müüriga ümbritsetud voore jalamil kulges tee paljude roheliste kalmuküngaste varju all. Nende 
läänekülgedel oli rohi valge, nagu oleks sinna äsja lund sadanud: tillukesed lilled puhkesid lugematute 
tähtedena kesk muru. 

"Vaadake!" ütles Gandalf "Kui kaunid on need rohus säravad silmad! Neid hüütakse 
meelespeadeks, simbelmyneks selle maa inimeste keeles, sest nad õitsevad igal aastaajal ning 
kasvavad seal, kus surnud puhkavad. Näete! Oleme jõudnud suurte kääbasteni, kus uinuvad 
Theodeni esiisad." 

"Seitse kalmet vasakul ja üheksa paremal," sõnas Aragorn. "Sellest on palju pikki inimpõlvi 
möödas, kui too kuldne koda ehitati." 

"Viissada korda on lehed sellest ajast saadik langenud minu kodus Sünklaanes," lausus Legolas, 
"ning meile näib see nagu põgus silmapilk." 

"Aga Margi Ratsanike jaoks tundub see aeg nii pikk," ütles Aragorn, "et selle maja ehitamist 
mäletatakse ainult laulus ning eelnevad aastad on kadunud ajauttu. Nüüd kutsuvad nad siinset maad 
oma koduks, enda omaks, ning nende keel on põhjapoolsest hõimust lahku läinud." Ta hakkas laulma 
tasaselt pikaldases keeles, mida ei tundnud ei haldjas ega päkapikk; ja ometi nad kuulasid, sest 
muusika oli võimas. 

"See on vist rohirrimi keel", ütles Legolas, "sest see sarnaneb maa enesega: kohati külluslik ja 
voogav ning teisal kalk ja karm kui mäed. Aga ma ei oska arvata, mida seal öeldakse, peale selle, et 
laul on raske surelike inimeste kurbusest." 


"Nõnda kõlab see tavakeeles," sõnas Aragorn, "nii ligilähedaselt, kui ma öelda suudan. 


Kuhu jäid hobu ja ratsur? Kus on sarve hela? 
Kus on kiiver ja turvis, ja see palmik hele? 

Kus on käsi ja kannel, ja see lõõmav tuli? 

Kus on kevad ja lõikus, ja see kõrguv vili? 

Läinud ammu nad Sinna, kuhu kaovad pilved; 
Läände küngaste varju vajunud muistsed põlved. 
Kes saab püüda veel kinni tunamullust sula, 

Kas saab keegi veel kuulda vaibunud tuulte hala? 


Nii kõneles unustatud laulik ammusel ajal Rohanis, meenutades Eorl Noore pikkust ja ilu, kes 
Põhjast siia sõitis; ja tema ratsu, hobuste esiisa Felaröfi, jalgadel olid tiivad. Nõnda laulavad inimesed 
tänini videviku ajal." 

Nende sõnadega möödusid rändajad vaiksetest kalmudest. Käänulist teed järgides läksid nad 
rohelistest künkanõlvadest üles ja jõudsid lõpuks Edorase laiade tuultele avatud müüride ja väravate 
juurde. 

Seal istus palju mehi helkjas turvistikus, kes kargasid kohe jalule ning tõkestasid tee odadega. 
"Seis, tundmata võõrad!" hüüdsid nad Ratsuri margi keeles, nõudes tulijate nimesid ja sõidusihti. 
Nende silmis oli imestus, kuid vähe sõbralikkust, ning Gandalfi piidlesid nad eriti umbusklikult. 

"Ma mõistan hästi teie kõnet," kostis too samas keeles, "aga kaugeltki mitte kõik võõrad ei oska 
seda. Miks ei räägi te siis tavakeeles, nagu Läänes kombeks, kui te tahate, et teile vastataks?" 

"Nii on Theoden Kuninga tahe, et keegi ei pääseks tema väravatest sisse, kes ei oska meie keelt ja 
ei ole meie sõber," vastas üks valvureist. "Praegusel sõjaajal pole keegi siia teretulnud, peale meie 
oma rahva ja nende, kes tulevad Gondorimaalt Vahkjakantsist. Kes olete teie, kes te tulete 
märkamatult üle välja, olete nii imelikult riides ja ratsutate hobustel, kes sarnanevad meie omadele? 
Oleme siin kaua valvanud ning teid juba kaugelt silmas pidanud. Me pole veel kunagi näinud nii 
kummalisi ratsanikke ega nii uhket ratsut kui see, kes sind kannab. Ta on üks mearastest, kui just 
mõni nõidus meie silmi ei peta. Ütle, kas sa pole mitte võlur, mõni Sarumani nuhk või tema viirastusest 
kätetöö? Räägi, ja kähku!" 

"Me pole viirastused," lausus Aragom, "ning teie silmad ei peta teid. Need on tõesti teie oma 
hobused, kellel me ratsutame, nagu sa küllap juba enne küsimist teadsid. Aga harva tuleb varas 
kodutalli juurde tagasi. Siin on Hasufel ja Arod, kelle Eomer, Margi Kolmas Väejuht kahepäeva eest 
meile laenas. Toome nad nüüd tagasi, nagu talle lubasime. Kas Eomer pole siis naasnud tulnud ja 
teile meie saabumisest teatanud?" 

Valvuri silmisse ilmus murelik pilk. "Eomeri kohta pole mul midagi öelda," vastas ta. "Kui see, mida 
sa räägid, on tõsi, siis peab Theoden sellest kindlasti kuulma. Võib-olla pole teie tulek siiski päris 
ootamatu. Kaks ööd tagasi tuli Ussikeel meie juurde ja ütles, et Thodeni tahtel ei tohi ükski võõras 
neist väravaist läbi minna." 

"Ussikeel?" kordas Gandalf vahimehele teravalt otsa vaadates. "Rohkem pole sul tarvis öelda! 
Minu tee ei vii mitte Ussikeele, vaid Margi Isanda enese juurde. Mul on kiire. Kas sa ei lähe või ei 
saada kedagi meie tulekust teatama?" Ta silmad välkusid sügavate kulmude all, kui ta pilgu mehe 
poole pööras. 

"Jah, ma lähen," kostis too aeglaselt. "Aga kellest ma talle teatan? Ja mida ma teie kohta ütlen? 
Praegu näite te vanad ja väsinud, aga küllap olete sisimas julmad ja armutud." 

"Sa näed ja kõneled hästi,” sõnas võlur. "Sest mina olen Gandalf. Ma olen tagasi. Ja vaata! Ka 
mina toon tagasi ratsu. Siin seisab Suur Varivalge, keda ühegi teise käsi ei suuda taltsutada. Ja siin 
minu kõrval on Aragorn Arathorni poeg, kuningate järeltulija, ning ta läheb Vahkjakantsi. Siin on ka 
haldjas Legolas ja päkapikk Gimli, meie kaaslased. Mine nüüd ja ütle oma isandale, et me oleme tema 
väravail ja tahame temaga kõnelda, kui ta lubab meil oma kotta tulla." 

"Teie nimed on tõesti kummalised! Aga ma teatan need oma isandale, nagu sa tahtsid, ning kuulan 
ta käsku," ütles valvur. "Oodake veidi aega siin, kuni ma toon teile sellise vastuse, nagu tema heaks 
arvab anda. Ärge lootke liiga palju! Ajad on ärevad." Ta läks kiiresti minema, jättes võõrad oma 
valvsate kaaslaste hoolde. 

Mõne aja pärast jõudis ta tagasi. "Tulge!" ütles ta. "Theoden lubab teil sisse tulla; kuid iga relv, 
mida te kannate, olgu see kasvõi ainult kepp, tuleb teil lävele maha jätta. Uksevardjad valvavad neid." 


Tumedad väravad lükati lahti. Rändajad sisenesid, sammudes reas teejuhi kannul. Nad läksid 
mööda laia rada, mis oli raidkividega sillutatud ning tõusis ülespoole kord kaarjalt, kord lühikese 
hästipaigutatud trepina. Nad möödusid paljudest puumajadest ja tumedaist ustest. Tee kõrval 
kivisängis voolas sädeldes ja vulisedes selgeveeline oja. Viimaks jõudsid nad künka tippu. Seal seisis 
kõrge lava rohelise astangu kohal, mille jalamil purskus selge allikas välja hobusepeakujuliseks 
tahutud kivist; selle all oli lai anum, mille servast üle voolav vesi ojakest toitis. Haljale astangule viis 
kõrge ja lai kivitrepp, mille ülemise astme kõrval seisid kaks kivisse raiutud istet. Seal istusid teised 
valvurid, paljastatud mõõgad põlvedel. Nende kuldne juus lebas palmikuina õlgadel, nende rohelistele 


kilpidele oli maalitud päike, nende pikad rinnaturvised olid eredalt läikima löödud ning tõustes näisid 
nad kõrgemat kasvu kui surelikud inimesed. 


"Uksed on teie ees," ütles teejuht. "Mina pean nüüd oma kohale värava juurde tagasi minema. 
Jääge hüvasti! Ja olgu Margi Isand teile helde!" 

Ta pöördus ja sammus kiiresti tuldud teed tagasi. Teised ronisid kõrget kasvu vahimeeste pilgu all 
pikast trepist üles. Nood seisid vaikides ülal ega lausunud sõnagi, kuni Gandalf astus sillutatud 
astangule trepi lõpus. Siis laususid nad äkki selgel häälel viisakad tervitussõnad omas keeles. 

"Olge terved tulemast, võõramaa mehed!" ütlesid nad ning pöörasid oma mõõgapidemed rahu 
märgiks rändurite poole. Rohelised kalliskivid välkusid päikese käes. Siis astus üks valvureist esile 
ning sõnas tavakeeles: 

"Mina olen Theodeni Uksevardja. Häma on minu nimi. Siin pean ma paluma teil relvad maha 
panna, enne kui sisse lähete.” 

Seepeale andis Legolas tema kätte oma hõbepäise noa, nooletupe ja vibu. "Hoia neid hästi," ütles 
ta, "sest need tulevad Kuldsest Metsast ning need andis mulle Lothlõrieni Emand.” 

Mehe pilku ilmus imestus ning ta pani relvad kiiresti seina äärde, nagu pelgaks ta neid kätte võtta. 
"Keegi ei puutu neid, seda ma sulle luban," lausus ta. 

Aragorn seisis kõheldes paigal. "Ei ole minu tahe panna kõrvale oma mõõka või usaldada Andürili 
ühegi teise mehe kätte," ütles ta. 

"See on Theodeni tahe," kostis Häma. 

"Ma ei usu, et Thoden Thengeli poja tahe, olgugi ta Margi isand, käib üle Aragorni Arathorni poja 
tahtest, kes on Elendili pärija Gondorist." 

"See on Theodeni, mitte Aragorni koda, olgu too kasvõi Gondori kuningas Denethori troonil," 
vastas Häma, astus kiiresti uste ette ja pani tee kinni. Nüüd oli mõõk tema peos, teravik võõraste 
poole. 

"Ärgem raisakem aega tühja jutu peale," pistis Gandalf vahele. 

"Theodeni nõue on asjatu, kuid sellest on kasutu keelduda. Kuninga tahe on tema kojas 
seaduseks, olgu see siis tark või rumal.” 

"Tõesti," nõustus Aragorn. "Ja ma teeksin majaisanda tahtmist kasvõi metsamehe hütis, kui 
kannaksin praegu mingit muud mõõka peale Andürili." 

"Olgu sel mis nimi tahes," lausus Häma, "siia sina tema jätad, kui sa ei taha üksi kõigi Edorase 
meeste vastu võidelda." 

"Mitte üksi!" ütles Gimli, sõrmitsedes oma kirve tera ning silmitsedes valvurit pahaendelisel pilgul, 
nagu oleks too noor puu, mida Gimlil on plaanis maha raiuda. "Mitte üksi!" 

"Olge nüüd!" vaigistas Gandalf kaaslasi. "Me oleme kõik sõbrad. Või peaksime olema, sest Mordori 
naer saab meile ainsaks palgaks, kui me tülli läheme. Mu töö ei anna oodata. Siin on vähemalt minu 
mõõk, peremees Häma. Hoia seda hästi. Selle nimi on Glamdring, sest haldjad valmistasid selle 
ammustel aegadel. Lase mul nüüd minna. Tule, Aragorn!" 

Vastutahtmist päästis Aragorn oma vööpandla lahti ning seadis oma käega mõõga seina najale 
püsti. "Siia ma ta panen," lausus ta, "aga ma keelan sul teda puutuda või lasta ka kellelgi teisel sellele 
kätt külge panna. Selles haldjatupes elab Mõõk, mis sai Murtud ning on taas uueks loodud. Telchar 
tagus selle esimesena aja sügavikes. Surm tabab iga meest, kes tõmbab Elendili mõõga, kui ta pole 
Elendili pärija." 

Valvur astus tagasi ning vaatas hämmeldunult Aragorni. "Paistab, nagu oleksid sa laulu tiivul 
unustatud aegadest siia tulnud," ütles ta. "Kõik saab olema sinu tahtmise järgi, isand." 

"Hästi," sõnas Gimli, "kui Andüril talle seltsiks on, siis võib ka minu kirves ilma häbita siia jääda," 
ning ta asetas selle põrandale. "Kui nüüd on kõik nii, nagu sa tahad, siis lase meil oma isanda jutule 
minna!" 

Valvur kõhkles ikka veel. "Sinu sau," ütles ta Gandalfile. "Anna andeks, aga ka see peab ukse taha 
jääma." 

"Rumalus!" turtsatas Gandalf. "Ettevaatus on üks asi, aga ebaviisakus hoopis teine. Ma olen vana. 
Kui ma ei saa käies oma kepile toetuda, siis jään ma seniks siia istuma, kuni Thdoden suvatseb ise 
välja komberdada ja minuga rääkima tulla." 

Aragorn naeris. "Igaühel on midagi liiga kallist, mida ei saa teisele usaldada. Aga kas on tarvis 
lahutada vana meest tema toest? Kuule, kas sa ei saa meid sisse lasta?" 

"Sau võluri käes võib olla enam kui vanadusetugi," ütles Häma. Ta vaatas karmil pilgul saarepuust 
keppi, millele Gandalf toetus. "Aga kahtluse puhul võib väärt mees omaenese tarkust usaldada. Ma 
usun, ette olete sõbrad ja auväärt rahvas, kellel ei ole halbu kavatsusi. Te võite sisse minna." 


Valvurid tõstsid nüüd rasked riivid uste eest ning lükkasid neid tohutute hingede jõrinal pikkamisi 
sissepoole. Rändurid sisenesid. Ruum tundus künkapealsest selgest õhust tulles pime ja soe. Koda oli 
pikk ja lai, täis varje ja hämaraid tulesid; võimsad sambad hoidsid üleval selle kõrget katust. Siin-seal 
langesid kirkad päikesekiired sisse idapoolsetest akendest kõrgel sügava räästa all. Läbi katusetorni 
paistis hõredate suitsukeermete kohal helesinine taevas. Kui nende silmad hämarusega harjusid, 
nägid rändurid, et põrand oli kaetud mitmevärviliste kiviplaatidega; nende jalge all põimusid üksteisest 


läbi harulised ruunid ja võõrad lipukirjad. Nüüd märkasid nad, et sambad on rikkalikult nikerdatud ning 
nende külgedel kumavad tuhmilt kuld ja ähmased värvid. Seintele oli riputatud palju kangaid ning üle 
laiade riidelaidude kõndisid tegelased vanadest legendidest, mõned aastatega tuhmunud, mõned 
varjudest tumedad. Aga ühele neist langes päikesevalgus: see oli noor mees valgel hobusel. Ta 
puhus suurt sarve ning tema kuldsed juuksed lehvisid tuules. Hobuse pea oli püsti ning ta sõõrmed 
õhetades puhevil, kui ta kauget lahingut haistes hirnatas. Voolav rohevalge vesi peksles ja keerles 
looma põlvede ümber. 
"Vaadake Eorl Noort!" ütles Aragorn. "Nõnda ratsutas ta Põhja Celebranti välja lahingusse." 


Neli vennaskondlast astusid edasi, ümber heleda halutule, mis põles koja keskel pikal tuleasemel. 
Siis jäid nad seisma. Maja kaugemas otsas, teisel pool kollet, asus põhjapoolsete uste suunas vaatav 
kolmeastmeline kõrgend; kõrgendi keskel seisis suur kullatud tool. Sellel istus mees, kes oli 
vanadusest nii küüru vajunud, et näis peaaegu kääbusena; aga ta valge juus oli pikk ja tihe ning 
langes jämedate palmikutena mehe laupa ümbritseva kuldse võru alt õlgadele. Võru keskel otsmiku 
kohal säras üksik valge teemant. Mehe habe lasus lumena ta põlvedel, kuid ta silmadest kiirgas ikka 
veel ere tuli ja need välkusid, kui ta võõraste poole vaatas. Tema tooli taga seisis valges rõivas naine. 
Mehe jalge ees astmetel istus närtsinud mehekõbi, kahvatu kogenud näo ja raskelauliste silmadega. 

Valitses vaikus. Vana mees ei liigutanud oma toolis. Viimaks lausus Gandalf. "Ole tervitatud, 
Thoden Thengeli poeg! Ma olen tagasi. Sest vaata! torm tuleb ning kõik sõbrad peavad nüüd ühte 
hoidma, sest igaüht eraldi on kerge murda." 

Vana mees tõusis aeglaselt jalule, nõjatudes raskelt lühikesele mustale valge luupidemega sauale; 
ning nüüd nägid võõrad, et kühmust hoolimata oli ta ikka veel pikk mees ning pidi nooruses õige kõrk 
ja uhke välja nägema. 

"Ma tervitan teid," sõnas ta, "ja võib olla ootate, et soovin teile tere tulemast. Aga ausalt öeldes ei 
ole sa siin eriti teretulnud, isand Gandalf Sa oled alati häda kuulutanud. Õnnetused lendavad sinu järel 
nagu varesed, ning mida sagedamini, seda hullemad. Ma ei hakka sulle valetama: kui ma kuulsin, et 
Varivalge ratsanikuta tagasi tuli, rõõmustasin hobuse kojujõudmise üle, aga ratsaniku puudumise üle 
veelgi enam; ja kui Eomer tõi sõnumeid, et sa oled viimaks oma igavesse koju läinud, ei leinanud ma 
sind taga. Aga kaugelt tulnud uudised kõnelevad harva tõtt. Sa tuled jälle! Ja koos sinuga tulevad 
endisest hullemad õudused, nagu võiski oodata. Miks peaksin soovima sulle tere tulemast, Gandalf 
Tormilind? Ütle mulle seda!" Ta laskus pikkamisi jälle toolile istuma. 

"Sa räägid õigust, isand," sõnas kõrgendi astmetel istuv kahvatu mees. "Sellest pole viit päevagi 
möödas, kui tulid nood kibedad sõnumid, et sinu poeg Theodred on Läänemargis tapetud: sinu parem 
käsi, Margi Teine Väejuht. Eomeri peale ei saa loota. Kui juhtimine tema kätte antaks, jääks väga 
vähe mehi sinu müüre valvama. Ja nüüdsama kuuleme me Gondorist, et Must Isand võtab Idas 
võimu. Sellise tunni valib too rändaja tagasitulekuks. Miks peaksimegi sulle tere tulemast soovima, 
isand Tormilind? Läthspelliks nimetan ma sind, Halvaks Sõnumiks; ja öeldakse, et halb sõnum on halb 
külaline." Ta naeris kibedalt, kergitades hetkeks oma raskeid lauge ning visates oma tumedaist 
silmadest võõrastele põgusa pilgu. 

"Sind peetakse targaks, sõber Ussikeel, ning sa oled oma isandale kahtlemata suur tugi,” vastas 
Gandalf lahkel häälel. "Aga halbu uudiseid võib mees tuua kahel viisil. Ta võib olla kurja tööriist; aga 
võib ka jätta üksi selle, kel hästi läheb, ning tulla tagasi ainult häda korral abi tooma." 

"See on nõnda," kostis Ussikeel, "aga on veel kolmaski liik: kondikorjajad, teiste inimeste leinas 
urgitsejad, raisakullid, kes sõja ajal end rasva õgivad. Mis abi oled sa eales toonud, Tormilind? Ja mis 
abi tood sa nüüdki? Eelmisel korral siia tulles otsisid sa ise meie käest abi. Siis laskis mu isand sul 
oma tahtmist mööda hobuse valida ja siit minema kaduda, ning kõigi üllatuseks võtsid sa oma 
jultumuses Varivalge. Mu isandat kurvastas see valusalt, ehkki mõnele näis, et sinu maalt minema 
toimetamiseks pole ükski hind liiga kõrge. Paistab, et seegi kord läheb asi nõndasamuti: ennemini 
tuled sa abi otsima, kui seda pakkuma. Tood sa mehi kaasa? Tood sa hobuseid, mõõku, odasid? 
Seda nimetaksin ma abiks, sest selle järele on meil praegu vajadus. Aga kes on need, kes sinu sabas 
käivad? Kolm hulgust hallides kaltsudes, ning sina ise teist neljast veel kõige rohkem kerjuse moodi!" 

"Sinu koja külalislahkus on viimasel ajal vähenenud, Thoden Thengeli poeg," ütles Gandalf. "Kas 
ei teatanud väravavaht sulle mu kaaslaste nimesid? Harva on ükski Rohani isand kolme niisugust 
külalist vastu võtnud. Relvad, mille nad sinu ukse ees maha panid, on paljude kangeimate surelike 
väärilised. Hall on nende rüü, sest haldjad rõivastasid neid, ning nõnda on nad läbi suurte ohtude varju 
sinu kotta jõudnud." 

"Siis on tõsi see, mis Eomer ütles - et olete liidus Kuldse Metsa Nõiatariga?" küsis Ussikeel. "Seda 
ei maksa imeks panna: Ulmaorus on alati pettuse võrke kootud." 

Gimli astus sammu edasi, kuid tundis äkki Gandalfi kätt oma õlga pigistamas, ning ta peatus, 
jäädes seisma kangelt kui kivikuju. 


Oo Ulmaorg, 00 Lörien, 

Su ilu harva imetlend 

On mõne sureliku Silm; 
Täis selget valgust sinu ilm. 


Galaariel! Galadriel! 

On puhtad veed su allikal; 

Ja erk on täht su valges käes; 
Maa puhkab rikkumatus väes. 
Oo Ulmaorg, 00 Lörien, 

Su ilu aina imetlen! 


Nõnda laulis Gandalf tasa, ja äkitselt ta muutus. Oma räbaldunud kuube kõrvale heites tõusis ta 
püsti ega toetunud enam oma sauale; ja ta lausus selgel külmal häälel: 

"Targad räägivad ainult seda, mida nad teavad, Grima Gälmõdi poeg! Sinust on saanud kohtlane 
uss. Seepärast ole vait ja hoia oma haruline keel hammaste taga! Ma pole mitte selleks tulest ja 
surmast läbi käinud, et sulasega kõveraid sõnu vahetada, kuni välk langeb." 

Ta tõstis oma saua. Kõlas kõuemürin. Idaakendes kustus päevavalgus; kogu koda oli järsku 
kottpime. Tuli hääbus hõõguvaks tuhaks. Näha oli ainult Gandalf kui ta valge ja kõrgena kustunud 
kolde ees seisis. 

Pimeduses kuulsid nad Ussikeele sisinat: "Isand, kas ei soovitanud ma sul keelata teda kepiga 
sisse tulemast? Too lollpea Häma on meid alt vedanud!" Sähvatas valgus, nagu oleks välk katuse 
kaheks lõhestanud. Siis jäi kõik vaiki. Ussikeel vingerdas näoli maas. 


"Theoden Thengeli poeg, kas sa nüüd kuulad mind?" küsis Gandalf. "Kas sa palud abi?" Ta tõstis 
oma saua ja osutas ühe kõrge akna poole. Seal näis pimedus taanduvat ning läbi avause kumas 
kaugelt lapike sinist taevast. "Mitte kõik ei ole pime. Võta julgus kokku, Margi Isand, sest paremat abi 
sa ei leia. Mul pole ühtki nõu anda neile, kes on lootuse kaotanud. Aga nõu oleks mul sulle anda ja 
sõnu oleks mul lausuda. Kas sa ei kuula neid? Need ei ole määratud kõigi kõrvadele. Palun sul uksest 
välja tulla ja ringi vaadata. Liig kaua oled sa istunud varjus ja uskunud kõveraid lugusid ja vildakaid 
õhutusi." 

Aeglaselt tõusis Theoden oma toolist üles. Kojas hakkas taas nõrka valgust kumama. Naine 
kiirustas kuninga kõrvale, võttes ta käe alt kinni, ning kõikuval sammul laskus vana mees kõrgendilt 
alla ja astus tasaselt läbi koja. Ussikeel jäi põrandale lamama. Nad jõudsid ukse juurde ja Gandalf 
koputas. 

"Avage!" hüüdis ta. "Margi Isand tuleb välja!" 

Uksed nihkusid lahti ja karge õhk tungis vilinal ruumi. Künkal puhus tuul. 

"Saada oma valvurid trepi jalamile," ütles Gandalf. "Ja sina, emand, jäta ta veidiks minuga. Ma 
hoolitsen tema eest." 

"Mine, õetütar Eowyn!" käskis vana kuningas. "Hirmu aeg on möödas." 

Naine pöördus ringi ja läks aeglasel sammul majja tagasi. Uksest sisse astudes vaatas ta korraks 
tagasi. Tema pilk oli tõsine ja mõtlik, kui ta vaatas kuningat jaheda kaastundega. Ta nägu oli väga ilus 
ning tema pikad juuksed voogasid kui kullajõgi. Sale ja pikk oli ta oma valges hõbedaga vöötatud rüüs; 
kuid ta näis tugev ja kalk kui teras, kuningate tütar. Nõnda nägi Aragorn esimest korda päevavalges 
Eowyni, Rohani Emandat, ning too tundus kaunis tema silmale, kaunis ja külm, nagu kahvatu 
kevadhommik, kes ei ole veel naisepõlve jõudnud. Ning korraga märkas emandki meest: kõrget 
kuningate pärijat, paljudes talvedes tarkust kogunud, halli mantli all peidus jõud, mida neidis ometi 
tundis. Hetkeks kivistus ta paigale, pöördus siis kiiresti ringi ning oligi läinud. 

"Nüüd, isand," ütles Gandalf "vaata oma maad! Hinga jälle vaba õhku!" 

Etikult kõrge astangu tipus nägid nad jõe taga Rohani haljaid välju kauguste halli uttu kadumas. 
Tuulest aetud vihmalinikud langesid alla. Taevas lääne pool ja otse pea kohal oli ikka veel 
kõuepilvedest tume ning kaugel eemal sähvis välk varjatud küngaste tippudel. Aga tuul oli põhja 
pöördunud ja Idast tõusnud torm hakkas taanduma, veeredes lõunasse mere poole. Äkki tungis nende 
selja taga pilvepraost läbi päevavalguse vihk. Vihmasagarad sätendasid hõbedaselt ning kaugel 
eemal läikles jõgi kui virvendav klaas. 

"Siin ei olegi nii pime," sõnas Theoden. 

"Ei," nõustus Gandalf. "Ja vanadus ei lasu nii raskelt sinu õlgadel, kui mõni oleks tahtnud sind 
arvama panna. Heida oma tugi minema!" 

Must sau lendas kuninga käest klobinal kividele. Ta ajas end pikkamisi sirgu, nagu mees, kes on 
mõne nüri töö kohale kummardumisest kangeks jäänud. Nüüd seisis ta pika ja sirgena ning ta silmad 
sinasid, kui ta üles selginevasse taevasse vaatas. 

"Mu uned on viimasel ajal tumedad olnud," lausus ta, "aga nüüd tunnen ma end virgununa. Soovin, 
et sa oleksid varem tulnud, Gandalf Sest ma kardan, et sa oledki juba hiljaks jäänud ja näed vaid mu 
koja viimaseid päevi. Kaua ei seisa enam see kõrge koda, mille ehitas Brego Eorli poeg. Tuli neelab 
kõrge trooni. Mida me teha saame?" 

"Palju," kostis Gandalf. "Aga kõigepealt saada Eomeri järele. Kas mul pole õigus, kui ma arvan, et 
sa hoidsid teda vangis Grima nõuande järgi, keda kõik teised peale sinu Ussikeeleks nimetavad?" 

"See on tõsi,” möönis Theoden. "Ta on minu käsu vastu mässu tõstnud ja Grimat minu kojas 
surmaga ähvardanud." 

"Inimene võib armastada sind, aga mitte armastada Ussikeelt ega tema nõuandeid," sõnas 


Gandalf. 

"See võib nõnda olla. Teen, nagu sa tahad. Kutsu Häma minu juurde. Kuna ta uksehoidjana oma 
kohustusi ei täitnud, siis las hakkab nüüd jooksupoisiks. Las süüdlane toob süüdlase kohtu ette," ütles 
Theoden süngel häälel, ent ometi vaatas ta Gandalfi naeratades, ja kui ta naeratas, tõmbusid siledaks 
paljud murekurrud ega tulnud enam tagasi. 


Kui Häma oli kutsutud ja ära läinud, juhtis Gandalf Theodeni kiviistme juurde ning võttis ise istet 
kuninga ees kõike ülemisel astmel. Aragorn ja tema kaaslased seisid kõrval. 

"Mul pole aega rääkida kõike, mida sa peaksid kuulma," alustas Gandalf. "Aga kui mu lootus luhta 
ei lähe, siis tuleb peagi aeg, mil ma saan märksa avalamalt kõnelda. Vaata, sa oled isegi suuremas 
ohus kui see, mida Ussikeele taip suutis su unedesse sisse kududa. Aga sa ei näe enam und. Sa 
elad. Gondor ja Rohan ei seisa üksi. Vaenlane on meist määratult tugevam, aga ometi on meil 
säärane lootus, mida tema ei aima." 

Gandalf rääkis kiiresti. Ta hääl madaldus sosinaks ning keegi peale kuninga ei kuulnud, mida ta 
ütles. Ent võluri kõneldes muutus tuli Thdodeni silmis aina erksamaks ning lõpuks tõusis ta püsti ja 
Gandalf ühes temaga, ja nad vaatasid koos kõrgendikult Ida poole. 

"Tõesti," ütles Gandalf selgel ja valjul häälel, "sealsamas on meie suurim lootus, kus pesitseb meie 
suurim hirm. Turm ripub endiselt juuksekarva otsas. Aga meil on veel lootust, kui suudame veel 
veidiks ajaks võitmatuks jääda." 

Nüüd pöörasid teisedki oma pilgud itta. Nad vaatasid üle paljude penikoormate pikkuse maa 
kaugele silmapiirile, kust lootus ja hirm nende mõtteid ikka edasi kandis, üle tumedate mägede Varju 
Maale. Kus oli nüüd Sõrmusekandja? Kui õhuke oli tegelikult too juuksekarv, mille otsas turm rippus! 
Kui Legolas oma kaugelenägevaid silmi pingutas, näis ta tabavat valge välgatuse: kauguses läigatas 
päikesekiir juhtumisi Vardja kantsi tipul. Ning veelgi edasi, lõpmatult kaugel ja ometi ähvardavalt 
lähedal kumas tilluke tulekeel. 

Thoden võttis jälle pikkamisi istet, nagu püüaks väsimus Gandalfi tahte vastaselt ikkagi tema üle 
võimust võtta. Ta pöördus ja vaatas oma suurt maja. "Oh häda!" ütles ta. "Et need õnnetud ajad 
peavad ka minu päevil tulema, ja veel selles vanas eas, mil ma lootsin teenitud rahu leida. Oo vapper 
ja õnnetu Boromir! Noored hukkuvad ja vanad virelevad kuhtudes." Ta pigistas kortsuliste kätega oma 
põlvi. 

"Sinu sõrmedele tuleks meelde nende endine jõud, kui nad mõõgapideme ümbert kinni haaraksid," 
ütles Gandalf. 

Thoden tõusis ja kobas käega külge, kuid tema vööl ei rippunud mõõka. "Kuhu on Grima selle 
pannud?" pomises ta endale habemesse. 

"Võta see, kallis isand!" kõlas selge hääl. "See on alati sinu teenistuses olnud." Kaks meest olid 
vaikselt trepist üles tulnud ning seisid nüüd tipust paar astet allpool. Eomer oli seal. Tal polnud kiivrit 
peas ega soomusrüüd seljas, aga käes hoidis ta paljastatud mõõka; ning põlvitades ulatas ta selle 
pideme oma isandale. 

"Kuidas see olla saab?" küsis Thoden karmilt. Ta pöördus Eomeri poole ning mehed vaatasid 
imestunult kuningat, kes nüüd uhkelt ja sirgelt nende ees seisis. Kuhu oli kadunud vana mees, kes jäi 
neist maha toolis kükitava või kepile nõjatuvana? 

"See on minu töö, isand," kostis Häma värisedes. "Ma sain aru, et Eomer tuleb vabaks lasta. Minu 
süda rõõmustas selle üle nii väga, et ma võisin eksida. Aga kuna ta nüüd jälle vaba oli ja ikka veel 
Margi Väejuht, siis tõin ma talle tema mõõga, nagu ta soovis." 

"Et see sinu jalge ette panna, mu isand," lõpetas Eomer. 

Ühe vaikse hetke seisis Theoden alla Eomeri peale vaadates, kes tema ees põlvitas. Kumbki ei 
liigutanud. 

"Kas sa ei võta mõõka?" küsis Gandalf. 

Aeglaselt sirutas Th€oden käe. Kui ta sõrmed pidemest kinni võtsid, näis pealtvaatajaile, et kindlus 
ja jõud tulid tagasi ta kõhetusse käsivarde. Äkki haaras ta mõõga ning vibutas seda läigeldes ja 
vihistades läbi õhu. Siis hüüdis ta valjusti. Ta hääl kajas selgelt, kui ta Rohani keeles mehi relvile 
kutsus. 


Tõuske nüüd, tõuske, Th€odeni Ratsanikud! 
Katsumus ootab meid, idakaar mustab. 
Valjaile hobused puhuge sarve! 

Edasi eorlingid! 


Arvates, et neid kutsutakse, tormasid valvurid trepist üles. Nad jäid hämmastunult oma isandat 
põrnitsema ning tõmbasid siis nagu üks mees mõõgad tupest ja panid need tema jalge ette. "Käsi 
meid:" ütlesid nad. 

"Westu Th€oden häi!" hüüdis Eomer. "On rõõm näha sind jälle endaks saamas. Ärgu kunagi enam 
öeldagu, et sina, Gandalf, tuled ainult leina tooma!" 

"Võta tagasi oma mõõk, õepoeg Eomer!" ütles kuningas. "Mine, Häma, ja otsi üles mu oma mõõk! 
See on Grima käes. Too ka tema minu ette. Gandalf sa ütlesid, et sul on nõu anda, kui ma tahan seda 


kuulda. Mis nõu see on?" 

"Sa oled seda juba kuulda võtnud," vastas Gandalf. "Usalda Eomeri, aga mitte toda kõverate 
mõtetega meest. Heida kõrvale kahetsus ja hirm. Tee seda, mis tegemist nõuab. Iga hobuse seljas 
püsiv mees tuleb otsemaid läände saata, nagu Eomer sulle soovitas: peame kõigepealt hävitama 
ähvardava Sarumani, kuni meil selleks veel aega on. Kui see ebaõnnestub, siis oleme kadunud. Kui 
see õnnestub - siis seisab meil ees järgmine ülesanne. Vahepeal peaks sinu ülejäänud rahvas, naised 
ja lapsed ja vanad, minema neisse peidikuisse, mis sul mägedes on. Kas ei ehitatud neid just sellise 
kurja päeva jaoks, nagu täna? Las nad võtavad kaasa toidumoona, kuid ärgu nad viivitagu ega 
koormaku end väärtasjadega, olgu need suured või väikesed. Kaalul on nende eneste elu." 

"See nõu näib mulle nüüd tark," ütles Theoden. "Las panna mu rahvas end valmis! Aga teie, mu 
külalised - sa ütlesid õigesti, Gandalf et mu koja külalislahkus on kahanenud. Te olete ratsutanud kogu 
öö ning hommik aina läheb. Te pole ei maganud ega söönud. Külalistemaja saab valmis pandud: seal 
saate puhata, kui olete söönud." 

"Ei, isand," kostis Aragorn. "Veel ei saa väsinu puhata. Rohani mehed peavad täna teele asuma 
ning meie sõidame koos nendega, kirves, mõõk ja vibu. Me ei toonud neid sinu seina vastu puhkama, 
Margi Isand. Ja ma lubasin Eomerile, et minu ja tema mõõk saavad korraga välja tõmmatud." 

"Nüüd on meil tõesti võidulootust!" sõnas Eomer. 

"Lootust on," möönis Gandalf. "Aga Raudlinn on tugev. Ja teised ohud tulevad aina lähemale. Ära 
viivita, Theoden, kui meie oleme läinud. Juhi oma rahvas ruttu Haraliina kindlusse küngastel!" 

"Ei, Gandalf!" ütles kuningas. "Sa ei tunne omaenese ravitaidu. Ma pole nii nõder. Lähen ise sõtta, 
langema lahingu esiritta, kui see nõnda peab olema. Nii magan ma paremini." 

"Siis saab isegi Rohani kaotus laulus auväärseks,"” sõnas Aragorn. Kõrval seisvad sõjamehed 
tagusid oma relvi kokku ja karjusid: "Margi Isand läheb sõtta! Edasi, eorlingid!" 

"Aga sinu rahvas ei tohi jääda ilma relvade ja karjaseta,” märkis Gandalf. "Kes hakkab neid sinu 
asemel juhtima ja valitsema?" 

"Mõtlen sellele, enne kui lähen," vastas Theoden. "Sealt tuleb mu nõuandja." 


Samal hetkel tuli Häma kojast tagasi. Tema järel roomas kahe mehe vahel Grima Ussikeel. Tema 
nägu oli kaame. Ta silmad pilkusid päikese käes. Häma põlvitas ning ulatas Theodenile pika mõõga 
kuldklambrite ja roheliste kalliskividega ehitud tupes. 

"Siin, isand, on Herugrim, sinu iidne mõõk," ütles ta. "See leiti kirstust. Talle oli vastumeelt võtmeid 
ära anda. Seal on veel teisigi asju, mille kadumist mehed on taga kurtnud." 

"Sa valetad!" kähvas Ussikeel. "Ja selle mõõga andis su valitseja ise minu kätte hoiule." 

"Ja nüüd nõuab ta seda sinult tagasi," ütles Theoden. "Kas see on sulle vastukarva?" 

"Loomulikult mitte, isand," kinnitas Ussikeel. "Hoolitsen sinu ja su asjade eest nii hästi kui suudan. 
Aga ära väsita ennast ega hinda oma jõudu üle. Las teised tegelevad nende tüütute külalistega. Sinu 
söömaajaks kaetakse praegu lauda. Kas sa ei lähe sööma?" 

"Lähen," kostis Theoden. "Ja kaetagu laud mu külaliste tarvis minu kõrvale. Vägi läheb täna teele. 
Saatke heeroldid välja! Las kutsuvad siia kõik, kes lähedal elavad! Iga mees ja tugev nooruk, kes on 
võimeline relva kandma, kõik, kel on hobused, las olla värava ees sadulas enne teist tundi pärast 
keskpäeva!" 

"Kallis isand!" hüüdis Ussikeel. "Ongi nii, nagu ma kartsin! Too nõid on sind ära teinud. Kas kedagi 
ei jäeta valvama su isade Kuldset Koda ja kogu su varandust? Ei kedagi, kes valvaks Margi Isandat?" 

"Kui see on nõidus," lausus Theoden, "siis näib see mulle tõelisem kui sinu sosinad. Sinu tohterdus 
oleks pannud mind varsti neljal jalal käima nagu looma. Ei, kedagi ei jäeta maha, isegi mitte Grimat. 
Grima ratsutab kaasa. Mine! Sul on veel aega, et roostet oma mõõgalt maha nühkida." 

"Halasta, isand!" niitsus Ussikeel maas vingerdades. "Heida armu selle peale, kes on sinu 
teenistuses otsa jäänud. Ära saada mind enda kõrvalt minema! Vähemalt mina seisan su kõrval, kui 
kõik teised on läinud. Ära saada oma ustavat Grimat minema!" 

"Ma heidan sulle armu," ütles Theoden. "Ja ma ei saada sind enda kõrvalt ära. Lähen ise koos oma 
meestega sõtta. Ma käsin sul kaasa tulla ja oma ustavust tõestada." 

Ussikeel vaatas ühe mehe otsast teise otsa. Tema silmis oli jahilooma pilk, kes otsib auku oma 
vaenlaste sõõris. Ta limpsas oma pika kalbe keelega huuli. "Niisugust otsust võib oodata Eorli Koja 
isandalt, olgugi ta vana," sõnas ta. "Aga need, kes teda tõesti armastavad, peaksid tema kaduvaid 
aastaid säästma. Kuid ma näen, et olen tulnud liiga hilja. Teised, keda minu isanda surm vähem 
kurvastaks, on teda juba mõjutanud. Kui ma ei suuda nende kätetööd muuta, siis kuula mind vähemalt 
selles, isand! Keegi, kes tunneb su meelt ja austab su käske, peaks Edorasse jääma. Nimeta endale 
ustav kojaülem. Las su nõuandja Grima hoiab kõik asjad korras, kuni sa tagasi tuled - ja ma loodan, et 
me võime seda näha, kuigi ükski tark mees ei näe siin mingit lootust." 

Eomer naeris. "Ja kui ka see ettekääne ei hoia sind sõja eest tagasi, oo õilis Ussikeel," ütles ta, 
"millise vähem auliku ameti sa siis vastu võtad? Kas kannad toidukoti üles mäkke - kui keegi selle sinu 
kätte usaldab?" 

"Ei, Eomer, sa ei saa isand Ussikeele mõtteist päris täpselt aru," ütles Gandalf pöörates oma 
puuriva pilgu tema peale. "Ta on jultunud ja kaval. Isegi nüüd mängib ta ohuga ning võidab. Ta on 
raisanud juba mitu tundi mu väärtuslikust ajast. Maha, madu!" käratas ta äkki kohutava häälega. 


"Kõhuli maha! Kui kaua sellest juba on, kui Saruman su ära ostis? Mida ta sulle lubas? Kas pidid sa 
kõigi meeste surma järel saama oma osa varandusest ja naise, keda sa ihkad? Oled liigagi kaua teda 
oma silmalaugude alt piilunud ja ta samme jälginud." 

Eomer haaras mõõga. "Seda teadsin ma juba ammu," urises ta. "Sel põhjusel oleksin ta ammugi 
tapnud, koja seadusest hoolimata. Aga on ka teisi põhjusi." Ta astus esile, kuid Gandalf peatas ta. 

"Eowyn on nüüd väljaspool ohtu," ütles ta. "Ent sina, Ussikeel, oled oma tõelise isanda jaoks juba 
kõik teinud. Mingi tasu oled sa kindlasti ära teeninud. Kuigi Saruman kipub oma kokkuleppeid 
unustama. Soovitan sul kähku minna ja talle seda meelde tuletada, või muidu unustab ta su ustava 
teenistuse." 

"Sa valetad," sisises Ussikeel. 

"See sõna tuleb liiga tihti ja liiga kergesti sinu huultelt,” tähendas Gandalf. "Ma ei valeta. Näed, 
Theoden, siin on madu! Sa ei saa teda ohutult endaga kaasa võtta ega ka maha jätta. Tema tapmine 
oleks õiglane. Aga ta pole alati selline olnud, nagu praegu. Kunagi oli ta inimene ning teenis sind omal 
kombel. Anna talle hobune ja lase tal kohe minna, kuhu ta iganes tahab. Tema valiku järgi saad sa 
tema üle otsustada." 

"Kuuled, Ussikeel?" küsis Theoden. "Sul on valida: kas sõidad minuga sõtta ning näitad meile 
lahingus, kui ustav sa oled; või lähed nüüd kohe oma teed. Aga sellisel juhul ei ole ma sinu vastu 
enam armuline, kui me peaksime veel kunagi kohtuma." 

Ussikeel kerkis aeglaselt püsti. Ta vaatas neid poolsuletud silmadega. Viimasena uuris ta Theodeni 
nägu ning avas suu, nagu tahaks midagi öelda. Siis äkki tõusis ta sirgu. Ta käed tõmblesid. Ta silmad 
välkusid. Temas oli säärane õelus, et mehed tema ees tagasi põrkusid. Ta kiristas hambaid, sülitas 
sisinal kuninga jalge ette maha ning sööstis siis trepist alla. 

"Järele talle!" hüüdis Theoden. "Vaadake, et ta kellelegi viga ei teeks, aga ärge haavake ega 
takistage teda. Andke talle hobune, kui ta seda tahab." 

"Ja kui mõni teda kannab," lisas Eomer. 

Üks valvureist jooksis trepist alla. Teine läks kaevu juurde astangu jalamil ning tõi sealt kiivriga vett. 
Sellega pesi ta puhtaks kivid, mida Ussikeel oli rüvetanud. 


"Tulge nüüd, mu külalised!" ütles Theoden. "Tulge ja võtke sellist kosutust, mida rutt lubab." 

Nad läksid suurde majja tagasi. All linnas oli juba kuulda heeroldite hõikumist ja sõjasarvede 
hüüdu. Sest kuningas kavatses teele minna niipea, kui linna ja selle ümbruse mehed olid relvastatud 
ja kokku kogunenud. 

Kuninga lauas istusid Eomer ja neli külalist ning emand Eowyn seisis samuti seal kuningat 
teenides. Nad sõid ja jõid kiiresti. Teised vaikisid, kuni Thdoden Gandalfilt Sarumani kohta teateid 
päris. 

"Kes oskab arvata, kui kaugele tagasi tema reetlikkus ulatub?" ütles Gandalf. "Ta pole alati kuri 
olnud. Kunagi oli ta kahtlemata Rohani sõber ning isegi siis, kui ta süda jahtus, leidis ta teid ikka veel 
kasulikud olevat. Aga nüüd on ta juba pikka aega teie hävitamist plaanitsenud, kandes sõbralikku 
maski, kuni ta rünnakuks valmis sai. Neil aastail oli Ussikeele töö kerge ning kõigest, mida sa tegid, 
teatati kiiresti Raudlinna; sest su maa oli avatud ning võõraid käis alailma siit läbi. Ja Ussikeele 
sosinad olid alati su kõrvus, mürgitasid su mõtteid, jahutasid sinu südant, nõrgestasid sinu liikmeid, 
kuna teised vaatasid pealt ega suutnud midagi teha, sest sina olid tema võimuses. 

Aga kui ma põgenesin ja sind hoiatasin, rebiti ta mask maha nende jaoks, kes seda näha võisid. 
pärast seda mängis Ussikeel ohtlikku mängu, otsides alati võimalusi, kuidas sind tagasi hoida ja mitte 
lasta sul oma täisjõudu kokku võtta. Ta oli osav: uinutas meeste valvsust või mängis nende hirmudel, 
nagu parajasti tarvis. Kas sa ei mäleta, kui agaralt ta selle eest võitles, et ükski mees põhjas toimuvast 
metshanejahist kõrvale ei jääks, kuna läänes samal ajal otsene oht varitses? Tema veenmise tõttu 
keelasid sa Eomeril röövivaid orke jälitada. Kui Eomer poleks trotsinud Ussikeele häält, mis sinu suu 
läbi rääkis, oleksid nood orkid nüüdseks Raudlinna jõudnud, kaasas suur aare. Mitte küll see aare, 
mida Saruman üle kõige ihaldab, aga vähemalt kaks liiget mu Vennaskonnast, kes jagavad salajast 
lootust, millest ma isegi sulle, isand, veel rääkida ei tohi. Söandad sa mõelda selle peale, mida nad 
praegu võiksid kannatada, või mida kõike Saruman meie hävitamiseks juba teaks?" 

"Võlgnen Eomerile väga palju," ütles Th6oden. "Ustaval südamel võib-olla isemeelne keel." 

"Öeldakse ka," lisas Gandalf, "et vildakate silmade jaoks võib tõel olla väärik nägu." 

"Mu silmad olid tõesti peaaegu pimedad," ütles Theoden. "Kõige rohkem võlgnen ma sulle, aus 
külaline. Jälle oled sa tulnud õigel ajal. Tahan sulle midagi kinkida, enne kui me läheme, sinu omal 
valikul. Sa pead vaid nimetama midagi sellest, mis minule kuulub. Ainult oma mõõga jätan ma 
arvestusest välja!" 

"Kas ma tulin õigel ajal või mitte, seda saame veel näha," ütles Gandalf. "Kuid sinu kingiks, isand, 
valin ma selle, mis mu vajadusi kõige paremini täidab: kiire ja kindla. Anna mulle Varivalge! Enne oli ta 
ainult laenatud, kui seda võib laenuks nimetada. Aga nüüd ratsutan ma temaga suurde ohtu, pannes 
hõbeda musta vastu: ma ei riskiks millegagi, mis pole minu oma. Ja meie vahel on nagunii juba 
armastuse side." 

"Sa valid hästi,” nõustus Theoden, "ja ma annan ta sulle rõõmuga. Ometi on see suur kink. Pole 
teist Varivalge sarnast. Temas on tagasi tulnud üks vana aja võimsaist ratsudest. Ühtki taolist ei saa 


enam kunagi sündima. Ja teile, mu teised külalised, pakun ma selliseid asju, mida on leida minu 
relvakambrites. Mõõku te ei vaja, aga seal on kiivreid ja peeni rõngassärke, mida mu isadele Gondoris 
kingiti. Valige nende hulgast enne minekut endale sobivad, ja las teenida need teid hästi!" 


Nüüd kandsid mehed kuninga relvalaost välja sõjavarustuse ning rüütasid Aragorni ja Legolase 
säravasse turvistikku. Nad valisid ka kiivrid ja ümarad kilbid: nupud nende keskel olid kaetud kullaga 
ning täis rohelisi ja punaseid ja valgeid kalliskive. Gandalf ei võtnud mingit relvastust ning Gimlil 
polnud rõngasSärki tarvis, isegi kui nad oleksid leidnud mõne sobiva suurusega rüü, sest Edorase 
varude hulgas polnud leida paremat turvist kui see, mis sepistatud Põhjas Üksildase Mäe all. Aga ta 
valis rauast ja nahast kübara, mis sobis hästi tema ümarasse pähe; ning samuti võttis ta väikese kilbi. 
Sel oli kuju tatud rohelisel taustal jooksev valge hobune, mis oli Eorli Koja embleem. 

"Hoidku see sind hästi!" ütles Theoden. "See tehti minu jaoks Thengeli päevil, kui ma olin veel 
poiss.” 

Gimli kummardus. "Olen uhke, Margi Isand, kandes sinu värve," lausus ta. "Pigem kannaksin ise 
hobust, kui laseksin sel end seljas kanda. Armastan oma jalgu rohkem. Aga võib-olla satun veel 
kuhugi, kus saan omil jalul seista ja võidelda." 

"Küllap sa seda saad," kostis Theoden. 

Nüüd tõusis kuningas püsti ning Eowyn tuli kohe veini kandes tema juurde. "Ferthu Thöoden häl!" 
sõnas naine. "Võta nüüd see peeker ja joo sel õnnelikul tunnil. Olgu sul tervist tulles ja minnes!" 

Theoden jõi peekrist ning siis ulatas naine selle külalistele edasi. Aragorni ees seistes jäi ta äkitselt 
pidama ning vaatas meest, ja ta silmad lõid särama. Ja mees vaatas ta kaunist nägu ja naeratas; 
karikat võttes kohtusid ta käed naise omadega ning ta tundis, kuidas emand puudutusest võpatab. 
"Ole tervitatud, Aragorn Arathorni poeg!" ütles naine. "Ole tervitatud, Rohani Emand!" vastas mees, 
aga nüüd oli ta nägu murelik ning ta ei naeratanud enam. 

Kui kõik olid joonud, läks kuningas läbi koja ukse juurde. Seal ootasid teda valvurid ja käskjalad 
ning sinna olid kogunenud kõik isandad ja pealikud, kes viibisid veel Edorases või elasid selle lähedal. 

"Vaadake! Ma lähen teele ja küllap jääb see minu viimaseks sõiduks," lausus Theoden. "Mul ei ole 
last. Mu poeg ThEodred on tapetud. Nimetan oma õepoja Eomeri oma pärijaks. Kui kumbki meist 
tagasi ei tule, siis valige endi keskelt uus isand. Aga kellegi valitseda pean ma nüüd usaldama oma 
rahva, kelle ma maha jätan. Kes teist jääb nendega?" 

Keegi ei vastanud. 

"Kas pole siis kedagi, keda nimetada võiksite? Keda mu rahvas usaldab?" 

"Eorli Koda," vastas Häma. 

"Aga Eomeri ei saa ma siia jätta, ja ega ta jääkski," ütles kuningas, "ja tema on meie Kojast 
viimane." 

"Ma ei nimetanud Eomeri," vastas Häma. "Ja tema ei ole viimane. On veel Eowyn Eomundi tütar, 
tema õde. Ta on kartmatu ja vapra südamega. Kõik armastavad teda. Las olla tema isanda eest 
eorlingidele, kuni meie ära oleme." 

"Saagu nii," nõustus Thöoden. "Kuulutagu käskjalad rahvale, et Emand Eowyn juhib neid!" 

Siis võttis kuningas istet toolil uste ees ning Eowyn põlvitas ta ette ja sai tema käest mõõga ja 
kauni turvise. "Jää hüvasti, õetütar!" sõnas ta. "Sünk on see tund, aga võib-olla tuleme siiski 
Kuldsesse Kotta tagasi. Kuid Haraliinas võivad inimesed end kaua kaitsta ning kui lahing lõpeb 
halvasti, tulevad sinna kõik, kes põgenema pääsevad.” 

"Ära räägi nii!" vastas naine. "Aasta eest loen ma iga päeva, mis möödub enne sinu tagasitulekut." 
Aga kõneldes langes ta pilk Aragorni peale, kes sealsamas kõrval seisis. 

"Kuningas tuleb tagasi," ütles too. "Ära karda! Mitte Läänes, vaid Idas ootab meid turm." 


Nüüd laskus kuningas Gandalfi kõrval trepist alla. Teised järgnesid neile. Aragorn vaatas tagasi, 
kui nad värava poole suundusid. Eowyn seisis üksi maja ukse ees trepimademel, mõõk püsti ees ning 
käed selle pidemele toetumas. Ta oli rõivastatud rõngasrüüsse ning säras päevapaistel kui hõbe. 

Gimli kõndis Legolase kõrval, kirves õlal. "Noh, viimaks hakkame minema!" ütles ta. "Inimestel on 
vaja enne tegutsemist hirmus palju sõnu teha. Mu kirves läheb käes päris rahutuks. Kuigi ma ei kahtle, 
et need rohirrimid on lahingusse jõudes üsna kibeda käega. Aga see pole siiski niisugune sõda, mis 
mulle sobib. Kuidas ma lahingusse saan? Tahaksin parema meelega kõndida kui Gandalfi 
sadulakaarel põruda, justkui mõni pamp." 

"See on igatahes kindlam iste kui mõni teine," lausus Legolas. "Aga kahtlemata paneb Gandalf 
sind rõõmuga maha, kui andmiseks läheb; või paneb Varivalge ise. Kirves ei ole ratsaniku jaoks mingi 
relv." 

"Ja päkapikk ei ole mingi ratsanik. Raiuksin pigem orkide kaelu, kui inimeste päid maha kaksaksin," 
sõnas Gimli oma kirvevart patsutades. 

Väraval leidsid nad suure hulga mehi, nii noori kui vanu, kõik sadulas ootel. Sinna oli kogunenud 
enam kui tuhat sõdalast. Nende odad nägid välja nagu tärkav mets. Lähenevat Theodenit tervitasid 
valjud ja rõõmsad hüüded. Mõned hoidsid valmis kuninga ratsut Lumilakka ning teised Aragorni ja 
Legolase hobuseid. Gimli seisis ebaledes paigal ja põmitses loomi, kuid Eomer tuli tema juurde, 
hobune käekõrval. 


"Tere, Gimli Glöini poeg!" hüüdis ta. "Mul pole aega olnud sinu matra all viisakalt rääkima õppida, 
nagu sa lubasid. Aga kas me ei võiks oma tüli natukeseks ajaks kõrvale lükata? Vähemalt Metsa 
Emanda kohta ei ütle ma enam ühtki halba sõna." 

"Ma unustan oma raevu veidiks ajaks, Eomer Eomundi poeg," vastas Gimli, "aga kui sa kunagi 
juhtud Emand Galadrieli oma silmaga nägema, siis pead sa tunnistama ta kauneimaks kõigist 
emandaist, või muidu on meie sõprusel lõpp." 

"Olgu nii!" nõustus Eomer. "Aga kuni selle ajani anna mulle andeks ning andeksanni märgiks 
ratsuta palun koos minuga. Gandalf sõidab kõige ees koos Margi Isandaga; aga Tulijalg, mu hobu, 
kannab meid mõlemaid, kui sa soovid." 

"Tänan sind väga," lausus Gimli üsna rahulolevalt. "Ratsutan rõõmuga sinu seltsis, kui mu 
kaaslane Legolas võib meie kõrval sõita." 

"Saagu nõnda," sõnas Eomer. "Legolas minu vasakul ja Aragorn minu paremal käel, ning keegi ei 
julge meile ette jääda!" 

"Kus on Varivalge?" küsis Gandalf. 

"Jookseb vabalt rohul ringi," vastasid nad. "Ta ei lase ühelgi mehel end puutuda. Seal ta läheb, all 
koolme juures, nagu vari pajude vahel." 

Gandalf vilistas ja hüüdis valjusti hobuse nime ning kaugel eemal viskas too pea selga, hirmus, 
pööras ringi ja kihutas nagu nool meesteväe poole. 

"Kui Läänetuule hing peaks kunagi nähtava kuju võtma, siis niisugune ta olekski," lausus Eomer, 
kui suur hobune ligi kappas ja võluri ees seisma jäi. 

"Kink paistab juba antud olevat," märkis Thdoden. "Aga kuulake kõik! Siinsamas paigas nimetan 
ma oma külalise Gandalf Hallrangi, kõige targema nõuandjaist, kõige teretulnuma rändureist, Margi 
isandaks ja eorlingide pealikuks, kuni meie sugu kestab; ja ma annan talle Varivalge, hobuste printsi." 

"Tänan sind, Theoden Kuning," ütles Gandalf. Korraga heitis ta oma halli mantli tagasi, viskas 
minema oma kübara ja hüppas sadulasse. Ta ei kandnud ei kiivrit ega turvist. Tema lumivalge juus 
lehvis vabalt tuules ning ta valge rüü säras pimestavana päikese käes. 

"Vaadake Valget Ratsanikku!" hüüdis Aragorn ning kõik võtsid ta sõnad üles. 

"Meie Kuningas ja Valge Ratsanik!" hõiskasid nad. "Edasi, eorlingid!" 

Pasunad hüüdsid. Hobused tõusid korsates tagajalgadele. Odad lajatasid kilpide vastu. Siis tõstis 
kuningas käe ning mürinal, otsekui korraga valla pääsenud tormihoog, kappas Rohani viimne vägi 
Läände. 

Kaugel üle tasandiku nägi Eowyn nende odade välkumist, kui ta seisis üksinda vaikiva maja uste 
ees. 


7. PEATÜKK 
Helmi Süvik 


Päike kaldus juba läände, kui nad Edorasest välja sõitsid, ning tema valgus paistis neile silmi, 
muutes Rohani voogavad väljad kuldseks vineks. Valgete Mägede eelküngaste ääres viis loodesse 
paljutallatud tee, mida mööda nad läksid aina üles ja alla sel haljal maal, ületades paljudel koolmetel 
väikesi kiireid jõgesid. Kaugel eemal paremal käel kumasid Udumäed, mis muutusid sedamööda aina 
tumedamaks ja kõrgemaks, mida rohkem versti sõitjate jalge all kulus. Päike laskus nende ees üha 
madalamale. Nende taga lähenes õhtu. 

Vägi kappas edasi. Häda kihutas neid takka. Hiljaksjäämise kartuses ratsutasid nad nii kiiresti, kui 
võisid, ja tegid harva peatusi. Rohani ratsud olid väledad ja vastupidavad, kuid minna oli veel palju 
penikoormaid. Linnulennult jäi rohkem kui kakskümmend viis penikoormat Edorasest Rauajõe 
koolmeteni, kus nad lootsid leida kuninga mehi, kes hoidsid tagasi Sarumani vägesid. 

Öö sulgus nende ümber. Viimaks jäid nad laagrisse. Nad olid umbkaudu viis tundi ratsutanud ning 
jõudnud kaugele läänetasandikule, aga ometi oli enam kui pool teed veel ees. Nüüd lõid nad suures 
ringis üles oma välilaagri, tähise taeva ja kasvava kuu all. Nad ei süüdanud tuld, sest polnud kindlad, 
mis võib juhtuda; aga nad panid endi ümber välja ringi ratsanikest valvureid ning saatsid maad 
kuulama luurajad, kes varjudena üle lainja maapinna libisesid. Öö venis mööda ilma sõnumite ja 
häireta. Koidu ajal kõlas sarvehüüd ning tunni aja pärast asusid nad uuesti teele. 


Taevas polnud veel pilvi, kuid õhk oli raske ning selle aastaaja kohta kuum. Tõusev päike oli 
hämune ning selle järel kerkis aeglaselt taevasse pimedus, nagu koguks Idas jõudu suur torm. Ja 
Loodes näis tihenevat teine tume laik Udumägede jalamil, otsekui vari, mispikkamisi Võluri Orust alla 
hiilis. 

Gandalf tuli tagasi sinna, kus Legolas Eomeri kõrval sõitis. "Sul on oma kauni rahva teravad 
silmad, Legolas," ütles ta, "ja nad võivad penikoorma kauguselt varblast vindist eristada. Ütle, kas sa 
näed midagi seal Raudlinna pool?" 

"Sinna on palju versti maad," lausus Legolas pilku sinnapoole pöörates ja oma saleda käega silmi 
varjates. "Näen pimedust. Selle sees liiguvad mingid kogud, suured kogud jõekaldal, aga mis need on, 
ei oska ma öelda. See pole udu ega pilv, mis mu silmi petab: mingi jõud laotab maa üle varju loori ja 
see sammub aeglaselt jõge mööda alla. Näib, nagu voolaks küngastelt maha hämarik lõputu hulga 
puude all." 

"Ja meie taga tõuseb Mordori enese torm," ütles Gandalf. "Öö tuleb must." 

Nende rännaku teise päeva edenedes muutus Õhk aina raskemaks. Pärastlõunal hakkasid sünkjad 
pilved nende pea kohale kogunema, otsekui tume varikatus suurte lainjate servadega, mida 
ääristavad pimestava valguse täpid. Päike loojus veripunasena suitsuvinesse. Ratsanike odaotsad 
olid otsekui tulle kastetud, kui viimased valguskiired Kolmissarve tippude järsud nõlvad lõkendama 
panid: nüüd asusid nad väga lähedal Valgete Mägede põhjapoolseimale harule, kolmele hambulisele 
teravikule, mis loojangul vastu vaatasid. Viimases punakas kumas märkasid eelväe mehed tumedat 
täppi - nende poole kappas üksik ratsanik. Nad peatusid, et teda järele oodata. 

Tulija oli väsinud mees katkise kiivri ja lõhestatud kilbiga. Ta ronis aeglaselt sadulast maha ning 
seisis tükk aega hingeldades paigal. Viimaks hakkas ta rääkima. "Kas Eomer on siin?" küsis ta. 
"Jõudsite lõpuks kohale, aga liiga hilja ja liiga väikese väega. Theodredi langemisest saadik on asjad 
halvasti läinud. Meid löödi eile suurte kaotustega üle Rauajõe tagasi; paljud said jõe ületamisel hukka. 
Öösel ründasid meie laagrit jõe tagant värsked salgad. Kogu Raudlinn peab tühi olema; ja Saruman 
on relvile toonud metsikuid mägilasi ja Nõgimaa karjarahvast jõgede tagant, keda ta samuti meile 
kaela saatis. Saime lüüa. Kaitsemüür murti. Erkenbrand Läänekurrust viis need mehed, keda ta kokku 
sai, oma kindlusse Helmi Süvikus. Ülejäänud on laiali pillatud. 

Kus on Eomer? Öelge talle, et ees pole mingit lootust. Ta peaks Edorasse tagasi pöörduma, enne 
kui Raudlinna hundid siia tulevad." 

Thoden oli istunud vaikides, mehe pilgu eest valvurite taha varjatuna, aga nüüd ajas ta oma 
hobuse ettepoole. "Tule, seisa minu ette, Ceorl!" ütles ta. "Ma olen siin. Eorlingide viimane vägi on 
välja sõitnud. Ma ei lähe tagasi ilma lahinguta." 

Mehe nägu valgustas üllatus ja rõõm. Ta ajas end sirgu. Siis ta põlvitas, ulatades oma täkitud 
mõõga kuningale. "Käsi mind, isand!" hüüdis ta. "Ja anna mulle andeks! Ma arvasin, et..." 

"Sa arvasid, et ma jäin Meduseldi küürutama, nagu vana puu paksu lume all. Nõnda see oligi, kui 
sa sõtta ratsutasid. Aga läänetuul on oksi raputanud," lausus Theoden. "Andke sellele mehele värske 
hobune! Sõidame Erkenbrandile appi!" 

Kuni Thoden rääkis, ratsutas Gandalf veidi maad ette ning istus seal üksi, vaadates põhja 
Raudlinna poole ning läände loojuvasse päikesesse. Nüüd tuli ta tagasi. 

"Sõida, Theoden!" ütles ta. "Sõida Helmi Süvikusse! Ära mine Rauajõe Koolmetele ega viivita siin 
tasandikul! Pean sind mõneks ajaks maha jätma. Varivalge kannab mind ühele kiirele 
asjatoimetusele." Ta pöördus Aragorni ja Eomeri ning kuninga kodakondsete poole ja hüüdis: "Hoidke 
hästi Margi Isandat, kuni ma tagasi tulen! Oodake mind Helmi Väraval! Jääge hüvasti!" 

Ta lausus Varivalgele ühe sõna ning suur hobu sööstis minema nagu vibult lastud nool. Samal 


hetkel oli ratsu kadunud: nagu hõbedane välk ehavalgel, nagu tuulehoog rohul, nagu vari, mis 
põgenes ja kadus silmist. Lumilakk korskas ja tõusis tagajalgadele, ihates kaasa minna; kuid ainult 
kiiretiibne lind oleks suutnud Varivalgele järele jõuda. 


"Mida see tähendab?" küsis üks valvureist Hämalt. 

"Et Gandalf Hallrangil on rutt,” vastas Häma. "Ta tuleb ja läheb alati ootamatult." 

"Kui Ussikeel siin oleks, siis poleks tal raske asjale seletust leida," sõnas teine. 

"Tõsi küll,” möönis Häma, "aga mina pigem ootaksin selgitamisega, kuni ma Gandalfi uuesti näen." 
"Sul tuleb võib-olla kaua oodata," märkis valvur. 


Vägi keeras ära Rauajõe Koolmetele viivalt teelt ning suundus lõuna poole. Öö laskus, kuid nad 
ratsutasid ikka edasi. Künkad lähenesid, aga Kolmissarve kolm tippu juba mustasid tumeneva taeva 
taustal. Veel mõne versta kaugusel, Läänekurru kaugemal küljel asus roheline org, suur lõhe mägede 
vahel, millest üks kuru küngastele avanes. Selle maa inimesed kutsusid toda kohta Helmi Süvikuks 
vana aja sõjakangelase järgi, kes seal pelgupaiga leidis. Org kulges põhjast Kolmissarve varju alt aina 
kitsama ja järsemana sissepoole, kuni varesepesi täis kaljud kummalgi küljel võimsate tornidena 
taevasse tõusid ja kogu valguse varjasid. 

Helmi Väraval, Süviku suu ees sirutas põhjapoolne kalju välja järsu astangu. Selle kannusel seisid 
iidsed kivimüürid ning nende sees asus kõrge torn. Inimesed rääkisid, et Gondori kuldseil päevil olid 
merekuningad tolle kindluse siia hiiglaste käte abil ehitanud. Seda hüüti Sarvelinnaks, sest ülal tornis 
puhutud pasuna hääl kaikus taga Süvikus, just nagu tuleksid mäealustest koobastest sõtta 
ammuunustatud väed. Samuti ehitasid muistse aja inimesed valli Sarvelinnast lõunakaljuni, et sulgeda 
pääsu kurule. Müüri alt voolas läbi laia truubi välja Süvikujõgi. See keerdus ümber Sarvekalju jalami 
ning voolas siis mööda nõva läbi laia rohelise taarna, laskudes laugelt Helmi Väravalt Helmi Tammile. 
Sealt langes oja Süvikuvakku ning edasi Läänekurru orgu. Sarvelinnas Helmi Väraval elaski nüüd 
Erkenbrand, Margi piiril asuva Läänekurru valitseja. Kui päevad sõjaohust pimenesid, oli ta targa 
mehena valli parandanud ning kindluse tugevaks teinud. 


Ratsanikud olid ikka veel madalas orus Vao suudme ees, kui kostsid hõiked ja sarvehüüud 
eesläinud luurajailt. Pimedusest vihisesid välja nooled. Kiiresti kappas üks piilur tagasi ja teatas, et 
hundiratsanikud on orus ning orkide ja metsmeeste vägi ruttab Rauajõe Koolmetelt lõunasse ja 
paistab Helmi Süviku poole suunduva. 

"Leidsime palju meie rahvast tapetuna, kui nad siiapoole põgenesid," ütles luuraja. "Ja kohtasime 
üksikuid salku, kes ilma juhita sinna-tänna ekslesid. Mis Erkenbrandist on saanud, seda ei tea keegi. 
Tõenäoliselt tabatakse ta enne, kui ta Helmi Väravale jõuab, kui ta polegi juba hukkunud." 

"Kas keegi on Gandalfi näinud?" küsis Theoden. 

"Jah, isand. Paljud on näinud valges riides vana ratsameest, kes kihutab üle väljade siia ja sinna, 
nagu tuul rohul. Mõned arvasid, et see on Saruman. Öeldakse, et ta läks enne ööhakku Raudlinna 
poole. Teised räägivad ka, et enne nähti Ussikeelt koos orkide kambaga põhja suundumas." 

"Ussikeelel läheb halvasti, kui Gandalf talle peale satub," ütles Theoden. "Sellegipoolest tunnen ma 
puudust mõlemast nõuandjast, nii uuest kui vanast. Aga sel õnnetul tunnil pole meil muud valikut, kui 
minna Gandalfi sõnade järgi edasi Helmi Väravale, olgu Erkenbrand seal või mitte. Kas on teada, kui 
suur on Põhjast tulev vägi?" 

"See on väga suur," kostis maakuulaja. "Põgeneja loeb iga vaenlast kahe eest, aga ma olen 
kõnelnud vaprate meestega ega kahtle, et vaenlase peajõud on palju kordi suurem kui kõik, mis meil 
kokku on." 

"Siis teeme kähku," ütles Eomer "Sõidame läbi nende vaenlaste, kes juba nagunii meie ja kindluse 
vahel on. Helmi Süvikus on koopaid, kuhu sajad inimesed võivad peitu pugeda, ning salateed viivad 
sealt üles mägedesse." 

"Ära looda salateedele," hoiatas kuningas. "Saruman on kogu maa ammu läbi uurinud. Aga selles 
paigas võib meie kaitse kaua vastu pidada. Mingem!" 


Aragorn ja Legolas läksid nüüd koos Eomeriga rühma etteotsa. Nad ratsutasid edasi läbi pimeda 
öö, sedamööda sammu aeglustades, kuidas pimedus süvenes ning tee tõusis lõuna pool aina 
kõrgemale ja kõrgemale hämaraisse kurdudesse mägede jalamil. Nad leidsid eest vähe vaenlasi. Siin- 
seal ilmusid välja ekslevad orkikambad, aga nood põgenesid enne, kui Ratsanikud jõusid nad kinni 
võtta või maha lüüa. 

"Kardan, et ei lähe enam kaua," tähendas Eomer, "kui kuninga väe tulek saab teatavaks meie 
vaenlaste juhile, olgu see Saruman või mõni teine pealik, kelle ta on välja saatnud." 

Nende taga kasvas sõjakära. Nüüd kuulsid nad üle pimeduse kaikumas rämedat laulu. Nad olid 
Süvikuvagu mööda kaugele üles roninud, kui tagasi vaatasid. Siis nägid nad tõrvikuid, lugematuid 
tuletäppe taamal mustadel väljadel, punaste lilledena laiali pillatult, või pikkade sätendavate rividena 
lauskmaalt üles voorimas. Siinseal lahvatas üles mõni suurem leek. 

"Vägi on suur, ja meil kindlalt kannul," ütles Aragorn. 

"Nad toovad tuld," lausus Theoden, "ning põletavad tulles maha kõik, kuhjad, hütid ja puud. See oli 


jõukas org ja siin oli palju talusid. Oh, mu õnnetu rahvas!" 

"Kui oleks vaid päev ja me võiksime neile kallale söösta nagu torm mägedest!" soovis Aragorn. 
"Mul on valus nende eest põgeneda." 

"Me ei pea enam kaugemale põgenema," kostis Eomer. "Siinsamas ees on Helmi Tamm, üle nõva 
tõmmatud vana kraav ja vall, kakssada sülda Helmi Väravast allpool. Seal võime otsa ringi pöörata ja 
lahingusse astuda." 

"Ei, meid on liiga vähe, et Tammi kaitsta," vaiales Theoden. "See on poolteist versta pikk, või 
rohkemgi, ja murrukoht on lai." 

"Murrukohas peab seisma meie järelvägi, kui meile peale surutakse," ütles Eomer. 


Polnud näha ei tähti ega kuud, kui Ratsanikud Tammi murrule jõudsid, kust oja välja voolas ning 
tee selle kõrval Sarvelinnast alla jooksis. Vall kerkis järsku nende ette, nagu kõrge vari musta avause 
taga. Kui nad edasi ratsutasid, astus vahimees neile vastu. 

"Margi Isand sõidab Helmi Väravale," kostis Eomer. "Sinuga räägib Eomer Eomundi poeg." 

"See on üle ootuste hea uudis," sõnas vahimees. "Kiirustage! Vaenlane on teil kannul." 

Vägi läks läbi murru ning peatus selle kohal murunõlval. Nüüd said nad oma rõõmuks teada, et 
Erkenbrand oli jätnud palju mehi Helmi Väravat kaitsma ning veel rohkem oli sealtkaudu põgenenud. 

"Saame ehk kokku tuhat jalameest," ütles Gamling, vana mees, kes oli Tammi valvajate pealikuks. 
"Aga enamus neist on näinud liiga palju talvi, nagu mina, või liiga vähe, nagu minu pojapoeg. Mis 
uudist on Erkenbrandist kuulda? Eile tuli sõna, et ta taandub siia koos nendega, kes on järel Lääne 
kurru parimaist ratsameestest. Aga ta pole tulnud." 

"Kardan, et nüüd ta enam ei tulegi," kostis Eomer. "Meie luurajad pole temast mingeid uudiseid 
toonud ning vaenlane täidab kogu orgu meie taga." 

"Loodan, et ta pääses põgenema," lausus Theoden. "Ta oli võimas mees. Temas ärkas taas ellu 
Helm Kirvekäe vaprus. Aga me ei saa teda siia ootama jääda. Peame kogu oma jõu müüride taha 
koondama. Kas te olete hästi varustatud? Meie võtsime kaasa vähe moona, sest sõitsime lahingusse, 
aga mitte piiramisele." 

"Meie taga Süviku koobastes on varjul kolm osa Läänekurru rahvast, vanu ja noori, naisi ja lapsi," 
ütles Gamling. "Aga sinna on kogutud ka suur toiduvaru ning palju loomi ja nende sööta." 

"See on hea," sõnas Eomer. "Sest vaenlane põletab ja rikub kõik, mis orgu jäi." 

"Kui nad moona pärast meiega Helmi Väravale kaupa tegema tulevad, siis peavad nad küll kõrget 
hinda maksma," ütles Gamling. 


Kuningas ja Ratsanikud läksid edasi. Enne jõge ületavat teetammi tulid nad sadulast maha. Pikas 
rivis juhtisid nad hobused kaldteed mööda üles ja astusid läbi Sarvelinna värava. Seal tervitati neid 
jälle rõõmu ja uue lootusega, sest nüüd oli mehi küllalt, et kaitsta nii linna kui tõkkevalli. 

Eomer seadis kiiresti oma mehed valmis. Kuningas ja tema kodakondsed olid Sarvelinnas sees, ja 
seal oli ka palju Läänekurru mehi. Aga Süvikuvallile ja selle torni, ning selle taha, seadis Eomer 
enamuse oma käsutuses olevast väest, sest seal oli kaitse ilmselt kõige nõrgem, kui müüri suure 
väega rünnati. Hobused viidi kaugele Süvikusse säärase valve all, nagu kaitsjad võisid lubada. 

Süvikuvall oli kakskümmend jalga kõrge ja nõnda lai, et neli meest võisid selle harjal kõrvuti käia, 
kaitseks rinnatis, millest ainult väga pikk mees ulatus üle vaatama. Siinseal olid kivis pilud, mille läbi 
sai lasta. Vallile pääses mööda treppi, mis jooksis alla Sarvelinna välimise õue uksest; kolm treppi 
viisid müürile ka tagant Süvikust, aga eest oli see sile ning valli ehitamiseks kasutatud suured kivid 
olid paika pandud nii osavalt, et kellegi jalg nende pragudes tuge ei leidnud, ja ülaservas eendusid 
rüngad nagu merest õõnestatud kaldakalju. 


Gimli seisis rinnatise vastu nõjatudes müüriharjal. Legolas istus ülal kaitsevallil, sõrmitses oma vibu 
ja piidles pimedust. 

"See on mulle rohkem meele järele," ütles päkapikk kividel tammudes. "Mu süda rõõmustab iga 
kord, kui me mägedele läheneme. Siin on head kaljud. Sel maal on tugevad kondid. Tundsin neid oma 
jalgades, kui me tammist üles tulime. Anna mulle aasta ja sada hõimlast ning ma teen sellest 
niisuguse paiga, mille vastu vaenuväed nagu vesi puruks jooksevad." 

"Ma ei kahtle selles," lausus Legolas. "Aga sina oled päkapikk ning päkapikud on kummaline 
rahvas. Mulle see koht ei meeldi, ja isegi päevavalges ei hakka ta mulle rohkem meeldima. Kuid sa 
trööstid mind, Gimli, ja mul on hea meel näha sind su jässakate jalgade ja kõva kirvega oma kõrval 
seismas. Ma soovin, et meie hulgas oleks rohkem sinu hõimlasi. Aga veelgi rohkem annaksin ma saja 
hea Sünklaane vibuküti eest. Meil läheks neid tarvis. Rohirrid on omal kombel head laskurid, aga neid 
on siin vähe, liiga vähe." 

"Vibulaskmise jaoks on liiga pime," vaidles Gimli. "Tegelikult on meil aeg magada. Magada! Ma 
tunnen une järele niisugust igatsust, mida ükski päkapikk minu arvates tunda ei võiks. Ratsutamine on 
väsitav töö. Aga kirves mu käes on rahutu. Anna mulle rodu orkikaelu ja hoovõturuumi, ja kogu 
väsimus on nagu peoga pühitud!" 


Aeg venis edasi. Kaugel orus põlesid ikka veel üksikud tuled. Raudlinna väed lähenesid nüüd 


vaikides. Nende tõrvikuid võis näha mitmes reas nõva mööda üles voolamas. 

Äkki puhkes Tammil kisa ja kära ning inimeste vihased lahinguhüüud. Üle serva tulid nähtavale 
leegitsevad oksad ning kogunesid tihedasti murrule. Siis paiskusid need laiali ja kadusid. Inimesed 
kappasid üle välja tagasi ning kaldteed mööda Sarvelinna väravale. Läänekurdlaste järelvägi oli sisse 
aetud. 

"Vaenlane on siinsamas!" ütlesid nad. "Me lasksime välja kõik nooled, mis meil olid, ja täitsime 
Tammi orkilaipadega. Aga see ei pea neid kaua kinni. Juba nad ronivadki mitmel pool kaldast üles, 
üksteise järel nagu sipelgad. Aga me õpetasime neid tõrvikutest loobuma." 


Südaöö oli möödas. Taevas oli täiesti pime ning õhu raske liikumatus ennustas tormi. Äkki põletas 
pilvi pimestav sähvatus. Haraline välk lõi maasse idapoolsetel küngastel. Üheainsa ereda hetke vältel 
nägid müüril seisvad valvurid kogu maad endi ja Tammi vahel heleda valgusega täituvat: see pulbitses 
ja vingerdas mustadest kogudest, masajaist ja laiadest, süngetest ja pikkadest, kõrgete kiivrite ja 
mustade kilpidega. Sajad ja sajad ronisid veel üle Tammi ja läbi lõhe. Tume hoovus voolas kaljult 
kaljule, aina müüride poole. Orus kõmises kõu. Taevast paiskus valla paduvihm. 

Vihmajagu nooli lendas vilinal üle kaitsevalli ja langes kõlksudes ja välkudes kividele. Mõned 
leidsid ka sihtmärgi. Helmi Süviku ründamine oli alanud, kuid sees polnud kuulda ühtki hüüdu ega 
väljakutset; ka nooli ei lennanud vastuseks. 

Ründajate salgad peatusid kalju ja müüri vaikiva vihkamise ees. Aeg-ajalt rebis välk pimeduse 
kõrvale. Siis tõstsid orkid kisa, vehkides odade ja mõõkadega ning lastes nooltepilve igaühe pihta, kes 
vallil nähtaval seisis; ning Margi mehed vaatasid hämmastunult toda tumedat viljavälja, mida sõjaraju 
oli külvanud, ja kus iga tähk läikis kidalise helgigaga. 

Vaskpasunad hüüdsid. Vaenlane tungis edasi, osalt vastu Süvikuvalli, teisalt teetammi ja kallaku 
poole, mis viis üles Sarvelinna väravale. Sinna kogunesid võimsaimad orkid ning metsmehed 
Nõgimaa kõndudelt. Nad kõhklesid veel hetke ja vajusid siis peale. Välk sähvis ning igal kiivril ja kilbil 
tuli pimestavvalgena nähtavale Raudlinna võigas käsi. Nad jõudsid kaljutippu ning ründasid väravate 
poole. 

Siis tuli viimaks vastus: lähenejaid kohtas nooltemaru ja kivirahe. Nad lõid vankuma, murdusid ja 
pagesid tagasi; ning ründasid jälle, murdusid ja ründasid jälle; ja iga kord peatusid nad tõusva mere 
kombel kõrgemas kohas. Jälle kõlasid pasunad ning esile tungis salk möirgavaid inimesi. Nad hoidsid 
oma laiu kilpe katusena pea kohal ning kandsid endi vahel kaht võimsat puutüve. Nende taga rüsisid 
orkide amburid, saates noolterahe tervitama müüril seisvaid vibumehi. Nad jõudsid väravateni. 
Tugevatest kätest õõtsuma löödud tüved lajatasid kõminal vastu väravapalke. Kui ükski meestest ülalt 
heidetud kivi läbi langes, asusid kaks teist tema kohale. Ikka ja jälle öõtsusid ja mürtsusid hiiglaslikud 
rammid. 

Eomer ja Aragorn seisid koos Süvikuvallil. Nad kuulsid möirgavaid hääli ja rammide tüminat, ning 
äkilises välgusähvatuses nägid nad ohtu, mis ähvardas väravaid. 

"Tule!" hüüdis Aragorn. "Käes on tund, mil me oma mõõgad koos välja tõmbame!" 

Nad jooksid tuulekiirul mööda müüriharja, trepist üles, ning jõudsid Kalju välimisse õue. Joostes 
kogusid nad endaga käputäie kangeid mõõgamehi. Linnamüüri nurgas, kus vall kaljuga kokku sai, 
avanes läände väike tagauks. Sel küljel jooksis peavärava poole kitsas rada, müüri ja järsu kaljuserva 
vahel. Koos sööstsid Eomer ja Aragorn uksest välja, teised tihedalt kannul. Mõõgad tõmmati tupest kui 
üks mees. 

"Güthwine!" karjus Eomer. "Güthwine Margi eest!" 

"Andüril!" karjus Aragorn. "Andüril duunedainide eest!" 

Küljelt rünnates tungisid nad metsmeestele peale. Andüril tõusis ja landes, hiilates valges tules. 
Vallil ja tornil kajas tagasi hõige: "Andüril! Andüril läheb sõtta. Mõõk, mis sai Murtud, särab jälle!" 

Jahmunud rammijad lasid puudel kukkuda ja pöördusid võitlema, kuid nende kilpide sein murti ja 
nad pühiti minema, löödi maha või heideti üle Kalju kivisesse jõkke. Orkiamburid lasksid meeletult ning 
põgenesid siis. 

Hetkeks jäid Eomer ja Aragorn väravate ees seisma. Kõu kõmises nüüd kaugemal. Välk sähvis 
ikka veel kaugel Lõunas mägede vahel. Põhjast puhus taas karge tuul. Pilved rebenesid ja triivisid 
minema ning tähed piilusid välja; Vaokalda küngaste kohal ujus lääne poole kuu, kumades kollaselt 
äikesepilvede vahel. 

"Me ei jõudnud just liiga vara kohale,” märkis Aragorn väravaid vaadates. Nende tohutud hinged ja 
raudvarvad olid kõveraks väändunud ning paljud puutalad katki. 

"Aga me ei saa siia müüri taha neid kaitsma jääda," ütles Eomer. "Vaata!" Ta osutas teetammile. 
Oja taga kogunes jälle suur summ orke ja inimesi. Nooled vingusid ja põrkusid kividele nende ümber. 
"Tulge! Me peame tagasi minema ja vaatama, kust me saame kive ja palke seestpoolt värava ette 
kanda. Tulge juba!" 

Nad pöörasid ringi ja jooksid minema. Sel hetkel hüppasid jalule tosinkond orki, kes olid liikumatult 
surnute seas lamanud, ning tulid neile kiiresti ja vaikselt järele. Kaks neist viskusid Eomeri kannul 
pikali, krabasid tal jalgadest kinni, tõmbasid mehe maha ja olid järgmisel hetkel tema kukil. Aga üks 
väike tume kogu, keda keegi polnud tähele pannud, kargas varjust välja ning tõi kuuldavale käreda 
karje: "Baruk Khazäd! Khazäd ai-mEnu!" Kirves vihises ja põrkus tagasi. Kaks orki langesid peatuina 


maha. Ülejäänud pagesid. 
Eomer rabeles jalule, kuna Aragorn talle appi jooksis. 


Tagauks pandi jälle kinni, riivistati ja tõkestati seespool kivikuhjaga. Kui kõik ohutult müüri varjus 
olid, pöördus Eomer ringi ja lausus: "Tänan sind, Gimli Glöini poeg! Ma ei teadnud, et sa koos meiega 
välja tungisid. Aga tihti osutub kutsumata külaline parimaks kaaslaseks. Kuidas sa sinna sattusid?" 

"Tulin teile järele, et und eemale peletada," vastas Gimli, "aga ma vaatasin mägilasi ja nad paistsid 
minu jaoks natuke suured olema, nii et ma istusin kivi kõrvale maha ja jälgisin teie mõõgamängu." 

"Mul pole kerge sulle vääriliselt tasuda," ütles Eomer. 

"Selleks tuleb sul palju võimalusi, enne kui öö mööda saab!" naeris päkapikk. "Aga mina olen rahul. 
Moriast lahkumisest saadik olen senini ainult puid raiunud." 


"Kaks!" teatas Gimli oma kirvest patsutades. Ta oli tagasi jõudnud oma kohale müüril. 

"Kaks?" kehitas Legolas õlgu. "Minul läks paremini, kuigi nüüd ma pean siialastud nooli korjama, 
sest minu omad on kõik otsas. Aga minu arvel on vähemalt kakskümmend. Kuid need on ainult mõned 
lehed tervest metsast." 


Taevas selgines nüüd kiiresti ja loojuv kuu paistis heledalt. Ent valgus tõi Margi Ratsanikele vähe 
lootust. Vaenlane nende ees näis pigem kasvavat kui kahanevat ning ikka veel rüsis neid läbi lõhe 
Orust üles. Väljatung Kaljule tõi kaasa ainult üürikese hingetõmbeaja. Värava ründajate hulka 
kahekordistati. Raudlinlased langesid mühinal nagu meri Süvikuvalli vastu. Orkid ja mägilased 
parvlesid selle jalamil ühest äärest teiseni. Konksudega köisi heideti üle rinnatise kiiremini, kui mehed 
jõudsid neid läbi lõigata või tagasi visata. Sadu pikki redeleid kerkis püsti. Paljud neist tõugati maha 
tagasi, kuid veelgi rohkem tuli asemele ning orkid ronisid neid mööda üles nagu ahvid Lõuna pimedais 
metsades. Valli jalamil kuhjusid surnud ja haavatud läbisegi, otsekui tormist räsitud katuselaastud; 
nood õudsad kingud kasvasid aina kõrgemale, aga vaenlane tuli ikka edasi. 

Rohani mehed hakkasid väsima. Kõik nende nooled olid otsas ja odad heidetud; nende mõõgad 
olid hambulised ja kilbid lõhki. Kolm korda käisid Aragorn ja Eomer neid ründamas ja kolm korda 
leegitses Andüril meeletus võitluses, mis kihutas vaenlase müürilt minema. 

Siis tõusis kära tagapool Süvikus. Orkid olid hiilinud nagu rotid läbi truubi, mille kaudu jõgi välja 
voolas. Seal kogunesid nad kaljude varjus, kuni ülal käis kõige kuumem madin ja peaaegu kõik 
kaitsjad müüriharjale ruttasid. Siis kargasid nad välja. Mõned olid juba Süviku lõugade vahel hobuste 
hulgas ning võitlesid nende vardjatega. 

Gimli hüppas vallilt alla metsiku karjega, mis kajas kaljudelt tagasi. 

"Khazäd! Khazäd!" Peagi olid tal käed tööd täis. 

"Ai-oi! " möirgas ta. "Orkid on müüri taga. Aioi! Tule, Legolas! Seal jätkub meile mõlemale küllalt. 
Khazäd ai-mõnu! " 


Gamling Vana vaatas Sarvelinnast alla, kuuldes päkapiku valju häält üle kogu lärmi. "Orkid on 
Süvikus!" hüüdis ta. "Helm! Helm! Edasi, helmingid!" üürgas mees, kihutades paljude Läänekurru 
meeste eesotsas Kaljult treppi mööda alla. 

Nende tormijooks oli metsik ja ootamatu ning orkid andsid järele. Peagi suruti nad kitsasse kurusse 
ning tapeti või aeti kriisates Süviku taarna, et nad seal koobastes peituvate valvurite saagiks 
langeksid. 

"Kakskümmend üks!" hõikas Gimli. Ta sirutas kahekäelöögiga viimase orki oma jalge ette pikali. 
"Nüüd läheb minu arve isand Legolase omast mööda." 

"Topime selle rotiaugu kinni," ütles Gamling. "Päkapikud pidada kiviga osavasti ümber käima. Aita 
meid, hea isand!" 

"Me ei raiu kivi ei sõjakirveste ega oma sõrmeküüntega," kostis Gimli. "Aga ma aitan, kuidas saan." 

Nad korjasid kokku nii palju väikesi munakaid ja murdunud kivinukke kui leidsid ning Gimli juhtimise 
all sulgesid Läänekurru mehed truubi sisemise otsa, kuni jäi järele ainult kitsuke läbipääs. Seepeale 
hakkas vihmast paisunud Süvikujõgi oma kinnitopitud sängis loksuma ja virdama ning kasvas 
aegamisi külmadeks tiikideks kaljude vahel. 

"Üleval on kuivem," ütles Gimli. "Tule, Gamling, ja vaatame, kuidas müüril asjad edenevad!" 

Ta ronis üles ning leidis Legolase Aragorni ja Eomeri kõrval. Haldjas ihus oma pikka nuga. 
Rünnakus oli väike vaheaeg, kuna katse läbi truubi sisse murda ebaõnnestus. 

"Kakskümmend üks!" teatas Gimli. 

"Väga hea!" sõnas Legolas. "Aga minu kirjas on nüüd kaks tosinat. Siin üleval tuli natuke noatööd 
teha." 


Eomer ja Aragorn toetusid väsinult mõõkadele. Vasakul tõusis uuesti Kaljul peetava lahingu kära ja 
madin. Kuid Sarvelinn pidas ikka veel kindlalt vastu, otsekui saar keset merd. Selle väravad olid 
purustatud; aga üle palkide ja kivide kuhja polnud veel ükski vaenlane sisse pääsenud. 

Aragorn vaatas kahvatuid tähti ja kuud, mis nüüd orgu sulgevate läänepoolsete küngaste taha 
veeres. "See öö on pikk nagu aastad," ütles ta. "Millal küll päev ükskord tuleb?" 


"Koidik pole enam kaugel," kostis Gamling, kes oli nüüd üles tema kõrvale roninud. "Aga ma 
kardan, et koit ei aita meid." 

"Ometi on koit alati inimeste lootus," sõnas Aragom. 

"Ent nood Raudlinna elukad, nood poolorkid ja inimsortsid, keda Sarumani jõle kunst on sigitanud, 
ei pelga päikest," ütles Gamling. "Ja mägede metsmehed samuti mitte. Kas sa ei kuule nende hääli?" 

"Ma kuulen neid," kostis Eomer, "kuid minu kõrvadele on see ainult lindude kisa ja loomade 
möirgamine." 

"Aga paljud neist karjuvad Nõgimaa keeles," väitis Gamling. "Ma tunnen seda keelt. See on iidne 
inimeste kõne, mida kunagi räägiti paljudes Margi lääneorgudes. Kuula! Nad vihkavad meid ja on 
rahul, sest meie hukk näib neile kindel. "Kuningas, kuningas!" hüüavad nad. "Me võtame nende 
kuninga. Surm forgoilidele! Surm Õlepeadele! Surm Põhjamaa röövlitele!" Niisuguseid nimesid nad 
meile annavad. Pool tuhat aastat pole nad unustanud oma kaotusekibedust, kui Gondori isandad 
andsid Margi Eorl Noorele ja temaga liidu sõlmisid. Seda vana viha on Saruman õhutanud. See on 
metsik rahvas, kui ta üles tõuseb. Nad ei anna alla ei koidu ega eha ajal, kuni Thdoden on võidetud 
või nemad ise tapetud." 

"Sellegipoolest toob päev mulle lootust," lausus Aragom. "Kas ei öelda, et ükski vaenlane pole 
eales Sarvelinna võtnud, kui inimesed seda kaitsesid?" 

"Nõnda laulikud ütlevad," nõustus Eomer. 

"Siis kaitskem neid sõnu, ja lootkem!" lausus Aragorn. 


Nende jutu ajal kõlas pasunate huik. Siis käis raksatus ja üles paiskus tuld ja suitsu. Süvikujõe 
veed tulvasid sisinal ja aurates välja: neid ei hoidnud enam miski kinni, sest plahvatuse järel haigutas 
müüris suur lõhe. Sealt kaudu vooris sisse tumedate kogude kari. 

"Sarumani nõiatemp!" käratas Aragorm. "Nad on senikaua jälle truupi roninud, kuni me juttu 
ajasime, ja meie jalge all Orthanci tule süüdanud. Elendil! Elendil!"" karjus ta, hüpates alla 
murrangusse; aga samal ajal kerkisid sajad redelid müüride vastu. Üle valli ja valli alt tuli viimane 
rünnak, uhades nagu must laine üle liivaluite. Kaitse oli minema pühitud. Osa Ratsanikest aeti tagasi, 
aina kaugemale ja kaugemale Süvikusse, kus nad kukkudes ja võideldes sammsammult järele andsid 
ning koobaste poole taandusid. Teised murdsid läbi vaenlaste kindluse juurde. 

Lai trepp tõusis Süvikust üles Kaljule ja Sarvelinna tagaväravale. Selle alumistel astmetel seisis 
Aragorn. Tema käes hiilgas ikka veel Andüril ning hirm mõõga ees hoidis vaenlast veidi aega tagasi, 
kuna trepile pääsenud üksteise järel üles värava poole suundusid. Ülemistel astmetel põlvitas 
Legolas. Ta vibu oli vinnas, kuid tal oli järel vaid üksainus üleskorjatud nool ning nüüd jälgis ta 
ümbrust, valmis laskma esimest orki, kes julgeb trepile läheneda. 

"Kõik, kes said, on nüüd eluga sisse pääsenud, Aragorn," hüüdis ta. "Tule tagasi!" 

Aragorn pöördus ringi ja ruttas trepist üles; aga joostes juhtus ta väsimuse tõttu komistama. 
Silmapilk sööstsid vaenlased edasi. Orkid tormasid lõuates mehe poole, valmis oma pikkade kätega 
temast kinni haarama. 

Esimene langes, Legolase viimane nool kõris, aga ülejäänud kargasid talle peale. Siis raksatas 
trepile ülalt vallilt heidetud kivirahn ning peletas orkid tagasi Süvikusse. Aragorn jõudis ukseni ning 
lajatas selle kähku enda järel kinni. 

"Asjad lähevad halvasti, mu sõbrad," ütles ta käsivarrega otsmikult higi pühkides. 

"Halvasti jah," möönis Legolas, "aga veel mitte lootusetult, kuni sina meiega oled. Kus on Gimli?" 

"Ma ei tea," kostis Aragorn. "Nägin teda viimati võittemas müüri all maas, aga vaenlane viis meid 
lahku." 

"Ah! See on halb uudis," kurtis Legolas. 

"Ta on kange ja tugev," lausus Aragorn. "Loodame, et ta suudab koobaste juurde pääseda. Seal 
oleks ta mõneks ajaks ohutus kohas. Ohutumas kui meie. Selline pelgupaik võiks päkapikule meele 
järele olla." 

"Pean sellele lootma," ohkas Legolas. "Aga ma soovin, et ta oleks seda teed tulnud. Tahtsin isand 
Gimlile öelda, et minu arvel on nüüd kolmkümmend üheksa.” 

"Kui ta end koobaste juurde välja võitleb, siis läheb ta jälle sinust mööda," naeris Aragorn. "Ma pole 
veel kunagi näinud nii vilgast kirvest." 

"Lähen otsin mõned nooled," ütles Legolas. "Lõpeks see öö ometi kord otsa, siis saaksin laskmise 
jaoks rohkem valgust!" 


Aragorn läks kindlusse. Seal sai ta oma jahmatuseks teada, et Eomer ei jõudnud Sarvelinna. 

"Ei, ta ei tulnud Kaljule tagasi,” ütles üks Läänekurru meestest. "Nägin teda viimati Süviku suudmes 
mehi enda ümber kogumas ja võitlemas. Gamling oli koos temaga, ja päkapikk ka; aga ma ei jõudnud 
nendeni." 

Aragorn sammus läbi sisemise õue ja ronis kambrisse kõrgel tornitipus. Seal seisis kuningas, tume 
kuju kitsa akna taustal, ja vaatas alla orgu. 

"Mis uudist, Aragorn? " küsis ta. 

"Süvikuvall on võetud, isand, ja kogu kaitse minema pühitud; aga paljud pääsesid Kaljule pakku." . 

"Kas Eomer on siin?" 


"Ei, isand. Aga paljud sinu mehed taganesid Süvikusse ning mõned ütlevad, et Eomer oli nende 
hulgas. Kitsas kohas võivad nad vaenlast tagasi hoida ja koobastesse jõuda. Mis lootust neil siis veel 
on, ma ei tea." 

"Igatahes rohkem kui meil. Öeldakse, et seal olla hea varustus. Ja õhk on seal puhas, tänu avadele 
kõrgel kaljupragudes. Keegi ei saa läbi murda kindlate meeste kaitsest. Nad võivad kaua vastu 
pidada." 

"Orkid on Orthancist mingi nõiaväe kaasa toonud," ütles Aragorn. "Neil on plahvatav tuli ja selle abil 
võtsid nad Valli. Kui nad koobastesse ei pääse, võivad nad seesolijad sinna kinni panna. Aga nüüd 
peame pöörama kogu tähelepanu endi kaitsmisele." 

"Ma lähen selles vangikongis närviliseks," sõnas Theoden. "Kui mul oleks oda käes ja ma saaksin 
oma meeste eesotsas väljale ratsutada, siis tunneksin ehk veel kord lahingurõõmu ja võiksin nõnda 
lõpetada. Aga siin on minust vähe kasu." 

"Siin oled sa vähemalt Margi tugevaimas kindluses kaitse all,” lausus Aragorn. "Sarvelinnas on meil 
rohkem lootust sind kaitsta kui Edorases, või isegi mägedes Haraliinas." 

"Öeldakse, et Sarvelinn pole kunagi rünnakule alistunud," ütles Theoden, "aga nüüd hakkab mu 
süda selles kahtlema. Maailm muutub, ja kõik, mis vanasti oli tugev, osutub nüüd ebakindlaks. Kuidas 
võib ükski kants vastu pidada nii suurele väele ja nii pöörasele vihale? Kui ma oleksin teadnud, et 
Raudlinna jõud on nõnda suureks kasvanud, poleks ma ehk nii rutakalt sellele vastu kihutanud, 
hoolimata kõigist Gandalfi kunstidest. Tema nõu ei paista nüüd sugugi nii hea, kui hommikupäikese 
all." 

"Ära otsusta Gandalfi nõuande üle enne, kui kõik on lõppenud, isand," sõnas Aragorn. 

"Lõpp ei saa enam pikk olema," ohkas kuningas. "Aga mina ei lõpeta siin, nagu mõni vana mäger 
lõksus. Lumilakk ja Hasufel ja mu vardjate hobused on sisemises õues. Kui koit tõuseb, lasen oma 
meestel Helmi sarve puhuda ja ratsutan ise välja. Kas sa sõidad siis koos minuga, Arathorni poeg? 
Võib-olla murrame välja või leiame vähemalt laulu väärilise lõpu - kui siin üldse kedagi järele jääb, kes 
seda laulda võiks." 

"Ma sõidan koos sinuga," ütles Aragorn. 

Kuninga loal pöördus ta müürile tagasi ning käis läbi kogu ringi, julgustades mehi ja abistades neid 
seal, kus rünnak oli äge. Legolas läks koos temaga. Alt lahvatasid üles tulekeeled, pannes kivid 
vappuma.Üles visati ronimiskonkse ning redelid tõsteti püsti. Ikka ja jälle jõudsid orkid välismüüri 
harjale ning taas tõukasid kaitsjad nad alla tagasi. 


Lõpuks seisis Aragorn suurte väravate kohal, vaenlase viskodasid tähele panemata. Eemale 
vaadates nägi ta idataevast heledamaks tõmbuvat. Siis tõstis ta üles oma tühja käe, pihk 
läbirääkimissoovi märgiks väljapoole pööratud. 

Orkid lõugasid ja irvitasid. "Tule alla! Tule alla!" pröökasid nad. "Kui sa meiega rääkida tahad, tule 
alla! Too oma kuningas välja! Meie oleme võitlevad uruk-haid. Küll me ta urust välja kupatame, kui ta 
ise ei tule. Too oma kuningas redust välja!" 

"Kuningas jääb või tuleb omal tahtel," ütles Aragorn. 

"Mida sina siis siin teed?" pärisid nad vastu. "Miks sa välja kiikad? Kas tahad meie väe võimsust 
näha? Meie oleme võitlevad urukhaid." 

"Ma vaatasin välja, et koitu näha," kostis Aragorn. 

"Mis meil koidust!" irvitasid nood. "Meie oleme urukhaid: meie ei jäta võitlust ei ööl ega päeval, ei 
tormi ega ilusa ilmaga. Meie tuleme tapma, nii kuu kui päikese all. Mis meil koidust!" 

"Keegi ei tea, mida uus päev talle tuua võib," lausus Aragorn. "Kaduge siit enne, kui asi teile 
halvaks pöörab." 

"Kao ise, või me laseme su müüri pealt maha!" huilgasid nad. "See pole mingi läbirääkimine. Sul 
pole midagi öelda." 

"Mul on öelda seda," vastas Aragorn. "Ükski vaenlane pole veel Sarvelinna ära võtnud. Minge 
minema, või keegi teist ei leia halastust. Mitte keegi ei lahku siit elavana, et Põhja sõnumeid viia. Te ei 
tea, milline oht teid ähvardab." 

Aragornist õhkus nii suurt jõudu ja kuninglikkust, kui ta seal üksi oma vaenlaste vastas purustatud 
väravate kohal seisis, et paljud metsmehed jätsid lärmamise ja vaatasid üle õla alla orgu, ning mõned 
piidlesid kahtlevalt taevast. Aga orkid möirgasid naerda, ning üle müüri tuhises viskodade ja noolte 
rahe, kui Aragorn alla hüppas. 

Käis pauk ja tuleplahvakas. Väravakaar, millel ta hetk tagasi oli seisnud, pragunes ja vajus suitsu ja 
tolmupilves kokku. Kivikuhil paiskus laiali, otsekui tabanuks seda välk. Aragorn jooksis kuninga torni. 

Ent samal ajal, kui värav langes ning orkid selle ümber võidukisa tõstsid, valmistudes sisse 
tungima, tõusis nende selja taga kaugele tuulele sarnanev mühin, mis paisus paljude häälte käraks, 
mis karjusid koidukumas imelikke uudiseid. Jahmunud suminat kuuldes lõid Kaljul olevad orkid 
kõikuma ja vaatasid tagasi. Ning siis kajas äkitselt ja õudustäratavalt tornitipust Helmi suure sarve 
hüüd. 


Kõik, kes seda häält kuulsid, värisesid. Paljud orkid viskusid näoli maha ja katsid kõrvad 
käppadega. Süvikust tõusis kaja, huik huike järel, nagu seisaks igal kaljul ja künkal võimas 


sõnumitooja. Aga mehed müüridel tõstsid pilgu, kuulatades hämmastunult, sest kaja ei lakanud. Ikka 
ja jälle kaikusid sarvehüüud kinkude ümber; nüüd vastasid nad üksteisele lähemalt ja valjemini, 
puhudes meeletult ja vabalt. 

"Helm! Helm!" hüüdsid Ratsanikud. "Helm on tõusnud ja tuleb tagasi sõtta. Helm Theoden Kuninga 
eest!" 

Ja selle hõike saatel ilmus kuningas. Tema hobu oli valge nagu lumi, kuldne ta kilp ning pikk tema 
oda. Ta paremal käel sõitis Aragorn, Elendili pärija, ja nende taga ratsutasid Eorl Noore Koja isandad. 
Taevarannal puhkes valgus. Öö lahkus. 

"Edasi, eorlingid!" Selle hüüde ja suure sõjakisaga asusid nad rünnakule. Nad tormasid välja 
väravast, pühkisid üle teetammi ning tuiskasid läbi Raudlinna vägede nagu tuul läbi rohu. Nende 
tagant Süvikust kostsid koobastest väljuvate meeste käredad hõiked, kes vaenlast tagant kihutasid. 

Alla tulid kõik mehed, kes olid veel Kaljule jäänud. Ja ikka veel kaikus küngastel paljude sarvede 
hääl. 

Kuningas ja ta kaaslased kappasid edasi. Pealikud ja vägilased langesid või pagesid nende ees. Ei 
ork ega inimene suutnud neile vastu seista. Nende seljad pöördusid Ratsanike mõõkade ja odade 
poole ning nende näod oru suunas. Nad karjusid ja ulgusid, sest hirm ja suur imestus tabas neid koos 
päevatõusuga. 


Nõnda ratsutas kuningas Theoden Helmi Väravast välja ning murdis läbi tee suure Tammini. Seal 
ta kaaskond peatus. Valgus muutus nende ümber selgeks. päikesekiired lõõmasid idapoolsete 
küngaste kohal ning sädelesid nende odadel. Aga nemad istusid vaikides oma ratsudel ja vaatasid 
alla Süvikuvakku. 

Maastik oli muutunud. Seal, kus enne asus haljas org, mille rohused nõlvad üles küngastele tõusid, 
laius nüüd mets. Võimsad puud seisid raagus ja vaikselt üksteise kõrval, oksad räsus ja ladvad hallid; 
nende jombulised juured olid kaevunud pikka haljasse rohtu. Puude all valitses pimedus. Tammi ja 
tolle nimetu metsa vahele jäi vaid kakssada sülda vaba maad. Seal võdisesid nüüd Sarumani uhked 
väesalgad, tundes õudust nii kuninga kui puude ees. Neid voolas Helmi Väravalt alla, kuni kogu 
tammitagune maa oli vaenlastest tühi, aga tammi ees sagis neid tihedamini kui kärbseid. Nad ronisid 
ja roomasid asjata vao müüridel, püüdes pääseteed leida. Idas oli orusein liiga järsk ja kivine; 
vasakult, lääne poolt lähenes nende viimne turm. 

Korraga ilmus künkaharjale ratsanik, kelle valge rüü tõusvas päikeses särama lõi. Üle madalate 
kinkude kõlasid sarvehääled. Tema taga ruttasid laugetest nõlvadest alla tuhanded jalamehed, kel olid 
paljastatud mõõgad käes. Nende keskel ratsutas pikk ja tugev mees. Tema kilp oli punane. Kui ta 
oruveerele jõudis, tõstis ta huultele suure musta sarve ja puhus valju huike. 


"Erkenbrand!" karjusid Ratsanikud. "Erkenbrand!" 

"Vaadake Valget Ratsanikku!" hüüdis Aragorn. "Gandalf on tagasi tulnud!" 

"Mithrandir, Mithrandir!" hõiskas Legolas. "See on alles tõeline võlukunst! Tulge! Ma viskaksin 
sellele metsale enne pilgu peale, kui nõidus kustub." 

Raudlinna väed möirgasid, vankudes sinna ja tänna, pöördudes ühe õuduse eest teise õuduse 
poole. Taas hüüdis tornist sarv Läbi lõhe Tammis ründas kuninga salk. Küngastelt kihutas alla 
Erkenbrand, Läänekurru isand. Alla tormas Varivalge, otsekui hirv, kes jookseb mägedes kindlal 
sammul. Valge Ratsanik sööstis nende poole ning tema tuleku õud täitis vaenlase hullusega. 
Metsmehed viskusid tema ees näoli. Orkid tuikusid ja kriiskasid ning heitsid kõrvale nii mõõgad kui 
odad. Nad pagesid kui mägituulest aetud must suits. Ulgudes tormasid nad ootavate puude varju; ning 
sellest varjust ei tulnud välja enam ükski. 


8. PEATÜKK 
Tee Raudlinna 


Nõnda juhtus, et selges hommikuvalguses kohtusid kuningas Theoden ja Valge Ratsanik Gandalf 
taas haljal rohul Süvikujõe kõrval. Seal viibisid samuti Aragorn Arathorni poeg, haldjas Legolas, 
Läänekurru Erkenbrand ning Kuldse Koja isandad. Nende ümber kogunesid rohirrimid, Margi 
Ratsanikud; imestus ületas nende võidurõõmu ning nende silmad pöördusid metsa poole. 

Äkki kõlas vali hüüd ning Tammilt tormasid alla need, keda oli tagasi Süvikusse aetud. Sealt tulid 
Gamling Vana ja Eomer Eomundi poeg ning nende kõrval kõndis päkapikk Gimli. Tal ei olnud kiivrit 
ning tema pea ümber mähitud linane side oli vereplekiline, aga ta hääl oli vali ja tugev. 

"Nelikümmend kaks, isand Legolas!" kuulutas ta. "Aga mu kirves on tärgitud: neljakümne teisel oli 
raudvõru kaela ümber. Kuidas sinul lood on?" 

"Sa lähed minust ühega mööda," vastas Legolas. "Aga ma ei ole sulle võidu pärast kade, sest 
mulle teeb suurt rõõmu sind jälle omil jalul näha!" 

"Tere tulemast, õepoeg Eomer!" ütles Th€oden. "Nüüd, kus ma sind elusa ja tervena näen, on mu 
süda tõesti rõõmus." 

"Ole tervitatud, Margi Isand!" kostis Eomer. "Pime öö on möödas ja päev taas saabunud. Aga see 
päev toob veidraid uudiseid." Ta pöördus ringi ja vaatas imestunult algul metsa ja siis Gandalfi poole. 
"Jälle tuled sa kõige suuremas hädas, ootamatult," sõnas ta. 

"Ootamatult?" imestas Gandalf. "Ma ju ütlesin, et tulen tagasi ja saan teiega siin kokku." 

"Aga sa ei nimetanud tundi ega ennustanud oma tulemise viisi. Sa tood kummalist abi. Su 
võlukunst on õige võimas, Gandalf Valge!" 

"Võib-olla. Aga kui see ka nõnda on, siis pole ma seda veel näidanud. Ma ei teinud muud, kui 
andsin ohu korral head nõu ning kasutasin ära Varivalge kiirust. Rohkem on korda saatnud sinu oma 
vaprus ja Läänekurru meeste toekad jalad, mis kannatasid marssida läbi kogu öö." 

Siis vaatasid nad kõik Gandalfi veel suurema hämmastusega. Mõned heitsid tumedaid pilke metsa 
poole ning tõstsid käed kulmude kohale, nagu arvates, et nende silmad näevad teisiti kui võluri omad. 

Gandalf naeris pikalt ja lõbusalt. "Puud?" küsis ta. "Ei, mina näen metsa niisama selgesti kui teie. 
Aga see pole minu töö. Niisugune asi käib tarkadele üle jõu. See kukkus paremini välja, kui ma 
kavatsesin, ning isegi paremini, kui ma lootsin." 

"Aga kui see pole sinu, siis kelle nõidus see on?" küsis Theoden. "Sarumani oma see igatahes ei 
ole. Kas on olemas veel mõni võimsam tark, kellest me veel midagi ei tea?" 

"See pole nõidus, vaid hoopiski vanem jõud," ütles Gandalf. "Too jõud kõndis maa peal veel enne, 
kui haldjas laulis või haamer lõi. 


Kui kirvest polnud tundnud puu, 
Kui vastset mäge silmas kuu; 
Kui maailm leina polnud näind, 
Ta juba laantes ringi käis" 


"Ja milline võiks olla su mõistatuse vastus?" küsis Theoden. 

"Kui sa seda teada tahad, siis pead koos minuga Raudlinna tulema," kostis Gandalf. 

"Raudlinna?!" hüüatasid teised kooris. 

"Jah," lausus Gandalf. "Ma lähen Raudlinna tagasi ning need, kes tahavad, võivad minuga ühes 
tulla. Seal saame muidki imesid näha." 

"Aga Margis ei ole küllalt mehi, kui need ka kõik kokku kogutaks ning haavadest parandataks, et 
Sarumani kindlust rünnata," väitis Theoden vastu. 

"Sellegipoolest lähen ma Raudlinna," ütles Gandalf. "Ma ei jää sinna kauaks. Minu tee läheb nüüd 
ida poole. Oodake mind Edorases enne kuu kahanemist!" 

"Ei!" sõnas Th€oden. "Koidueelsel pimedal tunnil ma kahtlesin, aga nüüd me enam ei lahku. Tulen 
sinuga, kui see on sinu nõu.” 

"Tahan Sarumaniga rääkida, nii kiiresti kui võimalik," ütles Gandalf "ja kuna ta on sulle suurt kahju 
teinud, siis oleks ka sinul sobilik seal viibida. Aga kui pea ja kui kiiresti saate te teele asuda?" 

"Mu mehed on lahingust väsinud," ütles kuningas, "ja mina samuti. Ma ratsutasin kaugele ning sain 
vähe und. Paraku pole mu vana iga ainult väljamõeldis ega Ussikeele sosinate teene. See on tõbi, 
mida ükski ravitseja ei saa täielikult tervendada, isegi mitte Gandalf." 

"Siis las kõik need, kes minuga kaasa tulevad, heidavad nüüd puhkama," lausus Gandalf. "Läheme 
teele õhtu varjus. See sobib hästi, sest minu nõu on, et meie tulekud ja minekud peaksid nüüdsest 
alates olema võimalikult salajased. Aga ma ei käse sul palju mehi kaasa võtta, Thšoden. Me läheme 
läbirääkimistele, mitte võitlusse.” 

Siis valis kuningas mehed, kes polnud haavata saanud ja kel olid kiired hobused, ning saatis need 
võidusõnumiga igasse Margi orgu; ja nemad viisid kohale ka tema kutse, mis käskis kõiki mehi, nii 
noori kui vanu, kiiresti Edorasse tulla. Seal korraldab Margi Isand teisel päeval pärast täiskuud kõigi 
meeste kogunemise, kes on suutelised relva kandma. Endaga ühes Raudlinna sõitma valis kuningas 
Eomeri ja kakskümmend meest oma kodakondsete seast. Gandalfiga koos läksid Aragorn, Legolas ja 


Gimli. Haavast hoolimata ei nõustunud päkapikk maha jääma. 

"See oli ainult nõrk hoop ja kübar pööras löögi kõrvale," ütles ta. "Minu tagasihoidmiseks on küll 
rohkem tarvis, kui too orkitäke.” 

"Ma hoolitsen haava eest, kuni sa puhkad," vastas Aragom. 


Kuningas naasis nüüd Sarvelinna ning magas nii vaikset und, nagu ta enam aastaid polnud 
maganud, ja ülejäänud osa tema valitud kaaskonnast magas samuti. Kõik teised, kes polnud haavata 
saanud, hakkasid pihta suure tööga; sest paljud olid lahingus langenud ning lamasid surnuna väljal või 
Süvikus. 

Ühtki orki polnud ellu jäänud; nende laipu ei hakanud keegi üle lugema. Aga suur hulk mägilasi oli 
alla andnud ning nüüd olid nad hirmul. 

Margi inimesed võtsid neilt relvad ning panid nad tööle. 

"Aidake nüüd parandada seda kurja, mida olete teinud,” ütles Erkenbrand, "ning pärast seda 
annate vande, et te ei tule enam kunagi relvastatult üle Rauajõe Koolmete ega sõdi koos inimeste 
vaenlastega; ja siis saate te vabalt oma maale tagasi minna. Sest Saruman on teid eksiteele viinud. 
Paljud teist said surma tasuks oma ustavuse eest temale; aga kui te ka võitnud oleksite, poleks teie 
palk palju parem olnud." 

See hämmastas Nõgimaa mehi, sest Saruman oli neile rääkinud, et Rohani inimesed on julmad ja 
põletavad oma vangid elusalt. 

Sarvelinna esise välja keskele kanti kokku kaks kääbast ning nende alla maeti kõik Margi 
Ratsanikud, kes olid linna kaitstes langenud, Idaorgude rahvas ühele ja Läänekurru rahvas teisele 
poole. Üksikus hauas Sarvelinna varju all lebas Häma, kuninga vardjate pealik. Tema langes Värava 
ees. 

Orkid kanti kokku suurtesse vimadesse inimeste kääbastest kaugemale, metsaserva ligi. See tegi 
rahvale muret, sest laipade kuhjad olid liiga suured, et neid matta või põletada. Tuletegemiseks oli neil 
vähe puid ning keegi ei söandanud nondele kummalistele puudele kirvest külge panna, isegi kui 
Gandalf poleks neid hoiatanud ka kõige suurema ohu korral mitte ühelegi oksaraole häda tegemast. 

"Las orkid jääda sinna, kus nad on," ütles Gandalf. "Hommik võib meile uut nõu tuua." 


Pärastlõunal valmistus kuninga salk teele asuma. Matmine alles algas ning Thoden leinas taga 
oma pealikku Hämat ja heitis esimese peotäie mulda tema hauale. "Suurt kurja on Saruman teinud 
mulle ja kogu sellele maale," ütles ta, "ja ma pean seda meeles, kui me kohtume." 

Päike veeres juba Vao läänepoolsete küngaste kohale, kui Thdoden ja Gandalf ning nende 
kaaslased viimaks Tammilt teele läksid. Nende taha oli kogunenud suur hulk rahvast, nii Ratsanikke 
kui Läänekurru rahvast, vanu ja noori, naisi ja lapsi, kes olid koobastest välja tulnud. Nad laulsid selgel 
häälel võidulaulu ning jäid siis äkki vait, mõeldes, mis võiks juhtuda, sest nad märkasid puid ja 
pelgasid neid. 

Ratsanikud jõudsid metsa juurde ja peatusid, sest ei hobused ega inimesed tahtnud sinna sisse 
minna. Puud olid hallid ja ähvardavad ning nende ümber lehvis vari või udu. Nende pikkade rippuvate 
okste otsad kummardusid allapoole, nagu krabavad sõrmed, nende juured väänlesid maapinnal, nagu 
kummaliste koletiste liikmed, ning mustad õõned avanesid nende all. Aga Gandalf läks väge juhtides 
edasi ning seal, kus Sarvelinnast tulev tee puudeni jõudis, nägid nad nüüd avaust, otsekui võlvitud 
väravat võimsate okste all; läbi selle astus Gandalf ning nad järgnesid talle. Siis leidsid nad oma 
hämmastuseks, et tee jooksis edasi ning Süvikujõgi selle kõrval; ja taevas pea kohal oli vaba ning täis 
kuldset valgust. Aga kummalgi pool olid puude kõrged löövid juba hämarusse mähkunud, kulgedes 
eemale läbitungimatutesse varjudesse; ja seal kuulsid nad okste kriiksumist ja oigamist, kaugeid 
hüüdeid ja sõnatute häälte kõma, mis vihaselt pomisesid. Ei orke ega teisi elavaid olendeid polnud 
näha. 

Legolas ja Gimli ratsutasid nüüd koos ühel hobusel ja hoidsid tihedasti Gandalfi ligi, sest Gimli 
tundis metsa ees hirmu. 

"Siin on nii palav," ütles Legolas Gandalfile. "Tunnen enda ümber vägevat raevu. Kas sa ei tunne, 
kuidas õhk su kõrvus tuikab?" 

"Jah," kostis Gandalf. 

"Mis noist õnnetuist orkidest on saanud?" küsis Legolas. 

"Seda ei saa vist keegi kunagi teada," vastas Gandalf. 


Nad ratsutasid veidi aega vaikides; aga Legolas kiikas pidevalt ühele ja teisele poole ning oleks 
tihti metsa hääli kuulates peatuma jäänud, kui Gimli oleks seda lubanud. 

"Need on kõige kummalisemad puud, mida ma iial olen näinud," ütles haldjas, "ja ma olen näinud 
mitutki tamme tõrust tärkamas ja vanas eas maha varisemas. Soovin, et mul oleks aega siin nende 
keskel jalutada: neil on hääled ning ajapikku hakkaksin ma ehk nende mõtteid mõistma." 

"Ei, ei!" tõrjus Gimli. "Jätame nad rahule! Ma aiman juba nagunii, mis neil mõttes on: nad vihkavad 
kõike, mis kahel jalal kõnnib; ja nende jutt käib lömastamisest ja kägistamisest." 

"Mitte kõike, mis kahel jalal kõnnib," parandas Legolas. "Siin sa minu meelest eksid. Need on orkid, 
keda nad vihkavad. Sest nad ei kuulu siia ning teavad vähe haldjatest ja inimestest. Kaugel on need 


orud, kus nad tärkasid. Ma arvan, et need on Fangorni sügavad taarnad, Gimli, kust nad tulevad." 

"Siis on see kõige ohtlikum mets Keskmaal," ütles Gimli. "Peaksin neile tänulik olema selle osa 
eest, mida nad siin mängisid, aga ma ei armasta neid. Sina võid neid imepärasteks pidada, kuid mina 
olen sel maal suuremat imet näinud, ilusamat kui ükski salu või välu, mis iial on kasvanud: selle võlu 
täidab ikka veel mu südant. 

Inimeste teed on imelikud, Legolas! Neil on siin käes üks Põhjamaa imedest - ja mida nad selle 
kohta ütlevad? Urud, ütlevad nad! Urud! Öõned, kuhu sõja ajal peitu pugeda ja kus loomasööta hoida! 
Mu hea Legolas, kas sa ei tea, et Helmi Süviku koopad on hiigelsuured ja lõpmata kaunid? Siia 
voolaks päkapike lõputu palverännak, et neile kasvõi pilku heita, kui teataks, et niisugune asi olemas 
on. Oi jaa, nad maksaksid puhast kulda üheainsa pilgu eest!" 

"Ja mina maksaksin kulda, et mitte sinna minna," sõnas Legolas, "ja teist niisama palju, et sealt 
välja pääseda, kui ma olen sinna sisse eksinud!" 

"Sina pole neid näinud, seepärast annan su pila sulle andeks," ütles Gimli. "Aga sa räägid lolli juttu. 
Kas sa ei arva, et need kojad on kaunid, kus elab sinu kuningas Sünklaane künka all, ja et päkapikud 
nende ehitamisel kunagi kaasa aitasid? Need on paljad sarad, võrreldes nende koobastega, mida ma 
siin näinud olen: mõõtmatud kojad täis tilkuva vee igikestvat muusikat, mis langeb sama kaunitesse 
järvedesse kui Kheled-zäram tähevalgel. 

Ja siis, Legolas, kui süüdatakse tõrvikud ja inimesed kõnnivad liivastel põrandatel kajavate võlvide 
all, ah! siis, Legolas, löövad lihvitud seintel sädelema pärlid ja kristallid ja hinnaliste maakide sooned; 
ja valgus kumab läbi marmorikurdude, mis on sama õhulised kui merikarp ning lüümed nagu 
kuninganna Galadrieli elavad käed. Seal on valged ja safrankollased ja koidupuna karva sambad, 
Legolas, rihveldatud ja põimitud kõige imepärasemateks kujudeks; nad kasvavad - välja 
mitmevärvilistest põrandatest, tõusevad vastu lae all hiilgavaile ripatseile: tiivad, köied, külmunud 
pilvedest peenemad kangad; odad, lipud, rippuvate losside tornid! Tüüned järved peegeldavad neid: 
sätendav maailm vaatab üles klaasja pinnaga tumedaist tiikidest; sellised linnad, mida Durini meel 
poleks osanud talle uneski silme ette manada, sirutavad oma puiestikud ja sammasõued välja 
tumedate orvadeni, kuhu valgus iial ei tungi.Ja kilks! langeb hõbedane tilk ning sõõrjad virved klaasi 
pinnal panevad kõik tornid looklema ja värelema, otsekui veetaimed ja korallid meregrotis. Siis saabub 
õhtu: nad kahvatuvad ja kustuvad vilkudes; tõrvikud lähevad teise kambrisse ja teise unelmasse. Seal 
tuleb kamber kambri järel, Legolas; koda järgneb kojale, võlv võlvile, trepp trepile; ja ikka veel viivad 
käänulised rajad edasi mägede südamesse. Urud! Helmi Süviku Koopad! Õnnelik oli too juhus, mis 
mind siia saatis! Neist lahkumine toob mulle pisarad silma." 

"Siis soovin ma sulle lohutuseks, Gimli,” sõnas haldjas, "et sa võiksid sõjast eluga tagasi pääseda 
ja neid taas vaatama tulla. Aga ära räägi neist kogu oma rahvale! Sinu jutu järgi paistab neil siin üsna 
vähe teha olevat. Võib-olla talitavad siinsed inimesed targasti, kui nad vähe räägivad: üks kärme 
päkapikupere võiks oma vasara ja meisliga siin rohkem ära rikkuda, kui nemad ehitada suutsid." 

"Ei, sa ei saa aru!" ütles Gimli. "Ühtki päkapikku ei jäta niisugune ime külmaks. Ükski Durini soost 
ei hakkaks neid koopaid kivide või maagi saamiseks üles kaevama, kui seal ka kulda ja teemante 
leiduks. Kas sina raiud maha kevadõites puudesalu, et küttepuid saada? Meie hoolitseksime nende 
õitsvate kivilaante eest, mitte ei hakkaks neid kaevandama. Teeksime tööd peene oskusega, kõks 
kõksu haaval - terve põneva päeva jooksul ehk üksainus tilluke kivilaast ja mitte enam - ning aastate 
möödudes avaksime uusi teid ja tooksime nähtavale kaugeid kambreid, mis on ikka veel pimedad ja 
paistavad praegu vaid tühikuina kaljupragude taga. Ja valgus, Legolas! Me valmistaksime selliseid 
lampe, millised särasid kunagi Khazad-dümis; ja kui me tahaksime, siis ajaksime minema tolle öö, mis 
magab seal mägede loomisest saadik; ja kui me sooviksime puhata, siis laseksime ööl tagasi tulla." 

"Su jutt on liigutav, Gimli,” ohkas Legolas. "Ma ei ole sind kunagi enne niimoodi rääkimas kuulnud. 
Sa paned mind peaaegu kahetsema, et ma ei ole neid koopaid näinud. Kuule! Teeme õige niisuguse 
kauba - kui me mõlemad eesootavaist ohtudest tervelt tagasi tuleme, siis rändame veidi aega koos 
ringi. Sina tuled koos minuga Fangorni ning siis tulen mina koos sinuga Helmi Süvikut vaatama." 

"See poleks just säärane tagasitee, mille mina valiksin,” sõnas Gimli. "Aga ma kannatan välja 
Fangorni, kui sina lubad tulla tagasi koobastesse ja nende imet minuga jagada." 

"Ma luban seda," ütles Legolas. "Aga paraku peame nii koopad kui metsa nüüd mõneks ajaks selja 
taha jätma. Vaata! Me hakkame puude vahelt läbi jõudma. Kui kaugele Raudlinn siit jääb, Gandalf?" 

"Umbes kümme penikoormat, nagu Sarumani rongad seda mõõdavad," vastas Gandalf, "kolm 
Süvikuvao suudmest Koolmetele ja sealt veel seitse Raudlinna väravateni. Aga me ei sõida täna öösel 
mitte kogu teed ära." 

"Ja kui me sinna jõuame, mida me siis näeme?" küsis Gimli. "Sina võid ju teada, aga mina ei oska 
arvata." 

"Ma ei tea isegi kindlalt,” vastas võlur. "Olin seal eile ööhakul, aga sellest ajast võib paljugi 
muutunud olla. Aga ma ei arva, et sa seda reisi hiljem asjatuks nimetad - kuigi Aglarondi Sädelevad 
Koopad sinust maha jäid." 


Viimaks jõudis salk puude vahelt läbi ning leidis, et nad on Vao põhja välja jõudnud, kus Helmi 
Süvikust tulev tee kaheks hargnes, minnes üht haru pidi itta Edorasse ja teist pidi põhja Rauajõe 
Koolmetele. Kui nad viimaste okste alt läbi ratsutasid, peatus Legolas ja vaatas kahetsusega tagasi. 


Korraga ta hüüatas. 

"Seal on silmad!" hõikas ta. "Silmad vaatavad okste varjust välja! Ma pole kunagi varem 
niisuguseid silmi näinud." 

Teised peatusid ja pöördusid tema hüüdest üllatatult ringi; kuid Legolas hakkas tagasi sõitma. 

"Ei, ei!" hüüdis Gimli. "Sina võid oma hullu peaga teha, mida tahad, aga lase mind enne hobuse 
seljast maha! Mina ei taha mingeid silmi näha!" 

"Seisa, Legolas Roheleht!" lausus Gandalf. "Ära mine metsa tagasi! Sinu aeg pole veel käes." 

Samal ajal astusid puude vahelt välja kolm kummalist kogu. Nad olid pikad nagu trollid, kaksteist 
jalga või rohkemgi kõrged; nende tugevad kehad, toekad kui noortel puudel, paistsid olevat kaetud 
halli ja pruuni tihedasti istuva rüü või nahaga. Olevuste liikmed olid pikad ja nende kätel oli palju sõrmi; 
nende juuksed olid karmid ja parrad hallikasrohelised nagu sammal. Pilk nende silmis oli tõsine, kuid 
nad ei vaadanud ratsanike poole: nende silmad pöördusid põhja suunas. Äkki tõstsid nad oma pikad 
käed suu juurde ja tõid kuuldavale kõlavad hüüded, selged kui sarvehääled, kuid helisevamad ja 
varjundirikkamad. Hüüetele vastati; ning ringi pöördudes nägid ratsanikud teisi samasuguseid 
olendeid läbi rohu lähemale rühkimas. Nad tulid kärmesti Põhjast, sammudes kahlavate haigrute 
kõnnakul, kuid mitte sama aeglaselt, sest nende pikki asteid võtvad jalad liikusid nobedamini kui 
haigru tiivad. Ratsanikud hüüatasid hämmastunult ning mõned panid käe mõõgapidemele. 

"Teil pole relvi tarvis,” ütles Gandalf. "Need on ainult karjased. Nad ei ole vaenlased ning 
õigupoolest pole neil meiega üldse mingit pistmist." 

Nõnda näis see olevat, sest tema sõnade ajal rühkisid pikakasvulised olendid metsa ja kadusid, 
ratsanikele ainsatki pilku heitmata. 

"Karjased!" üllatus Theoden. "Kus nende kari on? Mis asjad need sellised on, Gandalf? Sest on 
selge, et vähemalt sinule ei ole nad mitte võõrad." 

"Need on puude karjased," vastas Gandalf. "Kas sellest on siis nii palju aega möödas, kui sa tule 
ääres vanu lugusid kuulasid? Sinu maal on lapsi, kes võiksid tollest keerdus jutulõngast sinu 
küsimusele vastuse leida. Sa nägid ente, oo kuningas, ente Fangorni metsast, mida teie oma keeles 
Endilaaneks kutsute. Kas sa arvasid, et too nimi mõeldi lihtsalt niisama välja? Ei, Theoden, asi on 
vastupidi: nende jaoks olete teie vaid mööduv muinaslugu; kõik need aastad Eorl Noorest Theoden 
Vanani tähendavad nende jaoks üsna vähe ning kõik sinu koja suured teod on nende jaoks vaid 
tühiasi." 

Kuningas oli vait. "Endid!" ütles ta viimaks. "Muinaslugude abil hakkan ehk pisut nende puude imet 
mõistma. Milliseid kummalisi päevi ma näha saan! Kaua oleme hoolt kandnud oma loomade ja oma 
väljade eest, ehitanud oma maju, valmistanud oma tööriistu või sõitnud appi Minas Tirithi sõdadesse. 
Ja seda nimetasime me inimeste eluks, maailma viisiks. Hoolisime vähe sellest, mis jäi meie maa 
piiride taha. Meil on laule, mis neist asjust jutustavad, aga me hakkame neid unustama ja õpetame 
neid vaid oma lastele, niisama, kombe pärast. Ja nüüd tulevad laulud meie hulka võõrastest paikadest 
ja kõnnivad nähtavana päikese all." 

"Sa peaksid rõõmustama, Theoden Kuning," lausus Gandalf. "Sest mitte ainult inimeste lühike elu 
pole praegu ohus, vaid ka nende olendite elu, keda teie muinasloo aineks peate. Te pole liitlasteta, 
kuigi te neid ei tunne." 

"Ometi peaksin ma ka kurvastama," sõnas Theoden. "Sest kuidas ka õnn või sõda ei pöörduks, kas 
ei lõpe see nõnda, et palju kaunist ja imelist läheb igaveseks Keskmaalt ära?" 

"Võib-olla," nõustus Gandalf. "Sauroni kurja ei saa täielikult parandada ega teha nõnda, nagu 
poleks seda olnud. Aga sellised päevad on meile määratud. Läki nüüd selle reisiga edasi, mida me 
alustasime!" 


Siis pöördus salk Vao ja metsa poolt ära ning läks edasi mööda Koolmetele viivat teed. Legolas 
järgnes vastutahtmist. päike oli loojunud ning juba maailma ääre taha vajunud; aga kui nad küngaste 
varjust välja ratsutasid ja läände Rohani Lõhe poole vaatasid, punas taevas ikka veel ning leegitsev 
valgus hiilgas ujuvate pilverünkade all. Selle taustal keerlesid ja lendasid tumedaina paljud 
mustatiivalised linnud. Mõned lauglesid süngelt kriisates rändurite pea kohal, pöördudes tagasi oma 
kodudesse kaljude vahel. 

"Raisakullidel on lahinguväljal palju tööd olnud," ütles Eomer. 

Nüüd kappasid nad edasi kergel sammul ning väljadele nende ümber laskus pimedus. Täis kasvav 
kuu tõusis aegamisi kõrgemale ning selle kulmas hõbedases valguses tõusid ja vajusid lainjad 
rohumaad, otsekui ääretu hall meri. Nad olid teeharult oma neli tundi edasi ratsutanud, kui hakkasid 
Koolmetele lähenema. Lauged nõlvad laskusid kiiresti alla orgu, kus jõgi kõrgete haljaste astangute 
vahel kivistel leetseljakutel laiali hargnes. Tuule tõukel kandus nendeni huntide ulumine. Nende 
südamed olid rasked, meenutades neid paljusid mehi, kes olid siin lahingus langenud. 

Rada lõikus tõusvate murukallaste vahele ning uuristas teed läbi astangute jõe äärde, ja seal jälle 
teisest kaldast üles. Üle jõe viis kolm rida lamedaid astekive ning nende vahel olid hobuste jaoks 
koolmed, mis kulgesid kummaltki rannalt lagedale laiule jõe keskel. Ratsanikud vaatasid ülepääsu 
ning see paistis neile imelik, sest Koolmed olid alati olnud täis kivide vastu peksleva vee kohinat ja 
pladinat; aga nüüd valitses siin vaikus. Jõesäng oli peaaegu kuiv, kõle veerkivide ja halli liivaga kaetud 
jäätmaa. 


"Sellest on saanud õudne paik," märkis Eomer. "Mis selle jõega küll juhtus? Saruman on hävitanud 
palju kauneid asju: kas ta laastas ka Rauajõe allikad?" 

"Nõnda see näib," vastas Gandalf. 

"Oh häda!" hüüatas Theoden. "Kas me peame minema seda teed, kus raisakotkad õgivad nii 
paljusid häid Margi Ratsanikke?" 

"See on meie tee," ütles Gandalf. "Kurb on sinu meeste langemine, aga sa näed, et neid ei õgi 
vähemasti mitte hundid mägedest. Nemad peavad pidu koos oma sõprade orkidega: säärane on 
sõprus nende moodi. Tulge!" 

Nad sõitsid alla jõe äärde ning nende lähenedes jätsid hundid ulgumise ja hiilisid minema. Hirm 
haaras neid, kui nad nägid kuupaistel Gandalfi ning tema ratsut Varivalget hõbedana hiilgamas. 
Ratsanikud sõitsid üle nõva laiule ning välkuvad silmad piidlesid neid kalbelt kalda varjust. 

"Vaadake!" ütles Gandalf. "Sõbrad on siin tööd teinud." 

Ja nad nägid, et saare keskele oli kuhjatud kääbas, mida piiras kiviring ja ehtisid paljud odad. 

"Siin lamavad kõik Margi inimesed, kes läheduses langesid," lausus Gandalf. 

"Siin las nad puhata!" ütles Eomer. "Ja kui nende odad ka kõdunevad ja roostetavad, siis seisku 
nende kalm veel kaua selles paigas ja valvaku Rauajõe Koolmeid!" 

"Kas ka see on sinu töö, mu sõber Gandalf?" küsis Theoden. "Sa jõudsid palju korda saata ühe 
õhtu ja öö jooksul!" 

"Varivalge ja teiste abiga," kostis Gandalf. "Sõitsin ruttu ja kaugele. Aga seda ma ütlen siin haua 
kõrval sinu trööstimiseks: paljud langesid Koolmete lahingus, kuid neid oli vähem kui kumu kõneles. 
Rohkem kihutati laiali kui tapeti; kogusin kokku kõik, keda leidsin. Mõned mehed saatsin koos 
Läänekurru Grimboldiga Erkenbrandile appi. Mõned panin seda kääbast kokku kandma. Need on 
nüüd ühinenud sinu väepealiku Elfhelmiga. Saatsin ta koos paljude Ratsanikega Edorasse. Teadsin, 
et Saruman on kogu oma peajõu teie vastu saatnud ning tema teenrid tulid tagasi kõigilt teistelt 
käikudelt ja suundusid Helmi Süvikusse: maa paistis vaenlastest tühi olevat, aga ometi ma kartsin, et 
hundiratsanikud ja rüüstajad võivad sellegipoolest Meduseldi sõita, kuni see kaitseta on. Aga nüüd 
pole sul sellega muret: kui sa tagasi pöördud, võtab su maja sind sama lahkelt vastu." 

"Ja ma rõõmustan seda jälle nähes," lausus Th€oden, "kuigi kahtlemata jääb minu viibimine seal 
nüüd väga lühikeseks." 

Seepeale jättis salk laiu ja kalmuga hüvasti, läks üle jõe ning ronis vastas kaldast üles. Siis 
ratsutasid nad edasi, jättes kurblikud Koolmed rõõmuga selja taha. Nende lahkudes puhkes hundiulg 
uuesti. 

Vana maantee jooksis Raudlinnast ülepääsule. Mõnda aega kulges tee jõega kõrvuti, suundudes 
koos nõvaga itta ja siis põhja, aga lõpuks pöördus rada kõrvale ja läks otse Raudlinna väravate poole; 
need asusid mäekalda all lõhe lääneküljel, orusuust kahekümne viie versta kaugusel. Nad järgisid 
maanteed, kuid ei sõitnud selle peal, sest maapind tee kõrval oli kõva ja tasane, kaetud mitme versta 
ulatuses lühikese vetruva muruga. Nüüd kappasid nad palju kiiremini ning keskööks jäid Koolmed 
peaaegu kolme penikoorma kaugusele. Siis tegid nad peatuse ning lõpetasid selleõhtuse teekonna, 
sest kuningas oli väsinud. Nad olid jõudnud Udumägede jalamile ning Nan Curuniri pikad haarmed 
sirutusid neile vastu. Nende ees mustas org, sest kuu oli Läände kaldunud ning künkad varjasid selle 
valgust. Aga oru sügavast varjust tõusis hiiglaslik auru ja suitsusammas; kerkides püüdis see loojuva 
kuu kiiri ning hajus helkivate hõbemustade joomedena üle tähise taeva. 

"Mida sa sellest arvad, Gandalf?" küsis Aragorn. "Võiks arvata, et kogu Võluri Org põleb." 

"Oru kohal hõljub viimasel ajal alati suits," ütles Eomer, "aga niisugust pole ma veel enne näinud. 
Seal on rohkem auru kui suitsu. Saruman pruulib meile tervituseks mingit kunsttükki. Võib-olla pani ta 
kogu Rauajõe vee keema ning sellepärast jõgi nüüd kuival ongi." 

"Võib-olla tõesti,” sõnas Gandalf. "Homme saame teada, mida ta teeb. Aga nüüd puhakem veidi." 

Nad jäid laagrisse Rauajõe sängi kõrval; see oli endiselt vaikne ja tühi. Mõned mehed magasid 
natuke. Ent hilisööl tõstsid vahimehed häält ja kõik ärkasid. Kuu oli läinud. Tähed sirasid pea kohal, 
kuid üle maa hiilis pimedus, mis oli mustem kui öö. See rullus nende poole mõlemal jõekaldal, 
suundudes põhja. 

"Jääge sinna, kus te olete!" hüüdis Gandalf. "Ärge tõmmake relva! Oodake, ja see läheb teist 
mööda!" 

Udu tihenes nende ümber. Ülal vilkusid mõned ähmased tähed, aga kummalegi küljele kerkis 
läbitungimatu sombe sein; nad jäid kitsasse käiku liikuvate varjutornide vahel. Kuuldus hääli, sosinaid 
ja oigeid ja lõputut sahisevat ohkamist; maa põrus jalge all. Näis, et nad on juba väga kaua hirmunult 
paigal istunud, kuni lõpuks pimedus ja ümin möödus ning mäeharude vahele kadus. 


Kaugel lõunas Sarvelinnas kuulsid mehed keset ööd suurt kära, nagu puhuks orus vali tuul, ning 
maapind vappus; ja kõik kartsid ega julgenud välja minna. Aga hommikul astusid nad välja ja üllatusid, 
sest tapetud orkid olid kadunud ning puud nõndasamuti. Kaugel Süviku orus oli rohi maha trambitud ja 
pruuniks tõmbunud, nagu oleksid hiigelkarjased seal suuri karju ajanud; aga verst maad Tammist 
allpool oli maasse kaevatud tohutu auk ning selle kohale oli kuhjatud kiviküngas. Inimesed arvasid, et 
sinna olid maetud tapetud orkid; aga kas need, kes metsa pagesid, ka nende hulgas olid, seda ei 
osanud keegi öelda, sest sellele künkale ei tõstnud ükski inimene eales oma jalga. Hiljem hakati seda 


hüüdma Surmakinguks ning selle peal ei kasvanud üldse rohtu. Aga noid kummalisi puid ei nähtud 
Süvikuvaos enam kunagi; nad olid öösel tagasi pöördunud ja läinud ära kaugele Fangorni pimedaisse 
taarnadesse. Nii maksid nad orkidele kätte. 


Kuningas ja tema salk ei saanud sel ööl enam und; aga nad ei näinud ega kuulnud ka mingeid 
kummalisi asju peale ühe: korraga ärkas nende kõrval jooksva jõe hääl. Kostis tormava vee kohinat 
kivide vahel ning kui see möödus, voolas ja vulas Rauajõgi jälle oma sängis nagu muistegi. 

Koidu ajal sättisid nad end minekuvalmis. Taevasse tõusis hall ja kahvatu valgus, aga 
päikesetõusu polnud näha. Õhk pea kohal oli udust raske ning üle maa levis suitsune leitsak. Nad 
läksid aeglaselt edasi, sõites nüüd maanteel. See oli lai ja kõva ja hästi hoolitsetud. Läbi hämu 
seletasid nad ähmaselt vasakul pool kerkivat pikka mäeharu. Nad sisenesid Nan Curuniri, Võluri Orgu. 
See oli varjuline org, mis avanes ainult Lõunasse. Kunagi oli see kena ja haljas ning nõva põhjas 
voolas Rauajõgi, sügav ja veerohke juba enne tasandikele jõudmist, kuna jõge toitsid paljud allikad ja 
väiksemad ojad, mis voolasid alla vihmast uhutud küngastelt; ning ümber jõe oli laiunud meeldiv 
viljakas maa. 

Praegu see nõnda ei olnud. Raudlinna müüride all harisid Sarumani orjad ikka veel oma 
põllulappe, aga enamus orust oli muutunud umbrohu ja okaspõõsastega kaetud kõrveks. 
Murakaväädid väänlesid mööda maad või ronisid üle puhmaste ja konarate, moodustades karuseid 
urge, kus pesitsesid väiksemad loomad. Siin ei kasvanud puid, aga vohava umbrohu keskel võis 
senini näha iidsete salude põletatud ja raiutud kände. See oli kurb maa, kus ei kostnud ühtki heli peale 
jõe vulina kividel. Mornid suitsu ja udupilved ajusid ringi ning luurasid lohkudes. Ratsanikud ei 
kõnelnud isekeskis. Paljud kahtlesid oma südames ning mõtlesid, millise õnnetu lõpuni nende rännak 
võiks viia. 

Kui nad olid paar versta ratsutanud, muutus maantee laiaks tänavaks, mis oli oskuslikult sillutatud 
suurte nelinurksete kiviplaatidega; ühenduskohtades polnud näha ainsatki rohuliblet. Kummalgi pool 
teed jooksid veega täitunud sügavad rennid. Korraga ilmus udust nende ette kõrge sammas. Tulp oli 
must ning selle tippu oli seatud suur'kivi, nikerdatud ja värvitud pika Valge Käe kujuliseks. Selle sõrm 
osutas põhja. Nüüd teadsid nad, et Raudlinna väravad pole enam kaugel ning nende südamed 
muutusid raskeks; kuid rändajate pilk ei suutnud eespool udust läbi tungida. 


Mäeharu all Võluri Orus oli lugematuid aastaid seisnud iidne linnus, mida inimesed kutsusid 
Raudlinnaks. Osalt oli see kujundatud mägede tegemise käigus, kuid vanal ajal tegid Läänesaare 
inimesed selle kallal palju tööd ning ka Saruman oli seal kaua elanud ja mitte laiselnud. 

Niisugune nägi linn välja ajal, mil Saruman oli oma võimete tipul ning paljud pidasid teda Võlurite 
pealikuks. Suur kivist ringmüür ulatus kõrgete kaljude sarnaselt välja mäenõlva kaitsvast varjust, mille 
küljest ta algas ja mille küljes ka lõppes. Müüris oli ainult üks sissekäik, lõunapoolsesse valli kaevatud 
suur kaar. Sinna oli läbi musta kalju raiutud pikk tunnel, mida sulgesid mõlemas otsas võimsad 
rauduksed. Nad olid nõnda sepistatud ja tasakaalu pandud oma hiiglaslikel hingedel, milleks olid 
elavasse kivisse puuritud terassambad, et lahtistena võis neid kerge käesurve abil hääletult liigutada. 
Läbi kajava tunneli tulija nägi teise otsa jõudes enda ees tasandikku: suurt ringi, millel oli pisut nõgusa 
kausi kuju ja mis oli ühest servast teise poolteist versta lai. Kunagi oli see haljas ning täis puiesteid ja 
viljapuusalusid, mida niisutavad ojad mägedest alla järve voolasid. Aga Sarumani viimastel päevadel 
ei kasvanud seal ühtki rohelist taime. Teed olid sillutatud tumedate ja kõvade kiviplaatidega ning neid 
ääristasid puude asemel pikad sammaste read: mõned marmorist, mõned vasest ja rauast ning kõik 
raskete kettidega ühendatud. 

Seal oli palju maju, kambreid, kodasid ja vahekäike, mis olid lõigatud ja uuristatud vallide sisekülge, 
nii et kogu avatud ringi jälgisid lugematud aknad ja tumedad uksed. Sinna mahtusid elama tuhanded 
töölised, teenrid, orjad ja sõjamehed suurte relvavarudega; sügavais urgudes majade all toideti ja hoiti 
hunte. Tasandik ise oli ka läbi puuritud ja kaevatud. Šahtid ulatusid sügavale maa alla; nende ülemisi 
otsi katsid madalad kivikuhilad ja -kuplid, nii et kuuvalguses nägi Raudlinna Ring välja nagu rahutute 
koolnute kalmuaed. Sest maapind ei püsinud vagusi. Sahtid jooksid paljude kallakute ja keerdtreppide 
kaudu sügavaisse koobastesse; seal asusid Sarumani aardekambrid, laoruumid, relvahoidlad, 
sepikojad ja suured ääsid. Raudrattad pöörlesid seal lõpmatult ning haamrid kolksusid. Öösiti tõusid 
õhuavadest aurupilved, mida valgustas altpoolt punane kuma, või sinine, või mürkroheline. 

Kõik teed jooksid oma kettide vahel keskele kokku. Seal seisis imepärase kujuga torn. Selle 
ehitasid vana aja meistrid, kes silusid tasaseks Raudlinna Ringi, ning ometi ei paistnud torn inimeste 
kätetööna, vaid nagu mägede muistses piinas maa luude küljest lahti rebituna. See oli teravatipuline 
kaljusaar, must ja läikiv: neli võimsat paljutahulist kivisammast olid ühte sulatatud, aga ülemises otsas 
avanesid need irevil kihvadeks, teravatipulisteks kui odaotsad ja vahedaservalisteks kui noad. Nende 
vahel oli kitsas ruum ning selle lihvitud kivipõrandal, millele olid kirjutatud kummalised märgid, võis 
inimene seista viiesaja jala kõrgusel tasandiku kohal. See oli Orthanc, Sarumani kindlus, mille nimel 
oli (tahtlikult või juhuslikult) kaks tähendust: haldjakeeles tähendab orthanc Kihvamäge, aga Margi 
vanas keeles Riukameelt. 

Raudlinn oli vägev ja imeline paik ning kaua aega ka ilus; seal olid elanud suured isandad, Gondori 
vardjad Läänes ning targad mehed, kes vaatlesid tähti. Aga Saruman oli selle aegamisi vastavalt oma 


muutuvatele eesmärkidele ümber kujundanud ning enda arvates paremaks teinud, märkamata pettust 
- sest kõik need kunstid ja peened võtted, mille nimel ta oma endise tarkuse hülgas ja mida ta 
kergeusklikult enda omaks pidas, tulid tegelikult Mordorist. Nõnda polnudki tema looming muud kui 
ainult tühine järeleaimamine, lapse mäng või orja lipitsev jäljendus tollest hiiglaslikust kindlusest, 
relvistust, vanglast, tohutult võimsast ääsist, Barad-dürist, Mustast Kantsist, mis ei kannatanud ühtki 
võistlejat ning naeris lipitsemise üle, oodates oma aega, olles kindel oma uhkuses ja mõõtmatus jõus. 

Säärane oli Sarumani kindlus, nagu kuuldused rääkisid, sest oma elavate mälestuste jooksul 
polnud Rohani mehed selle väravaist sisse astunud, peale mõne üksiku, nagu Ussikeel, kes tulid 
saladuskatte all ega kõnelnud kellelegi sellest, mida nägid. 


Nüüd ratsutas Gandalf Käe suure samba juurde ning möödus sellest; ja kui ta seda teinud oli, 
nägid Ratsanikud oma imestuseks, et Käsi polnudki enam valge. See oli otsekui kuivanud verega 
koos ning lähemalt vaadates nägid nad, et selle küüned on punased. Juhtunut märkamata ratsutas 
Gandalf edasi uttu ning nad järgnesid talle vastumeelselt. Justkui olnuks seal suur üleujutus, laiusid 
kõikjal nende ümber veesilmad, mis täitsid teeäärseid õõsi, ning kivide vahel vulasid väikesed nired. 

Viimaks Gandalf peatus ja viipas neid; nad tulid lähemale ning nägid, et tema taga oli udu hajunud 
ning paistis kahkjas päevavalgus. Lõunatund oli möödas. Nad olid jõudnud Raudlinna väravaile. 

Aga väravad lamasid kõveraks kolgituna maas. Ja kõikjal ümberringi lebas risakil hunnikute viisi 
pragunenud ja lugematuiks hambulisteks kildudeks purustatud kive. Suur kaar seisis veel üleval, kuid 
avanes nüüd katuseta kuristikuks: tunnel seisis lageda taeva all ning selle kummalegi kaljutaolisele 
seinale olid tõmmatud suured rebendid ja lõhed; väravatornid olid puruks pekstud. Kui Suur Meri oleks 
oma raevus tõusnud ja rajuhooga küngaste peale paiskunud, poleks ta saanud rohkem kahju teha. 

Ring tunneli taga oli täis auravat vett: see sarnanes suurele pajale, milles ujusid ja hulpisid talade 
ja palkide, kirstude ja vaatide ning katkise varustuse riismed. Kõverad ja lääbakil sambad sirutasid 
oma pragunenud tüvesid tulvaveest välja, kuid kõik teed olid uppunud. Kauguses kumas keerleva 
pilveloori varjust üksik kalju. Orthanci torn seisis endiselt pika ja tumedana ega olnud tormist 
murdunud. Hele vesi laksus selle jalamil. 

Kuningas ja kogu ta salk istus vaikselt oma hobustel, imestades ja aimates, et Sarumani võim on 
murtud; aga kuidas see juhtus, ei osanud nad arvata. Ja nüüd pöörasid nad oma pilgu kaare ja 
purustatud väravate poole. Päris ligidal silmasid nad suurt rusukuhja; ning äkki märkasid nad selle 
otsas pikutamas kaht väikest kogu, kes olid oma hallis rõivas kividel pea-aegu nähtamatud. Mehikeste 
kõrval seisid pudelid ja peekrid ja taldrikud, nagu oleksid nad just äsja kõva kõhutäie söönud ning 
nüüd raskest tööst puhkama heitnud. Üks paistis magavat; teine nõjatus ristijalu ja käed kukla taga 
katkise kivinuki vastu ning saatis suust välja pikkade keerdude ja väikeste rõngaste kaupa hõredat 
sinakat suitsu. 


Hetke jõllitasid Theoden ja Eomer neid tummas hämmastuses. Raudlinna varemete vahel oli see 
nende silmade jaoks ülimalt kummaline pilt. Aga enne, kui kuningas midagi öelda jõudis, märkas väike 
suitsetav tegelane äkki neid udupiiril hobuste seljas istumas. Ta hüppas jalule. See paistis olevat noor 
mees, või justnagu noor mees, ehkki mitte rohkem kui poole mehe pikkune; tema pruunide 
kräsujuustega pea oli katmata, ent ta keha varjas samasuguse tooni ja moega päevinäinud 
reisimantel, nagu Gandalfi kaas lastel Edorasse jõudes seljas oli olnud. Ta kummardus väga 
madalale, pannes käe rinnale. Paistes mitte märkavat võlurit ja tema sõpru, pöördus ta siis Eomeri ja 
kuninga poole. 

"Tere tulemast Raudlinna, mu isandad! " ütles ta. "Meie oleme uksehoidjad. Ilomac Saradoci poeg 
on mu nimi; ja mu kaaslane, kelle üle väsimus on paraku võimust võtnud," - ta tonksas teist jalaga - 
"on Peregrin Paladini poeg Tuki kojast. Meie kodu on kaugel Põhjas. Isand Saruman on kodus, aga 
praegusel silmapilgul on ta hõivatud ühe Ussikeelega, muidu tuleks ta kahtlemata nii auväärseid 
külalisi tervitama." 

"Kahtlemata tuleks!" naeris Gandalf. "Ja kas see oli Saruman, kes käskis teil oma lõhutud uksi 
valvata ja külaliste tulekut oodata, kui te selleks taldriku ja pudeli kõrvalt mahti saate?" 

"Ei, hea isand, see asi jäi tal kahe silma vahele," vastas Ilo tõsiselt. "Tal on väga palju tegemist. 
Meie saime käsu Puuparralt, kes on Raudlinna juhtimise üle võtnud. Ta käskis mul Rohani Isandat 
sobilike sõnadega tervitada. Ma tegin oma parima." 

"Ja kuidas jääb teie kaaslastega? Kuidas jääb Legolase ja minuga?" hüüdis Gimli, suutmata ennast 
rohkem vaos hoida. "Te igavesed kaabakad, te karvajalgsed ja takupäised logardid! Või korraldasite 
meile õige vägeva jahi, mis? Sada kolmkümmend penikoormat, läbi metsa ja mülka, läbi surma ja 
lahingu, et teid päästa! Ja siin te nüüd pugite ja lasete luuslanki - ja suitsetate! Suitsetate! Kuskohas te 
küll rohule käpa taha panite, te kelminäod? Haamer ja tangid! Ma olen nii pingul raevu ja rõõmu vahel, 
et kui ma lõhki ei lähe, siis on see küll selge ime!" 

"Sa räägid ka minu eest, Gimli," naeris Legolas. "Kuigi mina tahaksin pigem teada, kus nad veinile 
käpa taha panid." 

"Ühte asja te oma jahikäigult ei leidnud, ja see on terasem aru," tähendas Punapõsk ühte silma 
lahti tehes. "Te leiate meid istumas otse võiduväljal, keset sõjavägede röövsaaki ja imestate, kuidas 
me panime käpa taha paarile napile ärateenitud mugavusele!" 


"Ärateenitud?" turtsatas Gimli. "Seda ma ei usu!" 

Ratsanikud naersid. "Pole kahtlust, et me oleme tunnistajaks kallite sõprade kohtumisele," sõnas 
Theoden. "Nii et need On sinu vennaskonna kadunud liikmed, Gandalf? Päevad lausa kubisevad 
imedest. Olen neid juba üksjagu näinud sestsaadik, kui kodust lahkusin; ja nüüd seisab mu silme ees 
veel üks rahvas muinaslugudest. Kas need ei ole mitte väikemehed, keda mõned meist kaevikiteks 
kutsuvad?" 

"Kääbikuteks, kui tohib, aulik isand," parandas Punapõsk. 

"Kääbikud?" üllatus Theoden. "Teie keel on kummaliselt muutunud, aga see nimi ei kõlagi niimoodi 
ebasobivalt. Kääbikud! Kõik sõnumid, mida olen kuulnud, jäävad tõele alla." 

Ilo kummardus ning Punapõsk tõusis ja kummardus samuti sügavalt. "Sa oled armuline, isand; või 
ma loodan vähemalt, et sinu sõnu võib niimoodi mõista," ütles ta. "Ja siin on veel üks ime! Olen kodust 
lahkumisest saadik paljudel maadel rännanud, aga pole veel kordagi kohanud rahvast, kes 
kääbikutest midagi teaksid." 

"Minu rahvas tuli siia kaua aega tagasi Põhjast," lausus Theoden. "Aga ma ei taha teid petta: me ei 
tea kääbikutest mingeid lugusid. Kõik, mida meil räägitakse, on see, et kaugel-kaugel, paljude mägede 
ja jõgede taga elab väike rahvas, kes pesitseb urgudes liivaluidete all. Aga nende tegudest pole 
mingeid legende, sest öeldakse, et nad teevad vähe ja hoiavad inimeste eest kõrvale, olles võimelised 
silmapilkselt kaduma; ja nad võivad muuta oma hääle lindude piiksumise sarnaseks. Aga näib, et teie 
kohta võiks rohkemgi öelda." 

"Võiks küll, isand," kostis Ilo. 

"Esiteks," sõnas Theoden, "ei ole ma kuulnud, et nad suust suitsu välja ajavad." 

"See ei üllata mind," vastas Ilo, "sest see on kunst, mida me pole harrastanud kauem kui paar 
põlvkonda. See oli Tobold Sarvepuhuja Laialuhalt Lõunakihelkonnast, kes esimesena kasvatas oma 
aias piiburohtu, umbes aastal 1070 meie ajaarvamise järgi. Kuidas vana Tobi selle taime..." 

"Sa ei tea, millises ohus sa oled, Thfoden," sekkus Gandalf. "Nood kääbikud istuvad hukatuse 
äärel ja puhuvad juttu lauanaudingute üle, või võtavad läbi oma isade, vanaisade, vaarisade ja 
kaugemate nõbude tühised tegemised üheksanda põlveni välja, kui sa neid liigse kannatlikkusega 
julgustad. Mõni teine aeg oleks vast sobivam suitsetamise aja loo tundmaõppimiseks. Kus on 
Puupard, Ilo?" 

"Seal põhja pool vist. Ta läks juua tooma - või puhast vett. Suurem jagu ente on temaga koos ja 
rabavad endistviisi tööd teha - seal kusagil." Ilo lehvitas käega aurava järve suunas ning kui nad 
sinnapoole vaatasid, kuulsid nad kauget mürinat ja kolinat, nagu langeks varing mäekülge mööda alla. 
Eemalt kostis huum-humm, nagu puhutaks seal võidumärgiks sarvi. 

"Kas Orthanc on siis valveta jäetud?" küsis Gandalf. 

"Seal ümber on vesi," kostis Ilo. "Aga Käbepuu ja paar teist enti valvavad seda. Mitte kõik postid ja 
piilarid selle välja peal ei ole Sarumani istutatud. Käbepuu on vist tolle kalju juures, trepijalami 
lähedal." 

"Jah, seal seisab üks pikk hall ent," ütles Legolas, "aga tal on käed külje peal ja ta seisab vait nagu 
uksepiit." 

"Lõuna on juba läbi,” märkis Gandalf "ja vähemasti meie pole varahommikust saadik midagi 
söönud. Aga ma tahan võimalikult ruttu Puuparda näha. Kas ta ei jätnud mulle sõna, või on taldrik ja 
pudel teil selle meelest pühkinud?" 

"Ta jättis sõna," ütles |lo, "ja ma pidin just selleni jõudma, aga mind eksitati siin igasuguste muude 
küsimustega. Ma pidin ütlema, et kui Margi Isand ja Gandalf põhjamüüri juurde ratsutavad, leiavad 
nad sealt Puuparra ja ta võtab neid heal meelel vastu. Võin lisada, et nad leiavad sealt ka parimat 
toitu, mille avastasid ja valisid välja teie alandlikud teenrid." Ta kummardus. 

Gandalf naeris. "See juba läheb!" ütles ta. "Hüva, Theoden, kas sa tuled minuga Puuparda otsima? 
Me peame ringi minema, aga see pole kaugel. Kui sa Puuparda näed, saad paljugi teada. Sest 
Puupard on Fangomn ning entide vanem ja pealik, ja kui sa temaga räägid, siis kuuled sa kõnelemas 
vanimat kõigist elusolendeist." 

"Tulen sinuga," ütles Theoden. "Elage hästi, kääbikud! Soovin, et võiksime taas kohtuda minu 
kojas! Seal istuksite te minu kõrval ja räägiksite mulle kõigest, millest süda soovib: oma vaarisade 
tegudest, nii palju kui te neid mäletate; ja siis kõneleksime ka Tobold Vanast ja tema taimeteadusest. 
Elage hästi!" 

Kääbikud kummardusid sügavalt. "Ah see on siis Rohani kuningas!" 

ütles Punapõsk poolihääli. "Tore vanamees. Väga viisakas." 


9. PEATÜKK 
Ujuv risu 


Gandalf ja kuninga kaaskond sõitsid minema, pöörates ida poole, et minna ringi ümber Raudlinna 
purustatud müüride. Kuid Aragorn, Gimli ja Legolas jäid kohale.Jättes Arodi ja Hasufeli omapäi haljast 
rohtu otsima, tulid nad kääbikute juurde ja istusid nende kõrvale maha. 

"No nii! Jaht on läbi ja meie saime viimaks jälle kokku - seal, kuhu keegi meist ei arvanud jõudvat," 
lausus Aragorn. 

"Ja nüüd, kus suured ninad on läinud tähtsaid asju arutama," lisas Legolas, "võivad jahimehed ehk 
oma väikestele mõistatustele vastuseid saada. Me jälitasime teid kuni metsani, aga on siiski veel palju 
asju, mille kohta ma tahaksin tõtt teada." 

"Ja meie tahame teie kohta ka üsna palju teada," sõnas Ilo. "Kuulsime üht-teist Puuparralt, Vanalt 
Endilt, aga seda pole ju kaugeltki küllalt." 

"Kõik omal ajal," ütles Legolas. "Meie olime kütid, ja esiteks peaksite teie meile oma tegemistest 
aru andma." 

"Või teiseks," pistis Gimli vahele. "pärast sööki istuks jutt paremini. Mu pea valutab ja keskpäev on 
juba möödas. Teie, logardid, võiksite oma pättused heaks teha sellega, et toote meile portsu toda 
röövsaaki, millest te rääkisite. Söök ja jook kustutaks natuke seda võlga, mis teil minu ees on." 

"Siis pead sa seda saama," kostis Punapõsk. "Kas tahad lõunastada siin või mõnes mugavamas 
kohas, nagu näiteks Sarumani vahimaja rusudes - seal kaare all? Meie olime sunnitud siin piknikku 
pidama, et teel silma peal hoida." 

"Või silma peal!" mühatas Gimli. "Mina ei tõsta oma jalga ühtegi orki majja ega puuduta orkide liha 
või muud kraami, mille nad on ära lägastanud." 

"Me ei palugi sul seda teha," ütles Ilo. "Meil endilgi on orkidest eluajaks kõrini. Aga Raudlinnas elas 
ka igasugu muud rahvast. Saruman oli küllalt tark, et mitte orke usaldada. Tema väravaid valvasid 
inimesed: küllap mõned tema kõige ustavamatest teenritest. Igatahes olid nad soosingus ja said hästi 
süüa." 

"Ja tubakat?" küsis Gimli. 

"Ei, seda mitte," naeris Ilo. "Aga see on omaette lugu, mis võib senikaua oodata, kuni lõuna läbi 
saab." 

"Siis lähme lõunale!" ütles päkapikk. 


Kääbikud juhatasid teed; nad siirdusid kaare alla ja jõudsid ukseni vasakul käel trepi kohal. See 
avanes suurde kambrisse, mille kaugemas seinas olid teised väiksemad uksed ning teises küljes kolle 
ja korsten. Kamber oli kivisse uuristatud ning pidi kunagi päris pime olema, sest selle aknad avanesid 
tunnelisse. Aga nüüd paistis siia läbi katkise katuse valgust. Koldes põlesid puud. 

"Tegin tuld," seletas Punapõsk. "See tegi meil udus tuju pisut rõõmsamaks. Siin vedeles paar 
haokubu ning enamus puudest, mida me leidsime, olid märjad. Aga tolles korstnas on vägev tõmme: 
paistab, et see läheb läbi kalju otse üles ja pole õnneks sisse langenud. Tuli kulub marjaks ära. Röstin 
teile natuke saia. See on küll kolm-neli päeva vana, aga asja ajab ära." 

Aragom ja tema kaaslased võtsid istet pika laua ühes otsas ning kääbikud kadusid ühe sisemise 
ukse taha. 

"Sahver on siin õnneks tulvaveest kõrgemal," märkis Punapõsk, kui nad taldrikute, kausside, 
peekrite, nugade ja igasugu toidumoonaga koormatult tagasi tulid. 

"Ja sa ei pea mitte söögi peale nina kirtsutama, isand Gimli," ütles Ilo. "See ei ole orkide kraam, 
vaid inimesetoit, nagu Puupard seda nimetab. Kas soovid veini või õlut? Seal tagapool on üks vaat - 
täiesti tasemel. Ja soolaliha on esmajärguline. Aga ma võin ka lõigata paar viilu peekonit ja need ära 
praadida, kui soovid. Kahjuks ei ole siin üldse maitserohelist: viimasel paaril päeval on varustamine 
üsnagi soiku jäänud! Järelroaks ei saa ma sulle pakkuda muud, kui võid ja mett saia peale. Kas oled 
rahul?" 

"Olen küll," kostis Gimli. "Võlg on tublisti kahanenud." 

Kolm uustulnukat olid peagi oma söömaajaga ametis ning kaks kääbikut läksid häbenemata teisele 
ringile. "Peame oma külalistele seltskonda pakkuma," selgitasid nad. 

"Te olete täna hommikul iseäranis lahked," naeris Legolas. "Aga kui me poleks tulnud, siis oleksite 
vist jälle teineteisele seltskonda pakkunud." 

"Vist küll, ja miks mitte?" küsis Punapõsk. "Orkide juures anti meile roiskunud toitu ja enne seda 
polnud meil ka just pidulauda käes. Sellest on juba õige kaua aega möödas, millal me viimati isu täis 
saime süüa." 

"Paistab, et see pole teile küll kahjuks tulnud," tähendas Aragorn. "Tegelikult paistate üsna õitsva 
tervise juures olevat." 

"Oi jaa, seda te olete," möönis Gimli, silmitsedes kääbikuid üle oma peekriääre pealaest jalatallani. 
"Teie juuksed on sestsaadik kaks korda tihedamaks ja kräsusemaks muutunud, kui me lahku läksime; 
ja ma võin vanduda, et te mõlemad oleksite justkui kasvanud, kui see nii vanade kääbikute juures veel 
võimalik on. Too Puupard pole teid igal juhul nälga jätnud." 

"Seda mitte," nõustus Ilo. "Aga endid ainult joovad, ja joogist igatahes kõhtu täis ei saa. Puuparra 


sõõmud võivad küll värskendada, aga tahedat toitu on ka tarvis. Isegi lembas käib vahelduseks täitsa 
hästi." 

"Te jõite entide allikaist, kas pole?" küsis Legolas. "Jaa, siis on tõenäoline, et Gimli silmad teda ei 
peta. Fangorni sõõmudest lauldakse veidraid laule." 

"Sellest maast kõneldakse palju kummalisi lugusid," lausus Aragorn. 

"Mina pole seal kunagi käinud. Jutustage sellest veel midagi, ja entidest ka!" 

"Endid," alustas Punapõsk, "endid on - noh, endid on esiteks kõik isemoodi. Aga nende silmad, 
teate, need on väga imelikud." Ta proovis neid paari kohmaka sõnaga kirjeldada, aga need jooksid 
liiva. "Noh, jah," jätkas ta, "te olete mõnda juba eemalt näinud - vähemalt nemad nägid neid küll ja 
teatasid, et te olete tulekul - ja enne siit lahkumist saate küllap veel paljusid näha. Siis teate ise, mis te 
neist arvate." 

"No kuule!" pahandas Gimli. "Me hakkame looga keskpaigast pihta. Mina tahaksin juttu ikka õiges 
järjekorras kuulata, alates sellest imelikust päevast, mil meie vennaskond lõhki läks.” 

"Küll sa kuuled, kui selleks aega jääb," kostis Ilo. "Esiteks - kui te olete söömise lõpetanud - toppige 
oma piibud ja pange põlema. Siis võime natuke aega ette kujutada, et oleme kõik kenasti Voorel 
tagasi, või Kaljulõhel." 

Ta tõi välja väikese nahkpauna, mis oli tubakat täis. "Meil on seda virna viisi," märkis ta, "ja te võite 
endale nii palju kaasa pakkida, kui tahate, enne kui me minema hakkame. Tegime Punapõsega täna 
hommikul natuke päästetöid. Siin ujub igasugu asju ringi. See oli Punapõsk, kes need kaks väikest 
vaati leidis, mis olid vist mõnest keldrist või aidast pinnale tõusnud. 

Kui me need lahti tegime, leidsime, et vaadid on seda ääreni täis: nii hüva piiburohtu, kui iganes 
soovite, ja peaaegu rikkumata." 

Gimli võttis paar lehte, hõõrus neid pihkude vahel ja nuusutas. "Tundub hea ja lõhnab hea," lausus 
päkapikk. 

"See on hea!" ütles Ilo. "Kallis Gimli, see on Laialuha Leht! Vaatide peal olid täitsa ehtsad 
Sarvepuhuja kaubamärgid. Kuidas see siia sattus, seda ma ei kujuta ette. Küllap Sarumani eralõbuks. 
Ma ei teadnud, et rohtu ka nii kaugel liigub. Aga kas ei kulu see praegu marjaks ära?" 

"Küll ta kuluks," ohkas Gimli, "kui mul piip kaasas oleks. Paraku kaotasin ma enda oma Morias ära, 
või veel enne seda. Kas sinu saagi hulgas ei leidu mõnda piipu?" 

"Ei, kardan, et mitte," tunnistas Ilo. "Me ei leidnud ühtegi, isegi mitte siin vahiruumides. Paistab, et 
Saruman hoidis seda maiuspala ainult enda jaoks. Ja pole vist mõtet Orthanci uksele koputada ja 
temalt piipu küsida! Peame piipu jagama, nagu headel sõpradel kitsikuses kombeks." 

"Üks hetk!" pistis Punapõsk vahele. Kätt jakipõue pistes tõmbas ta nööripidi välja väikese pehme 
tasku. "Hoian oma ihu ligi paari väikest aaret, mis on minu jaoks sama kallid kui Sõrmus. Siin on üks: 
mu vana puutobi. Ja siin on teine: kasutamata piip. Olen seda kaua aega kaasas kandnud, kuigi ma ei 
tea, miks. Ma ei lootnud õieti kunagi tee peal piiburohtu kohata, kui mul oma otsa sai. Aga nüud läheb 
seda lõpuks ikka tarvis." Ta võttis välja laia lapiku kahaga väikese piibu ning ulatas selle Gimlile. "Kas 
see ei tee arveid meie vahel klaariks?" küsis ta. 

"Klaariks! " hüüatas Gimli. "Mu suuremeelne kääbik, see teeb mind igavesti sinu võlglaseks!" 

"Noh, mina lähen nüüd igatahes tagasi värskesse õhku ja vaatan, mis tuul ja taevas teevad!" ütles 
Legolas. 

"Me tuleme koos sinuga," sõnas Aragorn. 

Nad läksid välja ja võtsid istet värava ees kivihunnikul. Nüüd nägid nad kaugele alla orgu, sest udu 
kerkis üles ja hõljus tuule tõukel minema. 

"Noh, viskame nüüd natukeseks pikali!" ütles Aragorn. "Me istume hukatuse äärel ja puhume juttu, 
nagu Gandalfütleb, kuni temal mujal tegemist on. Ma olen harva nii väsinud olnud, kui praegu." Ta 
mähkis halli mantli endale ümber, kattes kinni oma soomussärgi, ning sirutas oma pikad jalad välja. 
Siis heitis ta selili ja saatis suust välja peene suitsujoa. 

"Vaadake!" ütles Punapõsk. "Rajaleidja Rühkija on tagasi tulnud!" 

"Ta pole kunagi ära olnudki," kostis Aragorn. "Ma olen nii Rühkija kui Dünadan ning kuulun nii 
Gondorile kui Põhjamaale." 


Nad tõmbasid veidi aega vaikides piipu ning päike soojendas neid, paistes orgu läbi valgete pilvede 
kõrgel läänetaevas. Legolas lebas maas, vaadates liikumatul pilgul üles taevasse ja päikesesse, ning 
laulis vaikselt enda ette. Viimaks tõusis ta istuli. "No kuulge!" ütles ta. "Aeg muudkui läheb ja tuul 
puhub udu minema - või puhuks, kui teiesugused imelikud ennast suitsu sisse ei mässiks. Kuidas 
looga jääb?" 

"Noh, minu lugu hakkab sealt pihta, kus ma pimedas üles ärkasin ja leidsin ennast kinniseotuna 
orkide laagrist," algas Punapõsk. "Ootoot, mis kuupäev meil täna on?" 

"Viies märts Maakonna ajaarvamise järgi," lausus Aragorn. Punapõsk pidas sõrmedel arvet. "Ainult 
üheksa päeva tagasi!" (Maakonna kalendris kestab iga kuu 30 päeva.) hüüatas ta. "Sellest oleks nagu 
terve aasta möödas, kui meid kinni võeti. Nojah, kuigi pool ajast oli nagu halb unenägu, arvan ma, et 
selle järel tuli veel kolm jube õudsat päeva. Ilo parandab mind, kui ma midagi olulist ära unustan: ma 
ei lasku üksikasjadesse, sest kõik need piitsad ja roojus ja hais ei tasu meelespidamist." 

Sellega sukeldus ta aruandesse Boromiri viimsest võitlusest ja orkide rännakust Emyn Muililt 


Metsani. Teised noogutasid, kui mõned kohad nende arvamisega kokku läksid. 

"Siin on mõned aarded, mille te maha poetasite," ütles Aragorn. "Küllap te rõõmustate neid tagasi 
saades." Ta päästis mantli all vöö lahti ning võttis selle vahelt kaks tupes nuga. 

"Oi!" kilkas Ilo. "Ma ei arvanud, et ma neid veel kunagi näha saan! Tegin paarile orkile sellega 
märgi peale, aga Uglük võttis need meilt ära. Kuidas ta neid põrnitses! Algul arvasin, et ta tahab mind 
surnuks pussitada, aga ta viskas riistad minema, nagu põletaks need teda." 

"Ja siin on sinu sõlg, Punapõsk," lausus Aragorn. "Hoidsin seda hoolega, sest see on väga kallis 
asi." 

"Ma tean," ütles Punapõsk. "Mul oli valus seda ära visata, aga mida ma teha sain?" 

"Ei midagi muud," vastas Aragorn. "Kes ei raatsi häda korral kallist asja ära visata, satub ahelaisse. 
Sa tegid õigesti." 

"See, et sa käte ümbert köidikud läbi lõikasid, oli küll väga nutikas temp!" ütles Gimli. "Sul oli õnne, 
aga sa haarasid juhusest ka kahe käega kinni, nagu öeldakse." 

"Ja andsid meile päris kena mõistatuse," märkis Legolas. "Ma mõtlesin juba, et teile on tiivad 
kasvanud!" 

"Õnnetuseks mitte," sõnas Punapõsk. "Aga teie ei teadnud ju Grishnäkhist midagi." Ta väristas 
õlgu ega öelnud rohkem midagi, jättes Ilo hooleks rääkida noist viimastest õudsatest hetkedest: 
kobavaist käppadest, kuumast hingeõhust ja Grishnäkhi karvaste käsivarte hirmsast jõust. 

"Kogu see jutt Barad-düri või Lugbürzi orkide kohta, nagu nad seda ise nimetavad, teeb mind 
rahutuks,” ütles Aragorn. "Must Isand teadis juba siis liiga palju ja tema teenrid niisamuti; ja Grishnäkh 
saatis ilmselt pärast tüli mingeid sõnumeid üle Jõe. Punane Silm vaatab Raudlinna poole. Aga 
Saruman on igal juhul omadega puntrasse jooksnud." 

"Jah, kumb pool ka ei võidaks, tema väljavaade on ikka tume," ütles Ilo. "Asjad hakkasid tema 
jaoks viltu kiskuma sellest hetkest peale, kui tema orkid jala Rohanisse tõstsid." 

"Me nägime korraks toda vana kaabakat, või nõnda Gandalf arvab," lausus Gimli. "Metsa serval." 

"Millal see juhtus?" küsis Punapõsk. 

"Viis ööd tagasi," vastas Aragorn. 

"Oot-oot," pomises Ilo, "viis ööd tagasi - nüüd jõuame loo sellesse ossa, millest teie midagi ei tea. 
Kohtasime Puuparda järgmisel hommikul pärast lahingut; ja tolle öö veetsime Lättekojas, ühes tema 
endimajas. Tuleval hommikul läksime Endikogule: see on entide kogunemine ja kõige veidram asi, 
mida ma kunagi näinud olen. See kestis kogu päeva ja veel järgmisegi; ja me ööbisime koos ühe 
endiga, kelle nimi on Käbepuu. Ja siis, kolmanda päeva hilisel pärastlõunal nad järsku plahvatasid. 
See oli vapustav. Mets oli nii pingul, nagu koguks selle sees jõudu äikesetorm: ja siis käis järsku pauk. 
Sa oleks pidanud nende laulu kuulma, kui nad marssisid." 

"Kui Saruman seda kuulnud oleks, siis oleks ta praegu juba saja versta kaugusel, isegi kui ta peaks 
omal jalal lippama," ütles Punapõsk. 


"Kas raudne on su müür või torn, kas külm või mom kui mustim lein, 
Ei Pea see meid sest meie teid eisule ükski kiviuks! 


See polnud aga sugugi kõik. Suuremal jaol ei olnud üldse sõnu, laul kõlas nagu sarvede ja 
trummide muusika. See oli väga põnev Ma arvasin algul, et see polegi muud kui marsilaul, lihtsalt üks 
viis - kuni ma siia jõudsin. Nüüd ma tean paremini." 

"pärast öö tulekut jõudsime üle viimase seljandiku Nan Curuniri," jätkas llo. "Siis ma tundsingi 
esimest korda, et Mets ise liigub meie taga. Arvasin, et näen mingisugust endiunenägu, kuid 
Punapõsk märkas sedasama. Olime mõlemad hirmul, aga kuni viimase ajani ei saanud me rohkem 
midagi teada. 

Need olid torved, nagu endid neid "lühikeses keeles" kutsuvad. Puupard ei taha nende kohta palju 
rääkida, aga ma arvan, et need on endid, kes on muutunud peaaegu puude sarnaseks, vähemalt 
väljanägemise poolest. Nad seisavad vaikselt siinseal metsa sees või servas ja vaatavad lõputult üle 
puude; aga ma arvan, et sügaval kõige pimedamates orgudes on neid veel sadade kaupa. 

Neis on suur jõud ja nad on ilmselt võimelised ennast varju sisse peitma: pole just kerge neid 
liikumas näha. Aga nad liiguvad. Nad võivad väga kiiresti liikuda, kui nad vihased on. Sa seisad ühe 
koha peal paigal, vaatad ilma või kuulad lehtede sahinat tuule käes, ja siis järsku leiad sa ennast keset 
metsa ning igal pool sinu ümber on ainult suured kobavad puud. Neil on ikka veel hääled ja nad 
saavad entidega rääkida - Puupard ütleb, et seepärast neid torvedeks hüütaksegi - aga nad on 
muutunud imelikuks ja metsikuks. Ohtlikuks. Ma päris pelgaksin nendega kohtuda, kui ligiduses 
poleks tõelisi ente nende järele vaatamas. 

Nojah, varasel öötunnil hiilisime entidega mööda pikka kuristikku alla Võluri Oru ülemisse otsa, kõik 
nende torved sabas sahisemas. Me muidugi ei näinud neid, aga kogu ilm oli käginat täis. Öö oli pime 
ja pilvine. Nad liikusid pärast küngastelt allatulemist väga kiiresti edasi ja tegid samasugust häält kui 
tuulevuhin. Kuu ei paistnud läbi pilvede ja natuke aega pärast südaööd seisis kõrge mets põhjakaares 
ümber Raudlinna. Vaenlastest ega rünnakust polnud mingit märki. Kõrgest aknast tornitipus kumas 
valgust ja see oli kõik. 

Puupard ja veel paar enti hiilisid edasi, ümber linna väravate ligidale. Punapõsk ja mina olime 


nendega kaasas. Me istusime Puuparra õlgade peal ja ma tundsin, kuidas ta pinevusest värises. Aga 
isegi siis, kui nad ärkavad, oskavad endid olla väga ettevaatlikud ja kannatlikud. Nad seisid paigal 
nagu nikerdatud kivid, hingates ja kuulates. 

Siis läks äkki lahti tohutu liikumine. Pasunad puhusid ja Raudlinna seinad kaikusid. Ma arvasin, et 
meid on avastatud ja nüüd läheb lahing lahti. 

Aga mitte midagi niisugust! Kõik Sarumani mehed marssisid minema. Ma ei tea kuigi palju sellest 
sõjast või Rohani ratsameestest, aga Saruman tahtis vist küll ühe pauguga kuningale ja tema 
meestele lõpu peale teha. Ta tegi Raudlinna täitsa tühjaks. Ma nägin vaenlase minekut: orkid 
marssisid otsatutes rivides ja ratsutasid huntide seljas. Ja seal olid ka suured inimeste väed. Paljud 
neist kandsid tõrvikuid ja tulekumas nägin ma meeste nägusid. Enamus neist olid harilikud inimesed, 
üsna pikad ja mustajuukselised ja mornid, aga mitte eriliselt õela väljanägemisega. Kuid oli ka päris 
jubedaid: inimesepikkused, aga paharettide nägu, kaamed, kõõritavad, viltusimsed. Kas tead, nad 
meenutasid mulle toda lõunamaalast Voorelt; aga tema polnud nii silmatorkavalt orki nägu nagu 
enamik nendest." 

"Ka mina mõtlesin tema peale," kostis Aragorn. "Helmi Süvikus oli meil tegemist paljude taoliste 
poolorkidega. Nüüd on selge, et too lõunamaalane oli Sarumani luuraja; aga kas ta tegi koostööd 
Mustade Ratsanikega või ainult Sarumaniga, seda ma ei tea. Selle kurja rahva puhul on raske aru 
saada, millal nad kokku hoiavad ja millal üksteisel nahka üle kõrvade tõmbavad." 

"Noh, kõiki neid kokku pidi vähemalt kümme tuhat olema," ütles Ilo. "Väravast väljasaamine võttis 
neil terve tunni. Mõned läksid maanteed mööda Koolmete poole, teised pöörasid ära itta. Sinna ligi 
versta kaugusele on ehitatud sild, kus jõgi voolab väga sügavas sängis. Sa võiksid seda praegu näha, 
kui püsti tõuseksid. Nad jõurasid kõik rämedate häältega laulda ja irvitasid ja tegid üldse koledat lärmi. 
Arvasin, et Rohani jaoks on asjad õigehalvad. Aga Puupard ei liigutanud. Ta ütles: "Minul on täna asja 
Raudlinnaga, kalju ja kiviga." 

Aga kuigi ma ei näinud, mis pimeduses juhtus, usun ma, et torved hakkasid lõuna poole liikuma, 
niipea kui väravad jälle suletud olid. Nendel oli vist asja orkidega. Hommikul olid nad kaugel all orus; 
või vähemasti liikus seal vari, millest ma läbi ei näinud. 

Niipea, kui Saruman oli kogu oma väe minema saatnud, tuli meie kord. Puupard pani meid maha, 
läks väravate juurde ning hakkas uksele prõmmima ja Sarumani hüüdma. Talle ei tulnud mingit 
vastust, peale noolte ja müüri pealt visatud kivide. Kuid nooltest pole entide vastu mingit abi. Need 
teevad neile muidugi haiget ja ajavad nad raevu: nagu hammustavad kärbsed. Kuid ent võib olla 
orkinooli nii tihedasti täis kui nõelapadi, ilma et talle sellest suuremat häda sünniks. Neid ei saa ka 
mürgitada; ning nende nahk paistab olevat väga paks ja kõvem kui puukoor. Kirvehoop peab olema 
õite tugev, et neid tõsiselt haavata. Neile ei meeldi kirved. Aga ühe endi jaoks läheb tarvis kohutavalt 
palju raiujaid: mees, kes endi pihta ühe matsu virutab, ei saa kunagi võimalust teist korda lüüa. Endi 
rusikahoop taob raua kortsu nagu õhukese tinalehe. 

Kui Puupard oli endale paar noolt külge saanud, hakkas ta üles soojenema ja tõeliselt "tormakaks" 
minema, nagu ta ütleb. Ta tegi valju häälega huum-humm ja veel tosin enti rühkisid meie juurde. 
Vihane ent on jube vaatepilt. Nende sõrmed ja varbad justkui tarduvad kalju külge ning nad tirivad 
selle puruks nagu leivakoorukese. See nägi välja nagu suurte puujuurte saja aasta töö, mis oli mõneks 
silmapilguks kokku surutud. Nad tirisid, tõmbasid, tõukasid, tagusid ja raputasid; ja killkoll, riks-raks, 
viie minutiga lamasid nood tohutu suured väravad risakil maas; ja mõned endid hakkasid ennast kohe 
seina sisse kaevama, nagu küülikud liivaurgu. Ma ei tea, mida Saruman kõigest sellest arvas, 
igatahes ei osanud ta meiega midagi peale hakata. Tema nõiakunst võis muidugi viimasel ajal alla 
käia; kuigi minu arust polnud ta üldse iseäranis julge mees, mitte eriti vapper üksi pigisse jäädes, ilma 
kõigi oma orjade ja masinate ja muu kraamita, saate aru. Hoopiski mitte niisugune, nagu vana 
Gandalf. Ma mõtlen, et Sarumani kuulsus tekkiski vist ainult tänu tema taibukusele ennast Raudlinnas 
sisse seada." 

"Ei," lausus Aragorn. "Kunagi oli ta tõepoolest nii suur, kui ta kuulsus käis. Tema tarkus oli sügav ja 
ta mõte peen ning ta käed imepäraselt osavad; ja tal oli võimu teiste mõtete üle. Tarku suutis ta 
veenda ja vähemat rahvast kohutada. See võim on tal kindlasti veel alles. Keskmaal ei leidu just palju 
neid, kes võiksid minu arvates temaga ohutult nelja silma all kõnelda, isegi nüüd, kus ta kaotust 
kannab. Võib-olla ainult Gandalf, Elrond ja Galadriel, kellele ta salakavalus nüüd selgelt näha on, aga 
väga vähesed teised." 

"Endid on väljaspool ohtu," sõnas Punapõsk. "Ükskord ta vist tüssas neid, aga mitte rohkem. Ja 
pealegi ei saanud ta neist aru, ning tegi suure vea neid oma arvestustest välja jättes. Entide jaoks 
polnud tal mingit tegevuskava ja kui nood olid juba tööle hakanud, siis ei jätkunud tal aega enam 
midagi välja mõelda. Niipea kui meie rünnak algas, hakkasid vähesed Raudlinna jäänud rotid sealt iga 
entide tehtud mulgu kaudu välja putkama. Endid lasid inimestel minna, kui olid neid küsitlenud - 
siinpool küljes oli neid ainult kaks-kolm tosinat. Ma ei usu, et eriti palju orke põgenema pääses, 
suurusele vaatamata. Torvede käest igatahes mitte: neid oli selle aja peale Raudlinna ümber terve 
metsatäis ning lisaks veel need, kes läksid alla orgu. 

Kui endid olid suurema osa lõunamüüridest pulbriks teinud ning tema ülejäänud sulased olid jalga 
lasknud ja ta maha jätnud, pistis Saruman suure ähmiga punuma. Ta oli vist väravate juures, kui meie 
kohale jõudsime: küllap tuli vaatama oma suurepärase sõjaväe väljamarssimist. Kui endid sisse 


murdsid, jooksis ta suure kiiruga minema. Nad ei pannud teda algul tähele. Aga öö oli selginenud ja 
tähed sirasid heledasti, nii et entidele sellest nägemiseks piisas, ja äkki hüüdis Käbepuu: "Puutapja, 
puutapja!" Käbepuu on tasase loomuga olevus, kuid seda metsikumalt ta Sarumani vihkab: tema pere 
sai orkikirveste läbi julmalt kannatada. Ta jooksis sisemisest väravast välja lagedale rajale, ja tema 
võib väga kiiresti liikuda, kui ta ärganud on. Üks hele kuju pages läbi sammaste varjude eemale ja oli 
juba peaaegu tomnitrepil väljas. Aga see oli ka kõik. Käbepuu küttis talle nii kähku järele, et ta jõudis 
uksest sisse lipsata ainult paar sammu enne kinnipüüdmist ja ärakägistamist. 

Kui Saruman kenasti Orthancis tagasi oli, siis pani ta üsna pea oma kallid masinad tööle. Selleks 
ajaks olid paljud endid Raudlinnas sees: mõned tulid Käbepuu kannul ning teised murdsid sisse 
põhjast ja idast; nad kondasid ringi ja tegid suurt lammutustööd. Äkki hakkasid šahtid ja lõõrid üle 
kogu tasandiku tuld ja suitsu välja purskama. Paljud endid kõrvetasid ennast villi. Üks neist, keda 
hüüti vist Pöögiluuks, väga pikk ja kena ent, võttis mingist põlevast vedelikust tuld ja süttis nagu tõrvik: 
see oli jube pilt. 

See ajas nad pööraseks. Ma arvasin, et nad olid juba ennegi täitsa ärkvel, aga ma eksisin. Nüüd 
sain viimaks näha, mismoodi asjad tegelikult käivad. Pilt oli vapustav. Nad möirgasid ja üürgasid ja 
pasundasid, kuni kivid hakkasid paljalt nende kärast pragunema ja varisema. Ilo ja mina lamasime 
maas ja toppisime oma kuued kõrva. Endid tammusid aina ringi ja ringi ümber Orthanci kalju ning 
märatsesid nagu ulguv torm, lõhkusid sambaid, virutasid kivikamakaid alla šahtidesse ja pildusid 
tohutuid kiviplaate õhku nagu lehti. Torn seisis keset keeristormi. Nägin, kuidas raudpostid ja 
kivitanukad sadade jalgade kõrgusele lendavad ja Orthanci aknaid purustavad. Aga Puupard hoidis 
oma pea selge. Tema polnud õnneks põletada saanud. Ta ei tahtnud, et tema rahvas endale 
raevuhoos viga teeks, ega tahtnud, et Saruman möllu käigus mõne augu kaudu põgenema pääseks. 
Paljud endid paiskusid ise Orthanci kalju vastu, aga see pettis neid. Kalju on väga sile ja kõva. Võib- 
olla on selles mingi nõidus, mis on vanem ja tugevam kui Sarumani oma. Igatahes ei saanud nad 
kuskilt kinni hakata või kivisse pragusid lüüa ning nad tagusid ja muljusid end kalju vastu katki. 

Seepärast läks Puupard lagedale tagasi ja üürgas. Tema võimas hääl kostis kogu kärast üle. Äkki 
saabus surmavaikus, ja me kuulsime kõrgest torniaknast kiledat naeru. See avaldas entidele 
kummalist mõju. Nad olid üle keemas, kuid nüüd muutusid nad külmaks, kalgiks nagu jää, ning 
vaikseks. Nad tulid tasandikult ära ja kogunesid Puuparra ümber, seistes üsna vagusi paigal. Ta 
rääkis neile veidi aega omas keeles; küllap jutustas plaanist, mille oli oma vanas peas ammu aega 
tagasi valmis teinud. Siis nad lihtsalt hajusid tasakesi hallis valguses laiali. päev hakkas parajasti 
koitma. 

Ma arvan, et nad panid torni ümber valve, aga vahid peitsid ennast nii osavasti varjudesse ja seisid 
nii vaikselt, et mina neid ei näinud. Teised läksid ära põhja. Neil oli kogu päeva mujal tegemist. 
Enamuse ajast olime meie üksi. See oli surmigav päev ja me hulkusime natuke ringi, kuigi hoidsime 
Orthanci akende vaateväljast võimalikult kaugele: need jõllitasid meid nii ähvardavalt. Suure hulga 
aega kulutasime toidu otsimisele. Samuti istusime maas ja ajasime juttu, mõeldes, mis seal lõuna pool 
Rohanis võiks praegu juhtuda ja mis ülejäänud Vennaskonnast on saanud. Vahetevahel kuulsime 
eemal raginat ja kivide varisemist ja mägedes kajavaid mürtsatusi. 

Pärast lõunat tegime ringi ümber mUüri ja läksime vaatama, mis toimub. Oru otsas oli torvede suur 
varjuline mets, ja teine samasugune põhjamüüri ümber. Me ei julgenud sinna sisse minna. Endid ja 
torved kaevasid sügavaid auke ja kraave ning ehitasid suuri tiike ja tamme, et koguda kokku Rauajõe 
ning kõigi teiste allikate ja ojade veed, mida nad leidsid. Jätsime nad sinna tegutsema. 

Videvikus tuli Puupard värava juurde tagasi. Ta ümises ja kõmises enda ette ning paistis üsna 
rahul olema. Ta seisis ja ringutas oma vägevaid käsi ja jalgu ning tõmbas sügavalt hinge. Ma küsisin, 
kas ta on väsinud. 

"Väsinud?" küsis tema vastu. "Väsinud? Ei, ei, väsinud just mitte, aga kange küll. Tahaks 
Endiuhtmest hea janu juua. Sai kõvasti tööd rügatud; täna oli meil rohkem kivilõhkumist ja 
maakaevamist kui mitme eelmise aasta jooksul kokku. Aga see on peaaegu valmis. Öö tulekul ei tohi 
te enam siin värava lähedal või vanas tunnelis viibida! Siia tuleb vesi - ja mõneks ajaks on see vesi 
väga räpane, kuni kogu Sarumani kõnts on minema uhutud. Siis saab Rauajõgi jälle puhtalt voolata." 
Ta hakkas oma lõbuks veel pisut müüri maha tõmbama. 

Pidasime just aru, kus oleks ohutu pikali visata ja natuke tukastada, kui juhtus kõige imelikum asi. 
Oli kuulda, kuidas üks ratsanik kiiresti teed mööda lähemale kappab. Ilo ja mina lamasime vaikselt ja 
Puupard peitis ennast kaare varju. Akki tormas meie poole suur hobune, nagu hõbedane välk. Oli juba 
päris pime, aga ma nägin selgesti ratsaniku nägu: see justkui hiilgas ja kõik ta riided olid valged. 
Tõusin istukile ja vahtisin teda ammuli sui. Tahtsin hüüda, aga ei saanud. 

Kuid seda polnud vajagi. Ta pidas just meie juures kinni ja vaatas alla meie poole. "Gandalf!" 
ütlesin viimaks, aga mu kurgust tuli ainult sosinat. Kas ta ütles: "Tere, Punapõsk! On alles meeldiv 
üllatus!"? Ei, kus sa sellega! Ta ütles: "Maast lahti, sa tuhajuhan Tukk! Kus, imede nimel, on selle 
kaose keskel Puupard? Mul on teda vaja. Kähku!" 

Puupard kuulis ta häält ja tuli kohe varjust välja; ning see oli veider kohtumine. Ma olin üllatunud, 
sest nemad kumbki ei paistnud üllatunud olevat. Gandalf ilmselt lootis Puuparda siin kohata ning 
Puupard võis samahästi ka teda oodates väravate lähedal ringi kolada. Ometi rääkisime me vanale 
endile Moria kohta kõik ära. Aga siis tuli mulle meelde too iseäralik pilk, millega ta meid tol korral 


vaatas. Võin ainult arvata, et ta oli Gandalfi näinud või temast uudiseid kuulnud, kuid ei tahtnud meile 
enneaegu midagi öelda. "Ära torma!" on tema lipukiri; ent mitte keegi, isegi mitte haldjad ei räägi palju 
Gandalfi tegemiste kohta, kui teda kohal ei ole. 

"Humm! Gandalf!" ütles Puupard. "Olen rõõmus, et sa tulid. Puust ja veest, kivist ja kännust saan 
ma jagu; aga siin tuleb Võluriga asju ajada." 

"Puupard," ütles Gandalf "mul on su abi tarvis. Sa oled palju teinud, kuid ma vajan veel rohkem. 
Mul tuleb kümne tuhande orkiga asju ajada." 

Siis läksid need kaks minema ja pidasid kuskil nurgas salanõu. See pidi Puuparrale küll väga 
tormakas tunduma, sest Gandalfil oli kohutavalt kiire ja ta rääkis juba siis suure rutuga, kui nad veel 
kuuldekauguses viibisid. Nad olid ära ainult mõned minutid, võibolla veerand tundi. Seejärel tuli 
Gandalf meie juurde tagasi ja paistis kergendatud, peaaegu lõbus. Siis ta ütles, et tal on rõõm meid 
näha. 

"Aga Gandalf!" hüüdsin mina, "kus sa oled olnud? Ja kas sa oled teisi näinud?" 

"Olin, kus ma olin, nüüd olen ma igatahes tagasi," vastas tema, täpselt Gandalfi moodi. "Jah, ma 
nägin mõnda teistest. Aga uudised peavad ootama. See on ohtlik öö ja ma pean kiiresti sõitma. Kuid 
koit võib tulla selgem; ja kui see nõnda on, siis kohtume jälle. Hoidke ennast, ja püsige Orthancist 
kaugemal! Head aega!" 

Puupard jäi pärast Gandalfi lahkumist sügavalt mõttesse. Ta oli ilmselt lühikese aja jooksul palju 
teada saanud ja seedis nüüd kuuldud uudiseid. Ta vaatas meid ja ütles: "Hmm-mnjah, te polegi nii 
torm rahvas, kui ma arvasin. Te ütlesite vähem, kui oleksite võinud, ja mitte rohkem, kui pidite. Hm, on 
need vast uudised! Noh, nüüd tuleb Puuparral jälle tegemist." 

Enne minekut saime temalt üht-teist kuulda ja see ei teinud meie tuju põrmugi paremaks. Aga sel 
hetkel mõtlesime me rohkem teie kolme peale, kui Frodost ja Jussist või vaesest Boromirist. Sest me 
saime teada, et suur lahing on käimas või hakkab varsti käima, ja teie olete seal sees ega tule võib- 
olla enam kunagi välja. 

"Torved aitavad," ütles Puupard. Siis ta läks minema ja me ei näinud teda kuni tänase hommikuni. 


Oli sügav öö. Lamasime kivihunniku otsas ega näinud sellest törtsugi kaugemale. Udu või pimedus 
varjas kõik ära, nagu oleks meie ümber mässitud suur tekk. Õhk oli kuum ja raske ning täis sahinaid, 
naginaid ja mööduvate häälte pominat. Küllap läksid veel sajad torved lahingusse appi. Hiljem kostis 
lõuna poolt vägevat kõuekõminat ja välgud sähvisid kaugel Rohani taga. Aeg-ajalt nägime palju versti 
eemal mäetippe äkki välja lahvatamas, musta ja valgena, ja siis kadumas. Ja meie taga kostsid 
küngastelt kõuesarnased hääled, aga siiski teistsugused. Mõnikord kajas kogu org. 

Südaöö pidi möödas olema, kui endid lõhkusid tammid ja lasksid kokku kogutud veed läbi mulgu 
põhjapoolses müüris alla Raudlinna peale. Torve pimedus oli möödunud ja äike minema veerenud. 
Kuu loojus läänes mägede taha. 

Raudlinn hakkas täituma mustade hiilivate ojade ja loikudega. Need sillerdasid viimases 
kuuvalguses, kui nad üle tasandiku voogasid. Siin-seal leidis vesi tee mõnda šahti või õhuauku. Sealt 
tõusis susinal paksu valget auru ja suitsupilvi. Kostsid paugud ja tulelahvatused. Üks suur aurujoom 
keris ennast ümber Orthanci, kuni too nägi välja nagu pikk pilvesammas, alt lõõmav ja pealt kuuvalge. 
Ja vett tuli ikka rohkem ja rohkem, kuni lõpuks nägi Raudlinn välja nagu hiiglaslik lame supikauss, mis 
üleni auras ja mulises." 

"Nägime eile õhtul lõunast Nan Curuniri suudmesse jõudes auru ja suitsupilve,” märkis Aragorn. 
"Kartsime, et Saruman keedab meie jaoks mingit uut nõiakunsti." 

"Tema küll mitte!" ütles Punapõsk. "Tema tõenäoliselt läkastas, selle asemel, et naerda. Eilse 
hommiku jooksul langes vesi alla kõikidesse aukudesse ja igal pool oli tihe udu. Me püsisime varjul 
tolles vahiruumis ja meil oli üsna suur hirm. Järv hakkas üle voolama ja läbi vana tunneli välja jooksma 
ning vesi tõusis astmeid mööda muudkui kõrgemale. Arvasime, et jääme samamoodi lõksu nagu orkid, 
aga siis leidsime sahvri tagant keerdtrepi, mis viis üles kaare peale. pääsesime üsna napilt välja, sest 
üleval olid vahekäigud pragunenud ja poolenisti varisenud kive täis. Seal me siis istusime kõrgel 
tulvavee kohal ja vaatasime Raudlinna uppumist. Endid lasksid järjest vett juurde, kuni kõik tuled olid 
kustunud ja kõik koopad täis. Udu kogunes aegamisi kokku ja tõusis üles nagu hiiglaslik pilvesirm: see 
pidi vähemalt versta kõrgune olema. Õhtul paistis idapoolsete küngaste kohal suur vikerkaar ja 
päikeseloojangut varjas tihe pihuvihm mäekülgedel. Kõik jäi täitsa vaikseks. Mõned hundid ulusid 
kurvalt kuskil kaugel. Öösel panid endid sissevoolu kinni ja saatsid Rauajõe oma vanasse sängi 
tagasi. Sellega oli lugu lõppenud. 


Sestsaadik on veetase jälle langenud. Ma arvan, et koobastes peab all mingi väljapääs olema. Kui 
Saruman oma aknast välja kiikab, siis näeb ta ilmatu suurt räpast laga. Me tundsime ennast siin väga 
üksildasena. Näha polnud ühtegi enti, kellega selle segadiku keskel juttu vesta, ja uudiseid ka ei 
olnud. Veetsime öö seal üleval kaare peal, ja meil oli külm ja märg ja me ei saanud üldse magada. 
Meil oli niisugune tunne, et kohekohe võib midagi juhtuda. Saruman on ikka oma tornis. Öösel kostis 
niisugust häält, nagu puhuks tuul orgu pidi üles. KUllap need olid endid ja torved, kes oma käikudelt 
tagasi tulid; aga kuhu nad nüüd läinud on, seda ma ei tea. Oli niiske udune hommik, kui me alla 
ronisime ja jälle ringi vaatasime, ja mitte kedagi polnud näha. Ja see ongi kõik, mis selle kohta öelda 


on. Pärast kogu toda möllu näib siin kõik peaaegu rahulik. Ja justkui ohutum ka, nüüd, kus Gandalf 
tagasi tuli. Ma tahaks magada!" 


Kõik jäid veidiks ajaks vait. Gimli toppis oma piibu uuesti täis. "Üks asi paneb mind selle juures 
imestama," ütles ta tulekivi ja taelaga oma tobi süüdates. "Ussikeel. Sa ütlesid Theodenile, et ta on 
koos Sarumaniga. Kuidas ta sinna sai?" 

"Oi jah, tema ma unustasin ära," ütles Punapõsk. "Tema ei jõudnud sinna enne tänast hommikut. 
Olime just natuke tuld teinud ja sõime hommikust, kui Puupard jälle välja ilmus. Kuulsime teda väljas 
ümisemas ja meid hüüdmas. 

"Tulin vaatama, kuidas teil läheb, poisid," ütles ta, "ja teile uudiseid tooma. Torved on tagasi tulnud. 
Kõik on korras, kohe ütlemata korras!" naeris ta ja laksas vastu reisi. "Raudlinnas pole enam orke ega 
kirveid! Ja lõunast tuleb enne õhtut siia hulk inimesi; mõnda neist on teil küllap rõõm näha." 

Vaevalt oli ta seda öelnud, kui me kuulsime teel kabjaplaginat. Jooksime kiiruga väravate ette ja 
ma seisin ja vahtisin, peaaegu lootes näha Rühkijat ja Gandalfi suure sõjaväe eesotsas siia sõitmas. 
Aga udust kappas välja üks ainuke mees vanal väsinud setukal, ja ta nägi ise ka üsna imelik ja 
väärakas välja. Kedagi teist ei tulnud. Kui ta udust välja ilmus ja nägi enda ees kogu seda rusu ja 
hukatust, siis jäi ta õhku ahmides paigale ning tema nägu läks peaaegu roheliseks. Ta oli nii 
jahmunud, et ei pannud meid alguses tähelegi. Kui ta meid lõpuks märkas, siis ta karjatas, pööras 
hobuse ringi ja kihutas minema. Aga Puupard astus kolm sammu, sirutas oma pika käe välja ja tõstis 
ta sadulast maha. Mehe hobune jooksis kabuhirmus oma teed ja tema ise jäi maha vingerdama. Ta 
ütles, et on Grima, kuninga sõber ja nõuandja, ning Theoden saatis ta tähtsate sõnumitega Sarumani 
juurde. 

"Keegi teine ei julgenud ratsutada üle lageda maa, mis kubiseb räpastest orkidest," seletas ta, "ja 
seepärast saadeti mind. Mul on selja taga ohtlik retk, ma olen näljane ja väsinud. Pidin oma teelt 
kaugele põhja põgenema, kuna hundid ajasid mind taga." 

Märkasin kõõrdpilke, mida ta Puuparrale saatis, ja ütlesin endale: "Valetaja!" Puupard vaatas teda 
oma pikaldasel moel mitu minutit, kuna too meheäbarik maas nihverdas. Siis ütles ta lõpuks: "Haa, 
hmm, ma ootasin sind, isand Ussikeel." Mees võpatas seda nime kuuldes. "Gandalf jõudis siia 
esimesena. Seepärast tean ma sinust nõndapalju kui tarvis ning tean, mida sinuga teha. Pane kõik 
rotid ühte lõksu, ütles Gandalf; ja seda ma teen. Mina olen nüüd Raudlinna isand, kuna Saruman on 
oma tornis luku taga; ja sina võid sinna minna ja talle üle anda kõik sõnumid, mis sulle pähe tulevad." 

"Lase mul minna, lase mul minna!" kiunus Ussikeel. "Ma tunnen teed.” 

"Kahtlemata sa tundsid seda," tähendas Puupard. "Aga asjad on siin vahepeal natukene 
muutunud. Mine ja vaata!" 

Ta lasi Ussikeelel minna ning too liipas kaare alt läbi, meie tihedasti tema kannul, kuni jõudis ringi 
sisse ja nägi kogu seda veevälja, mis tema ja Orthanci vahel lainetas. Siis pöördus ta meie poole. 

"Laske mul ära minna!" vingus ta. "Laske mul ära minna! Mu sõnumid on nüüd asjatud." 

"On jah," kostis Puupard. "Aga sul on ainult kaks võimalust: kas jääda minuga siia, kuni Gandalf ja 
sinu isand kohale jõuavad; või minna üle vee. Kumma sa valid?" 

Mees hakkas oma isanda mainimise peale vabisema ja pistis varba vette, kuid tõmbas selle kohe 
tagasi. "Ma ei oska ujuda," ütles ta. 

"Vesi pole sügav," lausus Puupard. "Räpane küll, aga see sulle häda ei tee, isand Ussikeel. Käi 
sisse!" 

Seepeale sumas too kelm vette. See tõusis talle peaaegu kaelani, enne kui ta minu vaateulatusest 
välja jõudis. Viimati nägin ma teda mingi vana vaadi või puutüki külge klammerdumas. Puupard kahlas 
talle järele ja valvas ta minekut. 

"Noh, nüüd on ta sees," ütles ent tagasi tulles. "Nägin, kuidas ta trepist üles looberdas, märg nagu 
kalts. Keegi on ikka veel tornis: üks käsi tuli välja ja tõmbas ta sisse. Nii et seal ta on, ja ma loodan, et 
vastuvõtt on talle meeltmööda. Nüüd pean minema ja ennast limast puhtaks pesema. Olen üleval 
põhjaküljes, kui keegi mind näha tahab. Siin all pole nii puhast vett, mis endile joogiks või kümbluseks 
sobiks. Seepärast palun ma teil, kahel noormehel, siin väraval vahti pidada ja neid oodata, kes 
tulemas on. Pange tähele, nende hulgas on Rohani Väljade Isand! Peate teda nii hästi tervitama, kui 
oskate: tema mehed pidasid orkidega suure võitluse maha. Võib-olla teate teie paremini kui endid, 
kuidas inimeste kombel nii suure isanda vastuvõtuks sõnu seada. Minu ajal on rohelistel väljadel olnud 
palju isandaid ning ma pole kunagi tundma õppinud nende keelt või nimesid. Nad tahavad saada 
inimesetoitu, ja teie peaksite selle kohta vist kõike teadma. Nii et kui saate, siis otsige midagi, mida 
sobib kuningale söögiks pakkuda." Ja ongi kogu lugu. Kuigi ma tahaksin teada, kes too Ussikeel on. 
Olli ta tõesti kuninga nõuandja?" 

"Oli küll,” kostis Aragorn, "ning samuti Sarumani piilur ja teener Rohanis. Saatus pole talle lahkem 
olnud, kui ta ära on teeninud. Vaatepilt kogu selle hävingust, mida ta pidas nii tugevaks ja imeliseks, 
pidi juba iseenesest karistus olema. Aga ma kardan, et halvem seisab tal veel ees." 

"Jah, ega Puupard teda vist suurest lahkusest Orthanci saatnud," sõnas Ilo. "Vana ent paistis 
sellest üsna sünget rõõmu tundvat ja muheles oma ette, kui oma joogi ja kümbluse järele läks. Meil oli 
pärast seda vesiaju läbipuistamisega ja ringituhlamisega palju tegemist. Leidsime siin lähedal 
erinevates kohtades paarkolm ladu, ülalpool veepiiri. Puupard saatis mõned endid siia ja nood kandsid 


suurema jao kraamist minema. 

"Meil on vaja inimesetoitu kahekümne viie mehe jaoks," ütlesid endid, millest on näha, et teie salk 
loeti juba enne siiajõudmist hoolega üle. Teie kolm pidite ilmselt suurte inimestega kaasa minema. 
Aga paremini süüa poleks te seal saanud. Hoidsime endale sama hea kraami, kui sinna saatsime, 
selles võite kindlad olla. Paremagi veel, sest juua me ei saatnud. 

"Kuidas jääb joogiga?" küsisin entide käest. 

"Meil on Rauajõe vesi," kostsid nemad, "ja see on entide ja inimeste jaoks hea küllalt." Kuid ma 
loodan, et entidel oli vahepeal mahti mõnes mägiojas omaenda jooke pruulida, ja me näeme Gandalfi 
habet kähardumas, kui ta tagasi tuleb. pärast entide lahkumist tundsime end väsinud ja näljastena. 

Aga me ei kurtnud - meie vaev sai hästi tasutud. See juhtus inimesetoidu otsimise ajal, kui 
Punapõsk leidis tolle kõige väärtuslikuma kraami, need Sarvepuhuja vaadid. "Piiburohi on parem 
pärast sööki," ütles Punapõsk, ja nõnda see asi juhtuski." 

"Me saame nüüd kõigest suurepäraselt aru," ütles Gimli. 

"Kõigest peale ühe," lisas Aragorn. "Lõuna-kihelkonna leht Raudlinnas. Mida rohkem ma selle üle 
mõtlen, seda imelikum see mulle tundub. Ma pole kunagi Raudlinnas käinud, aga olen siinkandis ringi 
rännanud ning tunnen hästi neid tühje maid, mis jäävad Rohani ja Maakonna vahele. Ei kaup ega 
inimesed ole pikki aastaid sel teel liikunud, vähemalt mitte avalikult. Ma arvan, et Saruman pidas 
kellegagi Maakonnas salasidemeid. Ussikeeli leidub ka mujal peale kuningas Theodeni koja. Kas 
vaatide peal oli ka kuupäev?" 

"Jah," kostis Punapõsk. "See oli 1417. aasta saak, see tähendab mullune; ei, nüüd muidugi juba 
tunamullune: hea aastakäik." 

"Ah, olgu, loodame, et see liikvelolnud kuri on nüüd lõppenud; või muidu on ta praegu meie 
käeulatusest väljas,” ütles Aragorn. "Aga ma arvan, et mainin seda siiski Gandalfile, olgugi see tema 
suurte tööde hulgas väga väike asi." 

"Ei tea, mida ta seal teeb?" lausus Ilo. "Õhtupoolik hakkab juba kätte jõudma. Lähme vaatame 
ringi! Nüüd võid sa igatahes Raudlinna sisse astuda, Rühkija, kui tahad. Aga see ei ole kuigi lõbus 
vaatepilt." 


10. PEATÜKK 
Sarumani hääl 


Nad läksid läbi varemeis tunneli ning jäid seisma kivihunnikul, silmitsedes Orthanci musta kaljut ja 
selle paljusid aknaid, mis vaatasid ikka veel ähvardavalt all valitsevat kaost. Vesi oli nüüd peaaegu 
täielikult ära valgunud. Siin-seal läikisid veel saasta ja risuga kaetud tumedad loigud, aga enamik 
laiast ringist oli jälle lage kõrb, täis löga ja purunenud kive, musti auke ning poste ja sambaid, mis 
justkui purjuspäi sinnatänna vaarusid. Purustatud vaagna äärtes seisid hiiglaslikud künkad ja nõlvad, 
otsekui kivirähk, mida torm on üles peksnud, ning nende taga jooksis haljas veetaimedega kaetud org 
kokku pikaks kuristikuks kahe mäeharu vahel. Üle jäätmaa nägid nad ratsanikke teed otsimas; nad 
tulid põhja poolt ja jõudsid juba Orthanci lähedale. 

"Seal on Gandalf ning Th€oden ja tema mehed!" hõikas Legolas. "Lähme neile vastu!" 

"Valige hoolega, kuhu astute!" hoiatas Ilo. "Siin on lahtisi kivilanmakaid, mis võivad viltu vajuda ja 
teid auku kukutada, kui te ette ei vaata." 


Nad läksid mööda teed, mis oli viinud värava juurest Orthanci, liikudes aeglaselt, sest kiviplaadid 
olid pragunenud ja mudased. Ratsanikud nägid tulijaid ning peatusid kalju varjus, jäädes neid ootama. 
Gandalf sõitis neile vastu. 

"Noh, mul oli Puuparraga üsna huvitav jutuajamine ja me tegime ka mõned plaanid," ütles ta, "ja 
me kõik saime pisut hädavajalikku puhkust. Nüüd peame jälle edasi minema. Loodan, et teie olete ka 
kõik puhanud ja ennast turgutanud?" 

"Oleme küll,” kostis 1lo. "Aga meie jutuajamised algasid ja lõppesid suitsuga. Sellegipoolest oleme 
Sarumani vastu vähem pahatahtlikud kui enne.” 

"Tõesti?" üllatus Gandalf. "Noh, mina ei ole. Mul on nüüd veel viimane töö teha, enne kui ma lähen: 
pean minema ja Sarumaniga hüvasti jätma. See on ohtlik ja tõenäoliselt kasutu, aga tuleb ära teha. 
Kes tahab, võib minuga kaasa tulla - kuid vaadake ette! Ja ärge vigurdage! Praegu pole selle jaoks 
õige aeg." 

"Mina tulen," ütles Gimli. "Tahan teda näha ja teada saada, kas ta on ikka tõesti sinu nägu." 

"Ja kuidas sa seda teada saad, isand päkapikk?" küsis Gandalf. "Saruman võib sinu silmis minu 
moodi paista, kui tal on kavas end sulle nõndamoodi ilmutada. Ja kas sa oled küllalt tark, et kõigist 
tema võltsinguist aru saada? Aga küllap saame näha. Ta võibolla ei taha end paljude erinevate 
silmade ees korraga näidata. Ma käskisin kõigil entidel varju tõmbuda, nii et ehk saame teda sel 
kombel välja meelitada." 

"Miks see ohtlik on?" küsis Punapõsk. "Kas ta laseb meie pihta ja kallab akendest tuld välja, või 
saab ta juba kaugelt meie peale loitsu panna?" 

"Viimane on kõige tõenäolisem, kui sa kerge südamega tema uksele ratsutad," vastas Gandalf. 
"Aga me ei tea, mida ta teha suudab või proovida otsustab. Nurkaaetud metsloomale pole ohutu 
läheneda. Ja Sarumanil on võimeid, mida sina aimatagi ei oska. Hoia end tema hääle eest!" 


Nüüd jõudsid nad Orthanci jalamile. Kalju oli musta värvi ning läikis, nagu oleks see märg. 
Paljutahulise kivi servad olid teravad, nagu tulnuks need just äsja meisli alt. Üksikud kriimud ja 
tillukesed laastutaolised kivikillud aluse lähedal olid ainsad märgid, mida entide raev torni peale jättis. 

Idaküljes, kahe samba vahelises nurgas oli kõrgel maapinna kohal suur uks, ning sellest ülalpool 
paistis luukidega kaetud aken, mis avanes raudvarbadega ääristatud rõdule. Ukselävele viis 
kahekümne seitsme laia astmega trepp, mis oli tahutud mingi tundmatu kunstiga tollestsamast 
mustast kivist. See oli torni ainus sissekäik, aga tõusvatesse seintesse oli lõigatud palju kõrgeid 
sügavaid aknaid: need piidlesid kaugusse nagu väikesed silmad kaljude järsul palgel. 

Trepi jalamil tulid Gandalf ja kuningas sadulast maha. "Mina lähen üles," ütles Gandalf. "Ma olen 
Orthancis viibinud ja tean, milline oht mind ähvardab." 

"Ja mina lähen samuti üles," lausus kuningas. "Ma olen vana ega karda enam ühtki ohtu. Tahan 
rääkida vaenlasega, kes on mulle nii palju halba teinud. Eomer tuleb koos minuga ja vaatab, et mu 
eakad jalad ei eksiks." 

"Kuidas soovid," sõnas Gandalf. "Aragorn tuleb koos minuga. Las teised ootavad meid trepijalamil. 
Nad näevad ja kuulevad küllalt, kui siin on midagi näha või kuulda." 

"Ei!" tõrkus Gimli. "Legolas ja mina tahame lähemalt vaadata. Me oleme oma hõimude ainsad 
esindajad. Meie tuleme ka teie järel." 

"Tulge siis!" ütles Gandalf ning sammus trepist üles, ja Thdoden kõndis tema kõrval. 

Rohani Ratsanikud istusid murelikult oma hobustel kummalgi pool treppi ning põrnitsesid suurt 
torni, mõeldes hirmuga, mis nende isandaga võiks seal juhtuda. Ilo ja Punapõsk istusid kõige 
alumisele astmele, tundes end niihästi tähtsusetute kui kaitsetutena. 

"Pool närust versta siit väravani!" porises Punapõsk. "Ma tahaks siit märkamatult tagasi vahiruumi 
kaduda! Misjaoks me üldse siia tulime? Meid pole tarvis." 

Gandalf seisis Orthanci ukse ees ja lõi selle pihta oma sauaga. Uks kõmises õõnsalt. "Saruman, 
Saruman!" hüüdis ta valjul käskival häälel. "Saruman, tule välja!" 

Mõnda aega ei tulnud mingit vastust. Viimaks avati ukse kohal asuva akna luugid, kuid selle 


tumedas avauses ei paistnud kellegi kogu. 

"Kes seal on?" küsis hääl. "Mida te tahate?" 

Theoden võpatas. "Ma tunnen seda häält," ütles ta, "ja nean päeva, mil ma seda esmakordselt 
kuulda võtsin." 

"Mine ja kutsu Saruman, kui sa juba kord tema kannupoiss oled, Grima Ussikeel!" lausus Gandalf. 
"Ja ära raiska meie aega!" 

Aken sulgus. Nad ootasid. Äkki hakkas kõnelema teine hääl, madal ja meloodiline - ainuüksi selle 
kõla oli lummav. Need, kes seda häält ette vaatamatult kuulama jäid, suutsid harva edasi anda sõnu, 
mida kuulsid; ja kui suutsidki, siis pani see neid imestama, sest sõnadesse jäi väga vähe jõudu järele. 
Enamasti mäletasid nad ainult, et oli selge nauding toda häält kõnelemas kuulda, ja kõik, mis öeldi, 
tundus tark ja mõistlik, ning neis ärkas kiire tahtmine ka ise tark paista. Teiste jutt tundus selle kõrval 
kare ja tahumatu ning kui nad häälele vastu vaidlesid, süttis lummuses olijate südameis viha. Mõne 
jaoks kestis lumm vaid senikaua, kuni hääl nendega kõneles, ja kui see teiste poole pöördus, 
naeratasid nad, nagu too, kes näeb läbi silmamoondaja triki, mille peale teised ahhetavad. Paljudele 
piisas vaid hääle kõlast, et neid kütkeis hoida; aga vallutatu jaoks kestis lumm edasi ka siis, kui ta juba 
kaugel olid, ning ta kuulis alati seda õrna häält sosistamas ja neid õhutamas. Mõjutamata ei jäänud 
sellest keegi; keegi ei suutnud vastu panna selle hääle palvetele ja käskudele ilma mõtte ja tahte 
pingutamiseta, kuni hääle peremees seda oma võimuses hoidis. 

"Noh?" lausus hääl nüüd leebel küsival toonil. "Miks segate te mu puhkust? Kas te ei anna mulle 
enam ööl ega päeval rahu?" See kõlas nagu hella südame ohe, keda on teenimatu ülekohtuga 
kurvastatud. 

Nad vaatasid hämmastunult üles, sest polnud kuulnud tema tulekut, ning nägid rõduäärel seismas 
kogu, kes alla nende poole vaatas: see oli vana mees, mähitud halli mantlisse, mille värvi oli raske 
kindlaks teha, sest see muutus, kui nad oma silmi pöörasid või mees liigutas. Ta nägu oli pikk, kõrge 
laubaga, tal olid sügavad tumedad silmad, mida oli raske mõõta, kuigi pilk neis oli nüud tõsine ja 
heasoovlik ning pisut väsinud. Ta juuksed ja habe olid valged, kuid ta huulte ja kõrvade ümber leidus 
veel musti niite. 

"Sarnane, ja ometi erinev," pomises Gimli. 

"Aga olgu," sõnas mahe hääl. "Vähemalt kaht teist tean ma nimepidi. Gandalfi tunnen ma liiga hästi 
lootmaks, et ta otsib siit nõu või abi. Aga sind, Theoden, Rohani Margi Isand, tunnen ma su 
suursugustest lipukirjadest ja enamgi veel Eorli Koja kaunist palgest. Oo kolm korda austatud Thengeli 
väärikas poeg! Miks pole sa varem siia tulnud kui sõber? Olen väga tahtnud näha sind, läänemaade 
võimsaimat kuningat, ning iseäranis veel viimastel aastatel, et päästa sind rumalaist ja kurjadest 
nõuannetest, mis sind ähvardavad! Kas on juba liiga hilja? Hoolimata kahjust, mis on minule tehtud ja 
milles Rohani mehed paraku teatavat osa mängisid, tahaksin ma ikkagi sind päästa ning ära tõmmata 
hukatuse käest, mis vältimatult läheneb, kui sa jätkad sellel teel, mille oled valinud. Tõepoolest, vaid 
mina üksi saan sind veel aidata." 

Theoden avas suu, nagu tahaks vastata, kuid ei öelnud midagi. Ta vaatas üles Sarumani näkku, 
kelle tõsised tumedad silmad alla kuninga poole piidlesid, kiikas siis Gandalfi enda kõrval, ning paistis 
kõhklevat. Gandalf ei liigutanud, vaid seisis paigal kui kivikuju, otsekui oodates mõnd kutset, mis ei ole 
veel tulnud. Ratsanikud nihelesid algul, pomisedes Sarumani sõnade kiituseks, ning jäid siis samuti 
vait, nagu nõiutud. Neile näis, et Gandalf pole iialgi nende isandaga nii kaunilt ja sobilikult rääkinud. 
Jämedad ja ülbed näisid nüüd kõik ta asjaajamised Theodeniga. Ja nende südamete kohale hiilis vari, 
hirm suure ohu ees: Margi hukk pimeduses, millesse Gandalf neid kihutas, kuna Saruman seisis 
päästva ukse kõrval, hoides seda pooleldi avatult, nii et valguskiir praost läbi paistis. Maad võttis raske 
vaikus. 

See oli päkapikk Gimli, kes järsku sekkus. "Selle võluri sõnad seisavad pea peal," urises ta oma 
kirvevart pigistades. "Orthanci keeles tähendab abi hävingut ja päästmine tapmist, see on selge. Aga 
me ei tule siia paluma." 

"Rahu!" ütles Saruman, ning hetkeks oli tema hääl vähem malbe ja tuli välgatas ta silmis, et samas 
kaduda. "Ma ei kõnele veel sinuga, Gimli Glöini poeg," ütles ta. "Kaugel on sinu kodu ning vähe asja 
on Sinul selle maa muredega. Aga nendesse sekkumine polnud mitte sinu enese nõu ning seepärast 
ei pane ma sulle süüks seda osa, mida oled siin mänginud - ja kahtlemata vaprat. Kuid ma palun sind, 
lase mul enne rääkida Rohani kuningaga, kes on mu naaber ja oli kunagi mu sõber. 

Mida on sul öelda, Thšoden Kuning? Kas teed minuga rahu ja võtad vastu abi, mida mu pikkade 
aastatega kogunenud teadmised võivad sulle pakkuda? Kas heidame koos nõusse kurjade aegade 
vastu ning parandame oma haavad nii heas tahtes, et meie valdused saavad veel õitsvamaks kui 
kunagi varem?" 

Thoden ei vastanud ikka veel. Võitles ta viha või kahtlustega, seda ei osanud keegi öelda. Lõpuks 
sekkus Eomer. 

"Isand, kuula mind!" lausus ta. "Nüüd tunneme ohtu, mille eest meid hoiatati. Kas me kappasime 
võidule ainult sellepärast, et seista lõpuks hämmeldunult vana valetaja ees, kel on mesi kaheharulise 
keele peal? Nõnda räägiks lõksupüütud hunt koertega, kui saaks. Mis abi saab ta sulle anda? Kõik, 
mida ta soovib, on kimbatusest pääsemine. Aga kas tahad sina läbi rääkida tolle reetmise- ja 
mõrvakaupmehega? Tuleta meelde Thodredi Koolmetel ning Häma hauda Helmi Süvikus!" 


"Kui me räägime kihvtistest keeltest, mida me siis sinu oma kohta ütleme, noor madu?" küsis 
Saruman, ning tema vihasähvatus oli nüüd selgesti näha. "Aga oota, Eomer Eomundi poeg)!" jätkas ta 
taas oma maheda häälega. "Igaühele tema jagu. Sinu osaks on relvade vaprus ning sa võidad 
sedakaudu suurt au. Tapa need, keda sinu isand vaenlasteks nimetab, ning ole rahul. Ära sekku 
riigitarkusse, mida sa ei mõista. Kui sa kuningaks saad, siis leiad ehk, et too peab hoolega oma sõpru 
valima. Sarumani sõprust ja Orthanci võimu ei saa kergesti kõrvale heita, olgu selle taga mistahes 
hädad, tõelised või väljamõeldud. Sa võitsid lahingu, aga mitte sõja - ja sedagi abiga, mille peale sa ei 
või teist korda loota. Järgmisena võid sa leida Metsa Varju omaenda ukselt: see on isepäine ja rumal 
ega armasta inimesi. 

Aga mu Rohani isand, kas saab mind selle eest mõrtsukaks nimetada, et vaprad mehed on 
lahingus langenud? Kui sa lähed sõtta (asjatult, sest mina ei tahtnud seda), siis saavad inimesed 
hukka. Ent kui mina olen selle arvestuse järgi mõrtsukas, siis on kogu Eorli Koda mõrvaga määritud; 
sest nemad on sõdinud mitmeid sõdu ning tunginud kallale paljudele, kes neile ei alistunud. Ja 
mõnega on nad pärast seda rahu teinud, mis pole riigitarkuse tõttu mitte halvem. Ma ütlen, Thdoden 
Kuning: kas teeme isekeskis rahu ja sõpruse? See on meie otsustada." 

"Me teeme rahu," sõnas Theoden viimaks tuhmilt ning pingutusega. Paljud Ratsanikud hõiskasid 
rõõmust. Th€oden tõstis käe. "Jah, me teeme rahu," lausus ta nüüd selgel häälel, "me teeme rahu, kui 
sina ja kõik su teod on kadunud - ja sinu musta valitseja teod, kelle kätte sa meid anda tahtsid. Sa 
oled valetaja, Saruman, ja inimeste südamete rikkuja. Sa sirutad mulle käe ja mina näen enda ees 
ainult üht sõrme Mordori käpast. Julma ja külma! Isegi kui su sõda minu vastu olnuks aus - mida see 
mitte ei olnud, sest kui sa ka kümme korda nii tark oleksid, poleks sul mingit õigust valitseda mind ja 
mu rahvast oma huvides, nagu sa tahtsid - siis mida on sul öelda oma tõrvikute kohta Läänekurrus ja 
laste kohta, kes seal surnult maas lamavad? Ja nad raiusid Häma keha tükkideks Sarvelinna väravate 
ees, pärast seda, kui ta surnud oli. Kui sa ripud akna küljes võllas omaenese kaarnate lõbuks, alles 
siis teen ma rahu sinu ja Orthanciga. Nõnda palju siis Eorli Kojast. Olen suurte esiisade noorem poeg, 
kuid mul pole vaja sinu sõrmi lakkuda. Pöördu mujale! Kuid ma kardan, et sinu hääl on kaotanud oma 
võlu.” 

Ratsanikud vaatasid üles Thdodeni poole, nagu oleks neid unest üles raputatud. Valitseja hääl 
kõlas pärast Sarumani muusikat nende kõrvus käre kui vana ronga kraaksumine. Aga Saruman läks 
korraks vihaga endast välja. Ta kummardus üle rinnatise, nagu tahaks kuningat oma sauaga lüüa. 

Mõnele tundus äkitselt, et nad näevad madu, kes rünnakuvalmilt rõngasse keerdub. 

"Võllad ja kaarnad!" sisistas ta ning võigas muutus pani mehed vabisema. "Vana tudi! Mis on Eorli 
koda muud, kui üks heinaküün, kus teeröövlid suitsu sees lakuvad ja nende jõmmkärakad koerte 
seltsis maas püherdavad? Liiga kauaks on nad ise võlla eest pakku jäänud. Aga silmus tõmbub kokku, 
algul aeglaselt, lõpus kõvasti ja tihkelt. Ripu ise, kui tahad!" Seejärel ta hääl muutus, kui mees end 
tasapisi talitseda suutis. "Ma ei tea, kuidas mul on jätkunud kannatust sinuga rääkida. Sest mul ei ole 
tarvis ei sind ega su pisikest neljasõitjate kampa, kes on sama kiired põgenema kui lähenema, 
Thoden Hobuseisand. Kunagi ammu pakkusin sulle kohta, mis käib üle su teenetest ja tarkusest. 
Nüüd pakkusin seda jälle, et need, keda sa eksitusse juhid, näeksid selgelt vahet kahe tee vahel. Sina 
vastad mulle ärplemise ja sõimuga. Olgu nii. Mine tagasi oma onni! Aga sina, Gandalf! Sinu pärast 
olen ma vähemalt kurb, tundes kaasa su häbile. Kuidas võid sa niisugust seltskonda taluda? Sest sina 
oled uhke, Gandalf - ja mitte ilma põhjuseta, kuna su meel on üllas ja silmad näevad niihästi sügavale 
kui kaugele. Kas sa isegi nüüd ei taha mu nõu kuulda võtta?" 

Gandalf võpatas ja vaatas üles. "On's sul öelda midagi niisugust, mis sul meie viimasel kohtumisel 
ütlemata jäi?" küsis ta. "Või tahad midagi öeldust tagasi võtta?" 

Saruman vakatas. "Tagasi võtta?" pomises ta segaduses. "Tagasi võtta? Ma püüdsin sulle nõu 
anda Sinu enese hea pärast, aga sa vaevalt kuulasid. Sa oled uhke ega armasta nõuandeid, kuna sul 
on omagi tarkust küllaga varuks. Ent tol korral sa minu arvates eksisid, mõistes mu kavatsusi tahtlikult 
valesti. Kardan, et oma agaruses sind veenda kaotasin kannatuse. Ja ma kahetsen seda tõepoolest. 
Sest ma ei kandnud sinu vastu vimma ega kanna seda praegugi, kuigi sa naased minu juurde 
vägivaldsete ja rumalate seltskonnas. Kuidas ma võiksingi? Kas ei ole me mõlemad kõrge ja iidse 
ordu liikmed, mis on oivalisim Keskmaal? Meie sõprus annaks meile mõlemale kasu. Võiksime koos 
veel palju korda saata, et maailma haigusi parandada. Mõistkem teineteist ja heitkem oma mõtteist 
välja too alam rahvas! Laskem neid oodata oma otsuseid! Sest ühise hüvangu nimel olen ma valmis 
minevikku heaks tegema ja sind vastu võtma. Kas sa ei taha minuga aru pidada? Kas sa ei tule üles?" 

Nii suur oli jõud, mille Saruman pani oma viimasesse pingutusse, et mitte keegi kuuldekaugusel 
viibijaist ei jäänud sellest liigutamata. Aga nüüd oli lumm hoopis teistsugune. Nad kuulsid lahke 
kuninga leebet tõrelust eksiva, kuid armastatud ministriga. Ent neid jäeti välja, kuulama ukse tagant 
sõnu, mis ei olnud neile määratud: nagu halbade kommetega lapsed või rumalad teenrid kuulavad 
pealt oma vanemate tabamatut vestlust ning püüavad aimata, kuidas see võiks nende saatust 
mõjutada. Nood kaks olid tehtud paremast puust: auväärsed ja targad. Oli vältimatu, et nad sõlmivad 
omavahel liidu. Gandalf tõuseb torni, et arutada Orthanci kõrgeis kambreis asju, millest nemad midagi 
ei taipa. Uks suletakse ning neid jäetakse välja, ootama tööd või karistust, mis neile osaks saab. Isegi 
Theodeni meeles võttis kuju mõte, nagu kahtlusevari: "Ta reedab meid; ta läheb - me oleme kadunud." 

Siis pahvatas Gandalf naerma. Kujutelm haihtus nagu suitsupilv. 


"Saruman, Saruman!" ütles Gandalf ikka veel naerdes. "Saruman, sa läksid oma eluga vale rada 
pidi. Sa oleksid pidanud hakkama kuninga narriks ning teenima oma leiba, ja vorpe samuti, tema 
nõuandjaid ahvides. Oh mind!" ta pidas vahet, et oma rõõmu täiel määral nautida. "Mõistkem 
teineteist? Ma kardan, et sinu aru ei küüni mind mõistma. Aga sind, Saruman, mõistan ma nüüd liigagi 
hästi. Mäletan su väiteid ja tegusid selgemini, kui sa arvatagi oskad. Kui ma sind viimati külastasin, siis 
olid sa Mordori vangivaht ning sinna pidid sa mu saatma. Ei - külaline, kes on katuselt põgenema 
pääsenud, mõtleb enne kaks korda järele, kui uksest jälle sisse astub. Ei, ma ei tule üles. Aga kuula 
mind, Saruman, viimast korda! Kas sina ei taha alla tulla? Raudlinn on osutunud nõrgemaks, kui su 
lootus ja kujutlus arvasid. Samuti võib minna ka teiste asjadega, millesse oled siiani uskunud. Kas ei 
oleks õige need mõneks ajaks maha jätta? Pöörduda ehk uutele radadele? Mõtle hästi järele, 
Saruman! Kas sa ei tule alla?" 

Vari libises üle Sarumani näo; siis muutus see kooljakaameks. Enne, kui ta seda varjata jõudis, 
nägid nad läbi maski kahtleva meele ängistust, vastumeelt jääda ja hirmu oma pelgupaigast lahkuda. 
Ühe silmapilgu vältel ta kahtles, ja keegi ei hinganud. Siis hakkas ta rääkima ning ta hääl oli kale ja 
külm. Uhkus ja viha said temast võitu. 

"Kas ma tulen alla?" osatas ta. "Kas tuleb relvastamata mees alla rääkima ukse taga seisvate 
röövlitega? Kuulen sind siit küllalt hästi. Ma pole loll ega usalda sind, Gandalf. Nad ei seisa avalikult 
minu trepil, aga ma tean, kus nood pöörased metsavaimud sinu käsul redutavad." 

"Reetlikud on alati umbusklikud," vastas Gandalf väsinult. "Aga sa ei pea oma naha pärast 
värisema. Ma ei taha sind tappa ega haavata, nagu sa peaksid teadma, kui sa mind tõeliselt 
mõistaksid. Ja mul on võimu sind kaitsta. Annan sulle viimase võimaluse. Sa võid Orthancist lahkuda, 
vabana - kui Soovid." 

"Kõlab hästi," irvitas Saruman. "Täitsa Gandalf Halli moodi: nii armuline ja nii ütlemata lahke. Ma ei 
kahtle, et Orthanc tundub sulle mõnusalt ruumikas ja minu lahkumine sobiv. Aga miks ma peaksin 
tahtma ära minna? Ja mida sa mõtled, öeldes "vabana"? Siin on arvatavasti oma tingimused?" 

"Lahkumise põhjusi näed sa oma akendest," kostis Gandalf. "Teised tulevad sulle niisama pähe. 
Sinu teenrid on purustatud ja laiali pillatud; oma naabritest oled sa endale vaenlased teinud; ja oma 
uut isandat oled sa alt tõmmanud, või pUüdnud tõmmata. Kui tema silm siiapoole pöördub, siis saab 
sellest vihapunane silm. Aga kui ma ütlen "vabana", siis ma mõtlen "vabana": vabana orjusest, 
köidikuist või käsu alt; vabana minema sinna, kuhu tahad, isegi Mordorisse, Saruman, kui soovid. Kuid 
kõigepealt annad sa mulle Orthanci Võtme ning oma saua. Need on sinu hea käitumise pandid, mille 
sa hiljem tagasi saad, kui oled need ära teeninud." 

Sarumani nägu muutus tinahalliks ja kõverdus raevust ning verev leek süttis ta silmis. Ta naeris 
meeletult. "Hiljem!" hüüdis ta ning ta hääl paisus kriiskeks. "Hiljem! Jah, küllap siis, kui sul on ka 
Barad-düri enese võtmed ja seitsme kuninga kroonid ja Viie Võluri sauad ning sa oled ostnud endale 
palju suuremad saapad kui need, mida sa praegu kannad. Tagasihoidlik plaan. Vaevalt selline, mille 
juures minu abi tarvis läheb! Mul on muudki teha. Ära ole loll! Kui sa tahad minuga aru pidada, kuni sul 
selleks võimalus on, siis mine minema ja tule tagasi siis, kui kaineks saad! Ja jäta maha need 
kõrilõikajad ja pisikesed pambud, kes sul sabas tilpnevad! Head päeva!" Ta pöördus ringi ja läks 
rõdult minema. 

"Tule tagasi, Saruman!" lausus Gandalf käskival häälel. Teiste hämmastuseks keeraski Saruman 
otsa ringi ning tuli aegamisi raudpiirde juurde tagasi, otsekui vastutahtmist tirituna, ja nõjatus raskelt 
hingates rinnatisele. Ta nägu oli kortsus ja aukuvajunud. Ta käsi pigistas rasket musta saua nagu 
käpp. 

"Ma ei lubanud sul minna," sõnas Gandalf karmilt. "Ma pole lõpetanud. Sinust on saanud lollpea, 
Saruman, ja ometi oled sa haletsusväärne. Sa oleksid võinud nüüdki veel rumalusest ja kurjusest ära 
pöörduda ning sinust oleks kasu olnud. Aga sina otsustasid jääda ja oma vanade suppide pärasid 
helpida. Jää siis! Kuid ma hoiatan sind, et hõlpsasti sa siit enam välja ei pääse. Mitte enne, kui Ida 
mustad käed sinu järele sirutuvad. Saruman!" hüüdis ta, ning ta hääl paisus võimsaks ja mõjusaks. 
"Vaata, ma ei ole Gandalf Hall, keda sa reetsid. Ma olen Gandalf Valge, kes on surmast tagasi 
pöördunud. Sinul ei ole enam värvi ning ma heidan su ordust ja Nõukogust välja!" 

Ta tõstis käe ja lausus aeglaselt selgel külmal häälel: "Saruman, su sau on murtud." Kostis 
raksatus ning sau murdus Sarumani käes pooleks ja selle pea kukkus alla Gandalfi jalge ette. "Mine!" 
käskis Gandalf. Karjatades vaarus Saruman tagasi ja roomas minema. Sel hetkel lendas vuhinal ülalt 
alla raske läikiv ese. See põrkus tagasi raudpiirdelt, mille äärest Saruman oli hetk tagasi lahkunud, 
lendas Gandalfi peast napilt mööda ning prantsatas astmele, millel võlur seisis. Rinnatis raksatas 
kõlinal katki. Aste purunes helkivaiks kildudeks. Aga pall jäi terveks: lõõmava tulisüdamega tume 
kristallkera veeres astmeid pidi alla. Kui see eemale loigu poole suundus, jooksis Punapõsk sellele 
järele ja tõstis üles. 

"Mõrtsukate kamp!" karjus Eomer. Aga Gandalfi see ei liigutanud. "Ei, seda ei visanud Saruman," 
lausus ta. "Ma arvan, et ta isegi ei käskinud seda teha. See tuli palju kõrgemast aknast. Küllap oli see 
isand Ussikeele lahkumislask, aga halvasti sihitud." 

"Võib-olla sihtis ta halvasti seepärast, et ei suutnud otsustada, kumba ta rohkem vihkab, kas sind 
või Sarumani," märkis Aragorn. 

"Võib-olla," nõustus Gandalf. "Need kaks leiavad teineteise seltskonnast vähe lohutust: nad 


purevad üksteist sõnadega. Aga karistus on õiglane. Kui Ussikeel kunagi elusana Orthancist välja 
tuleb, siis on see rohkem, kui ta on ära teeninud. 

Hei, poiss, anna see siia! Ma ei palunud sul seda käperdada!" hüüdis ta, pöördudes järsult ringi 
ning nähes Punapõske trepist aeglaselt üles tulemas, nagu tassiks too suurt raskust. Võlur läks talle 
vastu ning võttis tumeda kera kähku kääbiku käest ära, mähkides selle oma mantli voltide vahele. "Ma 
kannan ise selle eest hoolt,” sõnas ta. "See pole arvatavasti asi, mida Saruman oleks tahtnud ära 
visata." 

"Aga ta võib viskamiseks teisigi asju leida," ütles Gimli. "Kui vaidlus on nüüd lõppenud, siis läheme 
siit ära vähemalt kiviviske kaugusele!" 

"See on lõppenud," lausus Gandalf. "Lähme!" 


Nad keerasid Orthanci uksele selja ning laskusid trepist alla. Ratsanikud tervitasid kuningat 
rõõmuga ning andsid Gandalfile au. Sarumani lumm oli purustatud: nad nägid teda käsu peale kohale 
tulemas ning vabaks lastuna minema roomamas. 

"Noh, see on nüüd tehtud," ütles Gandalf. "Nüüd pean ma Puuparra üles otsima ja talle rääkima, 
kuidas asjad edenesid.” 

"Ta kindlasti aimas seda, eks ole?" küsis Ilo. "Kas miski võiski üldse teistmoodi minna?" 

"Mitte eriti,” kostis Gandalf, "kuigi vahepeal kõikus asi küll noatera peal. Aga mul oli proovimiseks 
põhjuseid; mõned lahkemad, mõned mitte nii väga. Algul näitas Saruman, et ta hääle jõud kahaneb. 
Ta ei saa olla korraga hirmuvalitseja ja nõuandja. Kui vandenõu on küps, ei saa see enam saladusse 
jääda. Ometi langes ta lõksu ning püüdis oma ohvritega ühekaupa tegelda, kuna teised kuulasid. Siis 
andsin ma talle viimase ja ilusa võimaluse: loobuda nii Mordorist kui oma erasepitsustest ning meid 
aidates asja parandada. Keegi ei tunne meie häda temast paremini. Ta oleks võinud suurt abi 
pakkuda. Aga ta otsustas seda mitte anda ning Orthanci võimu oma käes pidada. Tema ei teeni, vaid 
ainult valitseb. Nüüd elab ta hirmus Mordori varju ees ning unistab ometi tormi juhtimisest. Õnnetu loll! 
Ta hävitatakse, kui Ida võim oma käe Raudlinna poole sirutab. Me ei saa Orthanci väljaspoolt 
hävitada, kuid Sauron - kes teab, mida tema suudab?" 

"Ja mis siis, kui Sauron ei võida? Mida sa temaga teed?" küsis Punapõsk. 

"Mina? Mitte midagi!" vastas Gandalf. "Ma ei tee temaga midagi. Mina ei ihka ülemvõimu. Mis 
temast saab? Ma ei oska öelda. Kurb, et see, mis kunagi nii hea oli, nüüd tornis mädaneb. Aga meie 
jaoks pole asjad siiski halvasti läinud. Saatuse pöörded on imelikud! Sageli teeb viha iseenesele 
haiget! Arvan, et kui me ka oleksime sisse läinud, poleks me leidnud Orthancist kallimaid aardeid, kui 
see, mille Ussikeel meie pihta virutas." 

Korraga kostis kõrgest aknast kile karje, mis järsku lõppes. 

"Saruman arvab vist sedasama," sõnas Gandalf. "Jätame nad siiapaika!" 


Nad pöördusid värava varemete juurde tagasi. Vaevalt olid nad kaare alt läbi saanud, kui 
nendesamade kivikuhjade varjust, millel nad seisnud olid, sammusid välja Puupard ja tosin teist enti. 
Aragorn, Gimli ja Legolas vaatasid neid jahmunult. 

"Siin on kolm minu kaaslastest, Puupard," lausus Gandalf. "Rääkisin sulle neist, aga sa pole neid 
veel näinud." Ta nimetas igaüht nimepidi. 

Vana Ent silmitses neid pikalt ja uurivalt ning pöördus siis ise nende poole. Viimasena kõnetas ta 
Legolast. "Nii et sa tuled kogu selle pika tee Sünklaanest siia, mu hea haldjas? See oli kunagi väga 
suur mets!" 

"Ja on veel praegugi," sõnas Legolas. "Aga mitte nii suur, et meie, kes me seal elame, kunagi uute 
puude nägemisest tüdineksime. Tahaksin väga Fangorni Laanes rännata. Pääsesin vaevu selle 
servast kaugemale ja mul polnud himu tagasi pöörduda." 

Puuparra silmad hõõgusid rahulolust. "Loodan, et su soov läheb täide, enne kui künkad palju 
vanemaks saavad," ütles ta. 

"Ma tulen, kui see õnnestub," lubas Legolas. "Tegin oma sõbraga kaupa, et kui kõik hästi läheb, 
siis külastame koos Fangorni - sinu lahkel loal." 

"Iga haldjas, kes saabub koos sinuga, on teretulnud," ütles Puupard. 

"Sõber, kellest ma räägin, ei ole haldjas," lausus Legolas. "Ma pean silmas Gimlit, Glöini poega, 
kes siin seisab." Gimli kummardus sügavalt ning kirves libises ta vöö vahelt välja ning kukkus kolinal 
maha. 

"Humm, hm! Ah nii,” pomises Puupard teda tumedalt piieldes. "Päkapikk ja kirvekandja! Humm! 
Haldjatele tulen ma meeleldi vastu, aga sa küsid liiga palju. See on kummaline sõprus!" 

"Kummaline võib see paista," kostis Legolas, "aga kuni Gimli elab, ei tule ma Fangorni üksi. Tema 
kirves ei raiu mitte puid, vaid orkikaelu, oo Fangorn, Fangorni Laane Isand. Nelikümmend kaks lõi ta 
lahingus maha." 

"Huu! Hmm-jaa!" sõnas Puupard. "See on juba parem lugu! Noh, jah, asjad lähevad, nagu nad 
lähevad; ja pole põhjust neile vastu rutata. Aga nüüd peame veidiks ajaks lahku minema. Päev 
läheneb lõpule, ja Gandalf ütleb, et te peate enne ööd teele asuma ning Margi Isand tahab oma koju 
jõuda.” 

"Jah, me peame minema, ja kohe," ütles Gandalf. "Kardan, et pean su väravavahid sinult ära 


võtma. Aga sa saad nendetagi hästi hakkama." 

"Ehk saangi," lausus Puupard. "Kuid ma hakkan nende järele puudust tundma. Me saime nii 
lühikese ajaga sõpradeks, et ma hakkan vist tormakaks muutuma - lähen võib-olla nooreks tagasi. 
Kuid nad on esimene uus asi kuu või päikese all, mida ma olen mitme pika, pika päeva jooksul näinud. 
Ma ei unusta neid. Panin nende nimed Pikka Nimekirja. Endid peavad seda meeles. 


Maastsündinud Endid, vanad kui mäed, 
rännumehed vetejoojad; 

ja küti-isuga Kääbikulapsed 
naerusuine väike rahvas, 


need jäävad sõpradeks niikaua, kuni tulevad uued lehed. Jääge hüvasti! Kui te kuulete uudiseid 
oma meeldival maal seal Maakonnas, siis saatke mulle sõna! Teate küll, mida ma mõtlen: sõna või 
pilku endinaistest. Tulge ise, kui saate!" 

"Küll me tuleme!" hüüdsid Ilo ja Punapõsk ühest suust ning keerasid kähku minema. Puupard 
vaatas neid ning oli veidi aega vait, raputades mõtlikult pead. Siis pöördus ta Gandalfi poole. 

"Nii et Saruman ei lahku?" küsis ta. "Seda ma arvasingi. Tema süda on niisama mäda kui mustal 
torvel. Ja ikkagi, kui mind ka võidetaks ja kõik mu puud hukka saaks, ei tuleks ma välja seni, kuni mul 
on kasvõi üks must auk järel, kuhu peitu pugeda." 

"Ei," sõnas Gandalf. "Aga sina ei kavatsenud katta kogu maailma oma puudega ja kõik teised 
elusolendid ära lämmatada. Kuid nii see on, et Saruman jääb siia oma viha põetama ja jälle sääraseid 
võrke kuduma, nagu ta saab. Tal on Orthanci Võti. Aga tal ei tohi lasta põgeneda." 

"Seda kindlasti! Endid hoolitsevad selle eest," lubas Puupard. "Saruman ei tõsta ilma minu loata 
jalgagi kaljust välja. Endid valvavad teda." 

"Väga hea!" ütles Gandalf. "Seda ma lootsin. Nüüd võin ma minna ja teisi asju ajada, üks mure 
vähem kaelas. Aga sa pead hoolega ette vaatama. Vesi on alanenud. Ma kardan, et sellest ei jätku, 
kui torni ümber vahimehed panna. Kahtlemata on Orthanci alla kaevatud sügavad käigud ning 
Saruman loodab sealt peagi märkamatult välja pääseda. Kui sa selle töö enda peale võtad, siis palun 
ma sul jälle vesi sisse lasta ning teha seda senikaua, kuni Raudlinn muutub seisvaks järveks või teie 
olete väljapääsud avastanud. Kui kõik maaalused kambrid on uppunud ja väljapääsud suletud, siis 
peab Saruman torni jääma ja aknast välja vahtima." 

"Jäta see entide mureks!" ütles Puupard. "Otsime oru otsast otsani läbi ning piilume iga kivi alla. 
Puud tulevad jälle siia elama, vanad puud, metsikud puud. Hakkame seda hüüdma Vahimetsaks. 
Ükski orav ei saa siin liikuda, ilma et mina seda teaks. Jäta see entide mureks! Kuni seitse korda need 
aastad on mööda läinud, mille jooksul ta meid piinas, ei väsi meie teda valvamast." 


11. PEATÜKK 
Palantir 


Päike loojus pika läänepoolse mäeharu taha, kui Gandalf ja tema kaaslased ning kuningas ühes 
Ratsanikega Raudlinnast teele asusid. Gandalf võttis Ilo enda selja taha ning Aragorn võttis 
Punapõse. Kaks kuninga meest ratsutasid kiiresti ees ning kadusid peagi orupõhjas silmist. Teised 
järgnesid neile kergel sammul. 

Endid seisid pühalikus rivis väravate juures, otsekui kujud, pikad käsi varred üles tõstetud, ega 
teinud ainsatki häält. Ilo ja Punapõsk vaatasid tagasi, kui olid veidi maad käänulist teed mööda 
allapoole laskunud. Päeva valgus kumas ikka veel taevas, kuid pikad varjud sirutusid üle Raudlinna 
hallide pimedusse vajuvate varemete. Puupard seisis nüüd üksinda seal, paistes eemalt vana 
puutüvena: kääbikud mõtlesid nende esimesele kohtumisele päikeselisel eendil kaugel Fangorni piiril. 

Nad jõudsid Valge Käe sambani. Sammas seisis ikka veel püsti, aga tahutud käsi oli maha 
tõugatud ja pisikesteks tükkideks purunenud. Keset teed lebas nimetissõrm ja valendas videvikus, 
punane küüs mustaks tumenemas. 

"Endid ei jäta ainsatki üksikasja kahe silma vahele!" ütles Gandalf. Nad ratsutasid edasi ning orus 
süvenes õhtu. 


"Kas me sõidame täna veel kaugele, Gandalf?" küsis Ilo veidi aja pärast. "Ma ei tea, kuidas sulle 
meeldib, kui pisikesed pambud sul sabas tilpnevad; aga üks pamp on väsinud ning lõpetaks hea 
meelega tilpnemise ära ja heidaks magama." 

"Nii et sa kuulsid seda?" lausus Gandalf. "Ära võta südamesse! Ole tänulik, et sinu pihta rohkem 
sõnu ei sihitud. Ta hoidis sul silma peal. Kui see sinu uhkust kuidagi trööstib, siis võin ma öelda, et 
praegusel hetkel olete sina ja Punapõsk rohkem tema mõttes kui meie kõik. Kes te olete, kuidas te siia 
sattusite ja milleks, mida te teate, kas teid võeti vangi ning kui võeti, siis kuidas te pääsesite, kui kõik 
orkid hukka said - nende pisikeste mõistatustega on Sarumani suur meel praegu ametis. Pilge temalt, 
Ilomac, on meelitus, kui tema tähelepanu sulle au teeb.” 

"Tänan väga!" ütles Ilo. "Aga suurem au on sinu sabas tilpneda, Gandalf. Selles positsioonis on 
vähemalt võimalik sama küsimust teist korda esitada. Kas me sõidame täna veel kaugele?" 

Gandalf naeris. "Sa oled kõige vaigistamatum kääbik maailmas! Kõigil Võluritel peaks hoole all 
olema paar kääbikut, kes õpetaksid neile sõna tähendust ja neid parandaksid. Palun vabandust! Aga 
ma olen isegi nende lihtsate asjade peale mõelnud. Ratsutame paar tundi tasakesi edasi, kuni jõuame 
oru lõppu. Homme peame kiiremini liikuma. 

Kui me siia tulime, siis kavatsesime minna Raudlinnast otse üle väljade tagasi kuningakotta 
Edorases, kuhu on vaid mõne päeva tee. Aga me oleme aru pidanud ja plaani muutnud. Käskjalad 
läksid ees Helmi Süvikusse hoiatama, et kuningas tuleb homme tagasi. Ta sõidab siit koos paljude 
meestega mööda mägiradu Haraliina. Nüüdsest peale ei tohi me ei öisel ega päevasel ajal rohkem kui 
kahekolmekaupa üle lageda maa liikuda." 

"See on nii sinu moodi, aidata topelt või üldse mitte!" ütles Ilo. "Mina ei mõelnud küll kaugemale, 
kui tänaõhtuse sängi peale. Kus ja mis on Helmi Süvik ja ülejäänu, mis sa rääkisid? Ma ei tea sellest 
maast mitte midagi." 

"Siis on sul targem oma teadmisi täiendada, kui sa tahad aru saada, mis toimub. Kuid mitte praegu 
ja mitte minu abiga: mul on liiga palju hädalisi asju läbi mõelda." 

"Hea küll, ma võtan laagrilõkke ääres Rühkija käsile: tema ei ole nii turtsakas. Aga milleks kogu 
see salatsemine? Ma arvasin, et meie võitsime lahingu!" 

"Jah, võitsime, aga see on meil alles esimene võit ning see teeb juba iseenesest meie olukorra 
ohtlikumaks. Raudlinna ja Mordori vahel oli mingi side, mida ma ei ole veel mõistnud. Kuidas nad 
uudiseid vahetasid, ma ei tea; aga seda nad tegid. Baraddüri Silm vaatab arvatavasti kannatamatult 
Võluri Oru ja Rohani poole. Mida vähem see näeb, seda parem." 


Tee kulus aeglaselt, kääneldes orgu mööda alla. Kord lähemal, kord kaugemal voolas Rauajõgi 
oma kivises sängis. Öö laskus mägedelt alla. Kogu udu oli kadunud. Puhus jahe tuul. Täiskuu täitis 
idataeva kalbe külma säraga. Mäeharud nende paremal käel kahanesid paljasteks küngasteks. Nende 
ees avanesid laiad hallid väljad. 

Viimaks nad peatusid. Siis keerasid nad kõrvale, lahkudes maanteelt ja hoides jälle pehme 
kõrgmaa muru peale. Versta jagu maad lääne poole minnes jõudsid nad nõvani. See avanes 
lõunasse, nõjatudes tagapool ümara Dol Barani nõlvale, mis oli viimane küngas põhjapoolsetes 
ahelikes, rohelise jalami ja kanarbikuse tipuga. Oru külgi katsid mullused sõnajalapuhmad, mille 
keskel tungisid läbi 1õhnava mulla tihkelt kokkurullunud kevadised lehehakatised. Okaspõõsad 
kasvasid tihedasti laugetel kallastel ning nende all jäidki nad laagrisse, umbes kaks tundi enne 
keskööd. Nad süütasid tule ühes õõnsuses suure viirpuu juurte vahel, mis oli küll vanadusest väändu 
nud, aga okste poolest kõbus. Iga rao otsas tärkasid pungad. 

Vahid pandi paika, kaks iga valvekorra jaoks. Ülejäänud mähkisid end pärast õhtusööki mantlitesse 
ja tekkidesse ning jäid magama. Kääbikud lamasid omaette nurgas vanade sõnajalgade kuhjal. Ilo oli 
unine, kuid Punapõsk seevastu veidralt rahutu. Sõnajalad krabisesid ja sahisesid, kui ta ühelt küljelt 


teisele vähkres. 

"Mis on?" küsis llo viimaks. "Kas sa lesid sipelgapesas?" 

"Ei," kostis Punapõsk, "aga mul on siin ebamugav. Ei tea, kui kaua sellest juba möödas on, kui ma 
viimati voodis magasin?" 

Ilo haigutas. "Arva sõrmedel kokku!" ütles ta. "Aga sa pead teadma, kui kaua aega tagasi me 
Lõrienist lahkusime." 

"Ah sealt!" ohkas Punapõsk. "Ma pidasin silmas tõelist voodit magamistoas." 

"No siis Kaljulõhelt," torises Ilo. "Mina võiksin täna öösel küll igal pool magada." 

"Sinul oli õnne, Ilo," sõnas Punapõsk pärast pikka vaikust tasa. "Sina sõitsid koos Gandalfiga." 

"No ja siis?" 

"Kas sa said temalt mingeid uudiseid või teateid kuulda?" 

"Jah, üsna palju. Rohkem kui harilikult. Sa ju kuulsid kõike või enamatjagu; sa olid sealsamas 
lähedal ja me ei rääkinud salajuttu. Aga sa võid homme ise temaga ratsutada, kui arvad, et sina temalt 
rohkem kuulda saad - ja kui ta su enda juurde võtab." 

"Tõsi või? Tore! Aga ta on sõnakehv, eks ju? Üldse mitte muutunud." 

"On ikka küll!" ütles Ilo pisut virgudes ja endalt küsides, mis tema kaaslast õieti vaevab. "Ta on 
kuidagi kasvanud. Ma arvan, et ta võib olla lahkem ja karmim, lõbusam ja tõsisem kui enne. Ta on 
muutunud; aga meil pole olnud veel võimalust näha, kui palju. Sa mõtle selle Sarumani jama viimase 
otsa peale! Mäletad, Saruman oli kunagi Gandalfi ülem: Nõukogu pea, või mida see nüüd täpselt 
tähendabki. Tema oli Saruman Valge. Nüüd on Gandalf Valge. Saruman tuli käsu peale välja ja tema 
kepp võeti ära; ja siis tal lihtsalt kästi ära minna ja ta läkski!" 

"Noh, kui Gandalf on ülepea muutunud, siis on ta nüüd veel kinnisem kui enne, ja kõik!" vaidles 
Punapõsk. "Võta või see klaaskuul. Talle paistis see hirmsasti meeldivat. Ta teab või arvab selle kohta 
midagi. Aga kas ta ütleb meile, mida? Ei, mitte sõnagi. Ometi ma korjasin selle üles ja päästsin selle 
loiku veeremast. Hei, poiss, anna see siia! - ja kõik. Huvitav, mis asi see on? Tundus kole raske." 
Punapõse hääl alanes väga madalaks, nagu räägiks ta iseendaga. 

"Tere hommikust!" ütles Ilo. "Ah see sind siis näribki? Kuule, Punapõsk, ära unusta Gildori ütlust - 
seda, mida Juss ikka korrata armastas: ära sekku Võlurite asjadesse, sest nende hing on tundlik ja 
viha järsk." 

"Aga kogu meie elu on juba kuude kaupa üksainus Võlurite asjadesse sekkumine," väitis 
Punapõsk. "Mulle meeldiksid teadmised sama palju kui oht. Tahaksin seda palli vaadata." 

"Mine magama!" ütles llo. "Varem või hiljem saad sa nagunii küllalt palju teada. Kallis Punapõsk, 
ükski Tukk pole iial Kangepukist uudishimu poolest üle olnud; aga kas praegu on õige aeg, küsin ma 
sinult?" 

"Hea küll! Ma siis ütlen sulle, mida ma tahan: kivile korraks pilku heita. Ma tean, et ei saa seda, 
kuna vana Gandalf istub sel otsas nagu kana muna peal. Aga sellest pole just palju abi, kui sa ütled 
mulle ainult sa-ei-saa-seda nii-etmine-magama!" 

"No mida muud ma sulle öelda saan?" küsis Ilo. "Anna andeks, Punapõsk, aga sa pead tõesti 
hommikuni ootama. pärast linnupetet olen ma nii uudishimulik, kui sa iganes soovid, ja aitan sind 
võlurikeelitamise juures nii, kuidas suudan. Aga ma ei jõua kauem ärkvel olla. Kui ma veel kord 
haigutan, siis lähen kõrvade juurest pooleks. Head ööd!" 


Punapõsk ei lausunud enam sõnagi. Nüüd lamas ta vaikselt, aga uni ei tulnud kuidagi; ning seda ei 
meelitanud lähemale ka Ilo tasane hingamine, mis hakkas kostma vaevalt paar minutit pärast 
headöödsoovimist. Mõte tumedast kerast näis sedamööda aina tugevamaks paisuvat, kuidas kõik 
vaikseks jäi. Punapõsk tundis jälle kätes selle raskust ning nägi taas salapäraseid punaseid 
sügavikke, kuhu ta hetkeks vaadanud oli. Ta viskles ja pöörles ja püüdis millelegi muule mõelda. 

Viimaks ei suutnud ta seda enam välja kannatada. Ta tõusis ja vaatas ringi. Oli jahe ning ta mähkis 
mantli endale ümber. Kuu paistis külmalt ja valgelt alla nõkku ning põõsaste varjud mustasid. Kõikjal 
ümberringi lamasid uinuvad kogud. Kaht valvurit polnud näha: võib-olla olid nad üleval künkal või 
sõnajalgade vahel peidus. Mingist mõistetamatust ajest kihutatuna läks Punapõsk sinna, kus lebas 
Gandalf. Ta vaatas alla võluri peale. Too näis magavat, kuid ta laud polnud täiesti suletud: silmad 
läikisid mehe pikkade ripsmete vahelt. Punapõsk astus kähku tagasi. Aga Gandalfei liigutanud; ning 
taas pooleldi vastutahtmist hiilis kääbik jälle võluri kukla taha. Too oli end teki sisse rullinud ning mantli 
kõige peale laotanud; ja tema lähedal, parema külje ja kõverdatud käsivarre vahel oli tumedasse 
riidesse mässitud pundar, mingi ümar kogu; võluri käsi näis olevat just äsja selle pealt maha libisenud. 

Vaevu hingates hiilis Punapõsk sammhaaval lähemale. Viimaks põlvitas ta maha. Siis sirutas ta 
vargsi käed välja ja tõstis kompsu üles: see ei tundunud päris nii raske, kui ta oli oodanud. "Võib-olla 
ongi ainult mingi imelik träni,” mõtles ta kummalise kergendustundega; kuid ta ei pannud pundart 
enam maha. Ta seisis hetke, kompsu vastu rinda surudes. Siis tuli talle üks mõte pähe. Ta tippis 
kikivarvul minema, leidis ühe suure kivi ja tuli tagasi. 

Seejärel tõmbas ta kiiresti riide ära, mähkis selle kivi ümber ning asetas pusara taas võluri käe 
kõrvale. Siis vaatas ta lõpuks eset, mille oli paljastanud. Siin ta oli: sile kristallkuul, praegu pime ja 
surnud, lebades katmatult ta jalge ees. Punapõsk tõstis selle Ules, peitis kera kähku oma mantli sisse 
ning pöördus tagasi oma aseme poole. Sel hetkel liigahtas Gandalf unes ning pomises mingeid sõnu: 


need näisid olevat võõras keeles; ta käsi kobas ringi ja krabas puntras peituva kivi pihku; siis ta ohkas 
ega liigutanud enam. 

"Sa igavene lollpea!" pomises Punapõsk endale. "Sa mässid ennast hirmsa pahanduse sisse. 
Pane see kohe tagasi!" Aga nüüd leidis ta, et tema põlved naksuvad, ja ta ei julgenud enam nii võluri 
lähedale minna, et pambuni ulatuda. "Nüud ei saa ma seda enam kuidagi tagasi panna, ilma et ma 
teda ärataks,” mõtles kääbik, "mitte enne, kui olen pisut rahunenud. Nii et ma võin sama hästi 
kõigepealt pallile pilgu peale visata. Ainult mitte siinsamas!" Ta hiilis minema ning võttis istet rohelisel 
kingul oma aseme lähedal. Kuu piilus üle nõva serva. 

Punapõsk istus, põlved krõnksus ja pall nende vahel. Ta kummardus alla selle kohale, nähes välja 
nagu ahne laps, kes omaette nurgas toidukausi kohal küürutab. Ta tõmbas mantli kõrvale ja vaatas 
kuuli. Õhk tundus tema ümber vaikne ja pinev. Algul oli kera tume, süsimust, ja kuuvalgus läikles selle 
pinnal. Siis ilmus selle südamesse nõrk kuma ja võbelus, mis hoidis ta silmi kinni, nii et ta ei saanud 
mujale vaadata. Varsti lõõmas kogu kera sisemus tules; pall keerles või käisid tulukesed selle sees 
ringi. Äkki valgus kustus. Ta ahmis õhku ja hakkas rabelema, ent jäi ikkagi küüru, pigistades kuuli käte 
vahel. Ta kummardus aina lähemale ja lähemale ning jäigastus; ta huuled liikusid veidi aega hääletult. 
Siis langes ta lämbuva karjega tagasi ning jäi liikumatult lebama. 

Karje oli läbilõikav. Valvurid hüppasid kallastelt alla. Kogu laager oli peagi jalul. 


"Ah vaat kes on varas!" ütles Gandalf. Ta heitis oma mantli kähku üle maaslamava kera. "Sina, 
Punapõsk! Säärane pööre on õige kurb!" Ta põlvitas Punapõse keha kohale: kääbik lamas 
kangestunult selili, vahtides mitte midaginägevate silmadega taevasse. "On alles temp! Mis õnnetuse 
ta nüüd kaasa tõi - endale ja meile kõigile?" Võluri nägu oli moondunud ja metsik. 

Ta võttis Punapõse käe ja kummardus ta näo kohale, kuulates kääbiku hingamist; siis pani ta oma 
käed teise laubale. Kääbik võpatas. Ta silmad sulgusid. Ta karjatas ning tõusis istuli, jõllitades 
jahmunult teda ümbritsevaid nägusid, mis kuuvalgel kahvatult kumasid. 

"See pole sinu jaoks, Saruman!" kriiskas ta kiledal ja elutul häälel, põrkudes Gandalfist tagasi. 
"Saadan kohe sellele järele. Kas saad aru? Ütle!" Siis püüdis ta jalule rabelda ja põgeneda, ent 
Gandalf hoidis teda õrnalt ja kindlalt kinni. 

"Peregrin Tukk!" ütles ta. "Tule tagasi!" 

Kääbik lõtvus ja langes tagasi, klammerdudes võluri käe külge. "Gandalf!" hüüdis ta. "Gandalf! 
Anna andeks!" 

"Anna andeks?" küsis võlur. "Ütle mulle kõigepealt, mida sa teinud oled!" 

"Ma... ma võtsin palli ja vaatasin seda," kogeles Punapõsk, "ja nägin asju, mis mulle hirmu nahka 
ajasid. Ja ma tahtsin ära minna, aga ei saanud. Ja siis ta tuli ja küsis minu käest, ja ta vaatas mind, ja, 
ja see on kõik, mida ma mäletan." 

"Sellest ei aita," lausus Gandalf karmilt. "Mida sa nägid ja mida ütlesid?" 

Punapõsk sulges silmad ja värises, kuid ei öelnud midagi. Nad kõik vahtisid teda vaikides, peale 
Ilo, kes kõrvale pöördus. Aga Gandalfi nägu oli ikka veel kalk. "Räägi!" käskis ta. 

Aeglasel kahtleval häälel alustas Punapõsk uuesti ning tasapisi muutusid ta sõnad selgemaks ja 
tugevamaks. "Nägin musta taevast ja kõrgeid müürisakke," ütles ta. "Ja tillukesi tähti. See paistis 
olevat väga kaugel ja ammu, aga ometi karm ja selge. Siis hakkasid tähed kustuma ja süttima - neid 
lõikasid ära tiivulised kogud. Väga suured. Ma mõtlen, tõeliselt suured; aga klaasis nägid nad välja 
nagu torni ümber tiirlevad nahkhiired. Ma arvan, et neid oli üheksa. Uks hakkas otse minu poole 
lendama ja kasvas aina suuremaks ja suuremaks. Sel oli jube - ei, ei! Ma ei saa seda öelda. 

Püüdsin ära minna, sest arvasin, et ta lendab välja; aga kui ta kogu kera kinni kattis, siis ta kadus. 
Siis tuli tema. Ta ei rääkinud nii, et ma oleksin sõnu kuulnud. Ta lihtsalt vaatas, ja ma sain aru. 

"Nii et oled tagasi tulnud? Miks sa aruandmise nii kauaks unarusse jätsid?" 

Ma ei vastanud. Ta küsis: "Kes sa oled?" Ma ei vastanud ikka, aga see tegi mulle hirmsasti haiget; 
ja ta sundis mind, nii et ma ütlesin: "Kääbik." 

Siis äkki ta justkui nägi mind ja naeris. See oli julm. Mul oli tunne, nagu pussitataks mind 
nugadega. Ma rabelesin. Aga tema ütles: "Oota üks hetk! Me saame varsti jälle kokku. Ütle 
Sarumanile, et see maiuspala pole tema jaoks. Saadan kohe sellele järele. Kas saad aru? Ütle!" 

Siis ta vahtis mind. Tundsin, et lagunen tükkideks. Ei, ei! Ma ei saa rohkem öelda. Ma ei mäleta 
rohkem midagi." 

"Vaata mulle otsa!" lausus Gandalf. 

Punapõsk vaatas otse talle silma. Võlur hoidis ta pilku hetke vaikides. Siis muutus vanamehe nägu 
hellemaks ning nähtavale ilmus naeratusevari. Ta pani käe pehmelt Punapõse pealaele. 

"Kõik on korras!" sõnas ta. "Sul pole tarvis rohkem öelda! Sa ei ole kahju saanud. Sinu silmis ei ole 
valet, nagu ma kartsin. Kuid ta ei rääkinud sinuga pikalt. Lolliks sa jääd, aga ausaks lolliks, Peregrin 
Tukk. Targemad oleksid sellises olukorras rohkem halba teinud. Aga pane tähele! Sina pääsesid, ja 
kõik su sõbrad samuti, ainult hea õnne pärast, nagu seda nimetatakse. Sa ei saa teist korda sellele 
loota. Kui ta oleks sind kohe küsitlema hakanud, siis oleksid sa peaaegu kindlasti rääkinud kõik, mida 
sa tead, meie kõigi hävinguks. Aga ta oli liiga ahne. Ta ei tahtnud ainult teadmisi: ta tahtis sind ja 
kiiresti, et ta võiks sinuga Mustas Kantsis edasi tegelda, ja aeglaselt. Ära värise! Kui sa sekkud 
Võlurite asjadesse, siis pead sellisteks juhtumusteks valmis olema. Kuid olgu! Ma annan sulle andeks. 


Ära muretse! Asjad ei kukkunud päris nii halvasti välja, kui oleksid võinud." 

Ta tõstis Punapõse õrnalt üles ning viis ta tagasi asemele. Ilo järgnes neile ja istus tema kõrvale 
maha. "Leba siin ja puhka, kui saad, Punapõsk!" ütles Gandalf. "Usalda mind. Kui sul jälle näpud 
sügelema hakkavad, siis ütle mulle! Niisuguseid asju võib ravida. Aga igal juhul, mu kallis kääbik, ära 
pane enam kivikamakat minu küünarnuki alla! Nii, nüüd jätan ma teid veidiks ajaks kahekesi." 


Sellega läks Gandalf teiste juurde tagasi, kes ikka veel murelikult Orthanci kivi ümber seisid. "Oht 
tuleb öö varjul siis, kui seda kõige vähem ootad," lausus ta. "Pääsesime üle noatera!" 

"Kuidas on kääbikuga, Punapõsega?" küsis Aragorn. 

"Arvan, et nüüd läheb kõik hästi,” vastas Gandalf. "Teda ei hoitud kaua kinni ning kääbikutel on 
hämmastav taastumisvõime. Mälestus, või selle õudus, tuhmub tõenäoliselt kiiresti. Võib-olla liigagi 
kiiresti. Kas sina, Aragorn, võiksid võtta Orthanci kivi ja seda valvata? See on ohtlik ülesanne." 

"Ohtlik tõesti, kuid mitte kõigile,” sõnas Aragorn. "On ainult üks, kes võib seda õigusega endale 
nõuda. Sest see on kahtlemata Orthanci palantir Elendili aarete hulgast, mille panid sinna Gondori 
kuningad. Nüüd on mu tund lähedal. Ma võtan selle." 

Gandalf vaatas Aragorni, tõstis siis teiste üllatuseks kaetud Kivi üles ning kummardus seda üle 
andes. 

"Võta see, isand!" ütles ta, "teiste asjade pandiks, mis saavad tagasi antud. Aga kui ma võin sulle 
nõu anda selle kasutamise osas, siis ära kasuta seda - veel mitte! Vaata ette!" 

"Millal olen mina olnud rutakas või ettevaatamatu, kes ma nii pikki aastaid ootasin ja ette 
valmistusin?" küsis Aragorn. 

"Ei kunagi. Ära siis tee lõpul komista," vastas Gandalf. "Aga vähemalt pea seda asja saladuses. 
Sina, ja teie kõik, kes te siin seisate! Kääbik Peregrin tohib kõige vähem teada, kus see asub. Kuri 
sööst võib talle taas peale tulla. Sest paraku on ta seda käes hoidnud ja sellesse vaadanud, mida 
poleks kunagi tohtinud juhtuda. Ta poleks tohtinud Raudlinnas seda puutuda, ja seal oleksin ma 
pidanud rutem vahele astuma. Aga mu mõtted olid seotud Sarumaniga ja ma ei mõistnud kohe Kivi 
loomust. Siis olin ma väsinud ning kui ma selle üle aru pidasin, sai uni minust võitu. Nüüd ma tean!" 

"Jah, siin ei saa mingit kahtlust olla," lausus Aragorn. "Viimaks me teame, mis side oli Raudlinna ja 
Mordori vahel ning kuidas see toimis. Palju saab selgeks." 

"Meie vaenlastel on kummalisi jõude ja kummalisi nõrkusi!" ütles Theöden. "Aga vanasõna ütleb: 
kes teisele auku kaevab, see ise sisse kukub." 

"Seda on mõnigi kord nähtud," sõnas Gandalf. "Sel korral oli meil imelikult palju õnne. Võib-olla 
päästis too kääbik mind suurest eksisammust. Kaalusin enne, kas peaksin Kivi ise proovima või mitte, 
et selle otstarvet teada saada. Kui ma oleksin seda teinud, siis oleksin talle iseenda paljastanud. 
Niisuguse katse jaoks ei ole ma valmis, kui ma kunagi üldse selleks valmis saan olema. Aga isegi siis, 
kui mul jätkuks jõud!u ennast lahti rebida, oleks sel praegu kohutavad tagajärjed, kui ta mind näeks - 
kuni tuleb tund, mil salajasolemine enam ei aita." 

"Arvan, et see tund on nüüd tulnud," lausus Aragorn. 

"Veel mitte," sõnas Gandalf. "Jääb järele lühike kahtluseaeg, mida peame ära kasutama. On selge, 
et Vaenlane arvas Kivi veel Orthancis asuvat - miks ta polekski pidanud seda arvama? Ja järelikult oli 
kääbik seal vangis ning Saruman sundis teda piinamise eesmärgil klaasi vaatama. See tume meel on 
nüüd täis kääbiku häält ja nägu ning ootust: võib minna aega, enne kui ta oma vea avastab. Meie 
peame sellest ajast kinni hakkama. Oleme liiga laisad olnud. Peame edasi liikuma. Raudlinna ümbrus 
pole nüüd enam sobiv paik logelemiseks. Mina sõidan kohe koos Peregrin Tukiga ees. See on tema 
jaoks parem, kui lamada pimeduses, kuni teised magavad." 

"Mina jätan endaga Eomeri ja kümme Ratsanikku," ütles kuningas. "Nad asuvad koos minuga teele 
varahommikul. Ülejäänud võivad minna ühes Aragorniga ja ratsutada nii kiiresti, kui tahavad." 

"Kuidas soovid,” sõnas Gandalf. "Aga rutta nii kähku kui suudad mägede kaitse alla, Helmi 
Süvikusse!" 


Sel hetkel langes nende peale vari. Hele kuuvalgus lõigati nagu noaga läbi. Mitmed Ratsanikud 
karjatasid ning vajusid kägarasse, hoides käsi pea kohal, nagu tahaksid ülevalt tulevat hoopi tõrjuda: 
neid tabasid pime hirm ja tappev külm. Areldi piilusid nad üles. Ilmatu suur tiivuline kogu libises üle 
kuu nagu must pilv. Ta tegi kaare ja suundus põhja, lennates kiiremini kui ükski tuul Keskmaal. Tähed 
tuhmusid tema teel. Ta oli läinud. Nad tõusid püsti, tuimad kui kivid. Gandalf vahtis üles, seistes 
jäigalt, käsivarred allapoole välja sirutatud, käed rusikasse pigistatud. 

"Nazgül!" hüüdis ta. "Mordori saadik. Torm tõuseb. Nazgülid on üle Jõe tulnud! Sõitke, sõitke! Ärge 
jääge koitu ootama! Ärgu oodaku kiire aeglase järele! Sõitke!" 

Ta sööstis paigalt, hüüdes jooksu pealt Varivalget. Aragorn järgnes talle. Punapõse juurde jõudes 
võttis Gandalf ta kätele. "Seekord tuled sa minuga," ütles ta. "Varivalge näitab sulle, mida ta suudab." 
Siis jooksis ta paika, kus oli maganud. Varivalge seisis juba seal. Visates õlale väikese koti, mis oli ta 
ainus reisikraam, hüppas võlur hobuse selga. Aragorn tõstis mantlisse ja tekki mähitud Punapõse üles 
ja pani Gandalfi sülle. 

"Head teed! Tulge ruttu järele!" hüüdis Gandalf "Edasi, Varivalge!" 

Võimas ratsu lõi pea selga. Ta voogav saba välgatas kuuvalgel. Siis tõukas ta end maast lahti ja 


sööstis edasi ning oligi läinud, otsekui mägedest puhuv põhjatuul. 


"Ilus, rahulik öö!" ütles Ilo Aragornile. "Mõnel mehel on hirmsasti õnne. Ta ei tahtnud magada ja 
tahtis sõita koos Gandalfiga - ja seal ta läheb! Selle asemel, et ise kiviks muudetuna igaveseks 
hoiatuseks siin seista." 

"Kui sina oleksid olnud esimene, kes Orthanci kivi üles tõstis, ja mitte tema, siis kes teab, kuidas 
asjad nüüd seisaksid?" kostis Aragorn. "Sul oleks võinud halvemini minna. Kes seda öelda oskab? 
Aga ma kardan, et sinu õnn on nüüd kull minuga tulla.Ja kohe. Mine ja pane end valmis, ning too siia 
kõik, mis Punapõsk maha jättis. Tee kähku!" 


Varivalge lendas üle väljade, vajamata kannustust ega juhtimist. Vähem kui tund oli möödas ning 
nemad olid jõudnud Rauajõe Koolmetele ja need ületanud. Ratsanike Kääbas ja selle odad kumasid 
hallilt nende selja taga. 

Punapõsk hakkas toibuma. Tal oli soe, kuid tuul ta näo vastas tundus karge ja värskendav Ta oli 
koos Gandalfiga. Kivi ja üle kuu libiseva võika varju õudus hakkas taanduma ning jäi temast maha, 
otsekui mägede uttu või mööduvasse unenäkku. Ta tõmbas sügavalt hinge. 

"Ma ei teadnud, et sa ratsutad palja hobuse turjal, Gandalf" ütles ta. "Sul pole sadulat ega ohje!" 

"Ma ei ratsuta haldjate moodi, muidu kui ainult Varivalgel,” selgitas Gandalf. "Aga Varivalge ei 
kannata rakmeid. Sina ei ratsuta Varivalgel, ta kas tahab sind kanda - või mitte. Kui ta tahab, siis on 
sellest küllalt. Siis on tema asi vaadata, et sa tal turjal püsiksid, kui sa just üles õhku ei hüppa." 

"Kui kiiresti ta sõidab?" küsis Punapõsk. "Kiiresti kui tuul, aga väga ühtlaselt. Ja kui kerge on ta 
samm!" 

"Ta jookseb praegu sama ruttu kui kiireim hobune nelja kihutab," vastas Gandalf, "aga tema jaoks 
pole see kiire. Maa tõuseb siin natuke ning on konarlikum kui jõe taga. Sa vaata, kuidas Valged Mäed 
tähtede all lähenevad! Seal on Kolmissarve tipud, nagu mustad odad. Ei lähe enam kaua, kui jõuame 
teeharule ning sealt Süvikuvakku, kus kaks ööd tagasi lahingut peeti." 

Punapõsk jäi veidiks ajaks vait. Ta kuulis, kuidas Gandalf vaikselt enda ette laulab, pomisedes 
pisikesi värsijuppe paljudes keeltes, kui verstad nende all mööda lendasid. Viimaks jõudis võlur 
lauluni, mille sõnadest kääbik aru sai; mõned read kostsid läbi tuulevihina selgelt tema kõrvu: 


Kuningate laevu tõukas 

Üle vete tuul. 

Mida tõid nad maalt, mis ammu 
Merre vajunud? 

Seitse tähte, seitse kivi, 

Ühe valge puu. 


"Mida sa laulad, Gandalf?" küsis Punapõsk. 

"Ma kordasin lihtsalt mõttes üle mõned Tarkusesalmid," vastas võlur. "Kääbikud on need ilmselt 
unustanud, kui nad neid üldse teadsid." 

"Ei, mitte kõiki," ütles Punapõsk. "Ja meil on palju enda omi, mis sind ilmselt ei huvita. Aga seda 
pole ma kunagi kuulnud. Millest see räägib - seitse tähte ja seitse kivi?" 

"Vanade Kuningate palantiridest," kostis Gandalf. 

"Ja mis need on?" 

"Nende nimi tähendas see, mis vaatab kaugele. Orthanci kivi oli üks neist." 

"Siis seda ei valmistanud, ei valmistanud" - Punapõsk kõhkles - "Vaenlane?" 

"Ei," vastas Gandalf. "Ega Saruman. Selleni tema kunst ei küüni, ja Sauroni oma ka mitte. 
Palantirid tulid Läänesaare tagant Eldamarist. Neid valmistasid noldorid. Võib-olla sepistas need 
Fšanor ise nii ammustel päevadel, et seda aega ei saagi aastatega mõõta. Aga pole mitte midagi, 
mida Sauron ei saaks kurjal eesmärgil kasutada. Õnnetu Saruman! See oli tema langus, nagu ma 
nüüd mõistan. Meile kõigile on ohtlikud sügavamad kunstid, kui me ise valdame. Aga tema peab oma 
süüd kandma. Loll oli, et seda saladuses pidas, ainult enese kasuks. Ühtki sõna ei poetanud ta sellest 
Nõukogu liikmetele. Me polnud veel mõelnud Gondori palantiride saatusele riigi hävitavais sõdades. 
Inimesed olid need ammu unustanud. Isegi Gondoris teadsid nende saladust väga vähesed; Arnoris 
mäletati neid ainult ühes duunedainide tarkusesalmis." 

"Mille jaoks vana aja inimesed neid kasutasid?" päris Punapõsk, olles vaimustatud ja 
hämmeldunud nii paljudele küsimustele vastuste saamisest ning mõeldes endamisi, kui kaua see 
kesta võib. 

"Et kaugele näha ja teineteisega mõttes vestelda," kostis Gandalf. "Sel kombel valvasid nad kaua 
Gondorit ja hoidsid seda koos. Nad panid üles Kivid Minas Anoris ja Minas Ithilis ning Orthancis 
Raudlinna ringis. Nende pealik ja valitseja asus enne linna hävimist Osgiliathis Tähtede Kupli all. 
Teised kolm olid kaugel Põhjas. Elrondi kojas kõneldakse, et need asusid Annüminases ja Amon Sülil 
ning Elendili Kivi asus Tornimägedel, mis vaatavad Mithlondi poole Luuni lahe ääres, kus seisavad 
hallid laevad. 

Kõik palantirid vastasid kõigile, aga Gondori omad olid alati Osgiliathi pilgule valla. Nüüd selgub, et 


kuna Orthanci kalju pidas vastu aja tormidele, siis jäi ka sealse kantsi palantir alles. Aga üksinda ei 
suutnud see muud, kui näidata pisikesi pilte kaugetest asjadest ja ammustest päevadest. Sarumanile 
oli see muidugi väga kasulik; ometi näib, et ta polnud rahul. Ta vaatas aina kaugemale ja kaugemale 
üle ilma, kuni lõpuks jäi ta pilk pidama Barad-düril. Siis sattus ta lõksu! 

Kes teab, kus asuvad nüüd Arnori ja Gondori kivid, kas mulla all või sügaval merepõhjas? Aga 
vähemalt ühe on omandanud Sauron ning oma tahtele allutanud. Küllap oli see Ithili kivi, sest ta võttis 
Minas Ithili kaua aega tagasi ning muutis selle kurjaks paigaks: sellest on saanud Minas Morgul. 

Nüüd on kerge arvata, kui ruttu Sarumani uitav silm kinni püüti ja vangi jäeti; ning kuidas teda on 
sestsaadik kauge maa tagant veendud ja hirmutatud, kui veenmine ei aita. Petis omaenese püünises, 
kull kotka jalge all, ämblik terasvõrgus! Huvitav, kui kaua on teda sunnitud ülekuulamise ja 
juhendamise tarvis tihtilugu oma klaasi juurde tulema ning Orthanci kivi nõnda Barad-düri poole 
väänatud, et kui sellesse vaatajal pole just teemandist tahet, siis kannab kivi tema mõtte ja pilgu 
kiiresti sinna? Ja kuidas ta sind enese poole tõmbab! Kas pole mina seda tundnud? Isegi nüüd ihkab 
mu süda selle peal oma tahet proovida, et näha, kas ma ei suuda seda tema käest ära kiskuda ja 
pöörata sinna, kuhu mina tahan - et vaadata üle vee ja aja kaugete merede Tirion Kauni poole ning 
jälgida Fäanori kujuteldamatut kätt ja mõtet nende töö juures, mil nii Valge kui Kuldne Puu olid täies 
õies!" Ta ohkas ja jäi vait. 

"Ma soovin, et oleksin kõike seda enne teadnud," sõnas Punapõsk. "Mul polnud aimugi, mida ma 
teen.” 

"Oli ikka küll!" lausus Gandalf. "Sa teadsid, et käitud valesti ja rumalalt, ning ütlesid seda endale, 
kuigi ei võtnud oma sõnu kuulda. Ma ei rääkinud sulle kõike seda enne, sest alles siinsamas sõidu 
peal juhtunu üle mõtteid mõlgutades olen ma asjast aru saanud. Aga kui ma oleksingi varem rääkinud, 
poleks see sinu iha vähendanud ega teinud kergemaks sellele vastu seista. Vastupidi! Ei, põletatud 
käsi on kõige parem õpetus. pärast seda läheb soovitus tule kohta otse südamesse." 

"Läheb jah," nentis Punapõsk. "Kui kõik seitse kivi nüüd mulle ette pandaks, siis pigistaks ma 
silmad kinni ja pistaks käed tasku." 

"Väga hea!" ütles Gandalf. "Seda ma lootsin." 

"Aga ma tahaksin teada..." alustas Punapõsk. 

"Halastust!" oigas Gandalf. "Kui teadmiste jagamine on ainus ravi sinu uudishimu vastu, siis 
veedan ma kogu ülejäänud elu sinu küsimustele vastates. Mida sa veel teada tahad?" 

"Kõikide tähtede ja elusolendite nimesid ning kogu Keskmaa ja Taevalae ja Igavikumere ajalugu," 
naeris Punapõsk. "Loomulikult! Ei midagi vähemat! Aga täna õhtul pole mul kiiret. Praegu mõtlesin ma 
lihtsalt selle musta varju peale. Kuulsin, kuidas sa karjusid: "Mordori saadik!" Mis see oli? Mida võis 
see Raudlinnast tahta?" 

"See oli Must Ratsanik tiibadel, Nazgül," kostis Gandalf. "Ta oleks võinud su ära Musta Kantsi viia." 

"Aga see ei tulnud ju minu järele?" kogeles Punapõsk. "Ma mõtlen, et ma ju ei teadnud, et ma..." 

"Muidugi mitte,” ütles Gandalf. "Barad-dürist Orthanci on otsejoones sada kolmkümmend 
penikoormat või rohkemgi, ning isegi Nazgülil võtab sealt siia lendamine paar tundi aega. Aga 
Saruman vaatas pärast orkide röövretke kindlasti Kivisse ning kahtlemata loeti teisel pool rohkem 
tema salamõtteid, kui talle meeldinuks. Saadik saadeti siia kindlaks tegema, mis asju ta siin ajab. Ja 
pärast seda, mis täna õhtul juhtus, tuleb arvatavasti teinegi, ja kähku. Nii et Saruman jõuab viimse 
vindini nende pihtide vahel, millesse ta oma käe on torganud. Tal ei ole vangi, mida ära saata. Tal ei 
ole Kivi, millega näha, ning ta ei saa kutsele vastata. Sauron usub ainult, et ta hoiab vangi peidus ja 
keeldub Kivi kasutamast. Sarumanil pole sellest abi, kui ta saadikule tõtt räägib. Raudlinn võib küll 
hävinud olla, aga tema on ikka veel ohutult Orthancis. Nii et tahestahtmata paistab ta nüüd mässaja 
moodi välja. Ometi põlgas ta ära meid, et samast saatusest hoiduda! Mida ta sellises kitsikuses peale 
hakkab, ei oska ma arvata. Küllap on tal Orthancis püsides veel jõudu Üheksale Ratsanikule vastu 
hakata. Ta võib seda proovida. Ta võib püüda Nazgüli kinni võtta või vähemalt tappa seda, kelle seljas 
ta nüüd õhus ratsutab. Sel juhul peab Rohan oma hobuste järele valvama! 

Aga ma ei oska öelda, kuidas see välja kukub, kas meie õnneks või kahjuks. Võib juhtuda, et 
Vaenlase plaanid lähevad segi või venivad tema viha tõttu Sarumani vastu. Võib-olla saab ta teada, et 
mina olin seal ning seisin Orthanci trepil - ja kääbikud minu sabas. Ehk seda, et Elendili pärija elab ja 
seisis mu kõrval. Kui Rohani turvistik Ussikeelt segadusse ei ajanud, siis mäletab ta Aragorni ja tiitlit, 
mida too endale nõudis. Seda ma kardan. Ja seepärast me põgeneme - mitte ohu eest, vaid veel 
suuremasse ohtu. Iga Varivalge samm kannab sind Varju Maale lähemale, Peregrin Tukk." 

Punapõsk ei vastanud, vaid tiris oma mantlit koomale, nagu oleks tal äkki külm hakanud. Hall maa 
lendas nende all mööda. 

"Vaata!" ütles Gandalf. "Läänekurru orud avanevad meie ees. Siin jõuame tagasi idateele. Too 
must vari seal on Süvikuvao suu. Sinnapoole jäävad Aglarond ja Sädelevad Koopad. Ära küsi minult 
nende kohta. Küsi Gimlilt, kui te jälle kohtute, ning esimest korda võid sa saada pikema vastuse, kui 
soovid. Ise sa neid koopaid ei näe, mitte sellel reisil. Varsti jäävad need kaugele selja taha." 

"Ma arvasin, et sa pead Helmi Süvikus kinni!" ütles Punapõsk. "Kuhu sa siis lähed?" 

"Minas Tirithisse, enne kui meri või sõda selle ümber piirab.” 

"Oi! Ja kui kaugel see on?" 

"Palju, palju penikoormaid," vastas Gandalf. "Kolm korda nii kaugel kui kuningas Theodeni elupaik, 


ja see jääb siit rohkem kui sada viiskümmend versta ida poole, Mordori saadikute lennult. Varivalge 
peab jooksma pikema tee. Ei tea, kumb kiirem on? 

Me ratsutame praegu kuni päevatõusuni ning sinna on veel mõni tund aega. Siis peab isegi 
Varivalge puhkama, mõnes lohus küngaste vahel: loodetavasti Edorases. Maga, kui saad! Sa pead 
nägema koidukiirte esimest kullendust Eorli koja kuldsel katusel. Ja kaks päeva hiljem näed sa 
Mindolluini mäe purpurset varju ning Denethori kantsi müüre hommikupäikeses valendamas. 

Edasi nüüd, Varivalge! Jookse, suur süda, jookse nii, nagu sa veel eal pole jooksnud! Nüüd jõuame 
maale, kus sa sündisid ning kus sa iga kivi tunned. Jookse nüüd! Meie lootus on kiiruses!" 

Varivalge heitis pea selga ja hirnus valjult, nagu oleks pasun teda lahingusse kutsunud. Siis viskus 
ta edasi. Tuli lendas ta jalge alt; öö kihutas ta ümber mööda. 

Aegamisi unne vajudes oli Punapõsel kummaline tunne: tema ja Gandalf olid paigale kivistunud, 
istudes jooksva hobuse kuju turjal, kuna maailm tema jalge all valjul tuulevihinal mööda veeres. 


